
Esipuhe 


Anneli Hujala & Helena Taskinen 


Sosiaali- ja terveyspalvelujärjestelmän uudistamista on valmisteltu 
Suomessa jo pitkään. Sosiaali- ja terveyspalvelujärjestelmä on toisaal- 
ta jatkuvasti liikkeessä ja muutoksessa oleva, toisaalta myös vahvasti 
entiseen ankkuroituva. Millaista liikettä viime aikoina on ollut ja mi- 
hin suuntaan ollaan menossa? Mikä uudistuu, mikä näyttää säilyvän 
ennallaan? Mitä uudistuksissa on tavoiteltu ja tavoitellaan jatkossa, 
kuka muutokset toteuttaa ja miten? Näitä asioita tarkastelemme tässä 
kirjassa. Muutokset — kuten sote-uudistuskin — koskevat sekä järjes- 
telmätasoa, organisaatioita että ihmisiä yksittäisinä ammattilaisina 
ja muina toimijoina. Muutokset ja uudistuminen myös ilmenevät 
usein varsin eri tavoin näillä makro-, meso- ja mikrotasoilla. 

Niin kutsuttu sote- ja maakuntauudistus kariutui vuoden 2019 
alussa ja uusin sote-uudistus on suunnitteilla. Sosiaali- ja terveysalan 
uudistuminen jatkuu edelleen — jopa riippumatta siitä, millaisia kan- 
toja poliittiset päätöksentekijät jatkossa ottavat uudistuksiin. Tietyt 
kehityssuunnat ovat nähtävissä: palvelujärjestelmä kaipaa selkeyt- 
tämistä, organisaatiot ja johtaminen ovat uuden edessä ja sote-am- 

mattilaisten osaamista koetellaan. Asiakkaiden asema vahvistuu, 
mutta heiltä myös vaaditaan paljon. Lähitulevaisuuden keskeisten 
muutosten tunnistaminen ja niihin valmistautuminen on ratkaise- 
van tärkeää. Aiempaan tutkimukseen perustuvaa tietoa sosiaali- ja 
terveysalan uudistumisen keskeisistä muutosteemoista ja tulevaisuu- 
den suuntaviivoista tarvitaan kaikkien keskeisten sote-toimijoiden, 
kuten päätöksentekijöiden, johtajien, sote-ammattilaisten ja kansa- 
laisten näkökulmasta. 

Tämä käsillä oleva kirja tarjoaa selkeän, monipuolisen ja käytän- 
nönläheisen yleiskatsauksen siitä, mihin suuntaan suomalainen so- 
siaali- ja terveysala on kehittymässä lähivuosina. Kirjassa avataan 
maamme sosiaali- ja terveyspalvelujen uudistumisen kannalta kes- 
keisiä teemoja ja ilmiöitä kolmesta eri näkökulmasta: palvelujärjes- 
telmän tasolta, organisaatiotasolta ja yksilötasolta. Kokonaisuutena 
kirja tarjoaa näiden kolmen näkökulman sisällä yhdeksän erilaista 
aihealuetta uudistuvan sosiaali- ja terveysalan tarkasteluun. Kirjan 
tavoitteena on tuoda uutta ymmärrystä ja tietoa sosiaali- ja terveys- 
alan muutosten johtamisesta ja uudistusten suunnasta eri toimijoi- 
den näkökulmasta. Jatkuvasti uudistuvaa sote-maailmaa tarkastel- 
laan sekä tutkittuun tietoon että käytäntöön pohjautuen. 

Kirjassa tarkastellaan sosiaali- ja terveysalan uudistumista järjes- 
telmä-, organisaatio- ja yksilötasojen näkökulmasta. Tämän jaotte- 
lun mukaisesti kirjassa on kolme osaa: makrotasolla ollaan liikkees- 
sä, mesotasolla uuden edessä ja mikrotasolla muutoksen toteuttajina. 

Kirjan ensimmäisessä osassa tarkastellaan sosiaali- ja terveysalaa 
makrotason eli palvelujärjestelmän uudistumisen näkökulmasta. 
Artikkelien aiheina ovat historiallinen katsaus aiempiin uudistuk- 
siin, integraatio sekä vaikuttavuuden ja kustannusvaikuttavuuden 
tutkimus. 

Teoksen ensimmäisessä artikkelissa Pauli Rautiainen, Helena 
Taskinen ja Sari Rissanen tarkastelevat sosiaali- ja terveydenhuollon 
uudistamisen keskeisiä vaiheita historiallisena jatkumona. Tarkem- 
min artikkelissa paneudutaan sosiaali- ja terveydenhuollon uudis- 

tuksen viime vaiheisiin ja tapahtumaprosessien avaamiseen hallitus- 
kaudella 2015-2019. Artikkelin tavoitteena on taustoittaa sitä, mistä ja 
miten nykyvaiheeseen on tultu ja millaista tulevaisuutta kohti ollaan 
menossa. Kirjoittajat kuvaavat ja pohtivat laajojen sosiaali- ja terveys- 
palvelujen uudistusten etenemisen haasteita myös polkuriippuvuuk- 
sien näkökulmasta aiempaan muutoshistorian vaiheisiin peilaten, 
mikä tuo perspektiiviä ja ymmärrystä sote-uudistuksen kohtaamiin 
haasteisiin. Artikkelin lopussa kuvataan laajojen ja monitasoisten so- 
te-uudistusten toimeenpanoa eli millaisena uudistusten toteuttami- 
nen konkretisoituu muutosten johtamisen näkökulmasta. 

Helena Taskinen ja Anneli Hujala analysoivat toisessa artikkelis- 
sa integraatiota eli sosiaali- ja terveyspalvelujen yhteensovittamisen 
teoreettisia periaatteita ja käytännön toteuttamisen haasteita. Eri- 
tyinen huomio on paljon palveluja tarvitsevien asiakkaiden palvelu- 
kokonaisuuksien koordinoinnissa. Artikkelissa tarkastellaan myös 
sosiaali- ja terveydenhuollon uudistamiseen integraation ohella vah- 
vasti liittynyttä valinnanvapautta ja sen erilaisia toteuttamistapoja 
kansainvälisten esimerkkien kautta. Valinnanvapaus on integraation 
rinnalla kansainvälisestikin yksi keskeinen sosiaali- ja terveysalan 
uudistamisen suuntaus. Valinnanvapaus voikin joko tukea tai haas- 
taa asiakaslähtöistä palvelujen yhteensovittamista. 

Ensimmäisen osan kolmannessa artikkelissa Janissa Miettinen, 
Kirsikka Selander ja Ismo Linnosmaa paneutuvat sosiaali- ja ter- 
veyspalvelujen vaikuttavuuden ja kustannusvaikuttavuuden kysy- 
myksiin: mitä vaikuttavuus on, miten sitä voidaan arvioida ja miten 
tutkia. Kirjoittajat tarkastelevat ja kuvaavat erityisesti vaikuttavuus- 
tutkimuksen menetelmällisiä ratkaisuja, kuten erilaisia mittareita, 
joilla vaikuttavuutta arvioidaan. Olennaista on myös, miten vaikut- 
tavuustietoa hyödynnetään sosiaali- ja terveyspalvelujen kehittämi- 
sessä. 

Kirjan toinen osa kohdistuu organisaatiotason kysymyksiin. 
Organisaatiotasolta on nostettu esiin johtamisen ja osaamisen uudis- 
tumiseen sekä sosiaali- ja terveysalan digitalisaatioon liittyviä haas- 
teita. 

Anneli Hujala, Erja Mustonen, Charlotte Klinga, Johanna 
Lammintakanen, Sanna Laulainen ja Helena Taskinen tarkastele- 
vat artikkelissaan sosiaali- ja terveyspalvelujen yhteensovittamisen 
keskeistä edellytystä eli monialaisen yhteistyön johtamista. Johtajat 
ovat avainasemassa yhteistyön mahdollistajina, mutta myös heiltä 
itseltään vaaditaan uudenlaista orientaatiota johtamistyöhön. Kir- 
joittajat pohtivat perinteistä johtamista uudistavan, integroivan eli 
yhteensovittavan johtamisen haasteita sosiaali- ja terveysalalla. 

Sanna Laulainen, Joakim Zitting ja Vuokko Niiranen tarkaste- 
levat ja analysoivat artikkelissaan sosiaali- ja terveyspalvelujen toimi- 
joihin, kuten työntekijöihin ja johtajiin kohdistuvia uusia osaamis- 
vaatimuksia integroituvissa sosiaali- ja terveyspalveluissa. Erilaisten 
muutosprosessien keskellä työntekijöiltä ja johtajilta edellytetään, 
että he tunnistavat, millaista osaamista nyt ja tulevaisuudessa tarvi- 
taan. Kirjoittajat analysoivat näitä osaamisvaatimuksia sekä yleisenä 
osaamisena että työntekijöihin kohdistuvana erityisenä uudistamista 
edistävänä osaamisena ja johtamisosaamisena. 

Kirjan kuudennessa artikkelissa Kaija Saranto, Ulla-Mari Kin- 
nunen, Virpi Jylhä ja Eija Kivekäs pureutuvat digitalisaation ja 
sähköisten palvelujen kasvavaan rooliin sosiaali- ja terveysalalla. Ar- 
tikkelissa valotetaan digitalisaation kansallisen ohjauksen kehitystä 
ja roolia sosiaali- ja terveyspalvelujärjestelmässä. Digitalisaatio eli 
palvelujen sähköistäminen on merkittävä muutos sekä kansalaisten 
että palvelun tuottajien ja työntekijöiden kannalta. Kirjoittajat tar- 
kastelevat myös hyvinvointiteknologian käyttöönoton edellyttämiä 
toimia sekä asiakkaiden että henkilöstön näkökulmista. Artikkelissa 
havainnollistetaan esimerkeillä tiedon tuottamista ja hallintaa sekä 
sähköisten sosiaali- ja terveyspalvelujen kehittämistä kansalaisille. 

Kirjan kolmas osa keskittyy sosiaali- ja terveysalan muutoksiin 
niitä toteuttavien ihmisten näkökulmasta. Artikkeleiden teemoina 
ovat sote-työntekijöiden monitoimijainen yhteistyö, asiakaslähtöinen 
palveluohjaus sekä asiakasosallisuus. 

Kaarina Mönkkönen ja Taru Kekoni tarkastelevat kirjan seitse- 
männessä artikkelissa sitä, miten muutokset sosiaali- ja terveysalalla 
vaikuttavat työntekijöiden työntekemisen tapoihin, ammatti-identi- 
teetteihin ja asiantuntijuuksiin. Tarkastelun keskiössä ovat sosiaa- 
li- ja terveysalan ammattilaiset. Käynnissä olevat rakenteelliset ja 
organisatoriset muutokset vaikuttavat myös ammattilaisten työsken- 
telyyn työntekijätasolla vaatien yhdessä toimimisen taitoja. Artikke- 
lissa luodaan katsaus siihen, miten monialaisen työskentelyn ja yh- 
dessä toimimisen taitoja voidaan kehittää työelämässä ja jo opiskelun 
aikana, jotta työskentely eri alojen yhdyspinnoilla onnistuu. Kirjoit- 
tajat pohtivat artikkelissaan myös sitä, miten sosiaali- ja terveysalan 
muuttuvat rakenteet vaikuttavat itse työprosesseihin ja sosiaali- ja 
terveysalan työhön. 

Seuraavassa eli kahdeksannessa artikkelissa Hanna Ristolainen, 
Päivi Roivas, Erja Mustonen ja Anneli Hujala paneutuvat asiakas- 
lähtöisyyteen, jota pidetään nykyisin keskeisenä tavoitteena lähes 
kaikessa sosiaali- ja terveysalan kehittämisessä. Artikkelissa tarkas- 
tellaan asiakaslähtöisyyttä sosiaali- ja terveydenhuollossa keskeisen 
ja yhä korostuvan työmuodon, palveluohjauksen näkökulmasta. 
Artikkelissa pohditaan myös sosiaali- ja terveydenhuollon yhtei- 
sen asiakassuunnitelman roolia asiakaslähtöisyyden työvälineenä. 
Artikkelin lopussa kirjoittajat tuovat esiin kriittisiä näkemyksiä asia- 
kaslähtöisyydestä kuvaamalla ikääntyneiden parissa työskentelevien 
palveluohjaajien omaa puhetta asiakaslähtöisestä työorientaatiosta. 

Kirjan viimeisessä artikkelissa Tuula Kivinen, Heidi Vanjusov 
ja Riitta Vornanen käsittelevät ja analysoivat asiakkaiden äänen 
kuulumista ja vaikutusmahdollisuuksia osallisuuden näkökulmas- 
ta. Artikkelissa avataan osallisuuden käsitettä sekä sitä, mitä osalli- 
suus edellyttää ja millaisia esteitä sen toteutumiselle on. Asiakkaat 
ovat voimavara, jota voidaan hyödyntää palvelujen kehittämisessä 
ja toteuttamisessa monin eri tavoin. Kirjoittajat pohtivat myös sitä, 
mistä osallisuuden kokemus syntyy. 

Kirjan kirjoittajat ovat Itä-Suomen yliopiston tutkijoita ja opet- 
tajia ja heidän läheisiä yhteistyökumppaneitaan. Kirjan artikkeleis- 
sa edustettuina ovat muun muassa sosiaali- ja terveyshallintotiede, 
sosiaali- ja terveydenhuollon tietohallinto, terveystaloustiede, oike- 
ustiede, sosiaalityö ja sosiaalipsykologia. Toivomme, että näiden eri 
tieteenalojen tulosten yhdistäminen avaa näköaloja sote-alan uudis- 
tumisesta eri toimijoille. Kirjan jokainen artikkeli on oma kokonai- 
suutensa. Kirja on vertaisarvioitu. 

Kiitämme lämpimästi kaikkia kirjan kirjoittajia sekä erilaisia 
taustavoimia, kuten tutkimusten osallistujia ja yhteistyökumppanei- 
tamme. 


Kuopiossa lokakuussa 2020 


Anneli Hujala Helena Taskinen 

OSA I 


Sosiaali- ja terveyspalvelujarjestelma 
liikkeessä 


Sosiaali- ja terveyspalvelujen 
uudistaminen 


- virstanpylväitä menneestä 
ja suuntia tulevasta 


Pauli Rautiainen, Helena Taskinen & Sari Rissanen 


Johdanto 


Tässä artikkelissa tarkastelemme sosiaali- ja terveyspalvelujen uu- 
distamisen (sote-uudistuksen) vaiheita 1970-luvulta tähän päivään. 
Analysoimme erityisesti pääministeri Juha Sipilän hallituksen (2015- 
2019) keväällä 2019 kaatuneen sosiaali- ja terveydenhuollon lainsää- 
dännön kokonaisuudistuksen keskeistä sisältöä ja sen valmistelun 
karikoita. Peilaamme samalla Sipilän hallituksen sote-uudistusta 
niin tätä aiempien hallituksien kuin erityisesti tätä myöhempien hal- 
lituksien pyrkimyksiin uudistaa sosiaali- ja terveyspalveluita. Tämä 

mahdollistaa laajojen ja syvällisten sosiaali- ja terveyspalvelujen 
uudistusten mahdollisuuksien pohtimisen muutosten johtamisen 
näkökulmasta. Sote-uudistuksen ymmärtäminen edellyttää niiden 
haasteiden ymmärtämistä, joita sen valmisteluvaiheessa ja aiemmas- 
sa muutoshistoriassa on kohdattu. 


Jatkuvan sote-uudistuksen virstanpylväitä 


Sosiaali- ja terveydenhuollon kokonaisuudistusta on jo pitkään yritet- 
ty ajaa läpi eri muodoissa siinä onnistumatta (ks. taulukko 1). Tämä 
ei kuitenkaan sinänsä ole hallinnonuudistusten kohdalla mitenkään 
tavatonta. Jo Niccolo Machiavelli (2001) kirjoitti renessanssiajan Ita- 
liassa kirjassaan Ruhtinas: mikään yritys ei ole yhtä vaikeasti käyn- 
nistyvä, yhtä varoen suoritettava ja tuloksiltaan yhtä epävarma kuin 
uuden hallintojärjestelmän voimaan saattaminen. Uudistaja nimit- 
täin saa vastaansa kaikki ne, joille vanha järjestelmä oli edullinen, ja 
nekin, jotka katsovat hyötyvänsä uudesta järjestelmästä, kannattavat 
häntä melko vaimeasti. Puoltajien penseys johtuu osaksi siitä, että he 
pelkäävät vastustajiaan, joilla on tukenaan vanhat lait, osaksi siitä, 
että ihmiset ovat epäluuloisia eivätkä täysin luota uudistuksiin ennen 
kuin pitkällisen kokemuksen jälkeen.” 

Machiavellin ajatus hallinnonuudistuksien vaikeudesta liittyy 
ilmiöön, jota nykyaikaisessa hallinnon tutkimuksessa kuvataan 
polkuriippuvuuden (path-dependency) käsitteellä (ks. esim. Trouve, 
Couturier, Etheridge, Saint-Jean & Somme 2010). Sillä viitataan sii- 
hen, ettei aiemmista ajattelumalleista tahdota uudistusten valmis- 
telun yhteydessä päästä millään eroon (ks. esim. Hiilamo & Saari 
2010; Tirronen 2011; Julkunen 2017). Mikko Niemelä (2008) kuvaa 
polkuriippuvuuden seurauksena politiikasta tulevan tällöin erään- 
laista kielellistä kamppailua siitä, kuka pystyy määrittämään, millä 
termeillä, käsitteillä ja painotuksilla asioista puhutaan. Kyse on siitä, 
tuodaanko uudistuksia esille palvelujen uudenaikaistamisen, tehos- 
tamisen, järkevöittämisen vai hyvinvointivaltion romuttamisen kan- 

Sosiaali- ja terveyspalvelujen uudistaminen 
- virstanpylväitä menneestä ja suuntia tulevasta 


nalta ja puhutaanko niistä talouden termein painottaen tehokkuutta, 
tuottavuutta ja kilpailukykyä, vai onko puheessa myös tasa-arvoon 
tai oikeudenmukaisuuteen liittyviä painotuksia. (Niemelä 2008.) 

Sote-palveluiden uudistamisen ajallinen tarkastelu tuo sosiaali- ja 
terveydenhuollon kehittämisessä esille yhtäältä vaiheita, joissa palve- 
luja on — edellä esitetyin perusteluin — keskitetty, ja toisaalta vaiheita, 
joissa niitä on hajautettu (esim. Kaarakainen 2008). Sosiaali- ja ter- 
veydenhuollon toimialoja ja organisaatioita on myös eri aikoina yh- 
distetty eli integroitu tai hajautettu eri tavoin (esim. Taskinen 2005; 
Tepponen 2009; Sanerma 2009). Viimeisin analysoitavissa oleva uu- 
distuspyrkimys on Sipilän hallituksen (2015-2019) sote-uudistus. 
Sen voi nähdä samaan aikaan joko epäonnistuneena lainsäädäntö- 
hankkeena, joka ei johtanut sote-lainsäädännön uudistamiseen tai 
osana sote-palveluiden jatkuvaa uudistumista', jossa lainsäädännön 
uudistaminen on vain yksi ulottuvuus. Kun sote-uudistus kaatui ke- 
väällä 2019, se ei kaatunut taaksepäin vaan eteenpäin. Sipilän hallitus 
itse asiassa uudisti sote-palveluita käytännössä monin tavoin aivan 
kuten sitä edeltäneet hallitukset tekivät, vaikka nekin epäonnistui- 
vat sote-lainsäädännön uudistamisessa. Kun katsotaan pitkää aika- 
väliä, niin sosiaali- ja terveydenhuollon palvelujärjestelmä on nyt 
hyvin erilainen kuin se oli Matti Vanhasen I hallituksen aloittaessa 
2000-luvun alkupuolella. Nykyisestä palvelujärjestelmästä esimerk- 
keinä ovat palveluiden keskittäminen ja erilaisten kuntien aloitteesta 
aloitetut prosessit. 

Tämä käy ilmi myös esimerkiksi tarkasteltaessa sitä, kuinka Sipi- 
län hallitus edisti henkilökohtaisen budjetoinnin käyttöä sosiaalipal- 
veluissa. Vaikka se epäonnistui henkilökohtaista budjettia koskevan 
lainsäädännön luomisessa, sen toimeenpanemat kokeilut osoittivat, 


1 Sanaa ”jatkuva” on kuvattu monimerkityksiseksi. Kielitoimiston sanakirjassa 
sitä kuvataan seuraavasti: ”keskeytymätön, taukoamaton, katkeamaton, yhtämit- 
tainen, yhtäjaksoinen, herkeämätön, alituinen”. Myös organisaatiomuutoksista 
puhuttaessa jatkuvalla (continous) muutoksella tarkoitetaan jatkuvasti käynnissä 
olevia ja kehittyviä verrattuna ajallisesti rajattuihin, vaiheittaisiin (episodic) muu- 
toksiin (Weick & Ouinn 1999). 

kuinka henkilökohtaisen budjetin keskeiset elementit voidaan tosi- 
asiallisesti ottaa käyttöön jo nykyistä palvelusetelilainsäädäntöä 
hyväksi käyttäen. Venyttämällä olemassa olleen lainsäädännön tul- 
kintamahdollisuuksia se uudisti palveluiden järjestämis- ja tuotta- 
misrakennetta samalla, kun se epäonnistui lainsäädännön uudis- 
tamisessa. Näin henkilökohtaisen budjetin kehittäminen Sipilän 
hallituksen sote-uudistuksen yhteydessä on yksi esimerkki edellä 
kuvatusta polkuriippuvuudesta: henkilökohtainen budjetti kiinnitet- 
tiin palvelusetelilainsäädännön luomaan oikeudelliseen kehikkoon. 

Polkuriippuvuudet ovatkin olleet isojen hallintouudistusten isoja 
ongelmia, sillä polkuriippuvuuksia ilmentävä järjestelmä ei lähtö- 
kohtaisesti halua tulla päivitetyksi. Sote-uudistuksia on siten valmis- 
teltu valmisteluhetkellä olemassa olleen sote-järjestelmän tuottamaa 
vastustusta vasten. Uudistajat ovat olleet monin tavoin jumissa aikai- 
semmissa valinnoissaan. Siksi sote-uudistuksen ymmärtäminen 
edellyttää myös niiden haasteiden ja vaikeuksien ymmärtämistä, joi- 
ta sen valmisteluvaiheessa on kohdattu. 

Suomalainen yhteiskunta ja demokratiamalli ovat nojanneet itse- 
näisyyden ajan alusta lähtien pitkälti itsenäisten kuntien perustalle. 
Hyvinvointivaltion rakentamisen myötä toisen maailmansodan jäl- 
keen kunnista muodostui myös keskeisiä peruspalveluiden tuotta- 
jia, vaikka sitä ennen esimerkiksi sosiaalipalveluiden tuottamisessa 
seurakunnilla ja järjestöillä oli merkittävä rooli. Terveydenhuollon 
historiassa kuntien keskeinen rooli paalutettiin viimeistään vuoden 
1972 kansanterveyslailla. Kansanterveyslailla ohjattiin myös sosiaa- 
li- ja terveydenhuollon integrointia mahdollistamalla esimerkiksi 
sosiaali- ja terveyslautakuntien ja -virastojen tai vastaavien organi- 
saatioiden yhdistäminen kunnissa (ks. esim. Taskinen 2005; Kokko 
2009). 1970-lukua voidaankin pitää julkisen sektorin uudistusten 
lähtökohtana (ks. Möttönen 2019). Toinen merkittävä ja laaja sosi- 
aali- ja terveyspalvelujen uudistus ja samalla palvelujärjestelmän 
eheyttämispyrkimys oli 1980-luvun alkupuolella toteutettu Valta- 
va-uudistus. Se sisälsi 1982 voimaan tulleen sosiaalihuoltolain sekä 

1984 voimaan tulleen sosiaali- ja terveydenhuollon suunnittelu- ja 
valtionosuuslain; uudistus koski siis sekä suunnittelujärjestelmiä että 
kuntien valtionosuuksia. 

Peruspalveluiden järjestämisrakenteen kehittäminen on siten 
Suomessa kietoutunut tiiviisti keskusteluun kuntarakenteen uudis- 
tamisesta. Sote-uudistuksen ymmärtämiseksi on välttämätöntä hah- 
mottaa kuntien rooli suomalaisessa hyvinvointivaltiossa, sillä oikeas- 
taan sote-uudistuksesta puhuttaessa on jouduttu väistämättä samalla 
puhumaan kuntarakenteeseen, kunnalliseen itsehallintoon ja kunta- 
talouteen liittyvistä kysymyksistä. Tähän pyrittiinkin vuonna 1989 
käynnistyneessä ja aina vuoteen 1996 jatkuneessa vapaakuntakokei- 
lussa. Vapaakuntakokeilun pyrkimyksenä kuntien itsehallinnollisen 
aseman vahvistaminen ohella oli myös kuntien palvelutuotannon 
tehokkuuden, taloudellisuuden ja palvelukyvyn lisääminen sekä 
normien purkaminen ja suunnittelujärjestelmien kehittäminen. 
(Niemelä 2008.) Myös vuonna 1995 voimaan tulleessa kuntalaissa 
määriteltiin kunnan ja valtion suhteet sekä kunnan tehtävä korostaen 
kunnallista itsehallintoa. Uusi kuntalaki oli aikaisempaa joustavam- 
pi ja kunnille mahdollistettiin esimerkiksi vapaus valita palvelujen- 
sa järjestämistapa parhaaksi katsomallaan tavalla. (Niemelä 2008.) 
Kunnat alkoivatkin vahvemmin hyödyntää markkinaohjausta pe- 
rustamalla liikelaitoksia, ottamalla käyttöön tilaaja-tuottajamalleja 
ja hankkimalla palveluja myös ulkoisilta tuottajilta (Möttönen 2019). 

Valtion verovaroin rahoittamien julkisen sosiaali- ja terveyspal- 
velujen järjestämisvastuu on edelleen asiaa oikeudellisesti tarkastel- 
len lähtökohtaisesti kunnilla, mutta palvelujen tuottajina ovat niin 
julkinen, yksityinen kuin kolmas sektori. Kunnat voivat tuottaa 
sosiaali- ja perusterveyspalvelut yksin tai muodostaa keskenään kun- 
tayhtymiä. Reilusti alle puolet kunnista vastaakin perustason tason 
sote-palveluiden järjestämisestä aivan itse. Eräät palvelut järjestetään 
pakollisissa kuntayhtymissä kuten sairaanhoitopiireissä, jotka vas- 
taavat erikoissairaanhoidosta. Jotkut erikoissairaanhoidon palvelut 
järjestetään puolestaan yliopistosairaaloiden erityisvastuualueiden 

pohjalta. Työjako on periaatteessa selkeä, mutta muun muassa kun- 


tien erilaisuuden ja itsehallinnon vuoksi kokonaisvaltainen sosiaa- 


li- ja terveyspalveluiden integroinnin tai tietojärjestelmien kansalli- 
sen tason ohjaus on vuosien varrella ollut ongelmallista. (Virtanen, 


Smedberg, Nykänen & Stenvall 2017.) 


Taulukko 1. Sote-palvelujärjestelmän uudistusten vaiheita, 
ohjausta ja sisältöjä 1970-luvulta lähtien 


Ajanjakso Uudistus Sisältö soten uudistamisen 
näkökulmasta 
1970-luku Kansanterveyslaki (L66/1972) Kansanterveyslaki mahdollisti sosiaali- ja 
terveyslautakuntien ja -virastojen tai 
vastaavien organisaatioiden yhdistämisen 
Sisälsi paljon perusterveydenhuoltoa 
eheyttämään (integroimaan) pyrkivää 
rakenneohjausta. 
1980-luku VALTAVA-uudistus Sosiaali- ja terveyspalvelujen laaja 
1982 voimaan tullut eheyttämispyrkimys 
sosiaalihuoltolaki (L710/1982) Loi ”edellytykset sosiaali- ja 
1984 voimaan tullut sosiaali- ja terveydenhuollon palvelurakenteen 
terveydenhuollon suunnittelu- ja tarkoituksenmukaiselle kehittamiselle” (HE 
valtionosuuslaki (L677/1982) 101/1981). 
1989 voimaan tullut 
erikoissairaanhoitolaki 
(L1062/1989) 
Vapaakuntakokeilu kaynnistyi 
1989 
1990-luku Vapaakuntakokeilu jatkui vuoteen | Kunnille mahdollisuus ostaa sosiaali- ja 
1996 saakka terveydenhuollon palveluja yksityisiltä 
toimintayksiköiltä. 
Vuoden 1995 kuntalaki Kunnille vapaus valita palvelujensa 
(L365/1995) järjestämistapa parhaaksi katsomallaan 
tavalla 
* tuottaa palvelu itse tai yhteistoiminnassa 
muiden kuntien kanssa 
* hankkia palvelu toiselta kunnalta tai 
kuntayhtymältä 
* perustaa/olla osakkaana osakeyhtiössä tai 
muussa yksityisoikeudellisessa yhteisössä 
* hankkia palvelu valtiolta/muualta 
julkisyhteisöltä 
* hankkia palvelu yksityiseltä palvelujen 
tuottajalta. 

Taulukko 1. Sote-palvelujärjestelmän uudistusten vaiheita, 
ohjausta ja sisältöjä 1970-luvulta lähtien 


2000-luku 


Seutuyhteistyökokeilu 2002 


Erikoissairaanhoidon ja 
perusterveydenhuollon välisen rajan 
madaltaminen 

Erityisosaamista vaativien palvelujen 
verkostoituminen. 


PARAS-hanke eli Kunta- ja 
palvelurakenneuudistus ja siihen 
liittyvä laki (L169/2007) 
Käynnistyi 2005, käynnissä 2012 
loppuun 


Uudistuksen keinoina kuntaliitokset sekä 
terveys- ja sosiaalipalvelujen järjestäminen 
vähintään noin 

20 000 asukkaan yksiköissä. 


2010-luku 


Pääministereiden Katainen, Stubb 
ja Sipilä hallituksien SOTE- 


Uudistusten pyrkimyksenä siirtää sote- 
palveluiden järjestäminen pois kunnilta 


uudistukset kuntayhtymille tai alueellista itsehallintoa 
edustaville maakunnille. Järjestämisen ja 
tuottamisen eriyttäminen siten, että sote- 
palveluiden tuottajina toimisivat 

julkiset, yksityiset tai säätiöperustaiset 
sote-keskukset sekä asiakassetelien ja 
henkilökohtaisten budjettien avulla erilaiset 


yksityiset palvelutuottajat. 


2020-luku Pääministeri Rinteen/Marinin 


hallituksen SOTE-uudistus 


Pyrkimys siirtää sote-palveluiden 
järjestäminen pois kunnilta alueellista 
itsehallintoa edustaville maakunnille, 

jotka vastaisivat valtaosin myös 
palvelutuotannosta. Yksityisen sote- 
palvelutuotannon varovainen laajentaminen 
asiakassetelien ja henkilökohtaisen budjetin 
avulla erityisesti ikääntyneille ja vammaisille 
henkilöille suunnatuissa palveluissa. 


Lähes kaikki hallitukset ovat yrittäneet jo vuosikymmeniä tavalla tai 
toisella ratkoa sosiaali- ja terveydenhuollon järjestämisrakenteen ja 
kuntarakenteen uudistamistarpeen yhdessä muodostamaa pirullista 
ongelmaa (ks. tästä teemasta esim. Lindell 2017). Uudistamistarpeen 
mittakaavaa voi hahmotella sitä kautta, että sote-palvelut työllistävät 
noin kuudenneksen koko työvoimasta ja niihin käytetään yli puolet 
monen kunnan budjetista. Pirullisen ongelman keskiössä on se, ettei 
kuntapohjainen rahoitus- ja järjestämismalli ole enää pitkään aikaan 
kyennyt turvaamaan riittävien sosiaali- ja terveyspalveluiden yhden- 
vertaista toteutumista kaikkialla maassa ja kaikissa väestöryhmissä. 


UUDISTUVA SOSIAALI- JA TERVEYSALA 21 


Pauli Rautiainen, Helena Taskinen & Sari Rissanen 


Siksi eri hallitukset ja viranomaiset ovat vaihtelevalla menestyksellä 
yrittäneet kaventaa kuntien välisiä eroja muun muassa suosituksilla, 
hankkeilla ja hyvien käytäntöjen levittämisellä. Myös sääntelyä on 
kehitetty luomalla hoitotakuu sekä uudistamalla terveydenhuoltolaki 
ja sosiaalihuoltolaki. 

Kun nämä pehmeät keinot eivät ole tepsineet, on sote-järjestä- 
misrakenteen kehittämisessä siirrytty 2000-luvun alussa lainsää- 
däntöuudistusten aikakauteen. Sipilän hallituksen tavoittelemaa 
maakuntapohjaista sote-uudistusta pohjustivat Matti Vanhasen 
hallitusten (I hallituksen 2003-2007 käynnistämä, II hallituksen 
2007-2010 toimeenpanema) PARAS-hanke sekä Jyrki Kataisen ja 
Alexander Stubbin hallituksien (2011-2015) perustuslakikysymyk- 
siin kaatunut sote-uudistus. Ne olivat yrityksiä uudistaa lainsäädän- 
nön muuttamisen kautta sote-järjestämisrakenne ja kuntarakenne 
samanaikaisesti (ks. taulukko 1). 

Jo Paras-hankkeen perusteluissa todettiin useimpien kuntien ole- 
van liian pieniä tuottamaan itse kaikkia peruspalveluja ja tuolloin 
käynnistyneissä sosiaali- ja terveyspalvelujen kehittämishankkeissa 
pyrittiin palvelujen järjestämiseen aiempaa suuremmalla väestöpoh- 
jalla (vähintään 20 000 asukkaan väestöpohja). Tavoitteena oli myös 
edistää eri palvelusektoreiden ja porrastetun palvelujärjestelmän eri 
tasojen välistä integraatiota ja yhteistyötä. Kuntien välinen yhteistyö 
mahdollistettiin muodostamalla yhteistoiminta-alueita, joissa orga- 
nisoituminen tapahtui joko kuntayhtymänä tai isäntäkuntamallin 
mukaisena organisointina. (Kokko, Heinämäki, Tynkkynen, Have- 
rinen, Kaskisaari, Muuri, Pekurinen & Tammelin 2009; Heinämä- 
ki 2011; Valli-Lintu 2017). Myös tuolloin perusteluissa tuotiin esiin 
huoli palvelujen saatavuudesta erityisesti harvaan asutuissa ja van- 
husvoittoisissa kunnissa sekä kasvukeskuskunnissa (Niemelä 2008). 

Paras-hanke johti Suomen maan historian suurimpaan kuntalii- 
tosaaltoon (ks. esim. Saarimaa & Tukiainen 2018), mutta sosiaali- ja 
terveyspalveluiden osalta uudistuskehitys jäi monessa suhteessa epä- 
määräiseksi: kuntakenttä tarkasteli uudistusta palvelutuotannon nä- 

kökulmasta sivuuttaen palveluiden järjestämisen näkökulman eikä 
Paras-hanke siten luonut selkeää uutta tapaa vahvistaa palveluiden 
järjestämisen taloudellista ja toiminnallista pohjaa (ks. esim. Kaa- 
rakainen, Niiranen & Kinnunen 2010). Niinpä hanke ei onnistunut 
tuottamaan kaivattuja muutoksia sosiaali- ja terveyspalveluiden 
kokonaisuuteen. 

Koska Paras-hanke oli osoittanut kuntien määrän riittävän radi- 
kaalin vähentämisen poliittisesti mahdottomaksi (Saarinen & Nie- 
melä 2013), Kataisen hallitus valitsi 2010-luvulla oman sote-uudis- 
tuksensa pohjaksi selvityshenkilöiden sille esittämän mallin, jossa 
olisi luotu 32 sote-aluetta vastaamaan niin kutsutuista laajennetun 
perustason sote-palveluista ja yliopistosairaaloiden pohjalle luotaville 
erityisvastuualueille (5 erva-aluetta) olisi annettu vastuu erityistason 
palveluista. Pohjaksi valittu malli hylättiin hyvin pian, jonka jälkeen 
hanketta valmisteltiin riitaisasti läpi hallituskauden ja lopulta halli- 
tuskauden lopulla eduskuntapuolueiden johtajat saivat alkuvuodesta 
2014 aikaan niin kutsutun sote-sovun, jonka pohjalta hallitus antoi 
eduskunnalle joulukuussa 2014 esityksen sote-järjestämislaiksi. Hal- 
lituksen esityksessä sosiaali- ja terveydenhuollon järjestämisvastuus- 
sa olevien sote-alueiden hallintomalliksi ehdotettiin kuntayhtymää. 
Uudistuksen lähtökohtana oli sosiaali- ja terveyspalvelujen täydel- 
linen integraatio vahvan alueellisen järjestäjän toimesta. Esityksen 
mukaisessa mallissa kunnat olivat olleet edelleen mukana palvelui- 
den tuottamisessa. 

Samanaikaisesti valmisteltiin uusi kuntalaki (L410/2015), joka as- 
tui voimaan vähitellen vuosien 2015 ja 2019 välisenä aikana. Uudessa 
kuntalaissa kunta nähdään aiempaa vahvemmin peruskunnan ja sii- 
hen eri tavoin liittyvien kuntayhtiöiden ja muiden yhteisöjen muo- 
dostama konsernina, jossa asukkaiden itsehallinto kytkeytyy kun- 
takonsernin omistajaohjauksen ja konsernin toiminnan strategisen 
suunnittelun työkaluihin. Kuntalain uudistuksen yhtenä tavoitteena 
oli sopeuttaa kuntien toiminta sote-uudistukseen. 

Kataisen ja Stubbin hallitusten (2011-2015) sote-uudistusyritys 
kaatui kuitenkin eduskunnan perustuslakivaliokuntaan. Koska ih- 
misten oikeus riittäviin sosiaali- ja terveyspalveluihin, kuten myös 
kunnallinen itsehallinto, on ollut 1990-luvun perusoikeusuudistuk- 
sen jälkeen osa perustuslakiin kirjattuja perusoikeuksia, sote-uudis- 
tusten on läpäistävä valtiosääntöoikeudellinen perustuslakikontrolli. 
Tätä kontrollia Suomessa harjoittaa eduskunnan perustuslakivalio- 
kunta asiantuntijoinaan käyttämiensä valtiosääntöoikeuden profes- 
sorien avustuksella. Kataisen ja Stubbin hallitusten valmisteleman 
uudistuksen kaatoi perustuslakivaliokunnassa muun muassa se, että 
siinä esitetty rahoitusmalli olisi perustuslakivaliokunnan tulkinnan 
mukaan johtanut perustuslain näkökulmasta liian suuriin veropro- 
sentin korotuksiin kunnissa. Tässä vaiheessa kävi selväksi, että sosi- 
aali- ja terveyspalveluiden rahoitusrakenteen kehittämisestä oli muo- 
dostunut erityisen pirullinen ongelma. 


Sipilän hallituksen sote- ja 
maakuntauudistus (2015-2019): 
mitä tavoiteltiin, miten eteni? 


Pääministeri Juha Sipilän hallitus (2015-2019) suunnitteli maakunta- 
pohjaista sosiaali- ja terveydenhuollon kokonaisuudistusta, joka olisi 
ollut toteutuessaan Suomen itsenäisyyden ajan suurin hallinnonuu- 
distus. Sote-uudistus olisi perustunut maakuntahallintoon (18 maa- 
kuntaa) ja sen keskeisenä sisältönä korostettiin sote-integraatiota ja 
myöhemmin mukaan tullutta asiakkaan valinnanvapautta (näistä 
tarkemmin seuraavassa luvussa). Sosiaali- ja terveydenhuollon lisäksi 
myös lukuisia muita kunnille ja valtiolle kuuluvia tehtäviä tienpidosta 
pelastustoimeen olisi siirtynyt uudistuksen yhteydessä perustettavil- 
le maakunnille. Vaikka vuoden 2019 alussa kariutunutta uudistusta 
edelsi vuosien työ, siitä tuli jälleen yksi uusi lenkki epäonnistuneiden 
uudistusten pitkään ketjuun (ks. myös Valli-Lintu 2019). 

Sosiaali- ja terveyspalvelujen järjestäminen oli siis tarkoitus siir- 
tää vuoden 2020 alussa kahdeksalletoista itsehallinnolliselle maa- 
kunnalle, jotka olisivat muodostaneet aivan uuden hallinnollisen 
tason Suomeen. Käytännössä tässä siis palattiin jo 1970-luvulla esillä 
olleeseen maakuntapohjaiseen sote-järjestämismalliin. Sipilän halli- 
tuksen puolueet sopivat hallituskauden alussa, että sote-uudistuksen 
yhteydessä — samalla kun sosiaali- ja terveyspalvelujen järjestämis- 
vastuu siirtyy kunnilta ja kuntayhtymiltä maakunnille - myös asi- 
akkaan valinnanvapautta kehitetään. Tämä oli tarkoitus toteuttaa 
laajentamalla asiakkaiden valinnanvapautta aiemmasta terveysase- 
mien valinnan mahdollisuudesta kattamaan myös maakuntien pal- 
velutuotantoon hyväksytyt yksityiset toimijat. Valinnanvapauden 
toteuttamiseksi sote-uudistuksen yhteydessä sote-palveluiden järjes- 
tämisvastuu ja tuottaminen oli tarkoitus eriyttää lainsäädännöllisesti 
täysin toisistaan, mikä olisi heijastunut kaikkialle sosiaali- ja tervey- 
denhuoltoon. 

Vaikka järjestämisvastuusta ja tuottamisvastuusta on voitu vii- 
meistään 1990-luvun vapaakuntakokeilujen, kuntalain uudistuksen 
ja kansanterveyslakiin tehtyjen muutosten jälkeen puhua toisistaan 
erillään, käsitteiden oikeudellinen sisältö ei ole vielä eriytynyt niin 
pitkälle kuin niiden sisältö olisi eriytynyt Sipilän hallituksen sote- 
uudistuksen toteuduttua. Vaikka järjestämisvastuun ja tuottamis- 
vastuun käsitteiden tarkasta sisällöstä on vaikea saada kiinni, niitä 
käytetään sote-palveluita koskevassa puheessa; usein määrittelemät- 
tä käsitteitä tarkemmin kulloisessakin käyttökontekstissa. 

Sipilän hallituksen alkuperäisenä tavoitteena oli yhtiöittää laajas- 
ti sote-palvelutuotanto sekä mahdollistaa ihmisille sote-palveluiden 
hankinta markkinoilta käyttäen asiakasseteleitä, joiden tausta on 
jo aiemmin käyttöönotetuissa palveluseteleissä, ja henkilökohtaista 
budjettia. Toisin kuin Kataisen hallitus, Sipilän hallitus eteni uudis- 
tuksensa valmistelussa sen mittakaava huomioon ottaen erittäin riva- 
kasti. Se toi uudistuksensa keskeisimmät lait eduskunnan perustus- 
lakivaliokunnan arvioitavaksi jo kautensa puolivälissä keväällä 2017. 

Lainsäädäntöuudistuksen eteneminen pysähtyi kuitenkin tähän. 
Koska eduskunnan perustuslakivaliokunta katsoi keväällä 2017 anta- 
massaan lausunnossaan maakunnan järjestämien sote-palveluiden 
laajan yhtiöittämisvelvoitteen perustuslain vastaiseksi, hallituksen 
sote-uudistukseen sisältyvä valinnanvapauslaki palautui uudelleen 
valmisteltavaksi. Tämä merkitsi koko uudistuksen pysähtymistä, sil- 
lä päähallituspuolueet keskusta ja kokoomus olivat sopineet, ettei jär- 
jestämisrakennetta koskevaa maakuntauudistusta toteutettaisi ilman 
tuottamisrakennetta koskevaa valinnanvapausuudistusta. 

Valinnanvapauslakia koskeneen esityksen uudistamiseen kului 
vajaa vuosi. Sipilän hallitus antoi keväällä 2018 eduskunnalle uuden 
esityksen valinnanvapauslaiksi. Siinä perustason palveluissa asia- 
kas saattoi valita haluamansa julkisen tai yksityisen sote-keskuksen 
ja hammashoitolan, joissa asioi, kun taas erityistason palveluissa 
asiakas saattoi valita maakunnan liikelaitoksen toimipisteen. Asia- 
kasseteleitä ja henkilökohtaista budjettia koskevilta osin esitys pysyi 
ennallaan. Eduskunnan perustuslakivaliokunta katsoi, ettei uudessa 
hallituksen esityksessä ollut vastattu täysimääräisesti sen aiemmasta 
valinnanvapauslakiesityksestä esittämään kritiikkiin. Niinpä se kri- 
tisoi toukokuussa 2018 antamassaan lausunnossa esitystä edelleen 
vahvasti, mutta katsoi, että siihen sisältyneet perustuslakijännitteet 
voitaisiin ratkoa eduskunnan sosiaali- ja terveysvaliokunnassa. 

Eduskunnan sosiaali- ja terveysvaliokunta teki syksyllä 2018 esi- 
tykseen hallituksen valmistelemien vastineiden pohjalta lukuisia 
muutoksia, jotka saatettiin perustuslakivaliokunnan tarkastettavak- 
si. Perustuslakivaliokunta katsoi helmikuussa 2019 antamassaan lau- 
sunnossa, ettei sosiaali- ja terveysvaliokunta ollut tehnyt esitykseen 
perustuslakivaliokunnan vaatimia muutoksia. Se vaati sosiaali- ja 
terveysvaliokuntaa tekemään vielä kymmenittäin erilaisia suurempia 
ja pienempiä muutoksia esitykseen muun muassa maakuntien oman 
tuotannon turvaamiseksi, EU-oikeudellisten epäselvyyksien selkiyt- 
tämiseksi, rahoitusmallin kehittämiseksi ja tietosuojaongelmien rat- 
kaisemiseksi. 

Muutama päivä perustuslakivaliokunnan uuden lausunnon val- 
mistumisen jälkeen hallitus esitti sosiaali- ja terveysvaliokunnalle 
vastineella, kuinka sen mukaan esitys voitaisiin korjata perustus- 
lain vaatimukset täyttäväksi. Sosiaali- ja terveysvaliokunta järjesti 
hallituksen vastineesta kuulemisen, jossa perustuslakiasiantuntijat 
katsoivat, etteivät hallituksen muutosesitykset vastanneet perustus- 
lakivaliokunnan vaatimuksia. Tämä johti pääministeri Sipilän hal- 
lituksen ennenaikaiseen eroon ja hallituksen ajama sote-uudistus 
käytännössä raukesi samalla, kun pääministeri ilmoitti hallituksensa 
erosta. Hallituksen erotessa lähes kaikki sote-uudistukseen liittyneet 
lait olivat vielä käsiteltävinä eduskunnan valiokunnissa. Sipilän halli- 
tushan oli linjauksissaan sitonut suuren määrän erilaisia uudistuksia 
toisiinsa. Niinpä sote-uudistuksen kaatumisen yhteydessä kaatuivat 
myös muun muassa niin pelastustoimen, asiakasmaksujen, sosiaa- 
li- ja terveydenhuollon valvontarakenteen, potilas- ja asiakaslainsää- 
dännön kuin vammaispalveluiden uudistus vaikkei niihin sinällään 
liittynyt mitään perustuslaillisia ongelmia. 

Sosiaali- ja terveydenhuollon järjestämis- ja tuottamisrakenteen 
uudistus siirtyi seuraavan hallituksen tehtäväksi. Keväällä 2019 aloit- 
taneen Rinteen hallituksen ja sitä seuranneen Marinin hallituksen 
suunnitelmat seuraavat osittain jo aiemmin suunniteltua maakunta- 
pohjaista ratkaisua (ks. tarkemmin Sote-uudistus 2020). Koska Sipi- 
län hallitus aloitti kaatuneen sote-mallinsa lainsäädännön valmiste- 
lun yhteydessä jo ennakollisesti sen toimeenpanon, voidaan pohtia, 
oliko Rinteen hallituksella oikeastaan muuta vaihtoehtoa kuin lähteä 
etenemään Sipilän hallituksen valitsemalta maakuntapohjalta. Tässä 
tulevat esiin edellä mainitut polkuriippuvuudet. 

Kuitenkin eroja Sipilän hallituksen ja Rinteen/Marinin hallituk- 
sien sote-uudistusten välillä on löydettävissä sekä prosessin että sisäl- 
töjen osalta. Esimerkiksi hallituksen puheenvuoroissa on nostettu 
selkeämmin esille kokonaisratkaisun mahdottomuus ja painotettu 
lainsäädäntöuudistuksen vaiheistamista. Lisäksi perusratkaisu läh- 
tee vahvemmin julkisen sektorin toiminnan näkökulmasta ”pal- 

velut ja sisällöt edellä”, jolloin valinnanvapauskeskustelu on jäänyt 
vähemmälle. Päävastuu sosiaali- ja terveyspalvelujen järjestämisestä 
ja tuottamisesta olisi julkisella sektorilla. Sote-uudistukseen linkittyy 
myös Tulevaisuuden sosiaali- ja terveyskeskus 2020-2022-ohjelma, 
jolla osaohjelmineen ja hankkeineen pyritään kehittämään perusta- 
son sosiaali- ja terveyspalveluja (ks. taulukko 2). Myös Uudenmaan 
alueen tilannetta on erillisselvitetty (STM 2019). Koska keskustapuo- 
lue, joka oli mukana niin Sipilän hallituksessa kuin myös Rinteen/ 
Marinin hallituksissa, ei ole valmis vähentämään maakuntien mää- 
rää siitä mitä Sipilän hallitus tavoitteli, on Marinin hallitus linjannut 
lisäävänsä maakuntien määrää jakamalla Uudenmaan useammaksi 
osaksi. Savon alueella on myös käyty maakuntiin liittyvää keskuste- 
lua Itä-Savon osalta. Kamppailu siitä pitäisikö Itä-Savon sairaanhoi- 
topiiri liittää osaksi Pohjois-Savon maakuntaa vaiko vaihtoehtoisesti 
osaksi Etelä-Savon maakuntaa kertoo siitä, kuinka aluepoliittisesti 
jännitteisiä kysymyksiä sote-uudistuksiin liittyy. Kamppailu osoit- 
taa myös, kuinka sote-uudistuksella on tapana joutua aluepoliittisen 
osaoptimoinnin kohteeksi. (Itä-Savo 3.7.2020) 

Taulukossa 2 on kuvattu Rinteen/Marinin hallitusten sote-uudis- 
tuksen tavoitteita ja toteutusta. Taulukossa 3 verrataan Sipilän ja Rin- 
teen/Marinin hallitusten sote-uudistusten tavoitteita toisiinsa. 

Taulukko 2. Sote-uudistuksen tavoitteet ja toteutus Rinteen/Marinin hallitusohjelmassa 


Sote-uudistuksen 
(2019-) tavoitteet 


Sote-uudistuksen 
toteutus 


Toimeenpanossa olevia 
kehittämisohjelmia/ 
hankkeita 


Tavoitteena... 

* kaventaa hyvinvointi- ja 
terveyseroja 

* turvata yhdenvertaiset 
ja laadukkaat sosiaali- ja 
terveyspalvelut kaikille 
suomalaisille 

* parantaa palveluiden 
saatavuutta ja 
saavutettavuutta 

* turvata ammattitaitoisen 
työvoiman saanti 

e vastata yhteiskunnallisten 
muutosten mukanaan 
tuomiin haasteisiin 

+ hillitä kustannusten kasvua 

* parantaa sosiaali- ja 
terveyspalveluiden 
vaikuttavuutta ja tuottavuutta 

* lisätä niiden läpinäkyvyyttä 
ja avoimuutta 


Palvelurakenne 

* sosiaali- ja 
terveyspalveluiden 
järjestäminen 
kuntaa suuremmille 
itsehallinnollisille alueille 

* maakunnat tuottavat 
palvelut pääosin julkisina 
palveluina 

e maakunnat tekevät 
yhteistyötä keskenään 

e erityistason palveluiden 
turvaamiseksi 
muodostetaan viisi 
yhteistoiminta-aluetta 

* yksityinen ja kolmas sektori 
täydentävinä palveluiden 
tuottajina 

e järjestöjen roolia 
hyvinvoinnin ja terveyden 
edistämisessä vahvistetaan, 
niiden mahdollisuus tuottaa 
palveluita turvataan 

* painotus perustason 
palveluissa ja 
ennaltaehkäisyssä 

Toteutus 

* peruspalveluiden 
kehittäminen 

* toteutetaan vaiheittain 

* valmistellaan 
palvelusetelilain uudistus 

e tehdään linjaukset 
henkilökohtaisen budjetin 
käyttöönotosta 

e vahvistetaan asukkaiden 
osallisuutta ja 
käyttäjädemokratiaa 


Tulevaisuuden sosiaali- ja 
terveyskeskus -ohjelma 


käynnistynyt kaikissa 
maakunnissa 


Ohjelmassa osana... 


Lapsi- ja perhepalvelujen 
muutosohjelma (LAPE, jo 
edellisellä hallituskaudella 
käynnistynyt) 

Kansallinen 
mielenterveysstrategia 
2020-2030 
Työkykyohjelma 
Sosiaalihuollon 
kehittämisohjelma 
Kotihoidon kehittämishanke 
Ikäohjelma 


Erikseen valmistelussa... 


vammaispalvelulainsäädännön 
kokonaisuudistus, jonka 
yhteydessä otetaan 

käyttöön Sipilän hallituksen 
valinnanvapausmalliin 
sisältynyt henkilökohtainen 
budjetti 
palvelusetelilain uudistus, 
jonka yhteydessä otetaan 
käyttöön Sipilän hallituksen 
valinnanvapausmalliin 
sisältynyt asiakassetelimalli 
asiakas- ja 
potilaslainsäädännön 
uudistus, jolla vahvistetaan 
itsemääräämisoikeuden 
toteutumista sote-palveluissa 

Sote-uudistusten tavoitteet ja todellisuus 


Sosiaali- ja terveyspalveluiden uudistaminen on ollut 2000-luvulla 
pallottelua oikeuden ja politiikan maailmojen välillä, mikä näkyi 
Sipilän hallituksen sote-uudistuksen eduskuntakäsittelyssä hyvin 
perustuslakivaliokunnan oikeudellisen näkökulman sekä sosiaali- ja 
terveysvaliokunnan poliittisen näkökulman välisen jännitteen vah- 
vistumisena. Kysymys siitä, mihin sote-uudistuksella varsinaisesti 
pyritään, on peittynyt oikeuden koherenssin ja erilaisten sote-uudis- 
tuksen tavoitteisiin vain heikosti kytkeytyvien poliittisten tavoittei- 
den edistämisen alle. Esimerkiksi kentällä toimivien kehittäjien ja 
kolmannen sektorin näkemyksillä asiakkaan pitämisestä uudistuk- 
sen keskiössä oli vain vähäinen painoarvo Sipilän hallituksen sote- 
uudistuksen eduskuntakäsittelyssä sen jumiuduttua jo lakiteknisistä 
kysymyksistä perustuslakivaliokunnan pöydälle. 

Sipilän hallituksen sote-uudistuksen toteuttamisen epäonnistu- 
misesta huolimatta sen keskeisiä tavoitteita voidaan edelleen pitää 
yhteiskunnan kannalta tavoittelemisen arvoisina (taulukko 3). Sa- 
malla on kuitenkin selvinnyt, että osa tavoitteista on toteutettava 
toisenlaisin keinoin kuin Sipilän hallitus kaavaili. Esimerkiksi kai- 
kille kuuluvat sosiaali- ja terveyspalvelut määrittelevää julkista pal- 
velulupausta ei voida antaa oikeudellisesti velvoittavassa muodossa 
vaan sen antamisessa on kyse enemmän poliittisen tahtotilan julki 
lausumisesta. Ihmisten oikeus riittäviin sosiaali- ja terveyspalvelui- 
hin määrittyy nimittäin viime kädessä tilannekohtaisesti kunkin 
yksilöllisten tarpeiden perusteella. 

Taulukko 3. Sipilän ja Rinteen/Marinin hallitusten sote-uudistukselle asettamat tavoitteet 


Sipilän hallituksen (2015-2019) sote- Rinteen/Marinin hallituksen (2019-2022) 
uudistuksen tavoitteet sote-uudistuksen tavoitteet 
e Taata yhdenvertaiset sosiaali- ja + Turvata yhdenvertaiset ja laadukkaat sosiaali- 
terveyspalvelut kaikille koko maassa ja terveyspalvelut kaikille suomalaisille 
e Asettaa maakunnille velvoite antaa julkinen + Parantaa palveluiden saatavuutta ja 
palvelulupaus saavutettavuutta 
e Kaventaa ihmisten hyvinvointi- ja + Kaventaa hyvinvointi- ja terveyseroja 
terveyseroja 
+ Edistää väestön hyvinvointia ja terveyttä 
+ Ihmisten sosiaali- ja terveydenhuollon e Sosiaalipalveluiden ja terveydenhuollon 
palvelut yhtenä kokonaisuutena sekä perus- ja erityistason palveluiden 
e Varmistaa mahdollisimman laaja integraatio yhteensovittaminen 
* Koota koko palvelukokonaisuus saman + Saumaton eri ammattiryhmien välinen yhteistyö 
johdon ja budjetin alla + Palvelut eivät pirstoudu, alueilla on 
edellytykset ja kannuste suunnitella palveluja 
kokonaisuutena 
* Varmistaa toimivat hoito- ja palveluketjut + Palvelut yhteensovitettuja, hoitoketjut sujuvia 


e Palveluiden yhteensovittamisen tavoitteena 
yhtenäiset palveluketjut, erityisesti paljon 
palveluja tarvitsevien ihmisten hoidon ja hoivan 
kehittäminen 


* Siirtää painopistettä ehkäiseviin ja oikea- + Painotus perustason palveluissa ja 
aikaisiin palveluihin ennaltaehkäisyssä 

+ Vahvistaa sosiaali- ja terveydenhuollon 
peruspalveluja 


e Turvata henkilöstön osaaminen ja saatavuus | * Turvata ammattitaitoisen työvoiman saanti 


* Siirtyä järjestelmä- ja ammattikeskeisyydestä 


asiakaskeskeisyyteen 
e Purkaa päällekkäisyyksiä + Parantaa sosiaali- ja terveyspalveluiden 
vaikuttavuutta ja tuottavuutta sekä lisätä niiden 
läpinäkyvyyttä ja avoimuutta 
* Turvata palvelujen rahoitus e Hillitä kustannusten kasvua 


+ Vastata yhteiskunnallisten muutosten 
mukanaan tuomiin haasteisiin 


Varsinaiset sote-uudistuksen tavoitteet, kuten palveluiden saata- 
vuuteen liittyvän epätasa-arvon vähentäminen ja eri palvelujen 
integrointi asiakaslähtöisesti, ovat saaneet julkisuudessa lähtökoh- 
taisesti osakseen sekä poliittisten päättäjien että kansalaistenkin 
laajaa kannatusta. Kuitenkin on jo pitkään ollut epäselvää, eteneekö 

uudistus jatkossa sellaiseen suuntaan, joka tosiasiassa edistää näiden 
tavoitteiden toteutumista. Vaikka tavoitteista on siis vallinnut laaja 
yksimielisyys, niistä keinoista, joilla tavoitteisiin pyritään, keskuste- 
lu on ollut jo paljon vaikeampaa. Suuria linjoja koskevat poliittiset 
päätökset ovat usein hankaloittaneet keskustelua palveluiden kehit- 
tämisestä konkreettisten käytänteiden tasolla, vaikka Marinin hal- 
litus onkin retorisella tasolla pyrkinyt pitämään nämä ulottuvuudet 
toisistaan erillään. 

Viimeisimmästä sote-uudistuksesta keskusteltaessa jäi epäselväk- 
si esimerkiksi se, olisivatko siinä ehdotetut muutokset auttaneet so- 
siaali- ja terveydenhuollon tai perus- ja erikoispalvelujen integrointia 
vai olisivatko ne jopa vaikeuttaneet sitä. Samaan aikaan kun Sipilän 
hallituksen sote-mallissa palveluiden järjestäjälle olisi säädetty vel- 
voite palveluintegraatioon, monituottajamalliin olisi myös sisälly- 
tetty paljon sellaisia elementtejä, jotka olisivat tehneet niin horison- 
taalisen kuin vertikaalisen integraation toteuttamisesta verrattain 
vaikeaa. 

Tämä heijastui etenkin keskusteluun hallituksen valinnanvapaus- 
malliin sisältyneestä erityisestä integraatioasiakassuunnitelmasta 
(sosiaali- ja terveydenhuollon yhteinen asiakassuunnitelma), johon 
perustuslakivaliokunta kohdisti lausunnoissaan runsaasti kritiik- 
kiä. Siinä lukuisat nykyisin eri tahojen erilliset asiakassuunnitel- 
mat olisi liitetty toisiinsa sellaisella tavalla, joka olisi mahdollistanut 
julkisen sote-järjestäjän ja yksityisten sote-palvelutuottajien välisen 
toiminnanohjauksen kehittämisen. Integraatioasiakassuunnitelman 
valmistelijat eivät kuitenkaan kyenneet pukemaan suunnitelmaansa 
lakitekstin muotoon tavalla, joka olisi tyydyttänyt oikeusturvakysy- 
myksistä huolestuneita perustuslakiasiantuntijoita. Integraatioasia- 
kassuunnitelman suunnittelun vaikeus oli yksi niistä tekijöistä, jotka 
haastoivat koko valmistellun valinnanvapausmallin toteutumisen. 
Siihen liittyneet epäselvyydet muodostivat niin kompleksisen on- 
gelmavyyhdin, ettei asiantuntijoilla ollut Sipilän sote-uudistuksen 
kaatuessa jaettua ymmärrystä edes siitä, mikä kaikki siinä oli ongel- 

mallista. Tätä taustaa vasten ei ole mikään ihme, että integraatioasia- 
kassuunnitelmaa koskevaan keskusteluun ei ole viitattu mitenkään 
Rinteen/Marinin hallitusten sote-uudistuksen yhteydessä. Hallitus- 
ohjelmia vertailtaessa huomio kiinnittyi myös siihen, että Rinteen/ 
Marinin hallitusohjelmassa integraatiokäsitteen käyttö on lähes 
häivytetty, ja sen tilalla käytetään palvelujen yhteensovittamista. 
Integrointi mainitaan kerran, kun kuvataan sosiaali- ja terveyspal- 
velujen rakenneuudistusta tavoitteenomaisesti: ”Sosiaalipalveluiden 
ja terveydenhuollon sekä perus- ja erityistason palveluiden yhteen- 
sovittaminen eli integraatio ja eri ammattiryhmien välinen yhteistyö 
on saumatonta...”. 

Sote-uudistusta koskeneessa keskustelussa ovat korostuneet myös 
eri ammattialojen valtataistelut ja painotukset. Kun erikoissairaan- 
hoidon keskeinen rooli on hallinnut uudistusten suunnittelua, on esi- 
merkiksi Reijo Väärälä (2015) tuonut esille huolensa sosiaalihuollon 
marginaalisesta asemasta sote-uudistuksessa: hänen näkemyksensä 
mukaan Sipilän hallituksen esittämä uudistus painottui vahvasti 
terveyspalveluihin ja niiden ongelmien ratkaisemiseen. Terveys- 
palveluiden järjestämis- ja tuottamisrakenteen uudistaminen on 
osoittautunut oikeudellisesti yksinkertaisemmaksi. Sosiaalihuollon 
uudistaminen on oikeudellisesti monimutkaisempaa. Osittain täs- 
tä syystä Sipilän hallituksen sote-uudistuksessa kaavaillut yksityiset 
sote-keskukset uhkasivat kaventua lähes pelkiksi terveyskeskuksik- 
si; sote-keskuksiin olisi ollut tulossa varsin vähän sosiaalipalveluja ja 
nekin lähinnä sosiaalihuollon neuvontaa ja ohjausta (ks. Möttönen 
2019). 

Sote-uudistuksesta keskusteltaessa on usein korostunut sosiaa- 
li- ja terveydenhuollon rahoituksen haasteellisuus. Huolta on kan- 
nettu siitä, miten sosiaali- ja terveydenhuollon kasvaviin tarpeisiin 
vastaavat palvelut on mahdollista rahoittaa, kun suomalaiset ikään- 
tyvät ja huoltosuhde heikkenee syntyvyyden laskun myötä. Osittain 
tämä keskustelu on yhdistynyt myös sosiaaliturvan uudistamisen 
tarpeeksi. Tätä niin sanottua sotu-uudistusta on kuitenkin siirretty 

aina eteenpäin sote-uudistuksen jälkeiseen aikaan, vaikkakin sitä 
on myös edistetty erilaisten selvitysten ja esimerkiksi perustuloko- 
keilun avulla. Kun sote-uudistus lykkääntyy yhä vain pidemmälle, 
on ilmeistä, että sote- ja sotu-uudistukset joudutaan toteuttamaan 
pikemminkin rinnakkain kuin peräjälkeen. On vaikea sanoa missä 
määrin tämä on uhka ja missä määrin mahdollisuus. Tässä yhtey- 
dessä saattaa nousta esiin myös tarve uudistaa kokonaan se perustus- 
lain sosiaalisia perusoikeuksia koskeva valtiosääntöoikeudellinen ke- 
hikko, jota perustuslakivaliokunta käyttää sote- ja sotu-uudistusten 
perustuslainmukaisuuden arviointiin. 

Sote-uudistuksen taustalla on ollut myös huolta sosiaali- ja ter- 
veyspalvelujen laadusta erityisesti lastensuojelussa tai vanhuspalve- 
luissa sekä palveluiden heikosta saatavuudesta ja saavutettavuudesta 
etenkin harvaan asutuilla alueilla. Lastensuojelussa keskeinen haaste 
on ollut ammattilaisten puute, kuten täyttämättömät sosiaalityönte- 
kijöiden toimet osoittavat. Vanhuspalveluiden osalta näissä keskus- 
teluissa on korostunut muun muassa työntekijöiden määrä suhteessa 
asiakkaisiin ja asiakkaiden moninaistuviin tarpeisiin. Esimerkiksi 
vanhuspalveluissa hoitajamitoitus on korostunut varsinkin Rinteen/ 
Marinin hallitusten prioriteettilistalla mietittäessä lainsäädännön 
uudistamista. Haasteensa tähänkin tuovat osittain hoitajien saata- 
vuus ja riittävyys riippumatta lainsäädäntöön tulevista mitoitus- 
velvoitteista. Kun eduskunta vuonna 2020 päätti nostaa vaiheittain 
vanhusten tehostetun palveluasumisen hoitajamitoitusta, tunnis- 
tettiin yleisesti, ettei hoitajia välttämättä saada riittävästi kaikkialle 
maahan, mikä uhkaa hoitajamitoituksen ulkopuolelle jääneen koti- 
hoidon palvelutasoa. 

Monet riittävien sosiaali- ja terveyspalveluiden yhdenvertaiseen 
turvaamiseen liittyvät ongelmat eivät ole ratkottavissa vain lainsää- 
däntöä uudistamalla. Esimerkiksi anestesiahammashoidon saata- 
vuudessa olevat vakavat puutteet johtuvat vuosikymmeniä sitten teh- 
dyistä koulutuspoliittisista päätöksistä, joiden seurauksena maassa 
on liian vähän anestesiahammashoitoa antamaan kykenevää henki- 

löstöä. Koska tällaisen henkilöstön kouluttaminen on hyvin hidas- 
ta, esimerkiksi eräiden kehitysvammaisryhmien hammashoidossa 
jo pitkään havaittuja puutteita ei voida korjata vain lainsäädäntöä 
uudistamalla. 

Samalla viime vuosina onkin keskusteltu runsaasti niin Suomessa 
kuin kansainvälisesti paljon palveluja tarvitsevien asiakkaiden ja po- 
tilaiden asemasta sosiaali- ja terveydenhuollon palvelujärjestelmässä 
(esim. Goodwin 2015; Hujala & Lammintakanen 2018; Ylitalo-Kata- 
jisto 2019). Koska hajanainen ja sektoroitunut palvelujärjestelmä ei 
pysty auttamaan niitä asiakkaita tai potilaita, joiden tarpeet eivät tule 
tyydytetyksi vain yksittäisen organisaation tai työntekijän avulla, 
jonkinlainen uudistus tarvitaan. Uudistuksen keskeisenä tavoitteena 
on myös eri toimijoiden välinen toimiva yhteistyö ja yhteistyöraken- 
teet näiden asiakkaiden auttamiseksi (ks. Taskinen & Hujala 2020 
tässä julkaisussa). 

Sote-uudistuksen tavoitteita voi tarkastella myös niiden tekijöi- 
den näkökulmasta, joihin Sipilän hallituksen uudistusyritys lopul- 
ta kariutui. Ensinnäkin esitetty valinnanvapausmalli rikkoi liiaksi 
integraation mahdollisuuden ja uhkasi estää väestön terveyserojen 
kaventamista. Toiseksi vahvasti yksityisen tuotannon varaan raken- 
tuneessa mallissa palveluiden turvaamisesta viime kädessä vastuussa 
olleiden maakuntien tosiasiallinen kyky selviytyä viimesijaisesta pal- 
veluiden järjestämisvastuustaan ei ollut uskottava. Kolmanneksi mal- 
li rakentui muun muassa korvausjärjestelmien osalta sellaiselle tieto- 
järjestelmien kehittämistyölle, johon liittyviä tietosuojakysymyksiä 
ei kyetty ratkomaan. Neljänneksi mallin toimeenpanoaikataulu oli 
aivan liian kunnianhimoinen. Viidenneksi huonosti ohjattavissa 
olevaan sote-järjestelmään sisältyi sellaisia kustannusrajoittimia, 
joiden takia ainakin osaa haavoittuvien ryhmien palveluista uhka- 
si liiallinen kurjistuminen. Nämä tekijät, joihin Sipilän hallituksen 
sote-uudistus kariutui, kertovat samalla myös niistä tavoitteista, joi- 
hin kaikkien ihmisten yhdenvertaisten sosiaali- ja terveyspalveluiden 
turvaamiseen sitoutuvan uudistuksen tulee vastata. 

Osana Sipilän hallituksen suunnittelemaa sote-uudistusta tavoi- 
teltiin myös uudenlaista arvioinnin ja kehittämisen näkymää sosiaa- 
li- ja terveydenhuoltoon. Tässä keskeisinä osina on edelleen kuntien 
tai maakuntien omavalvonnan korostuminen, mutta myös vahva pal- 
velujen ulkopuolinen valvonta (valvontaorganisaatiot), jotta mahdol- 
lisiin epäkohtiin puututtaisiin mahdollisimman aikaisessa vaiheessa. 
Uudistukseen sisältyi uusi tapa ajatella sosiaali- ja terveydenhuoltoa 
niin sanotun palvelulupauksen toteuttamisena. Arvioinnin ja val- 
vonnan oli tarkoitus pohjautua osittain juuri näiden palvelulupaus- 
ten toteutumien arviointiin. Arvioinnissa ja seurannassa Terveyden 
ja hyvinvoinnin laitoksen roolin on viime aikoina uskottu vahvis- 
tuvan, mikä asettaa paineita mittavia säästöohjelmia viime aikoina 
läpikäyneen tutkimuslaitoksen resurssien turvaamiselle. 

Kyseisen sote-uudistuksen yhteydessä oli tarkoitus perustaa uu- 
denlainen, monialainen valtion lupa- ja valvontavirasto (Luova), jo- 
hon olisi koottu valtion lupa-, ohjaus- ja valvontatehtäviä nykyisistä 
aluehallintovirastoista, ELY-keskuksista, KEHA-keskuksesta, Valvi- 
rasta ja Maatalousyrittäjien eläkelaitos Melasta. Sen perustaminen 
olisi muuttanut sosiaali- ja terveydenhuollon valvonnan perinpoh- 
jaisesti purkamalla muun muassa erottelun keskushallinnon ja alue- 
hallinnon tasolla tapahtuvaan valvontaan. Eduskunnan perustusla- 
kivaliokunta lopetti valtion lupa- ja valvontaviraston perustamista 
koskevan hallituksen esityksen käsittelyn Sipilän hallituksen erotes- 
sa maaliskuussa 2019 ilman, että se ehti antaa asiasta lausuntoa. Va- 
liokunnan kuulemien valtiosääntöasiantuntijoiden lausuntojen pe- 
rusteella käy kuitenkin selville, ettei esitetty Luova-virasto täyttänyt 
perustuslain vaatimuksia. Valvontarakenteen kehittämisen osalta 
palattiin siis Sipilän hallituksen sote-uudistuksen kaatumisen yhtey- 
dessä takaisin lähtöpisteeseen. Vaikuttaa todennäköiseltä, että tällä- 
kin osa-alueella siirrytään mittakaavaltaan pienempiin uudistuksiin. 

Sote-uudistusten suunnittelua ovat leimanneet valmistelun pit- 
käkestoisuus, monivaiheisuus ja erityisesti useat epäonnistumiset. 
Tämä antaa Sakari Möttösen (2019) mukaan aiheen pohtia, miten 

laajoja ja suuria uudistuksia yleensäkin voidaan tai kannattaisi teh- 
dä. Kaikkien hallitusten tavoitteena on ollut saada uudistus valmiiksi 
omana hallituskautenaan ja pelkona, että seuraava hallitus hylkää 
valmistellut uudistussuunnitelmat. Laajojen ja suurten uudistusten 
tekeminen edellyttää, että puolueet kykenevät sopimaan uudistami- 
sen periaatteista hallituskausien yli ulottuvaksi ajaksi. Tämä vaatii 
myös eri tasoilla olevaa vahvaa johtamista ja johtamisosaamista. 


Sosiaali- ja terveyspalvelujen uudistaminen 
johtamisen näkökulmasta 


Sipilän hallituksen suunnitteleman sote-uudistuksen toimeenpano 
olisi käytännössä tarkoittanut monenlaisten, monitasoisten sekä eri 
laajuisten muutosten ja uudistusten johtamista: 


e maakunnan liikelaitoksen muodostamista ja sen johtamista 
muutoksena; 

e maakuntien isojen sote-organisaatioiden johtamista ja näiden 
sisällä eri toimialoja yhteensovittavaa johtamista; 

e sosiaalihuollon ja terveydenhuollon integraation johtamista 
muutoksena; 

e julkisten ja yksityisten sote-toimijoiden välisen yhteistyön joh- 
tamista; 

e olemassa olevien sote-toimintayksiköiden yhdistämistä so- 
te-keskuksiksi ja tämän muutoksen johtamista; 

e palveluprosessien, kuten palveluketjujen, yhdistämistä ja sitä 
tukevaa yhteensovittavaa johtamista; 

e uusien tietojärjestelmien käyttöönottoa muutoksena ja sen 
johtamista; 

e osaamisvaatimusten, ammattiroolien ja työn sisältöjen muu- 
toksia sekä niiden johtamista. 


UUDISTUVA SOSIAALI- JA TERVEYSALA 37 


Pauli Rautiainen, Helena Taskinen & Sari Rissanen 


Kun Sipilän hallituksen sote-uudistus kaatui, näiden muutosten johta- 
minen siirtyi valtiollisen päätöksenteon strategisella tasolla Rinteen/ 
Marinin hallituksille. Kuntien, kuntayhtymien ja erilaisten sote-toi- 
mintayksiköiden käytännön toiminnan tasolla vastuu sote-uudistus- 
ten johtamisesta on pysynyt hallitusten vaihtuessa pääosin samojen 
toimijoiden käsissä. Tämä kertoo siitä, kuinka strategiatasolla tapah- 
tuvat katkokset ja muutokset johtamisvastuussa olevissa toimijoissa 
eivät välttämättä näyttäydy yhtä dramaattisina sosiaali- ja terveyspo- 
litiikan arkisen toimeenpanon tasolla tarkasteltuna. 

Yksi syy johtamisen vaativuudelle syntyy jo siitä, että strateginen 
johtaminen tai operatiivisen tason muutosjohtaminen tapahtuu mo- 
nien sidosryhmien ympäröimänä. Lisäksi johtamista tapahtuu - ku- 
ten yllä on kuvattu - sekä poliittisella areenalla että asiantuntija-aree- 
nalla valmistelukoneiston toimijoista puhumattakaan. Näiden eri 
toimijoiden näkemysten samansuuntaisuus on keskeinen vaatimus 
uudistuksen toteutumiselle. Sosiaali- ja terveydenhuolto on myös 
vahvasti niin sanottu professioala, jossa eri ammattikunnat pyrkivät 
vaikuttamaan lopputulokseen erilaisten omien intressiensä näkö- 
kulmasta. Myös heidän valta-asemansa ja väylänsä näiden intressien 
esille tuomiselle vaihtelevat. 

Sosiaali- ja terveydenhuollon uudistuksia on mahdollista myös 
käsitteellistää eri tavoin. Tällöin tullaan jo kysymyksiin esimerkiksi 
siitä, nähdäänkö uudistus tietoisena reformina tai laajan muutoksen 
osana. Myös uudistuksiin ja muutoksiin liittyvillä käsitteillä voidaan 
luoda erilaisia mielikuvia. Terminä uudistus on usein sävyltään muu- 
tosta myönteisempi. Toisaalta suunniteltua sote-muutosta on nimi- 
tetty myös reformiksi. Vuokko Niiranen (2006) kuvaa reformia ak- 
tiiviseksi, tietoiseksi ja tavoitteelliseksi uudistamiseksi. Myös Raija 
Julkusen (2017) mukaan reformi on mahdollista suomentaa uudis- 
tukseksi ja uudistamiseksi. Hän kuitenkin näkee myös eroja uudis- 
tus- ja reformikäsitteiden välillä: ”Re-form kertoo, että jotakin jo 
rakennettua, instituutioitunutta ja juurtunutta asetetaan kyseenalai- 
seksi, puretaan auki, muotoillaan ja rakennetaan uusiksi.” Julkunen 

(2017) toteaa reformin ilmestyneen poliittista ja hallinnollista kieltä 
hallinneen ”kehittämisen” rinnalle viitaten Sipilän hallituksen kau- 
teen (2015-2019), jolloin esimerkiksi eräitä hallituksen ministereitä 
kutsuttiin poliittisessa kielessä reformiministereiksi. Myös sote-uu- 
distus näyttäytyi välillä sote-reformina (ks. Kangasniemi, Voutilai- 
nen, Kapanen, Tolmala, Koponen, Hämäläinen & Elovainio 2017). 
Julkunen tulkitsee tämän kielellisen siirtymän merkinneen sitä, että 
tuolloin olisi ollut menossa jotain laadullisesti erilaista kuin vuosi- 
kymmenten ”kehittämisessä”. 

Reformipuheesta on puolestaan irtaannuttu Rinteen/Marinin 
hallituksen kaudella, sillä ainakin sen alkuvaiheessa on palattu pu- 
humaan jälleen organisaatioiden kehittämisestä ja sote-järjestämis- 
rakenteen muutoksesta. Erilaisia tapoja kielellistää sote-uudistus voi 
hahmotella esimerkiksi seuraavasti: 


Muutos Muutos ymmärretään usein uudistusta laajemmaksi sisältäen sekä tietoisia 
uudistuksia että organisaation ja sen toimijoiden mukautumista esimerkiksi 
ympäristön muuttumiseen 


Reformi Aktiivinen, tietoinen ja tavoitteellinen uudistus 


Uudistus Muutoksen yksi muoto eli tietoisesti suunniteltu ja aikaansaatu, sävyltään 
usein muutosta myönteisempi 


Organisaation | On yksi esimerkki suunnitellusta, johdetusta ja ylhäältä ohjatusta 
kehittäminen muutoksesta 


Erilaisten uudistusten laajuutta on mahdollista arvioida niihin lin- 
kittyvien toimijoiden, tasojen tai aikataulun mukaan. Jälkikäteen 
arvioiden Sipilän hallituksen sote-järjestämisrakenteen uudistus 
laajeni läpi hallituskauden ja kiinnittyi samalla muihin valmisteilla 
olleisiin uudistuksiin (esim. maakuntauudistus, valinnanvapauden 
laajennus ja muut sote-palveluiden tuottamisrakenteen uudistukset, 
työvoimapolitiikan toimeenpanorakenteen uudistus, pelastustoimen 
järjestämisrakenteen uudistus, valtion lupa- ja valvontaviranomais- 
ten rakenneuudistus) ja tämä osaltaan vaikeutti ja hämärsi sote-uu- 

distuksen etenemistä ja kokonaishahmotusta. Hallituskauden lopul- 
la esimerkiksi tieverkon hoitoon ja sosiaalihuollon järjestämiseen 
liittyvät kysymykset, joilla ei sinällään ole mitään tekemistä toistensa 
kanssa, oli kytketty toisiinsa siten, että toisen kaatuminen merkitsi 
samalla myös toisen kaatumista. Tämänhetkisessä soteuudistuksessa 
on kyse tässä mielessä vain sosiaali- ja terveydenhuollon ja pelastus- 
toimen uudistuksen linkittymisestä toisiinsa. 

Kun Sipilän hallituksen sote-uudistuksesta oli tullut näin kuin 
rinnettä alaspäin vieriessään alati kasvava lumipallo, johon tarttui 
jatkuvasti mukaan uutta, yritys Suomen historian suurimman hal- 
linnonuudistuksen toteuttamiseen ei ollut enää johdettavissa, vaikka 
halua saada sote-uudistus valmiiksi oli eri toimijoilla. Johtamisessa 
on olennaista arvioida, mitkä tavoitteet tai johtamisen sisällöt ote- 
taan milloinkin johtamisen kohteeksi. Muutoin johtamisen tavoitteet 
ja siihen liittyvä johtamistyö hajaantuu liian monille toiminta-areen- 
oille, jolloin johtamisen tavoite voi hämärtyä epämääräiseksi ja liian 
amebamaiseksi. 

Jo tapahtuneissa sosiaali- ja terveydenhuollon uudistuksissa tai 
muutoksissa korostuu erityisesti erilaisten ja erityyppisten organi- 
saatioiden yhdistäminen — eli rakenteellisen integroinnin tyyppi - 
ja siihen liittyvien muutosprosessien johtaminen. Eriasteiset palve- 
lujärjestelmien, palvelujen ja organisaatioiden yhdistämiset vaativat 
osittain erilaista johtamista ja johtamisosaamista kuin johtaminen jo 
integroiduissa sosiaali- ja terveysorganisaatioissa, jotka ovat yleen- 
sä isoja ja kompleksisia. Yhdistämisprosesseissa on näin ollen kyse 
laajan ja syvällisen organisaatiomuutoksen johtamisesta. (Taskinen 
2005; Sinkkonen, Taskinen & Rissanen 2017.) Aikaisemman tutki- 
muksen perusteella tiedämme, että organisaatioiden yhdistämiset 
ovat vaativia, erityisesti niiden toimeenpanon johtamisen eli muu- 
tosjohtamisen kannalta. 

Lainsäädäntöuudistuksien johtaminen strategisella ja lainsää- 
dännön tasolla on siten vain pieni osa sote-uudistuksen johtamista. 
Sote-uudistus ei tule millään muotoa valmiiksi sillä hetkellä, kun 

eduskunta lopulta hyväksyy jossakin muodossa sote-palveluiden 
järjestämis- ja tuottamisrakenteen uudistavan lainsäädäntökokonai- 
suuden. Vaikka puhe erilaisista lainsäädäntöuudistuksista on hal- 
linnut viime aikojen julkista keskustelua, sote-uudistusten johtami- 
sessa pitäisi oikeastaan korostua toimintayksikkötason johtaminen. 
Paraskaan lainsäädäntö ei turvaa ihmisille riittäviä sosiaali- ja ter- 
veyspalveluita ilman sen onnistunutta implementaatiota käytännön 
toimintaan ja sen johtamiseen. Lohdullista ehkä onkin todeta, että 
joissakin kohdin tämä toimintayksikkötasoinen johtaminen on ollut 
hyvää ja toimivaa riippumatta sote-uudistuksen vaiheesta jatkuvana 
prosessina. 

Sosiaali- ja terveydenhuollon organisaatioissa ja niiden toimin- 
taympäristöissä muutokset ovat olleet hyvin yleisiä jo vuosikymme- 
niä. Näitä muutoksia on voinut hyvällä syyllä luonnehtia jatkuviksi, 
jolloin johtaminenkin on ollut ikään kuin muutoksissa johtamista. 
Kataisen, Stubbin, Sipilän ja Rinteen/Marinin hallitusten sote-uudis- 
tuksissa on kuitenkin ollut kyse ainakin jossain määrin organisaati- 
oiden ulkopuolelta virinneestä, suunnitellusta ja vahvasti ohjatusta 
suuresta, laajasta ja syvällisestä uudistuksesta (ks. esim. Taskinen 
2017). Koska sote-uudistusta voi luonnehtia lähes kaiken kattavaksi 
muutokseksi, joka ulottuu lainsäädännöstä tietojärjestelmien ja toi- 
mintakäytänteiden tasoille saakka, se asettaa lukuisat toimijat koh- 
taamaan moninaisia johtamiseen liittyviä haasteita ja vaatimuksia, 
vaikka uudistuksen tavoitteista ja lainsäädännöstä jonakin päivänä 
oltaisiinkin riittävän yksimielisiä. 

Johdanto 


Sosiaali- ja terveyspalvelujen integraatio tai integrointi on ollut vii- 
me vuosien julkisen ja poliittisen keskustelun yleinen puheenaihe 
niin Suomessa kuin monissa muissakin maissa. Kyseessä on siis hy- 
vin kansainvälinen ilmiö. Sosiaali- ja terveyspalvelujen integrointi 
ei kuitenkaan ole uusia asia tai vain viime vuosien ilmiö. Erilaisia 
ja sosiaali- ja terveyspalvelujärjestelmän eri tasoihin kohdentuvia 
integroinnin tapoja on ollut käytössä jo vuosikymmeniä (Taskinen 
2005; Sinkkonen, Taskinen & Rissanen 2017). Integrointi/integraa- 
tio on myös ollut jo vuosikymmeniä vahva ja moninäkökulmainen 
tutkimusalue. Tästä yhtenä osoituksena ovat esimerkiksi aihealueen 


Anneli Hujala & Helena Taskinen (toim.), Uudistuva sosiaali- ja terveysala (2020). 
Tampere: Tampere University Press, 47-75. 
http://urn.fi/ URN:ISBN:978-952-359-022-9 

kansainvaliset tieteelliset lehdet: International Journal of Integrated 
Care, Journal of Integrated Care, Journal of Interprofessional Care ja 
International Journal of Care Coordination. Mutta mita itse asiassa 
integraatiolla tai integroinnilla oikein tarkoitetaan? 

Tassa artikkelissa tarkastelemme integraation eli sosiaali- ja ter- 
veyspalvelujen yhteensovittamisen teoreettisia lähtökohtia ja peri- 
aatteita sekä sen käytännön toteuttamisen haasteita Suomessa. Poh- 
dimme aihetta erityisesti paljon palveluja tarvitsevien asiakkaiden 
palvelukokonaisuuksien koordinoinnin näkökulmasta. Nostamme 
integraation lisäksi esiin myös keskustelua valinnanvapaudesta. Va- 
linnanvapaus on integraation rinnalla kansainvälisestikin keskeinen 
sosiaali- ja terveysalan uudistumisen suuntaus, joka voi joko tukea 
tai haastaa asiakaslähtöistä palvelujen yhteensovittamista. 


Integraatio ilmiönä ja käsitteenä 


Integroinnin käsitteen (nykykielessä usein integraatio) juuret ovat 
jo varhaisissa organisaatioteorioissa. Esimerkiksi Sirkka Sinkkonen, 
Helena Taskinen ja Sari Rissanen (2017) tuovat julkaisussaan esille, 
että jo Fayol (1916) sekä Gulick ja Urwick (1937) käyttivät organisaa- 
tioiden ja johtamisen analyyseissään ja tutkimuksissaan käsitteitä 
eheyttäminen, yhdentäminen (integration) ja yhteensovittaminen 
(coordination) sekä vastakkaisia ilmiöitä kuvaavia käsitteitä eriyty- 
minen (differentiation), erikoistuminen (specialization) ja työnjako 
(division of labour). Kuitenkin vasta Lawrencen ja Lorschin (1967) 
teos toi nämä kompleksisten organisaatioiden kaksi keskeistä raken- 
nepiirrettä ja käsitettä — integroituminen ja differentioituminen - nä- 
kyvämmin esille organisaatio- ja johtamistutkimukseen. (Sinkkonen 
ym. 2017, 106.) 

Yksinkertaisesti ilmaistuna integrointi tarkoittaa siis yhden- 
tämistä, yhdentymistä, eheyttämistä tai liittämistä. Teoreettisina 
käsitteinä integrointi ja koordinointi ovat toistensa lähikäsitteitä ja 
niitä käytetään usein toistensa synonyymeina. Koordinointi voidaan 

ymmärtää myös yhdeksi integrointikeinoksi. Tällöin integroinnilla 
olisi koordinointia laajempi merkitys: sillä viitataan laajempaan il- 
miökenttään kuin koordinoinnilla. (Kodner & Speeuwenberg 2002; 
Kodner 2009; Tepponen 2009; Sinkkonen ym. 2017). 

Integroinnin ilmiökentän ja käsitteen tarkastelun näkökulmat 
ovat moninaiset; integraatiolla voidaan siten tarkoittaa hyvin mo- 
nenlaisia tai monitasoisia asioita (mm. Armitage, Suter, Oelke & 
Adair 2009; Kodner 2009; Fisher & Elnitsky 2012). Sosiaali- ja tervey- 
denhuollon integraatiossa kyseessä ovat erilaiset toimet ja ratkaisut, 
joiden avulla pyritään yhdentämään tai eheyttämään hyvinvoin- 
tipalvelujen rakenteita ja toimintoja. Taulukossa 1 on kuvattu kes- 
keisiä tutkimuksissa ja teoreettisessa kirjallisuudessa tunnistettuja 
integroinnin ulottuvuuksia. 


Taulukko 1. Integraatio-käsitteen jäsentämisen ulottuvuuksia 


Normatiivinen Järjestelmätason integraatio (system Funktionaalinen 
integraatio integration) integraatio 
(normative integration) | Koko järjestelmää koskeva horisontaalinen | (functional integration) 
ja/tai vertikaalinen yhdentyminen 


Jaetun/yhteisen * esim. poliittiseen päätöksentekoon Keskeisten tukitoimintojen 
normatiivisen ja lainsäädäntöön perustuva laaja yhdenmukaistaminen 
viitekehyksen luominen | —yhteiskuntatason rakenteiden (esim. johtaminen, 
ja ylläpitäminen yhdistäminen tietojärjestelmät ja rahoitus) 
(esim. arvot, * horisontaalinen (vaakataso, samalla 
kulttuuri, visio ja tasolla olevat) 
missio) * vertikaalinen (pystytaso, hierarkkinen 

järjestys) 


Organisaatiotason integraatio 

(organisational integration) 

Organisaatioiden välinen ja/tai tietyn 

organisaation eri yksiköiden välinen 

yhteistyö 

* esim. sopiminen, strategiset liittoumat, 
organisaatioiden yhdistämiset 

Taulukko 1 jatkuu 


Ammattilaistason integraatio 

(professional integration) 

Eri ammattiryhmien ja ammattilaisten 

välinen yhteistyö ja kumppanuus 

+ jaettu osaaminen, roolit, vastuut 
kokonaisvaltaisen ja katkeamattoman 
hoidon toteuttamiseksi 


Asiakastason integraatio (clinical 

integration) 

Koordinoiva yhteistyö asiakasprosessin 

tasolla 

e asiakaslähtöinen, asiakkaiden hoitoon 
ja palveluun liittyvä eri ammattilaisten 
välinen yhteistyö sekä asiakkaan ja 
ammattilaisen välinen yhteistyö 


(Nolte & McKee 2008; myös Leutz 1999; Delnoij, Klazinka & Glasgow 2002; Fulop, Mowlem & 
Edwards 2005; Axelsson & Bihari Axelsson 2006; Valentijn, Schepman, Opheij & Bruijnzeels 2013, 
Valentijn 2015; van der Klauw, Molema, Grooten & Vrijhoef 2014; Sinkkonen ym. 2017) 


Integraatiota voidaan toteuttaa eri tasoilla, kuten järjestelmien, orga- 
nisaatioiden ja ihmisten toiminnan tasoilla. Näin ollen integraatiota 
on mahdollista jäsennellä makro-, meso- ja mikrotasoilla tapahtu- 
viksi ilmiöiksi. Integraatiota voidaan tarkastella myös siitä näkökul- 
masta, miten yhteneväisiä ovat toimintaa ohjaavat säännöt ja normit. 
Tällä normatiivisella integraatiolla tarkoitetaan myös muun muassa 
yhteisiin tai jaettuihin arvoihin, visioihin ja kulttuurisiin käytän- 
teisiin liittyviä tekijöitä, joilla organisaatioiden, yksiköiden ja am- 
mattilaisten toimintaa pyritään yhtenäistämään. Esimerkkejä nor- 
matiivisen integraation haasteista ovat organisaatiokulttuurien erot 
tai eri ammattikuntien erilaiset toimintalogiikat. Funktionaalinen 
integraatio puolestaan viittaa siihen, miten erilaisia toimintoja tai 
tehtäviä yhdenmukaistetaan, jotta ne mahdollistaisivat ja tukisivat 
eri organisaatioiden ja toimijoiden koordinoitua toimintaa ja pää- 
töksentekoa (esim. Valentijn ym. 2013, 2015). Hyvänä esimerkkinä 
viimeksi mainitusta ovat esimerkiksi potilas- ja asiakastietojarjestel- 
mät, joilla toimintaa pyritään integroimaan, mutta jotka tosin vielä 

nykyisin ovat suurelta osin erilaisia eri toimijoilla (ks. Saranto, Kin- 
nunen, Jylhä & Kivekäs 2020 tässä julkaisussa). Tietojärjestelmien 
erilaisuus ja pirstaloituminen voi näin ollen olla jopa eri toimijoiden 
yhteistyötä ja palvelujen toiminnallista integrointia vaikeuttava teki- 
jä, mikä on todettu myös lukuisissa integrointitutkimuksissa (Ling, 
Brereton, Conklin, Newbould & Roland 2012; Auschra 2018; Sinervo 
& Keskimäki 2019). Kuitenkin sekä funktionaalisen että normatiivi- 
sen integraation pyrkimyksenä on mahdollistaa järjestelmä-, organi- 
saatio-, ammattilais- ja asiakastason integrointi (ks. esim. Fulop ym. 
2005; Valentijn 2015). 

Koko yhteiskunnan tasolla (makrotaso) integraatio tarkoittaa sitä, 
että sosiaali- ja terveysala yhdistettäisiin koko palvelujärjestelmän ta- 
solla. Tällaista järjestelmätason integraatiota eli sosiaali- ja terveys- 
palvelujen yhdistämistä tavoiteltiin Juha Sipilän hallituksen laajassa 
sote-uudistuksessa (Sote- ja maakuntauudistus 2019). 

Organisaatiotason (mesotason) integraatiosta on kyse, kun esi- 
merkiksi kunnan aiemmin erillisinä toimineet sosiaali- ja terveys- 
palvelut yhdistetään hallinnollisesti saman katon alle, jolloin ne 
muodostavat yhden kokonaisuuden. Mikrotason integrointi (tai 
koordinointi) puolestaan voi tarkoittaa sote-palvelujen yhteensovit- 
tamista joko työntekijän tai asiakkaan näkökulmasta. Ammattilais- 
tason integraatiosta esimerkkeinä ovat muun muassa moniammatil- 
liset tai monitoimijaiset tiimit ja erilaiset muut yhteistyön muodot. 
Asiakastason integraatiota on esimerkiksi se, että palveluohjaaja 
koordinoi tietyn asiakkaan eri palvelut mahdollisimman sujuvasti 
niin, että ne muodostavat asiakkaalle kokonaisuuden, sujuvan ja sau- 
mattoman palveluketjun. Asiakkaalle palvelut muodostaisivat tällöin 
yhden yhtenäisen ja jatkuvan kokonaisuuden. 

Erityisesti kansallisessa sote-keskustelussa on viime vuosina käy- 
tetty käsitettä toiminnallinen integraatio, myös palveluintegraatiok- 
si nimettynä (Halme & Tiirinki 2019; THL 2020). Toiminnallinen 
integraatio (operational integration) viittaa integraatioon käytännön 
toimintana. Käsite avautuu parhaiten vertaamalla sitä hallinnolliseen 

(tai rakenteelliseen) integraatioon. Hallinnollisessa integraatiossa 
kaikki palvelut on koottu saman hallintorakenteen alle. Hallinnol- 
linen integraatio ei kuitenkaan aina takaa sitä, että palvelut toteutui- 
sivat käytännössä asiakaslähtöisesti. Toiminnallisessa integraatiossa 
lähtökohtana onkin se, miten yhtenäiseksi tai hajanaiseksi palvelut 
muodostuvat nimenomaan asiakkaan näkökulmasta. Oikea-aikai- 
suus, tarveperustaisuus, asiakaslähtöisyys ja saumattomuus ovat kes- 
keisiä tekijöitä. (Halme & Tiirinki 2019). Toiminnallinen integraatio 
voi perustua hallinnollista ja rakenteellista integraatiota ”väljem- 
pään” yhdistämiseen ja se voi tapahtua eri palveluntarjoajien vapaa- 
muotoisemman yhteistyön kautta. Moniammatillisten, organisaatio- 
rajat ylittävien tiimien toiminta, palveluohjaus, asiakassuunnitelma ja 
asiakaslähtöisten palvelupolkujen tai palvelukokonaisuuksien mää- 
rittäminen ovat tyypillisiä toiminnallisen integraation toteuttamis- 
tapoja. Henkilökohtainen budjetti voisi puolestaan toimia esimerk- 
kinä asiakkaan itsensä toteuttamasta toiminnallisesta integraatiosta. 
Halmeen ja Tiiringin (2019) mukaan toiminnallinen integraatio jää 
usein rakenteiden kehittämisen varjoon. 

Yksi keskeinen integraatio käsitteen jäsentelyn ulottuvuus on jako 
vertikaaliseen ja horisontaaliseen integraatioon (mm. Leichsenring 
2004; Axelsson & Bihari Axelsson 2006). Vertikaalisella integraati- 
olla tarkoitetaan palvelujärjestelmän eri (hierarkian) tasoilla toimi- 
vien palvelujen integrointia, kuten esimerkiksi perusterveydenhuol- 
lon ja erikoissairaanhoidon integrointia. Horisontaalinen integraatio 
puolestaan viittaa saman tason palvelujen, kuten esimerkiksi kunnan 
sosiaalipalvelujen ja perusterveydenhuollon palvelujen yhtenäistämi- 
seen (saumaton palvelukokonaisuus). 

Integraatiota voidaan jaotella myös sen mukaan, kuinka tiivis- 
tä yhdentyminen on. Bengt Ahgren ja Runo Axelsson (2005) ovat 
jaotelleet integraation asteet jatkumona täydellisestä erillään olosta 
(full segregation) kytköksen tai sidosteisuuden (linkage) kautta ver- 
kostojen koordinointiin (co-ordination in networks) ja edelleen yh- 
teistyöhön (co-operation) ja päätyen täydelliseen yhdentymiseen (full 

integration). Myös Stephen Davidson (1976, 119-121) on analysoinut 
yhteistyökäsitteistöä hieman vastaavasti yhteistyön tiiviyden mukai- 
sesti jaotellen. Tutkija kuvasi yhteistyökäsitteistöstä jatkumona al- 
kaen vuorovaikutuksesta ja päättyen yhdentymiseen. Vuorovaikutus 
on hänen määrittelyssään lähinnä keskustelua ja ideoiden vaihtoa. 
Seuraava jatkumon vaihe on yhteistyö, jolla tutkija tarkoittaa organi- 
saatioiden yhdessä työskentelyä. Yhteistyötä leimaa kuitenkin tässä 
vaiheessa epävirallisuus. Yhteistyön vaihetta seuraa yhteensovitta- 
minen sisältäen muodolliset ja määritellyt tehtävät. Organisaatioiden 
suhde ei kuitenkaan ole vielä kiinteä. Tätä vaihetta seuraa liittoutu- 
minen, johon liittyy tavoitteiden ja tehtävien määrittelyä sekä myös 
jo muodollinen rakenne. Viimeinen jatkumon vaiheista, yhdentymi- 
nen, tarkoittaa uutta, muodollista organisaatiota. (ks. myös Taskinen 
1995.) 

Rakenteiden ja toimintamallien uudistamisen lisäksi Suomen so- 
te-integraatiokin liittyy siis hyvin monenlaisiin asioihin, kuten tieto- 
järjestelmiin, organisaatiokulttuuriin, johtamiseen, palvelukonsep- 
teihin, palveluajatteluun, talouteen, laatukulttuuriin, ammatillisiin 
koulutusjärjestelmiin ja asiakas/potilasymmärrykseen (Virtanen, 
Smedberg, Nykänen & Stenvall 2017). Myös se, kuinka tiivis integraa- 
tio on kyseessä milläkin yhdentymisen osa-alueella, voi vaihdella. 


Integrointi käytännössä — paljon 
palveluja tarvitsevat asiakkaat 


Sosiaali- ja terveyspalvelujen integraatiota eli palvelujen yhdistä- 
mistä tarvitsevat erityisesti sellaiset asiakkaat ja potilaat, joilla on 
monenlaisia terveydellisiä tai sosiaalisia (esim. toimeentuloon liit- 
tyviä) ongelmia (Goodwin 2015; Kuluski, Ho, Parminder & Nelson 
2017; Rijken, Struckmann, van der Heide, Hujala, Barbabella, van 
Ginneken & Schellevis 2017; Hujala & Lammintakanen 2018; Yli- 
talo-Katajisto 2019; Kivelä 2020; Koivisto & Tiirinki 2020). Tällaiset 

ihmiset tarvitsevat palveluja eri tahoilta: he joutuvat käymään ter- 
veyskeskuksessa, sairaalassa — usein myös sairaalan eri poliklinikoil- 
la ja osastoilla. Lisäksi he voivat tarvita apua ja tukea myös sosiaalitoi- 
mesta, KELAsta tai työvoima- ja kuntoutuspalveluista. Tällaisten eri 
tahojen ”yhteisten” asiakkaiden kannalta nykyinen sote-jarjestelma 
ei ole toimiva. Kirsti Ylitalo-Katajiston (2019) tutkimuksessa korostui 
erityisesti tarve asiakkaiden yksilöityyn sosiaali- ja terveyspalvelujen 
yhteen kokoamiseen, mikä edellyttää monialaista sote-tietoa ja tie- 
don liikkumista eri toimijoiden välillä. 

Palvelujärjestelmän sisällä eri alojen erikoistuminen on johtanut 
liialliseen eriytymiseen. Jokainen taho vastaa vain tiettyyn tarpee- 
seen, eikä yhteisasiakkaan hoidon tai palvelun jatkuvuus paikasta 
toiseen siirryttäessä toteudu. Asiakasta niin sanotusti pallotellaan tai 
juoksutetaan ”luukulta toiselle”. 

Paljon erilaisia palveluja tarvitsevalla yhteisasiakkaalla tarkoi- 
tetaan siis asiakasta tai potilasta, joka tarvitsee sosiaali- ja tervey- 
denhuollon palveluja monesta eri paikasta samaan aikaan. Sipilän 
hallituksen sote-uudistuksen lakivalmisteluissa (HE15/2017) suunni- 
teltuja maakuntia velvoitettiin tunnistamaan paljon palveluja käyt- 
tävät asiakkaat ja suunnittelemaan palvelukokonaisuuksia heidän 
tarpeidensa mukaan. Kyseistä asiakasryhmää määriteltiin seuraavas- 
ti: ”Paljon palveluja käyttävät asiakkaat ovat monesti sellaisia, jotka 
hyötyvät laaja-alaisesti yhteen sovitetuista palveluista ja erityisesti 
palveluista, joilla pystytään ennaltaehkäisemään tai koordinoimaan 
paremmin kustannuksiltaan raskaiden korjaavien palvelujen käyt- 
töä.” (HE16/2018) 

Asiakkaan pitäisikin olla keskeinen lähtökohta, kun sosiaali- ja ter- 
veyspalvelujen integraatiota suunnitellaan. Aiemmin mainitun laajan 
kansallisen sote-uudistuksen valmisteluissa palvelujen integraatioon 
sisällytettiin muun muassa seuraavia asioita (HE16/2018): 


e asiakkaan saama palvelu on eheä, oikea-aikainen, jatkuva ja 
saumattomasti toteutettu kokonaisuus 

e sujuvissa palvelukokonaisuuksissa erilaisia sosiaali- ja tervey- 
denhuollon keinoja ja osaamisia yhdistetään joustavasti asiak- 
kaan palvelutarpeisiin vastaamiseksi 

e turvataan palvelujen ja hoidon jatkuvuus 

e tarpeisiin vastaaminen tapahtuu mahdollisimman kustannus- 
tehokkaalla, laadukkaalla ja vaikuttavalla tavalla 

e ihminen pulmineen kohdataan yksilönä ja kokonaisuutena. 


Näissä määrittelyissä asiakaslähtöisyyttä korostettiin, mutta tuotiin 
esiin myös kustannusten ja vaikuttavuuden näkökulmaa. 


Mitä sosiaali- ja terveyspalvelujen 
uudistamisessa integroidaan? 


Integraatio ei ole Suomen sosiaali- ja terveydenhuollossa uusi asia, 
vaan sitä on tehty eri tavoin jo ainakin neljän viime vuosikymmenen 
aikana. Sosiaali- ja terveydenhuollon rakenteellista integrointia eli 
sosiaali- ja terveystoimien yhdistämistä, on toteutettu jo 1970-luvulta 
lähtien 1972 voimaan tulleen kansanterveyslain mahdollistamana. 
Tämän lain ohjaamana perustettiin myös terveyskeskukset, jotka 
olivat 1970-luvun suomalainen innovaatio ja myös hyvä esimerkki 
ensimmäisistä askeleista kohti integraatiota (Taskinen 2005; Kokko 
2009; myös Lehto 2012). Verrattuna moniin muihin eurooppalaisiin 
järjestelmiin täkäläiset terveyskeskukset (jotka nykyään ovat usein 
nimeltäänkin sosiaali- ja terveyskeskuksia tai hyvinvointikeskuk- 
sia) ovat moniammatillista yhteistyötä mahdollistavia keskittymiä 
ilmentäen ammattilaistason integraatiota: asiakas voi saada monen 
eri alan ammattilaisen apua yhdestä ja samasta paikasta (esimerkik- 
si moniammatilliset kuntoutustiimit). Omassa kodissaan asuvien 
vanhusten kotihoidon ja kotisairaanhoidon yhdistäminen on toinen 
toimiva käytäntö (ks. esim. Tepponen 2009). Kun aiemmin ikäänty- 
neen ihmisen kotona saattoi käydä peräkkäin kotipalvelun ja koti- 

sairaanhoidon työntekijöitä, toinen auttamassa ruokailussa ja toinen 
annostelemassa lääkkeet, nyt molemmat hoituvat yhdellä käynnillä. 
Myös erilaiset kuntoutus- ja kotiutustiimit toimivat monissa paikois- 
sa integraation periaatteilla yli erilaisten ammatti- ja organisaatio- 
tasojen. Näistä edellä mainituista toimivista esimerkeistä huolimat- 
ta sosiaali- ja terveyspalvelujen yhteistyö saattaa terveyskeskuksissa 
kuitenkin edelleen olla melko vähäistä tai käytännössä muuten haas- 
teellista (ks. esim. Jolanki, Tynkkynen & Sinervo 2017; Sinervo & 
Keskimäki 2019). 

Integraatiota on siis toteutettu Suomessa jo pitkään sekä paikal- 
lisesti että alueellisesti, mutta vastuu on ollut kullakin kunnalla ja/ 
tai alueella. Ylin hallintohan on Suomessa jo ollutkin integroitu: 
meillä on yksi sosiaali- ja terveysministeriö. Monissa muissa maissa 
nämä hallinnonalat on jaettu eri ministeriöiden vastuulle. Tämä oli- 
kin maassamme hyvin varhainen valtion hallinnon eli makrotason 
integrointi, yhteinen valtakunnallinen ohjausyksikkö sosiaali- ja ter- 
veysministeriöhän perustettiin jo vuonna 1968. 


Sipilän hallitus: Maakuntien leveät hartiat 


Mitä uutta keväällä 2019 kaatuneen sote-uudistuksen piti tuoda tä- 
hän tilanteeseen? Suunniteltu sote-uudistus olisi tarkoittanut raken- 
teellisella tasolla myös mittavaa maantieteellistä muutosta. Nykyis- 
ten noin 300 kunnan sijaan 18 maakuntaa olisi ollut vastuussa sekä 
sosiaali- että terveyspalvelujen järjestämisestä. Joissakin maakunnis- 
sa kaikki kolme siiloa (perusterveydenhuolto, erikoissairaanhoito ja 
sosiaalitoimi) onkin jo laitettu saman katon alle julkisten palvelujen 
osalta. Esimerkiksi 1.1.2017 aloittaneessa Päijät-Hämeen hyvinvoin- 
tiyhtymässä, joka tällä hetkellä on kuntien omistama julkinen orga- 
nisaatio, järjestetään keskitetysti sekä sosiaalihuollon, perustervey- 
denhuollon että erikoissairaanhoidon palvelut 7000 ammattilaisen 
voimin yli 200 ooo asukkaalle. 

Paikallisten rakenteiden osalta uudistus olisi tuonut nykyisten 
terveyskeskusten paikalle sosiaali- ja terveyskeskukset. Monissa 
kunnissa toimii tosin jo aiemmin yhdistetty sosiaali- ja terveyskes- 
kus. Tällainen sosiaali- ja terveystoimen paikallinen hallinnollinen 
yhdistäminen on ollut mahdollista jo vuodesta 1972 (ks. esim. Taski- 
nen 2005; Kokko 2009). 

Erityistä valmisteilla olleessa integraatiossa oli se, että se olisi 
kohdistunut myös sosiaalihuoltoon. Kun muualla maailmalla pu- 
hutaan integraatiosta (integroidusta hoidosta, integrated care), kyse 
on usein vain terveydenhuollon sisäisistä muutoksista. Integraatiota 
toteutetaan saman tason palvelujen horisontaalisena yhdentymisenä 
esimerkiksi perusterveydenhuollon sisällä tai vertikaalisesti perus- 
terveydenhuollon ja erikoissairaanhoidon välillä. Se, että myös so- 
siaalitoimi olisi koko yhteiskunnan tasolla uudistuksessa mukana, 
on harvinaisempaa. Poikkeuksena tässä suhteessa on esimerkiksi 
Skotlanti, tosin sikäläisenkin integraation onnistumista on kri- 
tisoitu (Kaehne, Birrell, Miller & Petch 2017, ks. myös van Duijin, 
Zonneveldt, Montero, Minkman & Nies 2018). 

Sipilän hallituksen sote-uudistussuunnitelmiin sisältyi integraa- 
tion lisäksi valinnanvapaus. Valinnanvapauden toteutuessa nämä 
uudenlaiset sote-keskukset olisivat voineet olla joko julkisia tai yk- 
sityisiä toimijoita. Näiden 'lähipalveluja' tuottavien sote-keskuksien 
alkuperäinen idea oli, että sekä so- että te-palvelut olisivat asiakkaan 
saatavissa samassa pisteessä. Jo suunnitteluvaiheessa sosiaali- ja ter- 
veydenhuollon integroinnin näkökulmasta valinnanvapaus ja yksi- 
tyisten tulo verorahoilla tuetuille markkinoille sekoitti suunnitelmat 
samasta pisteestä saatavista sote-palveluista. Koska lakeihin perustu- 
vaa sosiaalitoimen päätösvaltaa ei voitu tai haluttu (ainakaan vielä) 
jakaa yksityisille toimijoille, sosiaali- ja terveyspalvelujen integrointi 
olisi tässä suhteessa jäänyt vaillinaiseksi. Suunnitelmissa sote-kes- 
kuksiin olikin jäämässä vain neuvonta ja ohjaus ja raskas' sosiaali- 
toimi olisi siirtynyt kunnilta maakuntien vastuulle. 


UUDISTUVA SOSIAALI- JA TERVEYSALA 57 


Helena Taskinen & Anneli Hujala 


Suunnitellun sote-uudistuksen osalta avoimeksi jäikin, olisi- 
ko sote-keskusten eli lähipalvelujen tasolla integraatiota lopulta 
tapahtunut lainkaan vai olisivatko so- ja te-palvelut olleet vain ter- 
veyspalveluihin kohdistuneen valinnanvapauden myötä asiakkaan 
näkökulmasta entistäkin erillisempiä. Keskustelua herätti myös ny- 
kyisten terveyskeskusten toiminnan muuttuminen, jos lähipalvelut 
olisi rakennettu uudelleen uudenlaisten — julkisten tai yksityisten 
— sote-keskusten varaan. Olisiko esimerkiksi neuvoloiden ja muiden 
terveyskeskuksien yhteydessä jo olevien toimintojen yhteys sote-kes- 
kuksiin heikentynyt, jos ne olisi siirretty maakuntien vastuulle? 
Hyvinvoinnin ja terveyden edistäminen (ns. hyte) ja sivistystoimi, eli 
koulut ja kouluterveydenhuollon palvelut, oli tarkoitus jättää kuntien 
vastuulle. Tämä olisi tarkoittanut sitä, että entisten so- ja te-siilojen 
paikalle olisi muodostunut uudenlaisia siiloja, joiden välille olisi taas 
tarvittu uudenlaisia siltoja. Uutena käsitteenä soten rinnalle muo- 
dostuikin käsite ’sisote’ viittaamaan sivistystoimen ja sosiaali- ja ter- 
veydenhuollon välisen yhteistyön tarpeisiin. Uusia rajapintoja olisi 
muodostanut myös se, että hyvinvoinnin ja terveyden edistämisen 
kaavailtiin jäävän edelleen kuntien vastuulle, siis erilleen 'sotesta. 
Monissa hallituksen kärkihankkeissa (esim. LAPE) tosin tehtiinkin 
kehittämistyötä uusien siilorajojen muodostumisen ehkäisemiseksi. 

Omat haasteensa eri tasojen integrointikysymysten rinnalle tuo- 
vat taulukossa 1 mainitut funktionaalinen ja normatiivinen inte- 
graatio. Erityisesti asiakas/potilastietojärjestelmien erillisyys on yksi 
keskeinen monissa tutkimuksissakin tunnistettu ongelma (mm. Ling 
ym. 2012; Auschra 2018; Sinervo & Keskimäki 2019). Aiemmassa 
sote-uudistuksessa oli tarkoitus ottaa käyttöön yhteiset asiakastie- 
tojärjestelmät maakuntien sisällä, alussa ainakin julkisten toimijoi- 
den osalta. Useiden maakuntien alueella tehtiinkin tähän suuntaan 
tähtääviä tietohallinnon järjestelmien uudistuksia. Asiakkaan liik- 
kuessa maakuntien rajojen yli asiakastieto ei vielä silti siirtyisi mut- 
kattomasti. Rahoitusjärjestelmien osalta on jo pitkään puhuttu niin 
sanotuista maakuntien ”leveämmistä hartioista”, joilla on pyritty 

takaamaan uudistuksen yksi keskeinen tavoite, yhdenvertainen ja ta- 
sapuolinen pääsy riittäviin palveluihin eri puolilla maata. Normatii- 
visen integraation haasteet, kuten erilaisten organisaatiokulttuurien 
yhdenmukaistuminen, tulevat olemaan ajankohtaisia siinä vaihees- 
sa, kun sote-uudistuksen varsinainen toimeenpano kentällä joskus 
alkaa tapahtua. 


Rinteen/Marinin hallitus: Tulevaisuuden sosiaali- ja terveyskeskus 


Kaiken kaikkiaan vuosien 2015—2019 hallituksen suunnittelema 
sote-integraatio näyttäytyi hyvin palvelujärjestelmä- ja organisaa- 
tiolähtöisenä ilmiönä. Lähtökohtana myös Antti Rinteen/Sanna Ma- 
rinin hallituksen kauden (2019-) sote-uudistuksessa on koko maata 
koskeva järjestelmätason integraatio: sosiaali- ja terveydenhuollon 
erillisten siilojen yhdistäminen siten, että nämä kaksi toimisivat yh- 
tenä kokonaisuutena. Rinteen/Marinin hallitus on kuitenkin lähte- 
nyt liikkeelle hyvin erilaisesta näkökulmasta kuin edeltäjänsä. Hal- 
litusohjelman ensimmäisessä sote-uudistusta koskevassa avauksessa 
uudistamisen keskiöön nostettiin nykyisten (julkisten) terveyskes- 
kusten kehittäminen monipuolisiksi sosiaali- ja terveyskeskuksiksi. 
Tavoitteena on vahvistaa perustason palveluja ja siirtää toiminnan 
painopistettä ennaltaehkäisevään työhön. Tätä tavoitetta toteutetaan 
Tulevaisuuden sosiaali- ja terveyskeskus -ohjelmassa, jossa on tarkoi- 
tuksena perustaa Suomeen laaja-alaisia sosiaali- ja terveyskeskuksia, 
”jotta ihmiset saavat tarvitsemansa avun yhdellä yhteydenotolla” 
(Sosiaali- ja terveysministeriö 2019). 

Ohjelman tarkoituksena ”on ottaa käyttöön uudenlainen, laa- 
ja-alainen sosiaali- ja terveyskeskus, joka rakentuu ihmisten tar- 
peiden mukaisesti”. Tämä tarkoittaa rakenteellista ja hallinnollista 
integraatiota, ei kuitenkaan välttämättä yhteistä rakennusta, saman 
katon alla olemista. Ohjelma korostaa ”palvelujen sisäistä integraa- 
tiota” oleellisen tärkeänä tavoitteena. Sosiaali- ja terveydenhuollon 
integraation todetaan toteutuvan, kun sosiaalihuolto ja terveyden- 

huolto ovat toistensa vahvat kumppanit. (Tulevaisuuden sosiaali- ja 
terveyskeskus 2020-2022, 13.) Kumppanuus viittaa vahvaan ja sitou- 
tuneeseen yhteistyöhön, jota luonnehtii luottamus. Ohjelmassa koros- 
tetaan myös laajemman ja monitoimijaisen/monialaisen yhteistyön 
ja integroinnin tarvetta, kuten erityistason sosiaali- ja terveyspal- 
veluiden sekä esimerkiksi KELA:n, sivistystoimen, pelastustoimen 
ja TE-hallinnon kanssa (Tulevaisuuden sosiaali- ja terveyskeskus 
2020-2022, 14). Tässä ohjelmassa on tarkoitus edistää integraatiota 
muun muassa seuraavilla tavoilla: 


e vahvistetaan alueellista monialaista ja monitoimijaista yhteis- 
työtä mukaan lukien erityistason palveluiden tuominen perus- 
tasolle ja eri hallinnonalojen yhteistyötä 

e kehitetään asiakas- ja palveluohjausta matalan kynnyksen in- 
tegroituneena palveluna 

e uudistetaan sosiaali- ja terveydenhuollon ammattihenkilöiden 
työnjakoa, tehtävärakenteita ja toimintatapoja sekä vahviste- 
taan moniammatillista tiimityötä 

e otetaan käyttöön maakunnan määrittelemiä palveluketjuja ja 
-kokonaisuuksia 

e edistetään sosiaali- ja terveydenhuollon yhteisten asiakas- ja 
palvelusuunnitelmien käyttöönottoa 

e varmistetaan toimivat yhteistyömallit ja -käytännöt eri hallin- 
nonalojen yhteisasiakkaille 

e kehitetään yhteentoimivia asiakas- ja potilastietojärjestelmiä. 


Kuten edellisen hallituksenkin suunnitelmissa palvelujärjestelmä 
pohjaisi edelleen maakuntarakenteeseen: ”Palveluja kehitetään ohjel- 
massa niin, että ne voidaan ottaa käyttöön hallitusohjelman mukai- 
sessa sote-rakenteessa eli tulevissa maakunnissa.” Ohjelma tähtää 
myös ”sosiaali- ja terveydenhuollon toimintatapojen uudistamiseen 
ja ihmislähtöisten palvelukokonaisuuksien kehittämiseen”. Ihmisläh- 
töisyys ilmenee ohjelmassa muun muassa seuraavan lausuman muo- 
dossa: ”Sote-uudistuksessa kuunnellaan tarkasti ihmisten tarpeita, ja 

hoitotakuuta tiukennetaan, jatkossa ihminen pääsee viikossa tarvitse- 
maansa hoitoon.” 

Nähtäväksi jää, miten uudella, vielä suunnitteluasteella olevalla 
Marinin hallituksen sote-uudistuksella pystytään toteuttamaan asi- 
akkaiden tarpeisiin perustuvaa integraatiota (Sote-uudistus 2020). 
Esimerkiksi haasteet kunnille jäävän sivistystoimen ja maakuntien 
(hyvinvointialueiden) vastuulle siirrettävän sosiaali- ja terveyden- 
huollon yhteyksistä (tai uusista rajoista) ovat vastaavanlaisia kuin 
edellisessäkin uudistuspyrkimyksessä. 


Integraation ja valinnanvapauden 
yhdistäminen 


Sosiaali- ja terveyspalvelujärjestelmän uudistamisessa on jo pitkään 
perimmäisenä tavoitteena ollut asiakkaan aseman, palveluiden laa- 
dun ja vaikuttavuuden parantaminen. Näihin tavoitteisiin on py- 
ritty parantamalla asiakaslähtöisyyttä kahdella keskeisellä tavalla: 
1) palveluiden yhteensovittamisella eli integraatiolla ja 2) lisäämäl- 
lä asiakkaan valinnanvapautta palveluissa (Sinervo, Tynkkynen & 
Vehko 2016a). Kansalaisten ja asiakkaiden valinnanvapauden lisää- 
minen on integraation ohella ollut siis toinen keskeinen sosiaali- ja 
terveyspalvelujen uudistamiseen liittyvä tavoite. Integraatio on ollut 
sote-uudistuksen keskeinen tavoite jo pitkään, mutta valinnanvapaus 
on tullut mukaan vasta viime vuosina (ks. Lehto, Sinervo & Tynkky- 
nen 2016). Valinnanvapautta ja sen suhdetta integraatioon voidaan 
tarkastella sekä myönteisestä että kriittisestä näkökulmasta. 
Valinnanvapaus ja palveluiden integraatio voidaan Lehdon ja työ- 
ryhmän (2016) mukaan nähdä toiminnan ohjaamisen keinoina, jot- 
ka molemmat tavoittelevat toiminnan laadun, tehokkuuden ja asia- 
kaskeskeisyyden parantamista. Näiden kahden keskeisen tavoitteen 
yhdistämisessä kyseiset tutkijat näkevät myös haasteita: valinnan- 
vapauden toimeenpanon valintojen ja integraation toimintamallien 

sisäiset logiikat voivat tuottaa toisilleen täysin vastakkaisia tai osin 
samansuuntaisia lopputuloksia. (Lehto ym., 2016.) Tähän samaan 
viittaa myös Sinervo tutkijaryhmineen (2016a) pohtiessaan asiak- 
kaan valinnanvapauden ja integraation taustalla olevia, osin erilaisia 
lähtökohtia. Asiakkaan valinnanvapaudessa korostuu eri tuottajien 
välinen kilpailu, joka perustuu markkinoilla tapahtuvaan palvelu- 
järjestelmän ohjaukseen, sen sijaan palveluiden integraatiolla tavoi- 
tellaan hoidon jatkuvuutta ja ammattilaisten välistä lisääntyvää mo- 
niammatillista yhteistyötä (Sinervo ym. 2016a). Toisaalta Lehtonen, 
Hiilamo, Erhola, Arajärvi, Huttunen, Kananoja, Kekomäki, Poh- 
jola, Tainio, Lillrank, Saxell, Silander ja Vartiainen (2018) näkevät, 
että valinnanvapaus voisi periaatteessa edistää integraatiota, mikäli 
markkinoille syntyy integroituja palvelukokonaisuuksia ja mikäli 
asiakkaat suosivat niitä valinnoissaan. 

Valinnanvapaus on nähty yhtenä keinona lisätä kansalaisten 
mahdollisuuksia vaikuttaa itseään koskeviin asioihin (Karsio & van 
Aerschot 2017). Sitran vuonna 2016 toteuttamassa tutkimuksessa, 
joka kohdistui valinnanvapauskokeilun alueella asuviin kansalai- 
siin, neljäsosa vastaajista piti valinnan mahdollisuutta tärkeänä, 
mutta terveyspalveluissa selkeästi tärkeimpinä tekijöinä korostuivat 
kuitenkin nopea hoitoon pääsy sekä tehokas ja kokonaisvaltainen 
palvelu. Myös palvelun läheistä sijaintia pidettiin valinnanvapautta 
tärkeämpänä. (Luotonen 2017.) Myös Sinervon ja työryhmän (2016b) 
tutkimuksessa tuli esille, että asiakkaat pitivät hoitopaikan valintaa 
ja varsinkin hoitavan ammattilaisen valintaa tärkeänä. Mutta kun 
asiakkaita pyydettiin nimeämään kolme tärkeintä tekijää terveyden- 
huollon kehittämiseksi, tärkeämpinä korostuivat kuitenkin palvelui- 
den sujuvuus, peruspalveluiden vahvistaminen, yhdenvertainen saa- 
tavuus, yhtenäiset käytännöt ja kustannuskuri. (Sinervo ym. 2016b.) 

Valinnanvapaudella voidaan kuitenkin tarkoittaa hyvin erilaisia 
asioita. Sipilän hallituksen tavoitteena olleeseen sote-uudistukseen 
liittyen sillä tarkoitettiin perusterveydenhuollon palvelujen (hoidon) 
tuottajan eli hoitopaikan valintaa julkisen, yksityisen ja kolmannen 

sektorin (säätiöt, järjestöt) välillä. Jo nykyisin Suomessa on voimassa 
rajoitettua valinnanvapautta: esimerkiksi terveyskeskuksen voi vali- 
ta oman kunnan tai kuntayhtymän sisällä jo nyt. Tämä oli mahdol- 
lista vuonna 2011 voimaan tulleen terveydenhuoltolain perusteella. 
Valinnanvapaus laajeni edelleen vuoden 2014 alussa (Terveyden- 
huoltolain 48 $); tällöin kuntalaisten oli mahdollista valita julkisen 
perusterveydenhuollon tai erikoissairaanhoidon kiireettömän hoi- 
don osalta hoitopaikkansa. Valinnanvapauden mahdollistajia ovat 
myös esimerkiksi henkilökohtainen budjetti sekä palvelusetelit, joil- 
la asiakas voi ostaa tuetusti palveluja yksityisiltä palveluntuottajilta. 
Erityisesti palveluseteli on ollut jo vuosia yksi väline lisätä asiakkaan 
valinnanvapautta. Palvelusetelilaki (L569/2009) lisäsi asiakkaan ja 
potilaan valinnan mahdollisuuksia ja paransi näin palvelujen saata- 
vuutta. (Karsio & van Aerschot 2017.) 

Jonsson, Parhiala, Sinervo, Aalto, Seppälä, Kärkkäinen ja Väyry- 
nen (2017) ovat jäsentäneet keskeisiä valinnanvapauden edellytyksiä 
seuraavasti: 1) asiakkaat tuntevat oikeutensa valita eri palvelutuot- 
tajien ja -yksiköiden välillä sekä tietävät, kuinka valinta käytännös- 
sä tehdään, 2) asiakkailla on riittävästi valinnan vaihtoehtoja, jotta 
valintojen tekeminen olisi mielekästä, 3) asiakkailla on saatavilla 
ajantasaista, ymmärrettävää ja luotettavaa vertailutietoa valinnan 
vaihtoehdoista sekä 4) raha seuraa asiakasta oikeudenmukaisesti ja 
joustavasti valitulle tuottajalle. Pirhonen ja Pulkki (2016) korostavat 
edellä mainittujen tekijöiden lisäksi valinnanvapauden toteutumisen 
edellytyksenä myös 5) asiakkaan kykyä valita (ks. kuvio 1). 

Valinnanvapauteen liittyvä tieto ja tietämys on olennainen läh- 
tökohta yksilön valinnanvapauden toteutumisen kannalta. Junnila, 
Sinervo, Aalto, Jonsson, Hietapakka, Keskimäki, Pekurinen, Seppälä, 
Tynkkynen ja Whellams (2016) korostavat todellisen valinnanvapau- 
den toteutumisessa olevan keskeistä, että kansalaisilla ja asiakkaalla 
on mahdollisuus punnita valinnan vaihtoehtoja eri lähteistä saata- 
van monipuolisen tiedon pohjalta (ks. myös Kuusinen-James 2016). 
Tiedon tulisi olla vertailukelpoista koskien palvelun sisältöä, laatua 

ja saatavuutta. Myös tieto asiakastyytyväisyydestä ja hoitotuloksista 
on valintaan vaikuttavaa. (Junnila ym. 2016.) Sinervon ja työryhmän 
(2016b) tutkimuksessa todettiin, että vertailutietoa palveluiden laa- 
dusta tai saatavuudesta ei kuitenkaan ole riittävästi tarjolla. Luotosen 
(2017) mukaan vertailutieto saattaa myös olla niin hankalassa muo- 
dossa, ettei sitä käytetä. Vertailutiedon lähestyttävyyttä ja ymmär- 
rettävyyttä parantamalla voitaisiin sen käyttöäkin lisätä (Luotonen 
2017; ks. myös Jokinen, Rintamäki, Saloranta, Joensuu & Rannisto 
2019). 


Valinnanvapaus: 


Perusta/lähtökohtana: 
e korostettu tärkeänä arvona itsessään 
e palvelun tuottajien välinen kilpailu 
e => parempi palvelun laatu ja saatavuus 


Tavoite 
e asiakaslähtöisyyden parantaminen 
e palvelun laadun parantaminen 
e palvelun vaikuttavuuden parantaminen 


Toimivuus edellyttää... 
e on vaihtoehtoja, mistä valita 
tietoa vaihtoehdoista ja asiakkaan tietoon perustuvaa valintaa 
asiakkaalle on saatavilla palvelun laadun vertailutietoa 
asiakkaat pystyvät vertailemaan hoidon laatua ja saatavuutta 
kykyä tehdä valintoja 


Valinnanvapauteen kohdistunut kritiikki 
e ovatko asiakkaat kiinnostuneita valitsemaan 
e huonokuntoiset tai monisairaat asiakkaat eivät kykene vertailemaan 
palvelun laatutietoja tai tekemään valintoja 
e kilpailuttaminen siirretään asiakkaan vastuulle 


(Lähteet: Sinervo ym. 2016a; Pirhonen & Pulkki 2016) 


Kuvio 1. Valinnanvapaus tiivistettynä 

Suomessa valinnanvapauteen liittyviä suunnitelmia ja tavoitteita on 
usein verrattu Ruotsin tilanteeseen. Ruotsissa valinnanvapauden so- 
veltaminen on ollut voimassa noin kymmenen vuotta ja siitä saadut 
kokemukset ovat kahtalaisia (ks. taulukko 2). Valinnanvapausuudis- 
tuksen on esimerkiksi todettu parantaneen palvelujen maantieteel- 
listä saavutettavuutta suurimmalla osalla väestöä (Tynkkynen, Salo- 
ranta & Keskimäki 2016). 


Taulukko 2. Terveyspalveluihin liittyvä valinnanvapaus joissakin 
Pohjoismaissa sekä Alankomaissa ja Englannissa 


Maa Valinnanvapauden ilmeneminen 


Ruotsi + 2015 potilaslaki laajensi valinnanvapauden koskemaan koko maata niin 
perusterveydenhuollon kuin avosairaanhoidon lääkäripalveluiden osalta 
=> kansalainen voi valita palvelutuottajan hyväksyttyjen tuottajien joukosta 
=> järjestämisvastuussa olevalla kunnalla tai maakäräjillä on 
kokonaisvastuu toiminnasta ja siitä informoimisesta 


Kansalaisella oikeus valita, mille perusterveydenhuollon lääkärille 

listautuu => perusterveydenhuollon lääkärit toimivat portinvartijoina 
erikoissairaanhoitoon 

Erikoissairaanhoidossa potilaalla oikeus valita hoitopaikka kaikista maan 
julkisista sairaaloista sekä niistä yksityisistä tuottajista, joiden kanssa 
palveluita järjestävät neljä aluetta ovat tehneet sopimuksen 

Potilas- ja asiakaslaki takaa potilaalle oikeuden vapaaseen valintaan ja 
valintaa tukevaan informaatioon => Norjan kansallinen terveysviranomainen 
ylläpitää uudistettua verkkopalvelua Helsenorge.no. => tietoa 
vaihtoehtoisista hoitopaikoista, jonoista, odotusajoista ja hoidon laadusta 


Norja 


Tanska + Perusterveydenhuollon valinnanvapaudella pitkät perinteet 

+ Valinnanvapaus perustuu potilaan aktiiviseen listautumiseen haluamalleen 
lääkärille 

Kaksi tapaa: 

+ Ryhmä 1: (yli 98 % asukkaista), potilaalla ei ole asiakasmaksuja => 
listautuvat perusterveydenhuollon lääkärille => toimii portinvartijana 
erikoissairaanhoitoon 

+ Ryhmä 2: maksavat perusterveydenhuollossa asiakasmaksuja ja voivat 
hakeutua myös erikoislääkärin vastaanotolle ilman lähetekäytäntöä 

+ Erikoissairaanhoidossa potilas voi valita hoitavan yksikön kaikista maan 
julkisista sairaaloista 

Taulukko 2 jatkuu 


Englanti + Julkinen terveydenhuoltojärjestelmä (National Health Service, NHS) kattaa 
koko väestön palvelut verorahoitteisesti, palvelut asiakkaille maksuttomia 

+ Kansalainen voi valita lääkäriaseman ja siellä mahdollisuuksien mukaan 
lääkärin ja hoitajan => erikoislääkärille pääsee vain yleislääkärin lähetteellä 

e Kansalaiset voivat valita palveluita eri julkisilta, yksityisiltä ja kolmannen 
sektorin palveluntuottajilta 

* Terveydenhuollossa valinnanvapauteen liittyvät käytännöt ovat yhtenäisiä ja 
kaikkia palveluntuottajia koskevat samat rekisteröinti-, hinta- ja laatukriteerit 


Alankomaat e Valinnanvapaus keskeinen terveyspalveluiden toteuttamisen päämäärä 

e Sairausvakuutuspohjainen järjestelmä, kahdentyyppisiä vakuutuksia => 
kansalainen voi valita vakuuttajansa ja vakuutuspakettinsa 

e 1) vakuutus, jossa voi käyttää vain vakuutuksenantajan listaamien 
palveluntuottajien palveluja ja jossa tästä aiheutuvat kulut korvataan 
täysimääräisesti 

* 2) käyttäjä voi valita palveluntuottajan vapaasti, mutta vakuutus korvaa 
hoidosta aiheutuvat kulut vain enimmäismäärään saakka potilaan 
vastatessa kuluista enimmäiskorvauksen yli meneviltä osin 


(Sinervo ym. 2016a; Ahgren 2010; Chydenius, Saarinen & Tynkkynen 2016; Jonsson, Nykänen, 
Pohjola, Junnila, Hietapakka, Liukko, Parhiala, Nuorteva & Whellams 2016; Burström, Burström, 
Nilsson, Tomson, Whitehead & Winblad 2017; Luotonen 2017) 


Valinnanvapauden rajoitteeksi voi muodostua se, että varsinkin eri 
tavoin heikommassa asemassa olevat asiakasryhmät eivät kykene 
hyödyntämään valinnanvapautta. Tällöin riskinä voi olla palvelujen 
muotoutuminen niiden käyttäjäryhmien mukaan, jotka sitä osaavat 
hyödyntää. Huolena on ollut myös se, että valinnanvapaus voisi lisä- 
tä eri alueiden välistä eriarvoisuutta. (ks. Junnila & Whellams 2016.) 
Erityisesti paljon eri palveluja tarvitsevien ja käyttävien asiakkaiden 
palvelujen integrointi ja valinnanvapaus saattavat aiheuttaa joitakin 
haasteita. Lehtonen kirjoittajaryhmineen (2018) tuo esille valinnan- 
vapauteen liittyviä ongelmia. He näkevät vaarana, että sellaisten asi- 
akkaiden ja potilaiden kohdalla, jotka eivät pysty valinnanvapautta 
käyttämään, palvelutarpeet eivät tule yhdenvertaisesti tyydytetyksi 
verrattuna henkilöihin, jotka pystyvät valinnanvapautta hyödyntä- 
mään. Paljon palveluja tarvitsevien ja käyttävien asiakkaiden näkö- 
kulmasta integraation toteutumisen uhkana on myös nähty tilanne, 
jossa valinnanvapauden seurauksena luodaankin palvelumarkkinat, 

joilla ei myydä integroituja palvelukokonaisuuksia vaan asiakas jou- 
tuisi valitsemaan itselleen palveluntarjoajan jokaiseen tarvitsemaansa 
hoitotapahtumaansa erikseen (Lehto ym. 2016). Asiakkaat ovat kriti- 
soineet myös valinnan perustaksi tarvittavan tarpeellisen ja relevan- 
tin tiedon saatavuutta (esim. Aalto, Elovainio, Tynkkynen, Reissell, 
Vehko, Chydenius & Sinervo 2018). Ruotsissa valinnanvapausmallien 
tutkimuksissa kritiikki on kohdistunut siihen, että valinnanvapaus 
voi muuttaa terveydenhuoltojärjestelmää aiempaa hajanaisemmaksi, 
mikä saattaa vaikeuttaa myös eri palvelujen tuottajien välistä hoidon 
integraatiota (Ahgren 2010; ks. Chydenius, Saarinen & Tynkkynen 
2016; Burström ym. 2017; Luotonen 2017). 

Valinnanvapaus on joka tapauksessa sote-integraatioon läheisesti 
liittyvä asia. Sosiaali- ja terveydenhuollon yhdentyminen pelkästään 
julkisella sektorilla ei vielä varmista asiakkaiden palvelujen yhteen- 
sovittamista, koska yksityinen sektori on asiakkaalle tietyin ehdoin 
valittavissa oleva vaihtoehto tälläkin hetkellä, etenkin terveyspalve- 
luissa. Integraatiota tarvitaan joka tapauksessa jollakin tavalla paitsi 
julkisten palvelujen sisällä, myös julkisten ja yksityisten palvelujen 
välillä. Integraation tiiviyden aste ja toteuttamistapa voivat vaihdella, 
mutta esimerkiksi tiedon kulku (tietojärjestelmien yhteensopivuus) 
ja lähetteiden joustava kulku palveluntarjoajalta toiselle on varmis- 
tettava myös julkisen ja yksityisen sote-sektorin välillä. 


Pohdinta: Kohti ihmislähtöistä integraatiota 


Tässä artikkelissa olemme tarkastelleet integraation teoreettisia peri- 
aatteita suhteessa suomalaisen sosiaali- ja terveysalan uudistamiseen. 
Integraatio on sekä teoreettisesti että käytännössä hyvin monimuo- 
toinen ilmiö. Integraatiota tarvitaan ja toteutetaan monilla eri tasoil- 
la lähtien makrotason järjestelmämuutoksista aina yksittäisen asi- 
akkaan tai potilaan henkilökohtaisen hoidon tai palvelun sujuvaan 
toteuttamiseen. Sote-integraation perimmäinen tavoite on asiakkaan 
palvelujen yhteensovittaminen, ja erityisesti eri tahoilta paljon erilai- 

sia palveluja tarvitsevat ihmiset ovatkin integraation keskeinen koh- 
deryhmä. Integroitua ja ihmislähtöistä orientaatiota pidetään kan- 
sainvälisesti sosiaali- ja terveysjärjestelmien kestävän kehittämisen 
avaintekijänä (WHO 2016). 

Ihmislähtöisyys, suomalaisittain tutummin asiakaslähtöisyys 
(Laitila 2010; Järnström 2012; ks. myös Ristolainen, Roivas, Mus- 
tonen & Hujala 2020 ja Kivinen, Vanjusov & Vornanen 2020 tässä 
julkaisussa), näyttäytyy eri tavoin integraation suunnittelussa ja 
toteutuksessa. Sen pitäisi kuitenkin olla punainen lanka, joka ohjaa 
toimijoita integraatiopyrkimysten kaikilla tasoilla ja kaikissa vaiheis- 
sa. Kansainvälinen sote-integraatiota edistävä toimija International 
Foundation for Integrated Care (IFIC) visiona on, että korkealaatui- 
nen, ihmislähtöinen ja integroitu hoiva olisi kaikkien ihmisten saa- 
tavilla; tavoitteena mahdollistaa ihmisten terveyden, hyvinvoinnin ja 
itsenäisyyden maksimointi (IFIC 2019). Integraatioon liittyville eri- 
laisille toimijoille, kuten poliitikoille, palvelujen järjestäjille, johtajil- 
le, sote-ammattilaisille ja tavallisille kansalaisille, integraation arvot 
ja tavoitteet saattavat kuitenkin merkitä hyvin erilaisia asioita. 

Käytännön sote-integraatiokeskustelua seuratessa tuntuu joskus 
siltä, että asiakaslähtöisyys integraation ydinajatuksena on vaarassa 
jäädä muiden, kilpailevien arvojen ja tavoitteiden varjoon. Toisaalta 
integraatiota ja sen vaikuttavuutta ei kannata myöskään pitää itses- 
täänselvyytenä (Nolte & Pitchforth 2014; Raleigh, Bradsley, Wistow, 
Wittenberg, Erens & Mays 2014). Ihmislähtöisen sote-integraation 
suunnitteluun ja toteuttamiseen tarvitaankin jatkossa yhä enemmän 
keskustelua integraatiota ohjaavista arvoista (ks. esim. Zonneveld, 
Driessen, Stässgen & Minkman 2018) sekä ymmärrystä moniulot- 
teisesta, eri toimijoiden näkökulmat huomioivasta vaikuttavuuden 
arvioinnista. 

Johdanto 


Terveydenhuollossa palvelujen ja menetelmien vaikuttavuuden ja 
tuloksellisuuden arvioinnilla on pitkät perinteet, kun taas sosiaali- 
palvelujen vaikuttavuuden arviointiin liittyvä keskustelu on selvästi 
uudempi ilmiö (Rajavaara 2007; Kivipelto, Blomgren, Karjalainen & 
Saikkonen 2013). Vaatimukset esimerkiksi sosiaalityön vaikuttavuu- 
den mittaamiseksi ovat lisääntyneet (Sosiaalihuollon lainsäädännön 
uudistamistyöryhmä 2012). Tämä johtuu muun muassa siitä, että 
vaikuttavuuden arvioinnista syntyvää tietoa pidetään edellytyksenä 
palvelujärjestelmän kehittämiselle. Taustalla vaikuttaa myös lainsää- 

däntö sekä siinä tapahtuneet muutokset. Terveydenhuoltolain mu- 
kaan terveydenhuollon toiminnan on oltava laadukasta, turvallista ja 
näyttöön perustuvaa (L1326/2010, 8 $). Vastaavasti Sosiaalihuoltolain 
(L1301/2014, 15 $) mukaan sosiaalityön vaikuttavuutta tulee seurata. 

Sosiaalialalla näyttöön perustuva työskentelyote jakaa kuitenkin 
vielä mielipiteitä. Lisäksi sosiaalihuollon toimintaympäristö on usein 
terveydenhuollon toimintaympäristöä monimutkaisempi, mikä hei- 
jastuu palvelujen laadun ja vaikuttavuuden seurantaan ja arvioin- 
tiin (ks. Ikonen & asiantuntijaryhmä 2019, 11). Vaikuttavuustiedon 
soveltamisen vakiinnuttaminen eli näyttöön perustuvan ajattelun 
ja toiminnan edistäminen sosiaali- ja terveydenhuollon palvelujär- 
jestelmän integroituessa edellyttää sosiaali- ja terveysalan johtajilta 
ammattirajat ylittävää keskusteluyhteyttä ja monialaista käytäntöjen 
kehittämisjohtamista (Lammintakanen, Rissanen, Peronmaa-Hans- 
ka, Joensuu & Ruottu 2016, 5, 33). Lisäksi tarvitaan menetelmällistä 
perusymmärrystä sosiaali- ja terveyspalvelujen vaikuttavuus- ja kus- 
tannusvaikuttavuustutkimuksen periaatteista ja erityyppisen vaikut- 
tavuustiedon sovellettavuudesta käytännössä. 

Laatu- ja vaikuttavuustiedon merkitys tiedolla johtamisen vä- 
lineinä kasvaa (Ikonen & asiantuntijaryhmä 2019, 10). Palvelujen 
vaikuttavuuden arviointia ja vaikuttavuustiedon hyödyntämistä voi- 
daan perustella sosiaali- ja terveydenhuollon käytännöistä kumpua- 
villa syillä. Terveydenhuollon tavoitteina on muun muassa edistää ja 
ylläpitää väestön ja yksilöiden terveyttä, työ- ja toimintakykyä, sosi- 
aalista turvallisuutta sekä kaventaa terveyseroja (Terveydenhuoltola- 
ki L1326/2010). Vastaavasti sosiaalihuollon tavoitteina on edistää ja 
ylläpitää hyvinvointia, sosiaalista turvallisuutta ja osallisuutta sekä 
vähentää eriarvoisuutta (Sosiaalihuoltolaki L1301/2014). Luotettava 
tieto toiminnan vaikuttavuudesta auttaa sosiaali- ja terveydenhuol- 
lon organisaatioiden johtajia ja henkilöstöä toteuttamaan näitä or- 
ganisaatioiden toiminnalle asetettuja perustavoitteita. Tieto laaduk- 
kaista ja vaikuttavista palveluista on tärkeää myös siksi, että se auttaa 
sosiaali- ja terveydenhuollon päätöksentekijöitä kohdentamaan rajal- 

liset resurssit mahdollisimman tehokkaasti niihin palveluihin ja toi- 
menpiteisiin, joista on saatavilla mahdollisimman paljon terveytta ja 
hyvinvointia. Tämän edistämiseksi viime vuosina onkin keskusteltu 
kansallisen laaturekisterin perustamisesta. Sen avulla sosiaali- ja ter- 
veyspalvelujen laatua voitaisiin seurata järjestelmällisesti ja luotetta- 
vasti, sekä vertailla laatua eri järjestäjien välillä (Jonsson, Pikkujämsä 
& Heliö 2019). Näin sosiaali- ja terveysalan toimijat voisivat päästä 
myös palvelujen vaikuttavuuden jäljille, vaikkei laatu itsessään ole- 
kaan tae palvelun vaikuttavuudesta. 

Tässä luvussa keskitymme tarkastelemaan asioita, joita on huo- 
mioitava tutkittaessa sosiaali- ja terveyspalvelujen vaikuttavuutta ja 
joista vaikuttavuustiedon soveltajien on hyvä olla tietoisia. Palveluil- 
la tarkoitamme eriasteista puuttumista (interventio) potilaiden tai 
asiakkaiden elämäntilanteisiin. Palvelut voivat olla tarkkaan mää- 
riteltävissä olevia toimenpiteitä ja/tai sosiaali- ja terveydenhuollon 
ammattilaisen harkintaan, taitoihin ja tietoperustaan perustuvia 
joustavasti palveluprosessin aikana määriteltäviä ja yhdessä potilaan 
tai asiakkaan kanssa toteutettavia muutosstrategioita. (Fraser 2009, 
5, 18.) 

Määrittelemme aluksi vaikuttavuuden käsitteen. Sen jälkeen tar- 
kastelemme erilaisia mittareita, joita on mahdollista soveltaa vaikut- 
tavuuden tutkimiseen. Kun vaikuttavuuden mittaamisen kysymykset 
on ratkaistu, on valittava tutkimuskysymykseen soveltuva tutki- 
musasetelma eli määriteltävä tutkimusaineisto, sen keruu ja tutki- 
muksessa käytettävät tutkimus- ja analyysimenetelmät. Palvelujen 
vaikuttavuuden todentamiseen on käytössä sekä kokeellisen että ha- 
vainnoivan aineiston keruuseen perustuvia tutkimusasetelmia. Esit- 
telemme nämä tutkimusasetelmat ja arvioimme niiden vahvuuksia ja 
heikkouksia luotettavan vaikuttavuustiedon tuottamisessa. Lopuksi 
kerromme, kuinka palvelujen kustannusvaikuttavuutta voidaan ar- 
vioida ja pohdimme vaikuttavuus- ja kustannusvaikuttavuustiedon 
käyttöä uudistuvan sosiaali- ja terveysalan kehittämisessä. 

Vaikuttavuustiedon tuottamista ja hyödyntämistä ovat vähen- 
täneet useat seikat. Ensinnäkin luotettavan tutkimustiedon tuot- 
taminen palvelujen ja toimenpiteiden vaikuttavuudesta on hidasta. 
Sosiaali- ja terveydenhuollon johtajien ja päätöksentekijöiden näkö- 
kulmasta tutkimustulokset valmistuvat siten yleensä liian myöhään, 
ajatellen esimerkiksi tiettyjen asiakas- tai potilasryhmien palvelujen 
laatu- ja vaikuttavuustiedon vertailua käytännön päätöksentekoti- 
lanteissa. Vaikuttavuustiedon käyttöä on vähentänyt myös se, että 
tieto palvelujen vaikuttavuudesta ei ole kootusti ja nopeasti saatavil- 
la. Lisäksi vaikuttavuustiedon tuottamiseen, analysointiin ja tulkin- 
taan ei ole ollut saatavilla suomenkielisiä lähteitä. Tämän artikkelin 
avulla pyrimme vastaamaan erityisesti tähän viimeiseen tarpeeseen. 

Tämän artikkelin tavoitteena on antaa kokonaiskuva sosiaa- 
li- ja terveyspalvelujen vaikuttavuuden tutkimisen perustiedosta 
ja tutkimuksen erilaisista vaihtoehdoista. Artikkelin painopiste on 
menetelmällinen, sillä tarkoitus on auttaa vaikuttavuustutkimusta 
suunnittelevia tutkijoita ja opiskelijoita vaikuttavuus- ja kustannus- 
vaikuttavuustutkimukseen kohdistuvien ratkaisujen tekemisessä. 
Samalla artikkeli tarjoaa sosiaali- ja terveysalan johtajille ja pää- 
töksentekijöille tietopaketin vaikuttavuustiedon muodostumisesta, 
minkä tarkoituksena on auttaa heitä hoito- ja palveluvaihtoehtoja 
koskevan tutkimusnäytön arvioinnissa ja vertailussa. 


Vaikuttavuuden käsite ja lähestymistapa 
vaikuttavuuden arviointiin 


Vaikuttavuudella tarkoitamme Sintosen ja Pekurisen (2006, 53) 
määritelmän mukaan toiminnan vaikutuksesta tapahtuvaa muutosta 
toiminnan perimmäisessä tavoitteessa. Vaikuttavuuden käsite mää- 
ritellään siis suhteessa toiminnalle määriteltyihin tavoitteisiin, jotka 
voidaan edelleen liittää sosiaali- ja terveyspalvelujen perimmäisiin 
tavoitteisiin. Esimerkiksi Paasio (2006, 99) arvottaa julkisen sektorin 


80 ANNELI HUJALA & HELENA TASKINEN (TOIM.) 


Sosiaali- ja terveyspalvelujen vaikuttavuuden ja 
kustannusvaikuttavuuden tutkiminen 


tärkeimmäksi tehtäväksi ihmisten hyvinvoinnin edistämisen. Sosi- 
aali- ja terveydenhuollon asiayhteydessä toiminnan vaikuttavuudella 
tarkoitetaan siis palvelun tai muun toimenpiteen aiheuttamaa muu- 
tosta asiakkaan hyvinvoinnissa tai potilaan terveydentilassa. 

Vaikuttavuudella on monia lähikäsitteitä, kuten tuloksellisuus, 
laatu ja tehokkuus, mutta vaikuttavuuden käsitteen ymmärtämiseksi 
on erityisen tärkeää ymmärtää, kuinka se eroaa vaikutuksen käsit- 
teestä. Esimerkiksi Vedung (1997) on jäsentänyt vaikutuksia hyvin 
erilaisiin mahdollisiin tapauksiin: palvelun vaikutukset voivat olla 
esimerkiksi tavoiteltuja, toivottuja ja odotettuja tai tavoittelematto- 
mia ja ei-toivottuja tai odottamattomia palvelun käytöstä syntyviä 
seurauksia. Kaksi asiaa voi siis olla kausaalisessa suhteessa keske- 
nään, vaikka kyse ei olekaan vaikuttavuudesta; tällöin on kyse ylei- 
semmin asioiden välisistä syy-seuraussuhteista (Paasio 2006, 102). 
Sosiaali- ja terveyspalveluilla voi olla erilaisia toiminnasta johtuvia 
vaikutuksia, jotka eivät välttämättä kuitenkaan liity toiminnalle 
määriteltyihin tavoitteisiin tai palvelujen perimmäiseen tarkoituk- 
seen. Vaikuttavuuden käsite eroaa vaikutuksista siten, että vaikut- 
tavuus määritellään suhteessa tarkasteltavan toiminnan tavoitteista 
johdettuihin vaikuttavuuskriteereihin. 

Vaikuttavuuden käsitettä voidaan edelleen syventää panos-tuo- 
tos-lopputulos-mallin kautta (kuvio 1). Tämä terveystaloustieteel- 
lisistä lähtökohdista muotoiltu mallinnus lähtee liikkeelle panok- 
sista, joilla tarkoitetaan sosiaali- ja terveyspalvelujen tuottamiseen 
tarvittavia voimavaroja, ja jatkuu tuotantoprosessiin, jossa panoksia 
yhdistellään tuotosten eli palvelujen, suoritteiden ja menetelmien ai- 
kaansaamiseksi. Sosiaali- ja terveyspalvelujen voidaan sanoa olevan 
vaikuttavia, kun palvelut edistävät asiakkaiden terveyttä ja/tai hyvin- 
vointia eli tuottavat palveluille asetettujen tavoitteiden mukaisia vai- 
kutuksia. Kun tunnetaan palvelujen kustannukset ja vaikuttavuus, 
voidaan sopivalla tutkimusasetelmalla tutkia myös palvelujen kus- 
tannusvaikuttavuutta. 

Panokset Tuotantoprosessi Tuotos Vaikuttavuus 
Voimavarat ja Voimavarojen Suoritteet, Terveyden ja 
kustannukset i yhdistely palvelut, hyvinvoinnin 

menetelmät muutokset 
Kustannusvaikuttavuus i 


Kuvio 1. Vaikuttavuuden ja kustannusvaikuttavuuden käsite 
(mukaillen Sintonen & Pekurinen 2006, 52) 

Kuvio 1 kuvaa prosessin, jonka kautta tuotettujen palvelujen vaikut- 
tavuus muodostuu. Tätä prosessia ja erityisesti palvelun vaikutta- 
vuuden syntymekanismeja tutkitaan niin sanotussa teoriaperustai- 
sessa (theory-based) vaikuttavuuden arvioinnin lähestymistavassa 
(esim. Dahler-Larsen 2005) ja sen alasuuntauksissa, kuten realistisen 
arvioinnin piirissä (esim. Pawson & Tilley 1997)'. Tässä artikkelis- 
sa vaikuttavuuden arviointia lähestytään kuitenkin soveltaen tavoi- 
te- ja tarveperusteisen arvioinnin näkökulmia (ks. Rossi, Freeman 
& Lipsey 2004, luvut 7-9: impact assessment -lähestymistapa). Toisin 
sanoen tarkastelemalla, täyttyivätkö määritellyt palvelutarpeet tai 
tapahtuivatko odotetut terveyden ja hyvinvoinnin muutokset. 

Vaikuttavuuskäsitteen määritelmään liittyy myös tutkimusasetel- 
ma, josta käsin palvelujen vaikuttavuutta tutkitaan. Vaikuttavuudes- 
ta (effectiveness) puhutaan yleensä silloin, kun tutkitaan sosiaali- ja 
terveydenhuollon tavanomaisen toiminnan terveys- ja hyvinvointi- 
vaikutuksia. Vuorela, Malmivaara, Komulainen ja Jousilahti (2014) 
käyttävät tässä yhteydessä myös ”arkivaikuttavuuden” käsitettä. Te- 
hon käsitettä (efficacy) taas käytetään viitattaessa ihanteellisissa olo- 
suhteissa, kuten laboratoriossa, suoritettujen, tarkkaan valvottujen 
kliinisten kokeiden (satunnaistetut ja kontrolloidut tutkimusasetel- 


' Palvelujen vaikuttavuuden tutkimisen ohella niin sanotun ohjelmateorian ke- 
hittäminen ja arvioiminen on myös tärkeää sen tutkimiseksi, miten ja millä edelly- 
tyksillä palvelulla voidaan saavuttaa tavoitteiden mukaisia vaikutuksia (ks. lisätie- 
toja esim. Rossi ym. 2004; Chen 2005; Dalher-Larsen 2005). 

mat) tutkimustuloksiin.? Tässä artikkelissa emme erottele vaikutta- 
vuuden ja tehon käsitteitä vaan puhumme yleisesti vaikuttavuudesta, 
joka on vaikuttavuustutkimukseen vakiintunut suomenkielinen pe- 
ruskäsite. 


Vaikuttavuuden mittaaminen 


Vaikuttavuustutkimuksen suunnittelu alkaa tutkimuskohteen mää- 
rittelystä sekä tutkimuskysymysten ja tutkimushypoteesien muo- 
toilusta (Virtanen 2007; Kirk 2013, 2). Tällöin määritellään muun 
muassa se, mitataanko vaikuttavuutta yleisillä järjestelmä- tai väes- 
tötasoisilla mittareilla vai asiakasepisoditasoisilla, ongelmaspesifeil- 
lä mittareilla (Torkki, Leskelä, Linna, Torvinen, Klemola, Sinivuori, 
Larsio & Hörhammer 2017, 38). Kun arvioinnin kohde on tiedossa 
ja tiedetään, mitä tavoiteltavat vaikutukset ovat, tehdään päätökset 
ja määritelmät tutkimuksen tulosmuuttujista ja mitä tulosmittareita 
(outcome measure(s)) niiden mittaamiseen käytetään. Nämä tulos- 
mittarit voidaan jakaa yksilöön liittyviin mittareihin kuten PROM 
(Patient Reported Outcome Measures, PROM) ja PREM (Patient Re- 
ported Experience Measures, PREM) -mittareihin, sekä erilaisiin re- 
kisteritietoja tai tietokantoja hyödyntäviin objektiivisiin mittareihin. 
Näistä rekistereihin perustuvat mittarit ovat olleet Suomessa selkeäs- 
ti käytetympiä, mutta viime aikoina myös erilaisten potilaan ja asi- 
akkaan terveyttä ja toimintakykyä tarkastelevien mittareiden käyttö 
on yleistynyt. Tässä artikkelissa keskitymme erityisesti itseraportoi- 
tuihin mittareihin, mutta sivuamme lopuksi myös erilaisiin tietojär- 
jestelmiin ja rekistereihin kerättävään tietoon pohjautuvia tulosmit- 
tareita (performance outcome, PerfO). Lopuksi kerromme lyhyesti, 


? Tehon ja vaikuttavuuden käsitteet tulevat ymmärrettäviksi suhteessa toisiin- 


sa esimerkiksi ehkäisevien palvelujen tutkimussyklin (preventive intervention 
research cycle) kautta (ks. Gottfredson, Cook, Gardner, Gorman-Smith, Howe, 
Sandler & Zafft 2015); artikkeli toimii hyvänä lisätiedon lähteenä tehon ja vaikut- 
tavuuden käsitteisiin. 

miten yksilötasolta voitaisiin edetä tarkastelemaan esimerkiksi koko 
palvelujärjestelmän vaikuttavuutta. 


Itseraportoidut tulosmittarit 


Palvelun vaikuttavuutta voidaan mitata tiedustelemalla potilaan tai 
asiakkaan omaa arviota omasta toimintakyvystään tai elämän laa- 
dusta. Tällöin terveydenhuollon kontekstissa puhutaan potilaan ra- 
portoimasta vaikuttavuudesta (Patient-Reported Outcomes, PRO), 
kun taas sosiaalipuolella viitataan asiakkaan (Consumer-reported 
Outcome measures, CROM) kokemukseen. Vastaavasti jos halutaan 
tietää potilaan tai asiakkaan tyytyväisyydestä ja palvelukokemuksis- 
ta, käytetään erilaisia PREM-mittareita (Patient Reported Experience 
Measures). Aina potilas tai asiakas ei ole kuitenkaan kykenevä arvi- 
oimaan omaa tilannettaan johtuen esimerkiksi vanhuudesta, päih- 
teistä tai vammasta. Sen vuoksi itseraportoituihin tulosmittareihin 
voidaan sisällyttää myös erilaiset ammattilaisten (clinician-reported 
outcomes, ClinRO) tai asiakkaan läheisen (observer reported outco- 
me, ObsRO) tekemät arviot potilaan tilanteesta. (Walton, Powers, 
Hobart, Patrick, Marguis, Vamvakas, Isaac, Molsen, Cano & Burke 
2015; Torkki ym. 2017, 37-42.) Valintaa eri tason mittareiden välillä 
ohjaavatkin tutkimuksen kohderyhmä, tutkittava palvelu ja sen odo- 
tettavissa olevien vaikutusten luonne (vaikutukset esim. terveyteen, 
toimintakykyyn tai kustannuksiin). 

Asiakkaan itsensä raportoimat mittarit (PROM ja CROM) ovat 
niin sanottuja sateenvarjokäsitteitä, jotka viittaavat sekä yhdestä 
muuttujasta että useista ulottuvuuksista koostuviin itsearviointimit- 
tareihin. Tällaisia ovat esimerkiksi potilaan itsensä tekemän arviot 
oireistaan, toimintakyvystään tai elämänlaadusta (guality of life, 
QOL). 

Elämänlaadun arviota voidaan hyödyntää terveydenhuollon kon- 
tekstissa esimerkiksi silloin, kun halutaan tietää, miten vähäiset ter- 
veydenhuollon resurssit saataisiin kohdennettua siten, että niillä saa- 

vutettaisiin mahdollisimman paljon terveyttä (esim. Williams 1996). 
Tällöin arvioidaan niin sanottujen laatupainotettujen elinvuosien 
(QALY, Quality Adjusted Life Years) määrää eli terveydenhuollon me- 
netelmien tai palvelujen aiheuttamaa lisäystä elinvuosien määrässä 
(rekisteritietoihin/tutkimukseen perustuva arvio) ja elämän laadussa 
(itseraportoituna) (esim. Williams 1996; Weinstein, Torrance & Mc- 
Guire 2009; Whitehead & Ali 2010; kritiikistä esim. Prieto & Sacris- 
tän 2003, ks. Esimerkki 1). 


Esimerkki 1. Mitä OALY mittaa? 


OALY mittaa terveydenhuollon palveluiden vaikutuksia potilaan elinikään ja 
elämän laatuun. Elinikää mitataan elinvuosina ja elämänlaatua mittareilla, joiden 
arvot vaihtelevat yleensä välillä 0—1. Arvo 1 on paras mahdollinen terveydentila 
(”täysin terve”), kun taas arvo O viittaa potilaan kuolemaan. Jos potilas saa hoitojen 
seurauksena esimerkiksi yhden elinvuoden lisää täydellä elämän laadulla, hoito 
tuottaa potilaalle yhden OALY:n. Sen sijaan, jos hoito tuottaa yhden lisäelinvuoden 


ja potilaan elämänlaatu on 0,5 tänä aikana, on muutos puolikkaan OALY:n arvoinen. 
Vastaavasti, jos hoito lisää potilaan elinikää puolella vuodella ja potilas elää tämän 
ajan täysin terveenä, on kyse jälleen puolikkaan OALY:n arvoisesta muutoksesta. 
OALY:jen muutokset voivat olla myös negatiivisia, mikäli toimenpiteet vähentävät 
laatupainotettuja elinvuosia. 


Lähteet: Sintonen & Pekurinen 2006; Weinstein ym. 2009 


QALY:n mittaamiseksi tarvitaan tieto hoidon aiheuttamista muutok- 
sista elinvuosissa ja elämänlaadussa (esimerkki 1). Näistä jälkimmäis- 
tä voidaan mitata yksittäisiin sairauksiin tai potilasryhmiin keskitty- 
vien (sairausspesifien) tai yleisten (geneeristen) mittareiden avulla. 
Sairausspesifit mittarit arvioivat tietyn sairauden vaikeusastetta ja 
vaikutusta elämän laatuun. Tästä esimerkkinä on muun muassa en- 
dometrioosia sairastaneille suunnattu elämänlaadun kyselylomake. 
Geneeriset mittarit puolestaan, kuten esimerkiksi 15D-elämänlaatu- 
mittari ja EQ-5D, kuvaavat yleisemmin terveydentilan muutoksiin 
liittyviä elämänlaadun muutoksia (Brooks 1996; Sintonen 2001). 

Terveydenhuollossa kehitetyt mittarit eivät kuitenkaan sovellu 
suoraan sosiaalipalvelujen vaikuttavuuden arviointiin, sillä ne kes- 
kittyvät terveydentilassa tapahtuviin muutoksiin. Sen vuoksi sosiaa- 
lihuollossa tarvitaan myös omia hyvinvointia mittaavia mittareita. 
Sosiaalihuollon vaikuttavuuden arviointiin sopivia mittareita ovat 
esimerkiksi geneeriset arviot elämän laadusta, kuten WHOn kehit- 
tämä elämän laadun mittari (WHOQOL, WHO Quality of Life). Li- 
säksi on olemassa laaja joukko spesifejä mittareita, joita on kehitetty 
erilaisiin tarpeisiin. Aikuissosiaalityön mittareita ovat esimerkiksi 
ASCOT-mittari (Netten, Burge, Malley, Potoglou, Towers, Brazier, 
Flynn, Forder & Wall 2012) ja Avain-mittari. Työelämän tarpeisiin 
vastaavat Työkyky-mittarit ja vanhuspalveluissa käytetään muun 
muassa RAI- ja RAVA-mittareita. Näistä osassa asiakas arvioi itse 
omaa toimintakykyään, kuten Työkyky-mittarin tapauksessa, kun 
taas osa perustuu ammattilaisen tekemään arvioon potilaan tilan- 
teesta, kuten vanhustyöhön kehitetyt RAI ja RAVA-mittarit. Vaikut- 
tavuuden mittaamiseen onkin olemassa useita tulosmittareita, min- 
kä vuoksi arviointitutkimuksen tekijät joutuvat pohtimaan, mitkä 
mittareista soveltuvat parhaiten juuri kyseiseen tutkimukseen. Eri- 
laisia toimintakyvyn ja palvelujen vaikuttavuuden arviointiin kehi- 
tettyjä mittareita on esitelty tarkemmin esimerkiksi Terveyden ja hy- 
vinvoinnin laitoksen hallinnoimassa TOIMIA-tietokannassa (2020). 

Käytännön vaikuttavuustutkimuksissa itseraportointiin pohjau- 
tuvia tulosmittareita ei kuitenkaan ole käytetty yhtä paljoa kuin eri- 
laisia rekisteritietoihin pohjautuvia tulosmittareita. Yhtäältä tämä on 
voinut johtua mittareiden puutteesta, mihin on viime vuosina pyritty 
vaikuttamaan kehittämällä ja validoimalla uusia mittareita. Toisaalta 
taustalla on ollut myös se, että itsearviointien kerääminen on työ- 
lästä eikä tutkimuksissa aina saavuteta riittävää vastausaktiivisuutta, 
mikä heikentää tulosten luotettavuutta. 

Rekisteripohjaiset tulosmittarit 


Rekisteripohjaisilla tulosmittareilla viitataan erilaisiin tietojärjes- 
telmiin ja rekistereihin kirjautuviin tietoihin tai muuttujiin, joiden 
avulla voidaan arvioida palvelun tai hoidon vaikuttavuutta. Keskeistä 
tällöin on, että tiedot ovat jälkikäteen kiistattomasti todennettavissa 
potilas-, asiakastietojärjestelmiin tai rekistereihin tehtävistä merkin- 
nöistä. (Torkki ym. 2017, 38-39.) Tällaisia mittareita ovat esimerkiksi 
elinikä, syntyneiden lasten lukumäärä, kuolleisuus, sairauseläkkei- 
den määrä tai huostaanotettujen lasten määrä. 

Yksi kansainvälisesti käytetty vaikuttavuuden tulosmittari on 
esimerkiksi ”menetetyt toimintakykyiset elinvuodet” (disability-ad- 
justed life years, DALY). Se saadaan laskemalla ennenaikaisista kuo- 
lemista aiheutuvat elinvuosien menetykset ja lisäämällä näin saatuun 
lukuun niiden vuosien määrä, kuinka pitkään tautia potevat henki- 
löt keskimäärin kärsivät sairaudestaan (=alentuneen toimintakyvyn 
vuoksi menetetyt vuodet). DALY-arvojen seuraaminen mahdollistaa 
esimerkiksi väestön terveydentilan seuraamisen paremmin kuin jos 
tarkasteltaisiin ainoastaan elinaikaa. 


Sosiaali- ja terveydenhuollon palvelujärjestelmän 
laadun ja vaikuttavuuden mittaaminen 


Suomessa palvelujärjestelmätason vaikuttavuutta on seurattu useim- 
miten rekisteripohjaisten tulosmittareiden avulla, jolloin on tarkas- 
teltu esimerkiksi menetettyjä elinvuosia, kuolleisuutta tai laitoksissa 
asuvien määrää. Koska itseraportoituja tulosmittareita ei ole juuri- 
kaan systemaattisesti hyödynnetty kansallisella tasolla, on kokonais- 
käsitys koko palvelujärjestelmätason vaikuttavuudesta jäänyt vaja- 
vaiseksi. Torkki kumppaneineen (2017) nostaakin esille niin sanotun 
Triple Aim -viitekehyksen, jonka moniulotteisilla tulosmittauksilla 
päästäisiin tarkastelemaan palvelujärjestelmän vaikuttavuutta ko- 
konaisvaltaisemmin (ks. esim. Valentijn 2015). Tällöin sosiaali- ja 

terveyspalvelujen suorituskyvyn arvioinnissa keskiöön nostettaisiin 
palveluiden kustannukset, väestön terveys (vaikuttavuus) sekä asia- 
kaskokemukset (palvelun laatu). Ajatuksena on, että olemassa olevia 
mittareita yhdistämällä voitaisiin tulevaisuudessa seurata sekä koko- 
naiskustannuksia että sosiaali- ja terveyspalvelujen vaikuttavuutta 
(ks. lisää Torkki ym. 2017, 15-17, 51-61, mm. mittarin pilotoinnista 
Fksoten aineistossa). 

Triple Aim -viitekehyksen ohella viime vuosina on keskusteltu 
niin sanotusta kansallisesta laaturekisteristä, jonka keskeisenä tavoit- 
teena on seurata palvelujen laatua. Useimmiten tämä on tarkoittanut 
tulosmittareita, mutta mikäli mahdollista myös tutkimusnäyttöön 
pohjautuvia rakenne- ja prosessimittareita (vrt. Triple Aim), jolloin 
palvelujen vaikuttavuutta voitaisiin seurata paremmin. Lisäksi laa- 
turekistereiden avulla on tarkoitus vertailla eri palveluntuottajien 
suorituskykyä hoito- tai palveluprosesseissa ja tulosten saavuttami- 
sessa (benchmarking, Jonsson ym. 2019, 24). 

Toisaalta keskittyminen rekisteripohjaisiin tulosmittareihin, ku- 
ten kuolleisuuteen, on merkinnyt myös sitä, ettei varsinaiseen vai- 
kuttavuustietoon ole päästy aukottomasti kiinni, sillä kuolleisuuteen 
vaikuttavat myös monet palvelujärjestelmän ulkopuoliset tekijät (ks. 
Jonsson ym. 2019, 24). Vaikka luotettavat tulosmittarit ovat tärkei- 
tä palvelujen vaikuttavuuden tutkimisessa, ei sosiaali- ja terveyden- 
huollon palvelujärjestelmän suorituskyvyn mittaaminen kansallisilla 
laaturekistereillä ole siis välttämättä yksistään riittävä edellytys vai- 
kuttavuuden todentamiseen. Ei siis riitä, että pystytään osoittamaan 
luotettavilla mittareilla, että hoito tai palvelu on laadukasta ja tavoi- 
tellut vaikutukset on saavutettu. Vaikuttavuuden todentamiseksi on 
myös tutkittava sitä, missä määrin mittauksin todetut vaikutukset 
olisivat nimenomaan tutkimuksen kohteena olevien palvelujen an- 
siota. (ks. McDavid, Huse & Hawthorn 2013, 16-22.) Esimerkiksi 
lastensuojelupalvelujen vaikuttavuutta ei voida todeta pelkästään 
tarkastelemalla kiireellisesti vuoden aikana sijoitettuna olleiden 

0-17-vuotiaiden osuutta vastaavan ikäisestä väestöstä? eli tuottamalla 
seurantatietoa vaikuttavuudelle asetettujen kriteerien toteutumises- 
ta. Luotettavan tulosmittarin valinnan lisäksi vaikuttavuuden tut- 
kiminen edellyttää tutkimusasetelmaa, jonka avulla on mahdollista 
todentaa, ovatko palvelut havaitun muutoksen syy. Siirrymme näihin 
kysymyksiin seuraavaksi. 


Kokeellisen tutkimusasetelman perusidea 
vaikuttavuuden tutkimisessa 


Kun arvioidaan sosiaali- ja terveyspalvelujen vaikuttavuutta, arvi- 
oidaan sitä, tapahtuiko palveluja käyttäville potilaille tai asiakkaille 
tavoitteiden mukaisia terveyden tai hyvinvoinnin muutoksia. Tämän 
lisäksi on pystyttävä arvioimaan kausaalisuhteen toteamiseen (ks. 
Töttö 2004, 120-135) liittyvää kysymystä (ns. counterfactual-kysy- 
mys)’, olisivatko samat vaikutukset syntyneet myös ilman palveluja 
(Rossi ym. 2004, 267). Olisi siis pystyttävä osoittamaan, että palve- 
lua käyttäneiden asiakkaiden tai potilaiden ryhmässä havaittua tu- 
losmuuttujan muutosta ei esiintyisi tilanteessa, jossa he eivät olisi 
saaneet tätä palvelua (McDavid ym. 2013, 16-17, 21). Esimerkiksi 
arvioitaessa, ovatko lapsen käytösoireet vähentyneet palvelujen seu- 
rauksena, tulee lapsen tilannetta mitata samalla, luotettavalla tulos- 
mittarilla (esim. SDQ) vähintään kahdesti: ennen ja jälkeen palvelun 
saamisen. Jos tavoitellut vaikutukset lapsen käyttäytymiseen saavu- 


* Sotkanet indikaattori Kiireellisesti vuoden aikana sijoitettuna olleet o—17-vuo- 
tiaat, % vastaavan ikäisestä väestöstä on yksi lasten hyvinvoinnin kansallisista in- 
dikaattoreista. 


* — Vaikuttavuuden arvioinnin perusongelma on niin sanottu puuttuva havainto 


-ongelma. Tällä viitataan siihen, ettei tutkimuksissa voida tutkia yhtä aikaa samo- 
ja henkilöitä sekä palvelujen käyttäjinä että ei palveluja saaneina (Rossi ym. 2004, 
267). Niin sanottu counterfactual-päättelyperiaate vaikuttavuuden arvioinnissa 
tarkoittaa tätä kausaalianalyysin mahdollistavaa vaihtoehtoisen todellisuudenvas- 
taisen tilanteen vakioimista, johon on kehitetty useita tekniikoita (ks. Loi & Rodri- 
gues 2012). 


5 Strengths and Difficulties Questionnaire eli SDQ on suomennettuna Vahvuu- 
det ja vaikeudet -kysely. SDO soveltuu Toimia tietokannan mukaan hyvin lasten 

tettiin, lisäksi on pystyttävä vakioimaan kaikki muut mahdollisesti 
lapsen käyttäytymiseen vaikuttavat tekijät eli kilpailevat selitykset 
sille, miksi havaitut muutokset tapahtuivat (ks. Rubin & Babbie 2008, 
256). Jos tämä on mahdollista, voidaan palveluja pitää kyseisten muu- 
tosten aiheuttajina. 

Kun halutaan arvioida palvelujen vaikuttavuutta, tulisi pyrkiä 
tutkimusasetelmaan, jonka avulla palvelujen vaikuttavuutta voidaan 
mitata mahdollisimman luotettavasti. Satunnaistettua koeasetelmaa 
pidetään luotettavimpana tapana tutkia vaikuttavuutta. Satunnais- 
tettu kontrolloitu koeasetelma (randomized controlled trial, RCT) 
perustuu nimensä mukaisesti kahden ryhmän eli koe- ja kontrolli- 
ryhmän satunnaistamiseen. Asetelman vahvuus on siinä, että onnis- 
tuessaan satunnaistaminen vakioi kaikki muut (intervention ohella) 
tulosmuuttujaan vaikuttavat havaitut ja ei-havaitut sekoittavat teki- 
jät. Satunnaistamiseen on olemassa erilaisia menetelmiä, joista voi 
valita kyseiseen tutkimukseen sopivimman (Craig, Dieppe, Macinty- 
re, Michie, Nazareth & Petticrew 2008, 10-11). Rubin ja Babbie (2008, 
253) huomauttavat, että on tärkeää erottaa toisistaan satunnainen 
ryhmiin arpominen ja satunnaisotanta. Onnistunut satunnaisotanta 
takaa sen, että aineistosta saadut tulokset ovat yleistettävissä perus- 
joukkoon tai kohdeväestöön. Asiakkaiden satunnaistaminen koe- ja 
kontrolliryhmiin puolestaan takaa sen, että koe- ja kontrolliryhmien 
vastaajat eivät eroa toisistaan muiden muuttujien kuin testattavan 
palvelun käytön suhteen, ja siten kausaalisten päätelmien tekeminen 
on luotettavaa. (Rubin & Babbie 2008, 253.) 

On olemassa erilaisia koeasetelmia (ks. Rubin & Babbie 2008, 252- 
253). Yksinkertaisessa satunnaistetussa kokeellisessa tutkimusase- 
telmassa tutkittavat jaetaan satunnaisesti koe- ja kontrolliryhmään 
siten, että molemmat ryhmät ovat lähtötilanteessa taustatekijöiltään 
(esim. sukupuoli, ikä, ammattiasema) samanlaisia. Tutkimuksen 
kohteena oleva palvelu toteutetaan ainoastaan koeryhmässä ja palve- 


psyykkisten oireiden tunnistamiseen (ks. https://www.terveysportti.fi/dtk/tmi/ 
koti). 

lun saamisen jalkeen molemmista ryhmista mitataan tulosmuuttujan 
arvot ja verrataan niitä lähtötilanteeseen”. Jos palvelu lisäisi terveyttä 
tai parantaisi hyvinvointia, tulisi palvelua saaneiden koeryhmän jä- 
senten tulosmuuttujan arvojen olla erisuuria kuin kontrolliryhmässä, 
joka ei saanut palvelua. Jos tulosmuuttujan arvoissa havaitaan tilas- 
tollisesti merkitsevä ero koe- ja kontrolliryhmien välillä, voidaan to- 
deta, että palvelulla oli vaikutusta tulosmuuttujaan (palvelun vaikut- 
tavuus, program effect’). (Robson 2001, 89; Rossi ym. 2004, 242-243.) 
Esimerkiksi Ihmeelliset vuodet (The Incredible Years, IY) interven- 
tion vaikuttavuutta lasten käytöshäiriöihin mitattiin ECBI*-tulos- 
mittarin muutosten (6 kk seuranta-lähtötilanne) erotuksena koe- ja 
kontrolliryhmän välillä, jolloin vaikuttavuus oli 20.33 ECBI yksikön 
vähennys (ks. O'Neill ym. 2013). Alla on esimerkki yksinkertaisesta 
satunnaistetusta koeasetelmasta, jossa ei tehdä alaryhmäanalyyseja 
(esimerkki 2). 


€ —Satunnaistamisen onnistuessa tulosmittarin arvojen tulisi olla lähtötilanteessa 


samat koe- ja kontrolliryhmässä (ks. esim. O'Neill, McGilloway, Donnelly, Bywater 
& Kelly 2013). 


7 — Lisäksi käytetään termejä program’s impact tai outcome change (ks. esim. Rossi 
ym. 2004, 232). 


8 Eyberg Child Behavior Inventory (ECBI) 

Esimerkki 2. Satunnaistettu kokeellinen tutkimusasetelma 


Tilanne ennen palvelun Tilanne palvelun saamisen 
antamista jalkeen 


Koeryhma R O O, 


1 


Kontrolliryhmä R O, O, 


+ R= Tutkittavat arvotaan ensin koe- tai kontrolliryhmään satunnaisesti esim. 
satunnaislukutaulukon avulla 

+ O, = Alkumittaus ja O, = Loppumittaus/Kontrolliryhmän mittaus vastaavina 
ajankohtina 

e X = Palvelu, jonka vaikuttavuutta tutkitaan; kontrolliryhmalle ei anneta tutkittavaa 
palvelua 


Lähteet: Mukaillen Robson (2001, 89) ja Rubin & Babbie (2008, 251) 


Koeasetelma on suunniteltava ja toteutettava huolellisesti siten, että 
kaikki kontrolloitavissa olevat harhalähteet saadaan minimoitua.’ 
Ideaalitilanteessa satunnaistaminen tulisi toteuttaa niin sanotusti 
sokkona. Sokkouttaminen (blinding) tarkoittaa sitä, että potilas tai 
asiakas, hänelle hoitoa tai palveluja antava ammattilainen tai tutki- 
ja itsekään ei tiedä, kuka kuuluu koe- tai kontrolliryhmään. Ensin- 
näkin potilaiden tai asiakkaiden tutkimusryhmiin jakaminen tulee 
pitää salassa (allocation concealment) eli tutkittavien rekrytoinnista 
vastaava tutkija ei saa itse osallistua satunnaistamismenettelyyn. Jos 
potilas, asiakas tai hoitohenkilökuntakaan eivät tiedä tutkittavien 
jäsenyyttä, puhutaan kaksoissokkouttamisesta (double-blind). (Ko- 
mulainen, Vuorela & Malmivaara 2014, 1440.) Seuraavaksi kuvaam- 
me esimerkin 3 avulla onnistunutta satunnaistetun koeasetelman 


? Esimerkiksi Joanna Briggs Instituutti on määritellyt tarkistuslistan kokeellisten 
tutkimusasetelmien ”metodologisen laadun arviointiin ja tutkimuksen tuloksiin 
vaikuttavan harhan riskin tunnistamiseen” (ks. https://www.hotus.fi/jbin-kriitti- 
sen-arvioinnin-tarkistuslistat/). Esimerkiksi tätä tarkistuslistaa voi käyttää myös 
satunnaistetun kokeellisen tutkimusasetelman suunnittelun ja toteutuksen muisti- 
listana. Tarkistuslista käsittää 10 arviointikriteeriä, joista laadukkaasti toteutetussa 
kokeellisessa tutkimuksessa mahdollisimman moni täyttyy. 

käyttöä. Esimerkki perustuu niin kutsuttuun Finger-tutkimukseen 
(Ngandu, Lehtisalo, Solomon, Levälahti, Ahtiluoto, Antikainen, 
Bäckman, Hänninen, Jula, Laatikainen, Lindström, Mangialasche, 
Paajanen, Pajala, Peltonen, Rauramaa, Stigsdotter-Neely, Strandberg, 
Tuomilehto, Soininen & Kivipelto 2015). 


Esimerkki 3. FINGER-tutkimus esimerkkinä onnistuneesta satunnaistetusta 
koeasetelmasta 


FINGER-tutkimuksessa (Ngandu ym. 2015) tutkittiin elintapojen muutoksiin tähtäävän 
intervention kognitiivisia vaikutuksia. Tutkimus toteutettiin Helsingissä, Vantaalla, 
Kuopiossa, Seinäjoella, Oulussa ja Turussa. Monitahoisella interventiolla pyrittiin 
vaikuttamaan ikääntyneiden ruokavalioon, liikuntaan, kognitiivisiin ja sosiaalisiin 
toimintoihin sekä sydän- ja verisuonisairauksien riskien hallintaan. 


Tutkimuksen kohderyhmänä olivat 60—77 -vuotiaat henkilöt, joilla oli kohonnut 
muistisairauden riski. Tutkittavat henkilöt rekrytoitiin syyskuun 2009 ja marraskuun 
2011 välisenä aikana. Tutkimukseen suostuneista 631 henkilöä satunnaistettiin 
koeryhmään ja 629 henkilöä kontrolliryhmään. Kontrolliryhmään osallistuvat 
henkilöt saivat normaalikäytännön mukaista terveysneuvontaa. Koeryhmän jäsenille 
tarjottiin lisäksi moniulotteinen interventio, jolla pyrittiin vaikuttamaan ikääntyvien 
henkilöiden ruokailutottumuksiin, liikuntaan, muistiin ja sydän- ja verisuonisairauksien 
riskien hallintaan. Tutkimuksessa sovellettiin kaksoissokkoutuksen periaatetta ja 
satunnaistaminen toteutettiin lohkoittain (blocked randomization). Ensisijaisena 
tulosmuuttujana käytettiin kognitiivista suorituskykyä mittaavaa normalisoitua NTB 
indeksiä. 


Tulokset osoittivat, että kognitio parani noin 25 prosenttia enemmän interventioryhmässä 
kuin kontrolliryhmässä (taulukko E1.1) ja että tämä ero ryhmien välillä oli tilastollisesti 
merkitsevä (Ngandu ym. 2015). FINGER oli ensimmäisiä tutkimuksia, jossa pystyttiin 
todentamaan elintapoihin vaikuttavan intervention vaikuttavuus ikääntyvillä riskiryhmiin 
kuuluvilla henkilöillä. 


Taulukko E1.1 FINGER-tutkimuksen päätulokset 
Kahden vuoden seuranta 


NTB indeksin muutos koeryhmässä 0.20 


NTB indeksin muutos kontrolliryhmässä 0.16 


Muutosten erotus koe- ja kontrolliryhmän välillä per vuosi 0.02 


Lähde: Ngandu ym. 2015 


UUDISTUVA SOSIAALI- JA TERVEYSALA 93 


Janissa Miettinen, Kirsikka Selander & Ismo Linnosmaa 


Satunnaistettua kokeellista asetelmaa suunniteltaessa kannattaa va- 
rautua erityisesti seuraaviin asioihin. Satunnaistaminen voi joskus 
epäonnistua, jolloin koe- ja vertailuryhmien välille voi muodostua 
systemaattinen ero joissakin tulosmuuttujaan vaikuttavissa tekijöis- 
sä. Koeryhmään voi esimerkiksi valikoitua enemmän naisia kuin 
miehiä. Jos sukupuoli vaikuttaa tulosmuuttujaan, on tässä tapauk- 
sessa erheellistä päätellä, että havaitut muutokset tulosmuuttujassa 
johtuisivat pelkästään tutkittavasta palvelusta tai toteutetuista toi- 
menpiteistä. Tällaista valikoitumisharhaa voitaisiin korjata vakioi- 
malla sukupuoli analyyseissa. Vaikka satunnaistaminen näennäisesti 
vähentääkin tehtävien mittausten tarvetta, myös alaryhmäanalyyse- 
ja (esim. selittääkö ikä vaikuttavuutta) sisältävissä tutkimuksissa on 
joka tapauksessa mitattava ja kontrolloitava väliin tulevia tekijöitä 
(Vuorela ym. 2014, 1546). Satunnaistamiseen liittyvien ongelmati- 
lanteiden lisäksi keskeisiä satunnaistettuun koeasetelmaan liittyviä 
harhamahdollisuuden lähteitä ovat esimerkiksi sokkouttamisen epä- 
onnistuminen ja tutkittavien vähittäinen poistuminen seurannas- 
ta (attrition) (esim. Komulainen ym. 2014)". 

Esimerkiksi tietyntyyppisissä leikkaustoimenpiteissä (Williams, 
Burden-Teh & Nunn 2015) ja erityisesti sosiaalialalla sokkouttami- 
sen toteuttaminen voi olla haasteellista. Sosiaalisten interventioiden 
toteuttamista, kuten esimerkiksi palveluohjauksen antamista tai las- 
ten sijoituspäätöksiä, voi olla mahdotonta salata asiakkailta ja hen- 
kilökunnalta samalla tavalla kuin esimerkiksi lääketutkimuksessa 
tutkittavan lääkkeen ja plasebo-tabletin suhteen voidaan menetellä. 
Tulosmittauksen arvioinnin sokkouttaminen on helpompi toteuttaa, 
mutta Komulainen ja tutkimusryhmä (2014, 1440) arvioivat kui- 
tenkin, että sokkouttamisen puuttuminen on vakavinta silloin, jos 
käytetään asiakkaan itsearviointiin perustuvia tulosmittareita: sen 


1 Sisäisen validiteetin harhatekijöitä käsitellään tarkemmin artikkelin luvussa 


”Vaikuttavuuden tutkiminen havainnoivilla tutkimusasetelmilla. Havainnoivat 
tutkimusasetelmat ja niihin liittyvät harhamahdollisuudet”. 

sijaan jos tulosmittari on objektiivinen (esim. painoa mittaava vaa- 
ka), ei tutkijan sokkouttamisen puute ole niin suuri epäkohta. 
Vaikka satunnaistaminen olisikin onnistunut ja koe- ja kontrolli- 
ryhmät olisivat lähtötilanteessa täysin samanlaisia, voi systemaattista 
eroa joissakin keskeisissä taustatekijöissä muodostua tutkimuksen 
aikana myös tutkittavien vähittäisen poistuman kautta. Tällainen 
tilanne syntyy esimerkiksi silloin, jos kontrolliryhmään osallistu- 
vista perheellisistä osa lopettaa tutkimuksen kesken, koska he ko- 
kevat, että tutkimus vie liikaa aikaa eikä hyödytä heitä riittävästi. 
Jos vastaavaa poistumaa ei tapahdu koeryhmän kohdalla, ja ero on 
tilastollisesti merkitsevä, perheasemaan liittyvä valikoituminen voi 
vääristää tuloksia (valikoitumisharha, selection bias). Valikoitumis- 
harhaa muodostuu siis, jos koe- ja vertailuryhmät eroavat toisistaan 
systemaattisesti jonkin tekijän suhteen joko tutkimuksen alussa tai 
sen aikana ja näillä tekijöillä on yhteys tulosmuuttujaan. (Rossi ym. 
2004, 270-271.) Valikoitumisharhaa voi korjata tilastollisilla mene- 
telmillä"', joten olennaisimpia tulosmuuttujaan vaikuttavia asioita on 
suotavaa mitata, vaikka käytettäisiin satunnaistettua koeasetelmaa. 
Harhojen minimoimiseksi satunnaistetuissa kokeellisissa tutki- 
muksissa on tapana myös toteuttaa protokollan mukaisen analyy- 
sin (per-protocol analysis) sijaan niin sanottu hoitoaikeen mukainen 
analyysi (intention to treat analysis, ITT) (ks. McCoy 2017). Eli sen 
sijaan, että analyysi rajattaisiin vain palveluja tosiasiassa saaneisiin, 
kaikki koe- ja vertailuryhmiin satunnaistetut ihmiset analysoidaan 
siinä ryhmässä, johon heidät on satunnaistettu — vaikka he vaihtai- 
sivatkin ryhmää tai jättäytyisivät pois kesken tutkimuksen. Tällä ta- 
voin asetelma on lähempänä luonnollista tilannetta, jossa hyppäyksiä 
eri ryhmien välillä ja hoidon keskeyttämistä voi tapahtua. Toisaalta 


1 Katso lisää kontrollimuuttujien käyttämisestä ja sekoittavien tekijöiden tilastol- 


lisesta vakioinnista luvusta ”Epävarmuustekijöiden kontrolloiminen tilastollisten 
analyysimenetelmien avulla”. 

se tarkoittaa myös sitä, että seurannasta pois jääneiden puuttuvat vas- 
taukset on korvattava (imputoitava) jollain tavalla'?. (McCoy 2017.) 

Tutkimustulosten raportoinnin ja soveltamisen näkökulmasta on 
tärkeää tiedostaa, että satunnaistetun kokeellisen tutkimusasetel- 
man ulkoinen validiteetti (external validity) eli tulosten yleistettä- 
vyys vastaaviin olosuhteisiin voi kärsiä sisäisen validiteetin (internal 
validity) eli vaikuttavuutta koskevien päätelmien luotettavuuden ko- 
rostamisen kustannuksella. Syynä voi olla esimerkiksi se, että koea- 
setelman käytännön toteutus on kallista ja tutkimusaineiston opti- 
maalinen koko on laskettava tarkkaan vähimmäisrajalle tilastollisten 
voimalaskelmien avulla. Satunnaistetussa kontrolloidussa koeasetel- 
massa määritellään usein myös tiukat rekrytointikriteerit, ja hoidon 
toteutus on tiukasti ohjattua ja valvottua, minkä takia aineisto ei 
välttämättä vastaa hoidon toteutumista sosiaali- ja terveydenhuollon 
normaalikäytännöissä (Rannanheimo & Jauhonen 2018, 20). Esimer- 
kiksi vakavien psykiatristen häiriötilojen kriteerit täyttävät henkilöt 
voidaan helposti sulkea pois tutkimuksista, vaikka he tositilanteissa 
ovatkin palvelujen käyttäjiä. Siten satunnaistetun koeasetelman tut- 
kimustuloksia voi olla haasteellista yleistää käytännön tilanteisiin tai 
eri konteksteihin, kuin missä tutkimus on tehty. 

Ideaalitilanteessa sekä tutkimuksen ulkoinen että sisäinen vali- 
diteetti ovat mahdollisimman hyviä. Silloin myös satunnaistettujen 
koeasetelmien tulokset voitaisiin yleistää tutkimusten perusjouk- 
koihin. Tähän asti olemme käsitelleet satunnaistettua koeasetelmaa 
niin kutsutun satunnaistetun kontrolloidun koeasetelman (ns. RCT; 
efficacy trial; explanatory clinical trial) näkökulmasta. Satunnais- 
tettuja, kontrolloituja koeasetelmia voidaan toteuttaa myös arkivai- 
kuttavuuden tutkimiseen normaaleissa sosiaali- ja terveydenhuollon 
toimintaympäristöissä (ns. effectiveness trial; pragmatic clinical trial). 
Satunnaistettu koeasetelma sijoittuu usein johonkin kohtaan näiden 


12 Puuttuvien tietojen korvaamiseen on olemassa erilaisia menetelmiä. Esimer- 
kiksi tässä artikkelissa esitellyssä Nuorten osa-aikatyö tutkimuksessa (esimerkki 4) 
on hyödynnetty moni-imputointia, josta voi lukea tarkemmin kyseisestä artikkelis- 
ta (Monahan, Lee & Steinberg 2011). 


96 ANNELI HUJALA & HELENA TASKINEN (TOIM.) 


Sosiaali- ja terveyspalvelujen vaikuttavuuden ja 
kustannusvaikuttavuuden tutkiminen 


ääripäiden välille”. (Sackett 2011.) Niin kutsutussa käytännöllisorien- 
toituneessa satunnaistetussa koeasetelmassa arvioidaan sosiaali- ja 
terveydenhuollon normaalihenkilöstön tavanomaisille asiakkaille tai 
potilaille tavanomaisessa hoito- ja palveluympäristössä toteuttamia 
hoitoja tai palveluja tarkoituksenmukaisen vertailuryhmän ja kliini- 
sesti soveltuvan tulosmittauksen avulla. Koska arviointi ei kohdistu 
pelkästään kliinisten asiantuntijoiden tiukasti rajatuille osallistu- 
jille toteuttamiin kontrolloituihin hoitoihin, käytännöllinen satun- 
naistettu koeasetelma tuottaa RCT-asetelmaa tarkemmin sosiaali- ja 
terveydenhuollon normaalikäytäntöön yleistettävää ja sovellettavaa 
tietoa (parempi ulkoinen validiteetti). (ks. Sackett 2011; Williams ym. 
2015; Gamerman, Cai & Elsafer 2018.) 

Satunnaistettu kokeellinen tutkimusasetelma takaa onnistues- 
saan luotettavat päätelmät nimenomaan siitä, voidaanko palvelun 
käyttäminen yhdistää tutkimuksessa havaittuihin vaikutuksiin. Kun 
näitä tutkimustuloksia tulkitaan, on lisäksi tärkeää tarkastella sitä, 
missä määrin tutkimuksen otos vastaa tutkimuksen kohdeväestöä ja 
ratkaista tämän perusteella tutkimustulosten yleistettävyys käytän- 
nön tilanteisiin. Koska satunnaistettujen, kokeellisten tutkimusase- 
telmien aineistot ovat usein pieniä, on lisäksi hyvä tarkastaa, onko 
olemassa systemaattisia kirjallisuuskatsauksia, joissa olisi tehty me- 
ta-analyysi kyseisten palvelujen vaikuttavuudesta (Malmivaara & 
Komulainen 2014). 


3 Vertaa ehkäisevien palvelujen tutkimussykli: palvelujen tehon, vaikuttavuu- 


den ja laaja-alaisen levittämisen mahdollisuuksien vaiheittainen tutkiminen (ks. 
Gottfredson ym. 2015). 


UUDISTUVA SOSIAALI- JA TERVEYSALA 97 


Janissa Miettinen, Kirsikka Selander & Ismo Linnosmaa 


Koeryhma (treatment, intervention tai experimental group): Ryhma, jossa 
toteutetaan interventio (hoito/palvelu) ja jonka saamia tulosmuuttujan arvoja 
verrataan kontrolliryhmään. 


Kontrolliryhmä (control group): Ryhmä, joka ei osallistu interventioon 
(saa esim. lumelääkettä, osallistuu ”vanhaan” normaalikäytännön mukaiseen 
palveluun tai on ”odotuslistalla”) ja jonka saamia tulosmuuttujan arvoja 
verrataan koeryhmän saamiin tulosmuuttujan arvoihin. 


Satunnaistaminen (randomization): Menettely, jonka perusteella 
perusjoukkoon kuuluvat jäsenet jaetaan satunnaisesti koe- ja kontrolliryhmään 
siten, että jokaisella perusjoukkoon kuuluvalla on sama todennäköisyys tulla 
valituksi kumpaan tahansa ryhmistä. Satunnaistaminen voidaan toteuttaa 
esimerkiksi nopanheiton tai satunnaislukugeneraattorien avulla. 


Satunnaistettu kontrolloitu koeasetelma (randomized controlled 
trial, RCT): Tutkimusasetelma, jossa koe- ja kontrolliryhmät muodostetaan 


satunnaistamisen avulla. 


Palvelun tai hoidon vaikuttavuus (program effect tai program's impact 
tai outcome change): Toiminnan vaikutuksesta tapahtuva muutos toiminnan 
perimmäisessä tavoitteessa eli se osuus tulosmuuttujan muutoksesta, joka 
on käytetyn palvelun tai hoidon aiheuttamaa, kun kaikki muut tulosmuuttujaan 
vaikuttavat tekijät on kontrolloitu. 


Ulkoinen validiteetti (external validity): Tulosten yleistettävyys tutkitun 
kohdejoukon ulkopuolelle. Eli kyse on siitä, voidaanko tutkimustuloksia soveltaa 
muissa vastaavissa sosiaali- ja terveydenhuollon toimintaympäristöissä. 


Sisäinen validiteetti (internal validity): Tulosten luotettavuus eli arvio 
siitä, kuinka suurella varmuudella tavoiteltu muutos on nimenomaan 
annetun menetelmän, palvelun tai politiikkatoimen aiheuttamaa ja millaisia 
harhamahdollisuuksia vaikuttavuutta koskeviin päätelmiin sisältyy. 

Vaikuttavuuden tutkiminen 
havainnoivilla tutkimusasetelmilla 


Havainnoivat tutkimusasetelmat ja niihin 
liittyvät harhamahdollisuudet 


On tilanteita, joissa satunnaistettu kokeellinen tutkimusasetelma ei 
ole paras mahdollinen valinta. Luotettavan kokeellisen aineiston ke- 
rääminen voi olla kallista ja siksi aineistot voivat jäädä pieniksi. Eri- 
tyisesti RCT-asetelmissa ei niille tyypillisen lyhyen seuranta-ajan (ks. 
Williams ym. 2015) vuoksi voida välttämättä luotettavasti havaita sel- 
laisia tapahtumia, jotka ovat hyvin harvinaisia tai joiden ilmaantu- 
miseen kuluu oletettavasti pitkä aika. Joissakin tilanteissa satunnais- 
tetun koeasetelman soveltaminen ei ole mahdollista eettisistä syistä. 
Esimerkiksi jos tiedettäisiin, että uusi palvelu on vaikuttavampi kuin 
nykyinen palvelu, olisi epäeettistä evätä uuden palvelun saanti kont- 
rolliryhmään kuuluvilta henkilöiltä. Usein tällaista etukäteistietoa ei 
kuitenkaan ole, jolloin nimenomaan on eettisesti perusteltua testata, 
onko uusi palvelu tai hoitomuoto nykyistä hoitokäytäntöä vaikutta- 
vampi. 

Sosiaali- ja terveyspalvelujen vaikuttavuutta voidaan tutkia myös 
niin kutsutuilla havainnoivilla tutkimusasetelmilla silloin, kun 
kokeellisten tutkimusasetelmien käyttäminen ei ole eettisistä tai 
muista syistä johtuen mahdollista. Havainnoivat tutkimusasetelmat 
ovat ei-kokeellisia tutkimusasetelmia, joissa tutkija ei vaikuta (ma- 
nipulate) tutkittavien sijoittumiseen koe- ja vertailuryhmään (Kirk 
2013, 6). Havainnoivien asetelmien etuna on mahdollisuus kerätä 
suurempi aineisto, jolloin on mahdollista havaita hienovaraisem- 
pia yhteyksiä kuin satunnaistettujen kokeellisten tutkimusten usein 
pienillä aineistoilla. Havainnoivissa asetelmissa tutkimustulosten 
yleistettävyys (ulkoinen validiteetti) on yleensä parempi, koska tutki- 
mukseen hyväksytään mukaan toisistaan voimakkaammin eroavia 
ihmisiä (heterogeenisempi aineisto) kuin kokeellisissa tutkimusase- 

telmissa. Havainnoiviin tutkimusasetelmiin kuuluvat puolikokeel- 
linen (quasi-experimental) (mm. Rossi ym. 2004, 237) ja esikokeel- 
linen (pre-experimental) tutkimusasetelma (Rubin & Babbie 2008, 
255-264). 

Kun vaikuttavuutta arvioidaan jollakin havainnoivalla tutkimus- 
asetelmalla, on vaikuttavuuden arvioinnin perusongelma eli kausaa- 
lisuhteen päättelemiseen liittyvä todellisuudenvastainen kysymys 
siitä, olisivatko samat vaikutukset syntyneet myös ilman palveluja 
(Rossi ym. 2004, 267), ratkaistava jollain muulla tavalla kuin satun- 
naistamismenettelyllä. Puolikokeellisessa tutkimusasetelmassa 
jäljitelläänkin mahdollisimman paljon kokeellista tutkimusasetel- 
maa. Asetelmaan kuuluu koe- ja vertailuryhmät, mutta tutkittavia 
ei satunnaisteta näihin ryhmiin. Kontrolliryhmän sijaan puhutaan 
usein vertailuryhmästä, ja puolikokeellista tutkimusasetelmaa nimi- 
tetään ”ei-vastaavien vertailuryhmien asetelmaksi” (noneguivalent 
comparison group design) (Rubin & Babbie 2008, 255). Valikoitumis- 
harhan minimoimiseksi on pyrittävä erityisesti varmistamaan se, 
että koe- ja vertailuryhmät olisivat lähtötilanteessa mahdollisimman 
samankaltaiset. Vertailtaviin ryhmiin voidaan esimerkiksi valita 
mahdollisimman samanlaisia toimipaikkoja tai yksilöitä. Otantapo- 
pulaation osituksen keinoin kohdeväestöä voidaan jakaa ryhmiin ja 
varmistaa, että vertailtaviin ryhmiin tulee yhtä paljon esimerkiksi 
miehiä ja naisia tai eri ikäryhmiin kuuluvia henkilöitä. Luotettavim- 
mat päätelmät vaikuttavuudesta saavutetaan, jos tutkimusasetelma 
sisältää sekä mahdollisimman hyvin koeryhmää vastaavan vertai- 
luryhmän että aikasarja-aineiston (Rossi ym. 2004; Rubin & Babbie 
2008). 

Puolikokeellinen tutkimusasetelma voidaan muodostaa joko ta- 
kautuvasti tai reaaliaikaisesti etenevänä. Vastaavasti Vuorela työ- 
ryhmineen (2014) määrittelee puolikokeellisten (havainnoivien) 
tutkimusasetelmien päätyypeiksi altistuslähtöisen ja tapauslähtöi- 
sen tutkimusasetelman. Altistuslähtöisellä tutkimusasetelmalla he 
tarkoittavat etenevää kohorttitutkimusasetelmaa (cohort study) ja 

tapauslähtöisellä tutkimusasetelmalla takautuvasti toteutettua, niin 
kutsuttua tapaus-verrokkitutkimusta (case-control study). Reaaliai- 
kaisesti etenevässä puolikokeellisessa tutkimusasetelmassa edetään 
satunnaistamista lukuun ottamatta muuten mahdollisimman vas- 
taavasti kuin kokeellisessa tutkimusasetelmassa (ks. Rubin & Babbie 
2008, 255-256). Hyvä lähtökohta reaaliaikaisesti etenevälle puoliko- 
keelliselle tutkimusasetelmalle on, jos voidaan paikantaa kaksi toi- 
silleen verrannollista ryhmää, joista vain toiselle annetaan tutkittava 
hoito tai palvelu (esim. Saarni 2009). Sekä koe- että vertailuryhmis- 
sä toteutetaan lähtömittaus, minkä jälkeen vain koeryhmä saa hoi- 
toa tai käyttää tutkittavaa palvelua. Sopivan seuranta-ajan kuluttua 
mitataan molempien ryhmien tilanne samoilla, mahdollisimman 
luotettavilla tulosmittareilla. Jos tulosmuuttujan muutos koe- ja ver- 
tailuryhmien välillä on odotusten mukainen, se voidaan puoliko- 
keellisessa tutkimusasetelmassa tulkita palvelun vaikuttavuudeksi 
sillä edellytyksellä, että ryhmiin valikoituminen ja tulosmuuttujaan 
yhteydessä olevat muut mahdolliset sekoittavat tekijät saadaan onnis- 
tuneesti kontrolloitua. (Rubin & Babbie 2008, 255—256.) 
Puolikokeellinen tutkimusasetelma voidaan muodostaa myös ta- 
kautuvasti rekisteriaineistojen'* avulla (ns. ex post facto). Takautuvan 
tutkimuksen lähestymistapa on tyypillinen epidemiologisessa tutki- 
muksessa. Tapaus-verrokki-asetelmassa toisiinsa vertailtavat ryhmät 
muodostetaan takautuvasti määritellyn asiantilan toteutumisen suh- 
teen. Tutkittavat henkilöt voidaan jakaa tapauksiin ja verrokkeihin 
esimerkiksi sen mukaan, ovatko he sairastuneet Alzheimerin tautiin 
(tapaukset) vaiko eivät (verrokit). Tapaus-verrokki-tutkimuksessa 
etsitään niitä tekijöitä, jotka selittäisivät eroja tulosmuuttujien ar- 
voissa tapaus- ja verrokkiryhmien välillä. Toinen mahdollisuus on 
hyödyntää esimerkiksi asiakastietorekisteriin kertynyttä tietoa ja ra- 
kentaa niin sanottu catch-up-tutkimusasetelma. Tämä on mahdol- 
lista silloin, jos on olemassa jo kerättyä aineistoa tietyistä tutkimuk- 


4 Katso lisää rekisteriaineistojen käsittelystä ja käyttämisestä esim. Sund (2003) ja 
Sund, Nylander ja Palonen (2004). 

sen kannalta kiinnostavista osaryhmistä, joita voidaan seurata ajassa 
eteenpäin ja ottaa heihin myöhemmin yhteys. Tällaisessa asetelmassa 
tarvitaan vain yksi yhteydenotto, koska aineistossa on jo valmiiksi 
tietoa edeltävästä, tutkimuksellisesti kiinnostavasta asiantilasta, ku- 
ten onko kyseinen henkilö käyttänyt tiettyä palvelua lapsuudessaan 
vai ei. (ks. Rutter 1994.) 

Kausaalinäytön asteen osalta puolikokeellista tutkimusasetelmaa 
heikompaa versiota edustavat esikokeelliset tutkimusasetelmat. 
Tällaisia tutkimusasetelmia ovat yhden ryhmän ennen-jälkeen-tut- 
kimusasetelma (pre-post design; before and after design) ja aikasar- 
ja-asetelma (time series design). Esikokeellisissa tutkimusasetelmissa 
käytetään kausaalipäättelyn välineenä vertailuryhmän sijaan niin 
sanottua refleksiivistä kontrollia (reflexive control(s)) eli vertailua ai- 
empaan tilanteeseen (Rossi ym. 2004, 289-295). Ennen-jälkeen-tut- 
kimusasetelmassa verrataan toisiinsa ennen palvelun toteuttamista 
annettua alkumittausta ja palvelun toteuttamisen jälkeen tehtyä jäl- 
kimittausta. Aikasarja-asetelman käyttäminen eli sekä ennen ja jäl- 
keen palvelun saamisen toteutetut useat tulosmuuttujan mittaukset 
vahvistavat yleensä esikokeellista tutkimusasetelmaa, sillä näin voi- 
daan jäsentää mahdollista muutosta palvelun saamista edeltävässä ja 
sen jälkeisessä trendissä (esim. Rossi ym. 2004, 290-295). 

Esikokeellisiin tutkimusasetelmiin luokitellaan myös poikkileik- 
kaustutkimusasetelmat, joihin kuuluu esimerkiksi kertaluontoinen 
yhteen tutkimusryhmään kohdentuva tapaustutkimus ja lomakeky- 
sely. Rubin ja Babbien (2008) mukaan tutkimuksen sisäinen validi- 
teetti voidaan turvata parhaiten, jos tutkimuksessa on käytössä sekä 
koe- ja vertailuryhmäasetelma että aikasarja-aineisto. Täten vaikut- 
tavuuden tutkimisen näkökulmasta heikoimpia tutkimusasetelmia 
ovat kertaluontoiset, yhteen ryhmään kohdentuvat tutkimusasetel- 
mat. Poikkileikkausaineistolla ei voi todistaa, onko jokin asiantila 
muuttunut vai ei tai onko havaittujen ilmiöiden välillä kausaalista 
yhteyttä. Poikkileikkausaineistoilla voidaan kuitenkin erilaisia ti- 
lastollisia tekniikoita hyödyntämällä testata vaikuttavuutta koskevia 


102 ANNELI HUJALA & HELENA TASKINEN (TOIM.) 


Sosiaali- ja terveyspalvelujen vaikuttavuuden ja 
kustannusvaikuttavuuden tutkiminen 


hypoteeseja. Hypoteesien testaamisen edellytyksenä on, että täsmen- 
netään etukäteen oletukset siitä, kuinka palvelu tuottaa toivotun 
muutoksen ja muodostetaan tarkat, testattavat hypoteesit ennen ti- 
lastollisten analyysien suorittamista. (Rutter 1994.) 

Vaikuttavuuden tutkimisen haasteena on se, että palvelujen vai- 
kuttavuutta voivat ehdollistaa monenlaiset tuotetusta palvelusta 
riippumattomat tekijät (mm. Torkki ym. 2017, 35-36). Kaikkia se- 
koittavia tekijöitä ei useinkaan tunneta, minkä vuoksi niiden kont- 
rollointi havainnoivissa tutkimuksissa voi jäädä puutteelliseksi. Tut- 
kimustulosten raportoinnin ja tulosten soveltamisen näkökulmasta 
onkin tärkeää tiedostaa, että havainnoiviin tutkimusasetelmiin liit- 
tyy kokeellisia asetelmia enemmän palvelujen vaikuttavuutta koske- 
vien päätelmien luotettavuutta heikentäviä harhamahdollisuuksia 
(bias). Erilaisten harhan lähteiden takia puolikokeellisissa tutki- 
musasetelmissa vertailtavat ryhmät eivät aina ole vertailukelpoisia, 
jolloin tutkitun hoidon tai palvelun vaikutuksen estimaatti on joko 
liian pieni tai liian suuri (Rossi ym. 2004, 267). Myös satunnaiste- 
tussa koeasetelmassa koe- ja kontrolliryhmien vertailukelpoisuus voi 
kärsiä, jos kokeen aikana joko koe- tai kontrolliryhmästä poistuu esi- 
merkiksi tilastollisesti merkitsevästi suurempi osuus nuoria (vähit- 
täinen poistuma, ks. Rossi ym. 2004, 274). Suurimmat epävarmuuste- 
kijät liittyvät esikokeellisiin tutkimusasetelmiin. 


5 Korostamme, että tutkimusasetelmasta riippumatta tieteellinen tutkimus on 
toteutettava joka vaiheessa korkealaatuisesti ja kaikkia hyvän tieteellisen käytän- 
nön periaatteita noudattaen. Erilaisten harhojen muodostumista voidaan vähentää, 
kun tutkimus toteutetaan laadukkaasti ja huolellisesti. Myös erilaisten havain- 
noivien tutkimusasetelmien suunnittelun ja toteutuksen apuna voidaan käyttää 
mallina esimerkiksi Joanna Briggs Instituutin kirjallisuuskatsauksia varten teke- 
miä alkuperäistutkimusten kriittisen arvioinnin listoja (ks. https://www.hotus.fi/ 
jbin-kriittisen-arvioinnin-tarkistuslistat/). 

Havainnoiva tutkimusasetelma (observational tai non-experimental 
study): Tutkimusasetelma, jossa koe- ja vertailuryhmän muodostaminen 
ei perustu satunnaistamiseen eikä ole siten tutkijan kontrolloitavissa, kuten 
kontrolloiduissa kokeellisissa tutkimusasetelmissa. 


Puolikokeellinen tutkimusasetelma (guasi-experimental study): 
Tutkimusasetelma, jossa koe- ja vertailuryhmät eivät perustu 
satunnaistamiseen, mutta niiden muodostamisessa jäljitellään 

kokeellista tutkimusasetelmaa mahdollisimman hyvin. Puolikokeelliseen 
tutkimusasetelmaan voidaan myös päätyä, jos kokeellisen tutkimusasetelman 
satunnaistaminen epäonnistuu. 


Esikokeellinen tutkimusasetelma (pre-experimental study): 
Tutkimusasetelma, jonka avulla voidaan esitestata hypoteeseja palvelujen 


vaikuttavuudesta ja vaikuttavuutta ehdollistavista tekijöistä, mutta ei todentaa 
niitä. 


Koeryhmä ja vertailuryhmä (treatment group ja comparison group): Toisin 
kuin kokeellisissa tutkimusasetelmissa, havainnoivissa tutkimusasetelmissa 
puhutaan koe- ja vertailuryhmästä. Tällä painotetaan, ettei ryhmien 
muodostaminen perustu satunnaistamiseen, kuten satunnaistetussa 
kokeellisessa tutkimusasetelmassa. Silti koeryhmä edustaa ryhmää, jossa 
toteutetaan interventio (esim. saa/sai tiettyä palvelua), kun taas vertailuryhmä 
edustaa nimensä mukaisesti koeryhmään verrattavaa joukkoa, joka ei 
osallistu(nut) tutkittavaan interventioon. 

Harha (bias): Arvio (estimaatti) palvelun vaikuttavuudesta on liian suuri tai 
liian pieni johtuen koe- ja vertailuryhmään liittyvästä valikoitumisesta tai mallin 
ulkopuolisista muuttujista. 


Valikoitumisharha on yksi keskeisistä vaikuttavuustutkimuksen har- 
han lähteistä silloin, kun käytetään havainnoivia tutkimusasetelmia 
(ks. esim. Rossi ym. 2004, 268-271). Tällöin koe- ja vertailuryhmiin 
valikoitumista ovat aiheuttamassa tekijät, jotka ovat yhteydessä tu- 
losmuuttujaan. Valikoitumisharha on todennäköinen esimerkiksi 
silloin, kun sosiaali- ja terveyspalvelujen käyttäjiksi valikoituvat kor- 
kean terveysriskin tai suuren palvelutarpeen omaavat henkilöt. Jos 
valikoitumista ei kontrolloida riittävästi, tutkimuksen tulokset voivat 
osoittaa, että palvelujen käyttö on yhteydessä heikentyneeseen ter- 
veyteen ja alentuneeseen hyvinvointiin. Tämänkaltaisten tulokset 
johtavat helposti päätelmään vaikuttamattomista palveluista, vaikka 

havaittu käänteinen yhteys palvelujen käytön ja tulosmuuttujien va- 
lillä selittyykin koe- ja vertailuryhmän välisillä tarve-eroilla. 

Seuraavassa esimerkissä 4 kuvataan valikoitumisharhan vaikutuk- 
sia ja kontrolloimista puolikokeellisella asetelmalla tehdyn nuorten 
osa-aikatyö -tutkimusesimerkin kautta (Monahan ym. 2011). Tämä 
esimerkki havainnollistaa myös sitä, kuinka koe- ja vertailuryhmät 
voidaan muodostaa silloin, kun satunnaistaminen ei ole mahdollista: 
koe- ja vertailuryhmän muodostamisessa hyödynnettiin tietoa siitä, 
oliko nuoren työmarkkinastatus muuttunut tutkimusaikana. 


Esimerkki 4. Nuorten osa-aikatyö tutkimus 


Nuorten osa-aikatyö -tutkimuksessa (Monahan, Lee & Steinberg 2011) toistettiin aiemmin 
julkaistun tutkimuksen (Steinberg, Fegley & Dornbusch 1993) analyysit käyttämällä 
valikoitumisharhan paremmin kontrolloivia analyysimenetelmiä. Tarkoituksena oli 

tutkia työtunneissa tapahtuvien muutosten vaikutusta nuoren tilanteeseen (koulutus, 
käyttäytyminen ja psykososiaalinen tilanne). Tutkimuksen kohderyhmänä olivat USA:ssa, 
Wisconsinissa ja Kalifornian pohjoisosassa asuneet lukion ensimmäisen ja toisen 
vuosikurssin opiskelijat (N=1 792). Aineisto kerättiin vuosina 1987—1988 ja 1988—1989 
yhdeksästä koulusta, jotka valittiin erilaisilta asuinalueilta. 


Alkuperäisen analyysin mukaan koulun ohella tapahtuva intensiivinen työskentely (yli 20 
h/vko) ennusti heikompaa akateemista menestystä vuoden seurantajaksolla. Kyseessä 
oli siis pitkittäisaineisto, jossa tutkijat kontrolloivat (time-lagged controls -menetelmällä) 
demografisia tekijöitä ja alkumittausten arvoja. 


Myöhemmin havaittiin, että tulokset saattaisivat osin selittyä valikoitumisharhalla. Sen 
vuoksi toistetussa tutkimuksessa nuoret jaettiin koe- ja vertailuryhmään sen mukaan, 
oliko nuoren työskentelystatuksessa tapahtunut muutosta vai ei käyttäen propensity score 
-kaltaistamismenetelmää. Valikoitumisharhan kontrolloimisessa hyödynnettiin kaikkiaan 
22 muuttujaa, jotka mitattiin nuorten aloittaessa yhdennentoista opiskeluvuotensa (aika 

1; ks. tarkemmin Monahan, Lee & Steinberg 2011). Muuttujat liittyivät siihen, kuinka 
todennäköisesti nuori on työllinen tai työtön. Lisäksi tutkimusta toistettaessa puuttuvat 
tiedot korvattiin hyödyntäen moni-imputointia (multiple imputation). 


Toistetussa tutkimuksessa havaittiin, että jos nuori ryhtyy tekemään enemmän 

kuin 20 tuntia osa-aikatyötä viikossa, hänen koulumenestyksensä heikkenee ja 
ongelmakäyttäytyminen lisääntyy. Kaksi eroavaisuutta suhteessa alkuperäiseen 
tutkimukseen tuli kuitenkin esille: enemmän työskennelleet nuoret eivät toistoanalyysin 
mukaan luottaneet heikommin itseensä. Lisäksi koko vuoden yli 20 tuntia viikossa 
työskennelleillä havaittiin heikohko keskiarvon kohoamistrendi, jota saattoi selittää se, että 
nämä opiskelijat hakeutuivat helpommille kursseille. 


Lähde: Monahan ym. (2011) 

Esimerkki 4 osoittaa siis sen, etta valikoitumisharhan kontrolloi- 
miseen ei havainnoivassa tutkimusasetelmassa riitä pelkästään 
tulosmuuttujiin (nuorten koulumenestys) vaikuttavien tekijöiden 
vakioiminen. Koska puolikokeellisesta tutkimuksesta puuttuu tutkit- 
tavien satunnaistaminen koe- ja vertailuryhmiin, tulee lisäksi vakioi- 
da mahdollisimman tarkasti ne tekijät, joiden vaikutuksesta tutkitta- 
vat valikoituvat joko koe- tai vertailuryhmään. Tässä tutkimuksessa 
päätulos pysyi samana valikoitumisharhan kontrolloimisen jälkeen, 
mutta joissain tapauksissa tulokset voivat vinoutua pahemminkin, 
jollei valikoitumisharhaa korjata analyysiteknisesti. 
Valikoitumisharhan lisäksi muita tavallisimpia harhan lähteitä 
havainnoivissa tutkimusasetelmissa ovat ajalliset muutokset (secu- 
lar trends), väliin tulevat tapahtumat (interfering events) ja luonnol- 
linen kehittyminen (maturation) (Rossi ym. 2004, 272'*). Näistä ajal- 
liset muutokset viittaavat tilanteeseen, jossa yhteiskunnassa, alueella 
tai yhteisössä tapahtuvat muutokset edistävät tai heikentävät tutkitun 
palvelun todellista vaikutusta. Tällainen tilanne syntyy esimerkiksi 
silloin, kun tutkitaan työllisyystoimenpiteen vaikutusta työllisyy- 
teen noususuhdanteessa, jolloin työllisyystrendi on kohentuva ilman 
erillisiä työllisyystoimiakin. Väliin tulevat tapahtumat puolestaan 
viittaavat tilanteeseen, jossa jokin tutkitusta palvelusta riippumaton 
tapahtuma vaikuttaa tutkimustuloksiin. Esimerkiksi jos tutkittaisiin 
hoitajamitoituksen vaikutusta vanhuspalvelujen laatuun, täytyisi 
huomioida myös tutkimusaikana terveydenhuollon organisaatios- 
sa tapahtuvat muutokset ja niiden mahdolliset vaikutukset hoidon 
laatuun. Luonnollinen kehittyminen viittaa jo aiemmin sivuttuun 
ilmiöön eli siihen, kuinka osa muutoksista ei välttämättä johdu in- 
terventiosta vaan luonnollisesti tapahtuvasta kehittymisestä. Esimer- 
kiksi lasten lukutaitoa arvioitaessa kehitystä tapahtuu sekä luonnol- 
lisesti että tutkittavan intervention seurauksena, jolloin vaikutuksen 


16 Katso lisätietoa sisäisen validiteetin uhkista esim. Robson (2001, 92-93) ”Käy- 
tännön arvioinnin perusteet” teoksesta 

arvioiminen puhtaasti intervention tulokseksi voi tuottaa harhaisen 
estimaatin. (esim. Robson 2001, 92-93; Rossi ym. 2004, 272-273.) 


Epävarmuustekijöiden kontrolloiminen 
tilastollisten analyysimenetelmien avulla 


Esittelemme seuraavaksi erilaisia tilastollisia analyysimenetelmiä, 
joiden avulla on mahdollista vähentää ja kontrolloida erilaisten ti- 
lastollisten harhojen, erityisesti valikoitumisharhan, mahdollisuutta. 
Näitä ovat: koe- ja vertailuryhmien kaltaistamisessa käytetyt me- 
netelmät, kuten propensity score-menetelmä, regressiomenetelmät, 
regressioepäjatkuvuusmenetelmä, instrumenttimuuttujien käyttä- 
minen ja difference in difference -analyysimenetelmä (ks. esim. Pek- 
karinen 2006; Blundell & Dias 2009; Loi & Rodrigues 2012). Tutki- 
ja voi esittämiemme lähteiden avulla perehtyä näihin menetelmiin 
tarkemmin ja valita omaan vaikuttavuustutkimukseensa soveltuvan 
analyysistrategian. 


Koe- ja vertailuryhmien kaltaistaminen 


Havainnoivissa tutkimusasetelmissa ei ole satunnaisesti muodostet- 
tua koe- ja kontrolliryhmää, jolloin verrattavat ryhmät muodoste- 
taan usein jälkikäteen kerätyn aineiston avulla. Koeryhmä saadaan 
tällöin useimmiten suoraan aineistosta (esim. kodin ulkopuolelle 
sijoitetut lapset), mutta vertailuryhmän muodostamiseksi joudutaan 
käyttämään jotain kaltaistamismenetelmää (matching), jotta ryh- 
mät saataisiin vertailukelpoisiksi (ks. Rossi ym. 2004, 285-288). Yk- 
sinkertaisimmillaan kaltaistaminen voi tarkoittaa esimerkiksi sita, 
että vertailuryhmään poimitaan henkilöitä, jotka ovat sukupuoli- ja 
ikäjakauman tai ammattiaseman mukaan samanlaisia kuin koeryh- 
mään kuuluvat henkilöt. 

Hienostuneempaa kaltaistamismenetelmää sen sijaan edustaa 
propensity score -menetelmä (ks. Rosenbaum & Rubin 1983, 1984; 

Rossi ym. 2004, 285-288): Siinä koeryhmään kuulumisen todennä- 
köisyyttä mallinnetaan aluksi logistisen regressioanalyysin avulla. 
Tämän jälkeen mallin avulla etsitään verrokit, jotka eivät ole olleet 
toimenpiteen kohteena, mutta joilla on lähes yhtä suuri todennäköi- 
syys päätyä intervention kohteeksi kuin koeryhmään kuuluvilla hen- 
kilöillä. Kaltaistetulla aineistolla voidaan lopuksi laskea valikoitu- 
misharhasta puhdistetut estimaatit palvelun tai hoidon vaikutuksille. 
Menetelmän toimivuus valikoitumisharhan kontrolloinnissa riippuu 
siitä, miten hyvin ja missä määrin valikoitumista aiheuttavia tekijöitä 
kyetään mittaamaan, havaitsemaan ja mallintamaan. Jos merkittävä 
osa valikoitumisesta aiheutuu tutkijalle havaitsemattomista tekijöis- 
tä, menetelmän sovellettavuus valikoitumisharhan kontrolloimisessa 
heikkenee. 

Empiirisissä tutkimuksissa propensity score -menetelmää on so- 
vellettu esimerkiksi tutkittaessa lastensuojelun sijaishuollon asiak- 
kuuden vaikutuksia koulutukseen, rikollisuuteen ja erilaisiin käyt- 
täytymishäiriöihin (esim. Berger, Bruch, Johnson, James & Rubin 
2009; Väisänen, Linnosmaa, Kestilä, Paananen & Gissler 2014) sekä 
nuorten työmarkkina-aseman vaikutuksia koulumenestykseen (ks. 
esimerkki 4, Monahan ym. 2011). Väisänen ja tutkijakumppanit 
(2014) esimerkiksi lähtevät liikkeelle havainnosta, jonka mukaan 
sijaishuollon entiset asiakkaat ovat matalammin koulutettuja ja he 
tekevät enemmän rikoksia kuin ikätoverinsa. Rikollisuus ja mata- 
la koulutus eivät kuitenkaan ole välttämättä seurausta sijaishuollon 
laadusta vaan asiakkaiden valikoitumisesta. Sen vuoksi sijaishuollon 
vaikuttavuuden arvioimiseksi he muodostivat sijaishuoltoon sijoite- 
tuille vertailuryhmän ei-sijoitettujen joukosta. Tämä tapahtui las- 
kemalla todennäköisyydet lapsen kodin ulkopuoliselle sijoitukselle 
taustamuuttujien suhteen, minkä jälkeen ei-sijoitettujen joukosta 
haettiin vastinparit, joiden todennäköisyys joutua sijoitetuksi oli 
taustamuuttujien osalta lähes yhtä suuri kuin sijoitetuilla. Tutkimuk- 
sen tulokset kuitenkin osoittivat, että sijaishuolto ei keskimäärin ol- 
lut vaikuttavaa. Kodin ulkopuolisessa sijoituksessa olleiden nuorten 

koulutus jäi matalammaksi ja he tekivät enemmän rikoksia kuin ika- 
toverinsa. ( Väisänen ym. 2014.) 


Regressiomalliin perustuvat menetelmät 


Usein vastinpareja on kuitenkin hankala löytää, koska kaikkia olen- 
naisia taustamuuttujia ei ole mitattu tai vastinpareja ei kyetä muo- 
dostamaan havaittujen muuttujien avulla. Jälkimmäisessä tilanteessa 
voidaan kuitenkin hyödyntää erilaisia regressiomallinnuksen teknii- 
koita. Regressiomalleihin voidaan ottaa joko aineistossa jo olevia, 
havaittuja, tai rekisteriaineistoista saatavia kontrollimuuttujia, joiden 
suhteen koe- ja vertailuryhmät eroavat, vaikka niiden perusteella ei 
muodostettaisikaan vastinpareja. Kontrollimuuttujien lisäämisellä 
pyritään vähentämään puuttuvien muuttujien harhaa (omitted va- 
riable bias). Kontrollimuuttujien hyödyntäminen ryhmien kaltais- 
tamisessa onkin osin syrjäyttänyt vastinparien etsimisen (Rossi ym. 
2004, 279), sillä kaltaistamiseen perustuvat menetelmät tyypillisesti 
vähentävät analyysissa käytettävien havaintojen lukumäärää. Jois- 
sakin tapauksissa, etenkin jos aineisto on suuri, koe- ja vertailuryh- 
mien kaltaistaminen voi myös olla työlästä. 

Kontrollimuuttujien käyttäminen on tarpeellista usein esimerkik- 
si palkkaeroja vertailtaessa. Peter Rossi kollegoineen (2004, 279-281) 
tarjoaa tästä kuvitteellisen esimerkin, jossa 35-40-vuotiaat miehet 
ovat osallistuneet työllisyysprojektiin. Ennen kontrollimuuttujien 
käyttämistä tulokset osoittavat, että projektiin osallistuneet tienasi- 
vat 0,45 dollaria vähemmän kuin ne, jotka eivät siihen osallistuneet. 
Rossi kollegoineen (2004, 281) kuitenkin toteaa, että tulokset ovat 
harhaisia, koska projektiin osallistuneiden joukossa on enemmän 
matalan koulutuksen saaneita. Siten koulutuksen kontrolloiminen 
tämänkaltaisissa tutkimuksissa on tarpeen. Käytännössä tutkimuk- 
sissa hyödynnetäänkin lähes aina kontrollimuuttujia, joiden tiede- 
tään vaikuttavan tulosmuuttujaan eli tässä tapauksessa palkkoihin. 
Tästä huolimatta kontrollimuuttujien käyttökään ei takaa sitä, että 

valikoitumisharhan vaikutus tuloksiin poistuisi täysin. Esimerkiksi 
palkkaerojen tapauksessa on mahdollista, että projektiin osallistu- 
neet ovat olleet motivoituneempia löytämään työtä projektin jälkeen, 
mikä voi selittää ryhmien välisiä palkkaeroja. Osallistujien motivaa- 
tiotasoa on kuitenkin hankala saada mallinnettua kontrollimuuttuji- 
en avulla. (Rossi ym. 2004, 281.) 


Regressioepäjatkuvuus 


Valikoitumisharhaa voidaan myös kontrolloida regressioepäjatku- 
vuusmenetelmän (regression discontinuity design) avulla, jota voidaan 
käyttää, jos tutkittuun palveluun osallistuminen riippuu ratkaisevas- 
ti tietyn jatkuvan muuttujan kynnysarvosta (ks. esim. Thistlethwaite 
& Campbell 1960; Venkataramani, Bor & Jena 2016). Tällöin voidaan 
olettaa, että tutkittavat ihmiset juuri kynnysarvon alapuolella ovat 
havaittavilta ja havaitsemattomilta ominaisuuksiltaan samanlaisia 
kuin juuri kynnysarvon yläpuolelle jäävät ihmiset. Siten arvioimalla 
tulosmuuttujien arvoja kynnysarvon ala- ja yläpuolelle jäävien tutkit- 
tavien osalta voidaan arvioida intervention vaikuttavuutta. 

Regressioepäjatkuvuusmenetelmää on sovellettu esimerkiksi 
tutkittaessa, onko lihavuudella vaikutusta palkkatuloihin (Levas- 
seur 2019). Pierre Levasseur (2019) käytti painoindeksille määritel- 
tyjä viitearvoja jakaakseen tutkittavat ylipainon (BMI=25 kg/m”) ja 
liikalihavuuden (BMI=30 kg/m”) kynnysarvojen ylä- ja alapuolelle 
jääviin, jonka jälkeen hän vertaili ryhmien välisiä palkkaeroja. Kes- 
keisenä oletuksena tutkimuksessa oli, että BMI:n raja-arvot toimivat 
satunnaistavina tekijöinä, jolloin raja-arvojen ympäristöön sijoittu- 
vat henkilöt ovat samanlaisia taustamuuttujien osalta muodostaen 
luonnollisen koe- ja vertailuryhmäasetelman. Tätä taustaa vasten 
tutkimuksessa voitiinkin päätellä, ettei ylipaino (BMI>25 kg/m”) it- 
sessään toimi Meksikon työmarkkinoilla palkkatuloon vaikuttavana 
tekijänä, mutta siirtymä ylipainosta liikalihavuuden (BMI>30 kg/m") 
puolelle vähentää tuntipalkkaa noin 15 prosentilla. 

Instrumenttimuuttujamenetelmä 


Regressioepäjatkuvuusmenetelmän käyttö ei ole kuitenkaan aina 
mahdollista, sillä kaikissa tutkimuksissa ei voida selkeästi määritel- 
lä jatkuvaan muuttujaan perustuvaa kynnysarvoa. Tällöin voidaan 
turvautua muihin menetelmiin, kuten instrumenttimuuttuja (IV) 
-menetelmään. Tätä menetelmää voidaan käyttää, jos valikoitumi- 
nen koe- tai vertailuryhmään riippuu kolmannesta, mallin ulko- 
puolisesta instrumenttimuuttujasta. Instrumenttimuuttujan täytyy 
korreloida interventioon osallistumisen kanssa ilman, että se vaikut- 
taisi suoraan tulosmuuttujaan. Toisin sanoen instrumenttimuuttuja 
vaikuttaa tutkittavaan tulosmuuttujaan ainoastaan interventioon 
osallistumisen välityksellä. Tällainen tilanne tulee usein vastaan niin 
sanotuissa ”luonnollisissa koetilanteissa”, joissa palveluun osallistu- 
minen voi muistuttaa satunnaista johtuen IV-menetelmän sovelta- 
misesta. (Pekkarinen 2006.) 

Esimerkiksi Joseph Doyle (2013) kuvaa tutkimuksessaan hyvin 
samankaltaista tilannetta kuin aiempi prospensity score -menetelmää 
koskeva esimerkkimme (Väisänen ym. 2014). Molemmissa tutki- 
muksissa tarkastelun kohteena on kodin ulkopuolelle sijoittamisen 
vaikutus riskiin, että lapset päätyisivät nuorisorikollisiksi. Doyle 
(2013) nostaa esille, että propensity score -menetelmä ei välttämättä 
ole riittävä tutkittaessa sijaishuollon vaikuttavuutta. Menetelmässä 
oletetaan, että todennäköisyys tulla sijoitetuksi kodin ulkopuolel- 
le ei riipu havaitsemattomista tekijöistä, mikä ei välttämättä pidä 
paikkaansa käytännön sovelluksissa. Hän esittää sen sijaan, että si- 
joituksen todennäköisyyteen vaikuttaa se, sattuuko lapselle ”tiukka” 
sosiaalityöntekijä, joka tekee sijoituspäätöksiä helpommin vai ”lem- 
pea” sosiaalityöntekijä, joka ei vastaavassa tilanteessa olisi sijoittanut 
lasta kodin ulkopuolelle. Tällöin sosiaalityöntekijän valikoitumi- 
nen toimisi satunnaistavana tekijänä tuottaen samalla niin sanotun 
luonnollisen koetilanteen. Tilanne täyttää instrumenttimuuttujalle 
asetetut ehdot: sosiaalityöntekijän valikoituminen vaikuttaa sijoitus- 


UUDISTUVA SOSIAALI- JA TERVEYSALA 111 


Janissa Miettinen, Kirsikka Selander & Ismo Linnosmaa 


päätökseen, mutta sillä ei ole suoraa yhteyttä tutkittavaan tulosmuut- 
tujaan. Instrumenttimuuttujan käytöstä huolimatta Doylen (2013) 
tulokset sijoitusten rikollisuutta ehkäisevästä vaikutuksesta eivät ol- 
leet kuitenkaan imartelevia, sillä kodin ulkopuolelle sijoitetuilla lap- 
silla oli edelleen suurempi todennäköisyys päätyä nuorisorikollisiksi 
kuin niillä lapsilla, joita ei ollut sijoitettu kodin ulkopuolelle. 

Instrumenttimuuttujan käyttöön liittyy kuitenkin sellainen rajoi- 
tus, että se pätee ainoastaan tiettyihin marginaalitapauksiin, joihin 
instrumenttimuuttuja vaikuttaa. Esimerkiksi edellisessä esimerkissä 
instrumenttimuuttujalla kyetään arvioimaan nuorisorikollisuuden 
todennäköisyyttä niille nuorille, joiden tilanne sijoittamisajankoh- 
tana oli sellainen, että sijoituspäätös voi riippua sosiaalityöntekijän 
taipumuksesta tehdä kodin ulkopuolisia sijoituspäätöksiä. Sen sijaan 
malli ei kykene estimoimaan nuorisorikollisuuden todennäköisyyttä 
niille nuorille, jotka olisi sijoitushetkenä sijoitettu tai jätetty sijoitta- 
matta kodin ulkopuolelle joka tapauksessa, riippumatta sosiaalityön- 
tekijän taipumuksesta tehdä sijoituspäätöksiä. (Doyle 2013.) 


Difference-in-differences -menetelmä 


Lopuksi esitellään vielä difference in difference (DID) eli erotuk- 
sen erotus -analysointimenetelmä, joka on erittäin tehokas, kun 
valikoitumista koe- ja vertailuryhmiin aiheuttaa ajasta riippuma- 
ton havaitsematon tekijä. Menetelmän käytön edellytyksenä on, että 
tutkittavia on mahdollista seurata tietyn ajan verran. Menetelmää 
käytetään siten, että sekä koe- että vertailuryhmiä seurataan ennen 
interventiota (t,) ja sitä seuraavalla ajanjaksolla, jolloin koeryhmä on 
käyttänyt tutkimuksen kohteena ollutta palvelua (ja vertailuryhmä 
ei ole saanut tätä palvelua) (t). Tällöin vähentämällä t, ajankohdassa 
mitatuista tulosmuuttujan arvoista t, ajankohdan arvot saadaan mo- 
lemmista ryhmistä poistettua kiinteiden ja ajassa-muuttumattomien 
havaitsemattomien tekijöiden vaikutus tulosmuuttujaan. Tämän jäl- 
keen koe- ja vertailuryhmien erotuksen vertailu taas poistaa ryhmille 

yhteisen aikatrendin vaikutuksen intervention lopputulokseen. (ks. 
esim. Pekkarinen 2006; Loi & Rodrigues 2012, 32-38; Wing, Simon 
& Bello-Gomez 2018.) 

Erotuksen erotus -analysointimenetelmää on hyödynnetty esi- 
merkiksi saksalaisessa Michael Gebelin ja Jonas Vof8emerin (2014) 
tutkimuksessa, jossa tarkasteltiin kuinka siirtymät työllisyyden ja 
työttömyyden välillä vaikuttavat terveyteen. Tutkimuksessaan he 
hyödynsivät propensity score -menetelmää ja erotuksen erotus -me- 
netelmää (ns. DID-PMS: ks. Heckman, Ichimura & Todd 1997), jol- 
loin he oletettavasti kykenivät kontrolloimaan niin havaittuja kuin 
havaitsemattomia terveyteen vaikuttavia tekijöitä. Tutkijat kaltaisti- 
vat koe- ja vertailuryhmät propensity score -menetelmän avulla. Si- 
ten voitiin olettaa, että erotuksen erotus -menetelmään olennaisesti 
kuuluva oletus yhdenmukaisista ajallisista trendeistä koe- ja vertailu- 
ryhmän välillä (parallel trends) pitää paikkansa. Tällöin esimerkiksi 
ikääntymisen vaikutus koe- ja vertailuryhmän terveyteen on saman- 
lainen. Tämän jälkeen Gebel ja VofSemer (2014) poistivat erotuksen 
erotus -menetelmää hyödyntämällä kiinteät havaitsemattomat vai- 
kutukset koe- ja vertailuryhmistä ja ajasta (kuten ikääntymisestä) 
johtuvat vaikutukset terveydentilassa havaittavaan trendiin. Tulos- 
ten perusteella Gebel ja VofSemer (2014) kykenivät osoittamaan, että 
muutokset työllisyyden ja työttömyyden välillä vaikuttavat yksilön 
psyykkiseen, mutta eivät fyysiseen terveyteen. Fyysinen terveys kui- 
tenkin vaikuttaa heidän analyysinsa mukaan työllistymisen toden- 
näköisyyteen, minkä vuoksi myös fyysisen terveyden edistäminen 
olisi tärkeää aktivointipoliittisesta näkökulmasta ajateltuna. 

Olemme edellä esitelleet erilaisia tilastollisia analyysitekniikoita, 
joita käyttämällä hoitojen ja palvelujen vaikuttavuutta voidaan tutkia 
erilaisilla havainnoivillakin tutkimusasetelmilla mahdollisimman 
luotettavasti. Jos erilaiset harhatekijät saadaan onnistuneesti kontrol- 
loitua esimerkiksi edellä esiteltyjen tilastollisten menetelmien avul- 
la, voidaan siis myös korkealaatuisilla havainnoivilla tutkimuksilla 
tuottaa luotettavaa ja käyttökelpoista tietoa, jonka avulla voidaan 

kehittää sosiaali- ja terveyspalveluja käytännössä ja palvelujarjestel- 
mätasolla. Vaikuttavuustutkimuksen uskottavuuden näkökulmasta 
on tärkeää, että tutkija raportoi huolellisesti sen, oliko koe- ja vertai- 
luryhmien välillä alkumittauksessa tilastollisesti merkitsevää eroa, 
ja jos oli, saatiinko ryhmät toisilleen verrannollisiksi analyysitekni- 
sin keinoin. Tutkimustuloksia raportoitaessa on myös kerrottava ne 
käytetyt tutkimusmenetelmät ja kohennustoimenpiteet, joiden avulla 
pyrittiin vähentämään tutkimustuloksiin vaikuttavia harhatekijöitä. 
On kuitenkin hyvä huomioida se, että havainnoivissa tutkimusase- 
telmissa ei koskaan voida täysin poissulkea sitä riskiä, että jokin muu 
tekijä, jota tutkimuksessa ei ole pystytty mittaamaan ja kontrolloi- 
maan, voisi ollakin havaittua yhteyttä selittävä, niin kutsuttu sekoit- 
tava tekijä (confounding factor) (Rubin & Babbie 2008, 256). Tämä 
”vastuuvapauslauseke” on tutkijan hyvä joka tapauksessa siis mainita 
havainnoivan tutkimuksensa tutkimusraportissa. 


Kustannusvaikuttavuuden määrittely ja tutkiminen 
Kustannusten määrittely ja mittaaminen 


Toimenpiteiden tai palvelujen kustannusvaikuttavuuden arvioimi- 
seksi tarvitaan tietoa terveys- ja hyvinvointivaikutusten ohella myös 
niiden kustannuksista: mitä kustannuksia arvioinnissa huomioidaan 
ja miten näitä kustannuksia mitataan. Tuotantokustannusten mittaa- 
miseen tarvitaan tietoa sekä tuotoksen (kuvio 1) tuottamiseen tarvit- 
tavista panoksista (tai resursseista), kuten työvoimasta, koneista, lait- 
teista tai materiaaleista, sekä näiden hinnoista. Taloustieteellisessä 
tutkimuksessa panosten ja tuotoksen määrien välisten suhteiden tar- 
kastelussa usein käytetään niin sanottua tuotantofunktiota, jonka 
avulla voidaan arvioida tuotoksen tuottamiseen tarvittavien panos- 
ten määriä. Panosten hintana puolestaan suositellaan käytettäväksi 
vaihtoehtoiskustannusta, joka mittaa resurssin arvoa seuraavaksi 
parhaassa vaihtoehtoisessa käytössä. Esimerkiksi omaishoitajien 

hoivan tarjoamiseen kaytetyn ajan vaihtoehtoiskustannusta voidaan 
mitata palkalla, jonka omaishoitajat ansaitsisivat, jos he osallistuisi- 
vat palkkatyöhön omaishoidon sijasta (Van den Berg, Bleichrodt & 
Eeckhoudt 2005). Käytännössä kustannusten laskemisessa käytetyt 
hinnat eivät useinkaan vastaa vaihtoehtoiskustannusta, mutta hin- 
toja voidaan yrittää korjata, että ne vastaisivat paremmin resurssien 
käytön taloudellista arvoa (esim. Brouwer, Rutten & Koopmanscharp 
2010). 

Palvelujen tuotannosta aiheutuvia kustannuksia voidaan luokitel- 
la sekä nykyisiin että tuleviin palvelujärjestelmän kustannuksiin ja 
järjestelmän ulkopuolisiin kustannuksiin (Brouwer ym. 2010). Pal- 
velujärjestelmän kustannuksilla tarkoitetaan sosiaali- ja terveyspal- 
velujen ja mahdollisesti muiden olennaisten palvelujen tuotannosta 
syntyviä nykyisiä tai tulevia kustannuksia. Palvelujärjestelmän ulko- 
puolisiin kustannuksiin lasketaan potilaiden ja asiakkaiden palvelu- 
jen käyttämiseen tarvitseman ajan arvo ja tuottavuuskustannukset, 
joilla tarkoitetaan sairastumisesta aiheutuvia tuotannonmenetyksiä 
tai menetetyn vapaa-ajan arvoa (Schulpher 2010). Palvelujärjestel- 
män ulkopuolisia kustannuksia ovat myös esimerkiksi omaishoita- 
jien ja läheisauttajien hoivan tarjonnasta syntyvät aikakustannukset. 

Käytännön kysymys taloudellisessa arvioinnissa on, mitä kustan- 
nuksia palvelujen kustannusvaikuttavuuden arvioinnissa huomioi- 
daan. Taloustieteessä suositellaan huomioimaan kaikki palvelujen 
tuotannosta aiheutuvat kustannukset riippumatta siitä, kenelle tai 
milloin ne aiheutuvat. Tätä näkökulmaa kustannusten laskentaan 
kutsutaan yhteiskunnalliseksi näkökulmaksi. Koska yhteiskunnal- 
linen näkökulma voi osoittautua haasteelliseksi, usein käytännön 
sovelluksissa käytetään palvelujärjestelmän näkökulmaa (esim. Ed- 
wards, Céilleachair, Bywater, Hughes & Hutchings 2007), joka huo- 
mioi ainoastaan sosiaali- ja terveydenhuollon tai muiden olennaisten 
sektoreiden palvelujen tuottamisesta aiheutuvat kustannukset. 

Kustannusvaikuttavuuden määrittely ja arviointi 


Palvelujen kustannusvaikuttavuuden arvioinnissa tuotetaan tietoa 
palvelujen vaikuttavuudesta ja kustannuksista päätöksenteon tuek- 
si. Kustannusvaikuttavuustutkimus edellyttää siis tietoa palvelujen 
vaikuttavuudesta, ja kustannusvaikuttavuusanalyysi voidaan myös 
yhdistää vaikuttavuustutkimukseen (ks. esim. O'Neill ym. 2013). 
Kustannusvaikuttavuustutkimuksen lähtökohta on tuottaa tietoa 
päätöksentekijöille, jotka pyrkivät tuottamaan mahdollisimman pal- 
jon terveyttä tai hyvinvointia käytössään olevilla rajallisilla voima- 
varoilla. 

Kustannusvaikuttavuus on suhteellinen käsite, ja sen arviointi 
vaatii tietoa vähintään kahden palvelun tai hoidon kustannuksista ja 
vaikuttavuudesta. Kustannusvaikuttavuuden arvioinnissa erotellaan 
toisistaan tilanteet, joissa päätöksentekijä kohdentaa rajallisia voima- 
varoja joko keskenään kilpaileviin (tai vaihtoehtoisiin) tai ei-kilpaile- 
viin (tai riippumattomiin) hoitoihin tai palveluihin (esim. Meltzer & 
Smith 2011). Esimerkkeinä keskenään kilpailevista hoidoista voisivat 
olla simvastatiinin tai rosuvastatiinin käyttö kolesterolin hoidossa. 
Fi-kilpailevia hoitoja/palveluja voisivat olla verenpaineen hoidossa 
käytetyt terveyspalvelut ja ikääntyneelle henkilölle tarjotut arkipäi- 
vän selviytymistä tukevat sosiaalipalvelut. 

Tarkastellaan seuraavaksi kustannusvaikuttavuuden arviointia 
tilanteessa, jossa terveydenhuollon päätöksentekijä kohdentaa rajal- 
lisia voimavaroja kahden vaihtoehtoisen hoidon, nykyisen ja uuden 
hoidon, tuottamiseen. Olkoon hoidon t terveyshyödyt (tai hyvinvoin- 
tihyödyt sosiaalihuollossa) ja kustannukset E, ja C,, missä t = o viittaa 
nykyiseen hoitoon ja t = 1 uuteen hoitoon. Oletetaan, että päätöksen- 
tekijä tuntee hoitojen kustannukset ja terveyshyödyt. Tältä pohjalta 
hän arvioi hoitojen kustannusvaikuttavuutta ja päättää, kumpi hoito 
otetaan käyttöön. 

Taulukossa 1 luokitellaan tilanteita, joihin sosiaali- ja terveyspal- 
velujen päätöksentekijä voi joutua. Jos uusi hoito on samanhintainen 


116 ANNELI HUJALA & HELENA TASKINEN (TOIM.) 


Sosiaali- ja terveyspalvelujen vaikuttavuuden ja 
kustannusvaikuttavuuden tutkiminen 


tai halvempi (sarakkeet 2 ja 3 taulukossa 1) ja vähintään yhtä vaikut- 
tava kuin vanha hoito (rivit 1 ja 2), olisi päätöksentekijän järkevää 
käyttää voimavarat uuteen hoitoon. Jos taas uusi hoito maksaa saman 
verran tai enemmän kuin vanha hoito (sarakkeet 1 ja 2) ja sen tuot- 
tamat terveyshyödyt ovat samat tai pienemmät kuin vanhan hoidon 
(rivit 2 ja 3), päätöksentekijän kannattaisi pitäytyä vanhan hoidon 
tuottamisessa. 


Taulukko 1. Kustannusvaikuttavuuden arviointi 


Sarake 1:C,>C, | Sarake 2: C, = C, Sarake 3: C, < C, 
Rivi 1: E > E, A 1 1 
Rivi 2: E, =E, 0 1 tai 0 1 
Rivi 3: E, < E, 0 0 B 


Kustannusvaikuttavuuden tulkinnassa on kysymys eri vaihtoehto- 
jen välisestä arvottamisesta, jonka perusteena on olennaisesti pää- 
töksentekijän maksuhalukkuus. Päätös esimerkiksi uuden hoidon 
valitsemisesta on kaikista kiistattomin silloin, kun uusi hoito on sekä 
edullisempi että vaikuttavampi kuin vanha hoito. Solut A ja B (tau- 
lukko 1) ovat päätöksentekijän kannalta haastavampia. Jos uusi hoito 
on vaikuttavampi ja kalliinpi kuin vanha hoito (solu A), tulee päätök- 
sentekijän arvioida omaa maksuhalukkuuttaan tuotetusta lisätervey- 
destä. Koska hoitojen kustannukset ja terveyshyödyt ovat tiedossa, 
voidaan päätöksenteon avuksi laskea inkrementaalinen kustannus- 
vaikuttavuussuhde (incremental cost-effectiveness ratio, ICER): 

Inkrementaalinen kustannusvaikuttavuussuhde mittaa tuotetun li- 
säterveyden (tai lisähyvinvoinnin) hintaa siirryttäessä vanhasta hoi- 
dosta uuteen hoitoon (Drummond, Schulpher, Claxton, Stoddard 
& Torrance 2015). Jos päätöksentekijän maksuhalukkuus tuotetusta 
terveydestä on vähintään yhtä suuri kuin inkrementaalinen kustan- 
nus-vaikuttavuussuhde, voidaan uutta hoitoa pitää kustannusvaikut- 
tavana, ja päätöksentekijän on järkevää käyttää niukat voimavarat 
uuteen hoitoon vanhan hoidon sijasta. 

Jos uuden hoidon tuottamat terveyshyödyt ovat pienemmät kuin 
vanhan hoidon terveyshyödyt ja uusi hoito on halvempi kuin vanha 
hoito (ks. taulukko 1, solu B), uuteen hoitoon siirtyminen säästää, 
mutta tuottaa vähemmän terveyshyötyä kuin vanha hoito. Vaikka 
uusi hoito ei ole niin vaikuttava kuin vanha, päätöksentekijä voi olla 
halukas ottamaan sen käyttöön, jos sen aiheuttamat kustannussääs- 
töt ovat riittävän suuret suhteessa menetettyihin terveyshyötyihin. 
Tämä tarkoittaa tietenkin sitä, että päätöksentekijä samalla hyväksyy 
sen, että uusi hoito tuottaa vähemmän terveyttä ja hyvinvointia kuin 
vanha hoito. 

Havainnollistamme hoidon kustannusvaikuttavuuden tutkimis- 
ta ja siihen perustuvaa päätöksentekoa esimerkillä 5, joka perustuu 
kokonaisvaltaisen geriatrisen arvioinnin (CGA) kustannusvaikutta- 
vuusanalyysiin (Lundgvist, Alwin, Henriksson, Husberg, Carlsson & 
Ekdahl 2018). Koska CGA sekä maksaa enemmän että on vaikutta- 
vampi kuin tavanomainen hoito, on päätöksentekijän arvioitava mak- 
suhalukkuuttaan CGA:lla tuotetusta lisäterveydestä. Jos inkremen- 
taalisen kustannusvaikuttavuuden kaavaa sovelletaan esimerkin 5 
aineistoon (taulukko Es.1), voidaan todeta, että CGA:n inkrementaa- 
linen kustannusvaikuttavuussuhde on hieman yli 46 000 euroa (ks. 
myös Lundqvist ym. 2018). Uusi hoito on kustannusvaikuttava, jos 
päätöksentekijän maksuhalukkuus ylittää CGA:n inkrementaalisen 
kustannusvaikuttavuussuhteen. 


118 ANNELI HUJALA & HELENA TASKINEN (TOIM.) 


Sosiaali- ja terveyspalvelujen vaikuttavuuden ja 
kustannusvaikuttavuuden tutkiminen 


Esimerkki 5 Kokonaisvaltaisen geriatrisen arvioinnin kustannusvaikuttavuuden 
tutkiminen 


Lundqvist ja tutkijaryhmä (2018) tutkivat kokonaisvaltaisen geriatrisen arvioinnin (CGA) 
kustannusvaikuttavuutta suhteessa tavanomaiseen hoitoon. Tutkimuksen kohdeväestöön 
kuuluivat monisairaat yli 75-vuotiaat Ruotsin Norrköpingissä asuvat vanhukset, joilla 

oli vähintään kolme sairaalan vuodeosastohoitojaksoa viimeisen 12 kuukauden aikana. 
Kokonaisvaltaiseen geriatriseen arviointiin kuului hoitajan ja sosiaalityöntekijän 
kotikäynti, jonka aikana arvioitiin asiakkaan ravitsemusta ja sosiaalista ympäristöä. 
Lisäksi farmaseutti, toimintaterapeutti ja fysioterapeutti arvioivat asiakkaiden 

lääkityksen ja toimintakyvyn. Koeryhmään kuuluville potilaille tehtiin henkilökohtainen 
palvelusuunnitelma geriatrian poliklinikalla. Kontrolliryhmään kuuluvat iäkkäät henkilöt 
saivat tavanomaista hoitoa. 

Kokonaisvaltaisen geriatrisen arvioinnin pitkän aikavälin vaikutuksia palvelujen 
kustannuksiin ja elämänlaatuun arvioitiin Markov-mallin avulla. Saatujen tulosten mukaan 
kokonaisvaltainen geriatrinen arviointi maksaa enemmän, mutta tuottaa enemmän 
laatupainotettuja elinvuosia kuin tavanomainen hoito (taulukko E5.1). 


Taulukko E5.1 Hoitojen kustannukset ja elämänlaatu, mukaillen Lundqvist ym. 2018, 
taulukko 2 


CGA Tavanomainen hoito 


Kustannukset: 
Perusterveydenhuolto 7 881€ 8 477€ 

Polikliininen hoito? 24 569€ | 9696€ 

Vuodeosastohoito 21 854€ 21 381€ 
Kunnalliset palvelut 59 024€ 49 095€ 
Kustannukset yhteensa 113 327€ | 88 649€ 
Elamanaatu: 
QALY:t 3,33 2,80 


a geriatrinen ja muu polikliininen hoito yhdistetty 


Lähde: Lundgvist ym. (2018). 

Joissakin maissa sovelletaan kansallisia kustannusvaikuttavuuden 
kynnysarvoja uusien hoitojen tai menetelmien kustannusvaikut- 
tavuuden arvioinnissa. Esimerkiksi Englannissa suositellaan käy- 
tettäväksi terveydenhuollon hoitoja, joiden inkrementaalinen kus- 
tannus-vaikuttavuussuhde on enintään 30 000 puntaa” per niiden 
tuottama OALY (Drummond ym. 2015). Tämänkaltaiset kansalliset 
suositukset asettavat ylärajan tuotetun terveyshyödyn hinnalle ja oh- 
jeistavat yksittäisiä terveydenhuollon päätöksentekijöitä heidän arvi- 
oissaan terveydenhuollon menetelmien kustannuksista ja hyödyistä. 

Jos taloudellisen arvioinnin kohteena ovat ei-kilpailevat hoidot, 
joiden vaikuttavuutta voidaan mitata yhteismitallisesti, päätöksen- 
tekijä voi siis järjestää hoidot kustannusvaikuttavuussuhteen (kus- 
tannukset per terveyshyödyt) perusteella paremmuusjärjestykseen ja 
kohdentaa rajalliset voimavarat tehokkaimpien hoitojen tuottami- 
seen (esim. Meltzer & Smith 2011). 


Vaikuttavuus- ja kustannusvaikuttavuustutkimusten tulosten 
hyödyntämisen mahdollisuudet uudistuvalla sosiaali- ja terveysalalla 


Olemme tässä artikkelissa käsitelleet vaikuttavuuden ja kustannus- 
vaikuttavuuden mittaamista, vaikuttavuustutkimukseen soveltuvia 
tutkimusasetelmia ja erilaisia analyysiteknisiä mahdollisuuksia eri- 
tyisesti valikoitumisharhan kontrolloimiseen. Artikkelimme keskei- 
nen viesti vaikuttavuustutkimusta ja kustannusvaikuttavuustutki- 
musta suunnitteleville on se, että tutkimukset on syytä suunnitella 
ja toteuttaa huolellisesti, jotta tutkimustulokset olisivat mahdollisim- 
man luotettavia ja hyvin hyödynnettävissä päätöksenteossa. 
Tutkijan on tärkeää valita luotettavat tulosmittarit sekä mahdolli- 
simman vahva tutkimusasetelma. Vaihtoehtoisia tutkimusasetelmia 
ovat kokeelliset ja havainnoivaan aineistoon perustuvat asetelmat. 
Hoidon ja palvelujen vaikuttavuuden arvioinnissa on olennaista, että 


7 —30 000,00 GBP = 34 473,84 EUR, kun 1 GBP = 1,149128 EUR (https://valuutta- 
muunnin.com/ 28.4.2020) 

tutkimuksissa pystytään tyydyttävästi vastaamaan vaikuttavuuden 
arvioinnin peruskysymykseen ja mittaamaan hoidon ja palvelujen 
vaikuttavuus mahdollisimman luotettavasti. Käytännön syiden takia 
usein päädytään käyttämään havainnoivia aineistoja ja havainnoivaa 
tutkimusasetelmaa täydennetään erilaisilla tilastollisilla analyysime- 
netelmillä, joilla kontrolloidaan erilaisia vaikuttavuuden arvioinnin 
harhalähteitä, erityisesti valikoitumisharhaa. Kun erilaiset harhojen 
lähteet onnistutaan huolellisen tutkimusprosessin ja analyysiteknis- 
ten keinojen avulla kontrolloimaan tyydyttävästi, myös havainnoi- 
vaan aineistoon perustuvalla tutkimusasetelmalla voidaan tuottaa 
palvelujärjestelmän ja käytäntöjen kehittämisen kannalta luotettavia 
tuloksia. 

Vaikuttavuus- ja kustannusvaikuttavuustutkimusten erityisyys 
tieteellisen tutkimuksen kentässä on se, että niiden tavoitteena on 
juuri tukea sosiaali- ja terveyspalvelujen käytäntöä ja päätöksentekoa. 
Tutkimustulosten sovellettavuutta käytännössä kuitenkin vaikeuttaa 
tutkimuksen ja käytännön erilainen aikajänne. Sosiaali- ja terveys- 
alan ammattilainen tai päättäjä tarvitsee työssään ja päätöksenteos- 
sa välittömästi tai mahdollisimman pikaisesti hyödynnettävää tie- 
toa. Erityisesti laadukkaan kokeellisen tutkimuksen toteuttaminen 
on usein kuitenkin hidasta ja kallista. Tieteelliset tutkimustulokset 
yleensä julkaistaan vertaisarvioiduissa lehdissä, joiden arviointipro- 
sessit voivat kestää kauan. Tämä voi edelleen hidastaa tutkimustulos- 
ten välittämistä käytännön toimijoiden tietoon. Esimerkiksi näiden 
syiden takia ei ole itsestään selvää, että käytössä olevien sosiaali- ja 
terveydenhuollon palvelujen vaikuttavuus tai kustannusvaikutta- 
vuus olisi todennettu tutkimuksen keinoin. 

Yksi mahdollisuus tuottaa luotettavaa vaikuttavuus- ja kustan- 
nusvaikuttavuustietoa sosiaali- ja terveysalan kehittämisen tueksi 
on parantaa mahdollisuuksia puolikokeellisten tutkimusasetelmien 
käyttämiseen. Laadukkaat valmiit ja tutkimuskäyttöön helposti saa- 
tavilla olevat aineistot mahdollistavat puolikokeellisten takautuvien 
tutkimusasetelmien käyttämisen. Puolikokeellisen tutkimusasetel- 

man toteuttaminen yhdessä asianmukaisten analyysimenetelmien 
kanssa tuottaa soveltamiskelpoista tietoa ja on nopeampaa kuin ko- 
keellisten tutkimusten tekeminen. Tässä suhteessa Suomessa tilanne 
on jo suhteellisen hyvä, koska suomalaista palvelujärjestelmää tar- 
kastelevassa tutkimuksessa hyödynnetään laajasti lakisääteisiä re- 
kisteriaineistoja, kuten esimerkiksi Kelan lääkekorvausrekisteriä ja 
THL:n ylläpitämää hoitoilmoitusrekisteriä (Hilmo). 

Vaikuttavuus- ja kustannusvaikuttavuustutkimuksen nykyistä 
ripeämpää toteuttamista edistäisivät tietenkin myös nykyistä laa- 
dukkaammat ja tietosisällöltään rikkaammat rekisteriaineistot, jotka 
soveltuisivat myös tutkimuskäyttöön. Olennainen edellytys tähän on 
erityisesti se, että rekisteritiedon keskitetty kirjaaminen toissijaisiin 
käyttötarkoituksiin etenee ja yleistyy valtakunnallisesti ja kattavasti 
sekä terveyden- että sosiaalihuollon raportointikäytänteisiin. Selkeä 
edistysaskel tässä suhteessa on Toisiolaki (L552/2019), joka mahdol- 
listaa potilas- ja asiakasasiakirjoihin kirjattujen tietojen käytön asia- 
kirjarakenteiden välityksellä myös erilaisiin toissijaisiin käyttötar- 
koituksiin, kuten tieteelliseen tutkimukseen, kehittämistoimintaan, 
opetukseen ja tietojohtamiseen. Sosiaali- ja terveydenhuollon tieto- 
lupaviranomainen Findata vastaa toisiolain tarpeisiin toimien eri ta- 
hoja yhdistävänä voimana ja tuottaen anonymisoitua rekisteritietoa 
tutkijoiden käyttöön. Terveydenhuollon kansallisiin laaturekisterei- 
hin on kaavailtu pohjaksi myös Kanta-järjestelmän kautta keskitet- 
tyä tiedonkeruuta, joka toimisi niin, että tarvittavat rekisteritiedot 
voitaisiin poimia jatkossa Kanta-tietoaltaasta soveltuvilla poimin- 
taehdoilla (ks. Jonsson ym. 2019, 144-145). Erityisesti sosiaalihuol- 
lon tietoinfrastruktuuria ja kirjaamiskäytäntöjä on vielä kehitettävä 
(Väyrynen, Ailio, Arajärvi & Forsell 2020, 4-5). 

On toivottavaa, että lisääntyviä mahdollisuuksia hoitojen ja pal- 
velujen vaikuttavuustiedon tuottamiseen ryhdytään hyödyntämään 
enenevässä määrin sosiaali- ja terveydenhuollon toiminnassa. Tämä 
vaatii toiminnan aktiivista johtamista vaikuttavuustiedon lisäänty- 
vän tuottamisen ja hyödyntämisen suuntaan. 

Organisaatiot uuden edessa 


Integroiva johtaminen 


Anneli Hujala, Erja Mustonen, Charlotte Klinga, Johanna 
Lammintakanen, Sanna Laulainen & Helena Taskinen 


Johdanto 


Tässä artikkelissa tarkastelemme sosiaali- ja terveysalan integraatio- 
ta johtamisen ja erityisesti johtajien näkökulmasta. Sosiaali- ja ter- 
veyspalvelujen yhteensovittaminen edellyttää sote-organisaatioissa 
työntekijöiden monialaisen yhteistyön (ks. Mönkkönen & Kekoni 
2020 tässä julkaisussa) lisäksi myös sitä, että sote-organisaatioiden 
johtajat — sekä ylimmässä johdossa, keskijohdossa että lähijohdossa — 
toimivat yhteensovittavalla orientaatiolla. Monialainen yhteistyö si- 
sältää paitsi ammattirajoja ylittävän yhteistyön myös erilaisia raken- 
teellisia rajoja (esim. toimiala-, organisaatio- ja toimintayksikkörajat) 
ylittävän yhteistyön. Integroivalla johtamisella tarkoitamme yhteis- 
johtamista tai yhteensovittavaa johtamista (ks. Perälä, Halme, Nykä- 
nen & työryhmä 2012; Määttä, Harkko & Kalm-Akubardia 2019) — eli 
johtamista yli näiden erilaisten rajojen joko organisaatioiden välillä 

tai tietyn organisaation sisällä (ks. esim. Hujala, Laulainen, Taskinen, 
Aunola & Martikainen 2020). 

Palvelujen yhteensovittamisesta hyötyvät erityisesti niin sanotut 
yhteisasiakkaat, jotka tarvitsevat palveluja yhtä aikaa monilta eri 
tahoilta. Palvelujärjestelmän erillisten 'siilojen, kuten perusterve- 
ydenhuollon, erikoissairaanhoidon ja sosiaalitoimen, on toimittava 
yhdessä sekä asiakkaiden hoidon ja palvelun laadun ja vaikuttavuu- 
den parantamiseksi että kustannusten kasvun hallitsemiseksi. Tämä 
onnistuu vain, jos myös eri siilojen johto on aidosti motivoitunut ja 
sitoutunut yhteistyöhön, antaa sille tukensa ja näyttää omalla esimer- 
killään mallia organisaatioiden muille toimijoille. 

Sosiaali- ja terveydenhuollon välistä yhteistyötä ja sen johtamista 
ohjataan rakenteellisen järjestelmätason ohjauksen, kuten varsinais- 
ten sote-uudistusten’, lisäksi monin eri tavoin. Esimerkiksi normatii- 
vista ohjausta tehdään lainsäädännön kautta. Sosiaali- ja terveyden- 
huollon erityislainsäädäntöön sisältyvät säännökset ohjaavat myös 
yhteistyön johtamista. Sosiaalihuoltolaki (L1301/2014) edellyttää 
ammattilaisten yhteistyötä, Terveydenhuoltolaki puolestaan ohjaa 
yhteistyöhön eksplisiittisesti myös johtamisen osalta: ”Toimintayksi- 
kön johtamisessa on oltava moniammatillista asiantuntemusta, joka 
tukee laadukkaan ja turvallisen hoidon kokonaisuutta, eri ammat- 
tiryhmien yhteistyötä sekä hoito- ja toimintatapojen kehittämistä.” 
(L1326/2010, 49). Myös monet viimeaikaiset uudistukset, esimerkiksi 
Sosiaali- ja terveysministeriön koordinoimat kärkihankkeet, kuten 
Koti- ja omaishoidon uudistushanke (I&O-karkihanke 2016-2018) ja 
Lapsi- ja perhepalvelujen muutosohjelma (LAPE 2016-2019) edelli- 
sen hallituskauden aikana, pyrkivät ohjaamaan kunta- ja aluetason 
toimijoita asiakasryhmäkohtaisiin integroituihin toimintamalleihin 
(esim. perhekeskukset). Tällaiset muutossuunnat vaikuttavat myös 
johtajien työn luonteeseen. 

Erilaiset organisaatio- ja ammattirajat ylittävä yhteistyö asettaa- 
kin uudenlaisia haasteita organisaatioiden johdolle (Kramer, Day, 
Nguyen, Hoelscher & Cooper 2019). Moniammatillisen yhteistyön 

johtaminen on vaativaa jo yhdenkin organisaation sisällä: johdon 
tehtävänä on varmistaa yhteistyön sisäiset rakenteet ja antaa tukea 
työntekijöiden yhteistyön kehittämiselle ja käytännön toteuttami- 
selle. Oman organisaation tai yksikön johtamisen lisäksi vastuu eri 
toimialojen tai organisaatioiden välisestä monialaisesta yhteistyöstä 
on merkittävä muutos johtamistoiminnassa ja tuo johtamiseen vielä 
erityisiä lisäpaineita (Willumsen, Ahgren & Ødegård 2012). 

Sosiaali- ja terveysalan johtajat ovat vastuussa monialaisen yhteis- 
työn johtamisesta monin eri tavoin, riippuen siitä millaisesta orga- 
nisaatiosta on kyse ja millä johdon tasolla he toimivat (ylin johto, 
keskijohto, lähijohto). Suomessa on tällä hetkellä (syksy 2020) noin 
kymmenen isoa julkista maakunnallista sote-yhtymää, joissa sosi- 
aali- ja terveydenhuolto, mukaan lukien perusterveydenhuolto ja 
erikoissairaanhoito, on jo keskitetty saman hallinnon ja budjetin 
alle. Tosin yhdistetyissäkin organisaatioissa syntyy helposti uusia 
siiloja ja uudenlaisia rajapintoja, kun käytännön toiminta on joka 
tapauksessa organisoitava pienempiin toimialueisiin ja yksiköihin. 
Esimerkiksi Siun Soten eli Pohjois-Karjalan sosiaali- ja terveyspal- 
velujen kuntayhtymän organisaatiorakenteessa oli artikkelin kir- 
joittamishetkellä viisi toimialuetta: terveys- ja sairaanhoitopalvelut, 
ikäihmisten palvelut, perhe- ja sosiaalipalvelut, ympäristötervey- 
denhuolto ja pelastuslaitosliikelaitos. Kullakin kuntayhtymän toi- 
mialueella on oma johtonsa. Jokainen toimialue jakaantuu edelleen 
useisiin osa-alueisiin, joilla myös on oma johtajansa. Maakunnallis- 
ten organisaatioiden ohella on edelleen olemassa erilaisia kuntayhty- 
miä ja muita sote-yhteistyön järjestämisen malleja. Myös yksittäisten 
kuntien organisaatioissa tarvitaan linkkejä eri hallinnonalojen kes- 
ken: esimerkiksi sivistystoimen palvelut ja työllisyyteen liittyvät niin 
sanotut kasvupalvelut ovat tärkeitä sote-alan kumppaneita. Julkisen 
sektorin yhteys yksityisen ja kolmannen sektorin toimijoihin luo vie- 
lä omanlaisensa vaatimukset johtamisyhteistyölle. 

Organisaatioiden ylin johto vastaa luonnollisestikin enemmän 
yhteistyön strategiasta ja rakenteista, keski- ja lähijohto puolestaan 

sen käytännön koordinoinnista. Integroiva johtaminen on kuitenkin 
kaikkia johdon tasoja koskeva ilmiö. Työntekijöiden yhteistyön tu- 
kemisen lisäksi myös johtajien itsensä on opittava työskentelemään 
yhteistyössä muiden johtajien kanssa (ks. Laulainen, Zitting & Nii- 
ranen 2020 tässä julkaisussa). Olennaista integroivassa johtamisessa 
on se, että yhteistyö sinällään ei ole itseisarvo: sen tärkeimpänä läh- 
tökohtana ja motiivina pitäisi olla vaikuttavien palvelujen tarjoami- 
nen asiakaslähtöisesti, toisin sanoen palvelujen yhteensovittaminen 
asiakkaan kannalta mielekkäällä tavalla. 

Tämän artikkelin tavoitteena on nostaa esiin johtamisen ja johta- 
jien roolin merkitys sosiaali- ja terveyspalvelujen integroinnissa. Tar- 
kastelemme seuraavassa ensiksi sitä, miten johto luo perustan työn- 
tekijöiden asiakaslähtöiselle yhteistyölle ja toiseksi sitä, miten johtajat 
itse tekevät yhteistyötä keskenään. Aiemman tutkimuskirjallisuuden 
lisäksi pohdintamme perustuu tutkimus- ja kehittämishankkeisiin, 
joissa olemme olleet mukana.! 


Johto monialaisen yhteistyön 
mahdollistajana 


Monialainen yhteistyö ei synny itsekseen, vaan sille tulee luoda johta- 
misella selkeät rakenteet ja toimintatavat. Johdon tulee myös varmis- 
taa, että toimintaa kehitetään osana työtä niin, että kaikki tahot, joita 
asia koskee, pääsevät mukaan kehittämistyöhön (ks. Laulainen ym. 
2020 tässä julkaisussa). Se vahvistaa heidän toimijuuttaan ja osalli- 
suuden kokemusta näissä prosesseissa (ks. esim. Kaihlanen, Laulai- 


' — Tässä artikkelissa on hyödynnetty Onnistu sote-integraatiossa -tutkimus- 


hankkeen (Hujala & Lammintakanen 2018) tuloksia. Hankkeessa tutkittiin so- 
te-ammattilaisten välistä yhteistyötä haastattelemalla sote-ammattilaisia, johtajia 
ja asiakkaita. Tutkimushanke toteutettiin tiiviissä yhteistyössä Parempi Arki -ke- 
hittämishankkeen kanssa, jonka kohderyhmänä olivat paljon palveluja tarvitsevat 
yhteisasiakkaat (Oksman 2017). Lisäksi tässä artikkelissa on hyödynnetty Osaavan 
työvoiman varmistaminen sosiaali- ja terveydenhuollon murroksessa -tutkimus- 
hankkeen (COPE) havaintoja yhteistyötä edistävästä osaamisesta (esim. Zitting, 
Laulainen & Niiranen 2019). 

nen, Niiranen, Hietapakka & Sinervo 2019). Lisäksi on olennaista, 
että johto itse on sitoutunut yhteistyöhön ja tukee sitä jatkuvasti. 

Perusta integroinnille alkaa organisaation rakenteista. Käytän- 
nössä asiakkaiden sote-palvelujen yhteensovittaminen asiakasläh- 
töiseksi tapahtuu nimenomaan työntekijöiden tasolla. Johto on vas- 
tuussa siitä, että työntekijöiden yhteistyölle on organisaatiotasolla 
olemassa sovitut rakenteet ja pelisäännöt. Onnistu sote-integraatios- 
sa -tutkimuksessa (Hujala & Lammintakanen 2018, 41) haastateltu 
johtaja painotti sitä, että johdon tehtävänä on laittaa rakenteet kun- 
toon, jotta työntekijät tietävät, miten toimia esimerkiksi eri tahoilta 
palveluja tarvitsevan yhteisasiakkaan kohdalla. 


... se on rakenne oltava, koska sen rakenteen kautta perus- 
työntekijät pystyy tuottamaan sen, mitä halutaan. Jos ei ole 
rakennetta, niin se [yhteistyö] jää liian paljon valinnan ja 
tilanteiden varaan. (Jx’) 


Organisaatioiden rakenteiden pitää siis tukea ja mahdollistaa sel- 
keästi työntekijöiden yhteistyötä. Organisaatiotasolla yleisimpiä mo- 
nialaista yhteistyötä mahdollistavia rakenteita ovat moniammatilli- 
set tiimit, kuten kuntoutus- ja kotiutustiimit, jotka voivat olla joko 
pysyviä tai väliaikaisia toimintamalleja. Toinen yhteistyötä tukeva 
rakenne ovat eri tahojen yhteyksiä koordinoivat palveluohjaajat (case 
managerit) ja asiakas- tai palvelusuunnitelmat (Dunér & Wolmesjö 
2015; ks. myös Ristolainen, Roivas, Mustonen & Hujala 2020 tässä 
julkaisussa). ICARE4EU-hankkeessa saatujen tulosten mukaan esi- 
merkiksi monisairaiden potilaiden hoidon koordinoinnissa juuri 
moniammatilliset tiimit ja palveluohjaajat ovat koko Euroopan ta- 
solla eniten käytössä olevia monialaisen yhteistyön malleja (Huja- 
la, Taskinen & Rissanen 2017). Yhteistyötä voidaan toteuttaa myös 
palvelupolkujen tai palvelukokonaisuuksien avulla. Pirkanmaan sai- 


? Aineisto-otteet ovat Onnistu sote-integraatiossa -tutkimuksen (Hujala & Lam- 
mintakanen 2018) haastatteluista ja ne on merkitty seuraavasti: J=johtaja, numeroi- 
tu 1-9; T=tiimiläinen (sote-ammattilainen), numeroitu 1-14; x=puhujaa ei tunnis- 
tettu haastattelun tallenteelta. 

raanhoitopiirin Perusterveydenhuollon yksikössä on rakennettu Mo- 
nisairaan potilaan hoitoketju, jossa on otettu huomioon myös se, että 
erilaiset monisairaat tarvitsevat eri tavoin koordinoitua yhteistyötä 
(Terveysportti). Sosiaali- ja terveysministeriön selvityksessä todet- 
tiin, että sote-organisaatiot ovat maantieteellisesti hyvin eri vaihees- 
sa edellä mainittujen monialaisten toimintamallien kehittämisessä 
(Lammintakanen, Rissanen, Peronmaa-Hanska, Joensuu & Ruottu 
2016). 

Yhteistyötä voidaan luoda myös jo olemassa olevien rakenteiden 
sisään. Erilaisten erikoisasiantuntijoiden jalkauttaminen perusam- 
mattilaisten joukkoon on yksi uudenlainen tapa luoda yhdyspintoja 
eri toimijoiden välille. Esimerkiksi psykologeja on jalkautettu neu- 
voloihin ja sosiaalityöntekijöitä sairaaloiden akuuttiosastoille. Tällai- 
set rakenteelliset ratkaisut tukevat yhdessä tekemistä ja helpottavat 
vastaamaan asiakkaiden kokonaisvaltaisiin palvelutarpeisiin. 

Eräs rakenteellinen tai toiminnallinen yhteistyön muutos on 
myös se, että perinteisiä lähetekäytäntöjä on alettu korvata niin sano- 
tuilla pikakonsultoinneilla. Etäyhteydellä, puhelimella tai suojatuil- 
la ”piikkiviesteillä” pyritään aiempaa nopeamaan ja joustavampaan 
ad-hoc-tyyliseen tiedonvaihtoon ammattilaisten välillä. Uudet toi- 
mintatavat haastavat totuttuja rajoja ja niihin liittyviä byrokraattisia 
rutiineja, niillä ikään kuin ”pakotetaan tekemään yhteistyötä päivit- 
täisessä toiminnassa” (Hujala & Lammintakanen 2018, 38). 

Yhteistyölle on siis jo olemassa erilaisia rakenteita, mutta ei riit- 
tävästi eikä tarpeeksi laajasti. Edellä mainitussa ICARE4EU-hank- 
keessa (Hujala, Taskinen & Rissanen 2017) selvitettiin monisairai- 
den potilaiden hoidon kehittämistä integraation avulla 30 Euroopan 
maassa. Selvitys kohdistui erilaisiin hankkeisiin ja toimintamallei- 
hin, joita eri maissa oli toteutettu monisairaiden hoidon parantami- 
seksi. Monisairaiden hoidossa moniammatillista yhteistyötä tehtiin 
eniten perusterveydenhuollon sisällä; jossakin määrin se toteutui 
myös perusterveydenhuollon ja erikoissairaanhoidon välillä. Sen 
sijaan terveydenhuollolla ei ollut juuri lainkaan yhteistyötä sosiaali- 

huollon tai niin sanotun kolmannen sektorin tarjoaman epäviralli- 
sen hoivan kanssa. 

Rajoja ylittävät rakenteet ja toimintatavat ovat hyvä lähtökohta 
yhteistyölle, mutta se ei vielä riitä. Johdolta edellytetäänkin erityis- 
tä yhteistyötä vahvistavaa osaamista (ks. esim. Zitting ym. 2019). 
Johdon tuki yhteistyölle on ensiarvoisen tärkeää. Jos työntekijöiden 
yhteistyön halutaan rakentuvan kestävälle pohjalle, johdon on annet- 
tava sille varaukseton tukensa. Moniammatillinen ja poikkihallin- 
nollinen yhteistyö ovat kuuluneet juhlapuheissa jo vuosikymmeniä. 
Siitä huolimatta vaikuttaa siltä, että monialaisen yhteistyön toteutta- 
minen jätetään liian usein pelkästään työntekijöiden vastuulle. 

Uusia yhteistyön malleja kehitetään usein erilaisissa hankkeissa. 
Ongelmana on, että nämä mallit eivät hankkeen loppumisen jälkeen 
jää elämään, vaikka ne olisivat hyviäkin, jos johto ei sitoudu jo alun 
perin hankkeen tavoitteiden tukemiseen. Onnistu sote-integraa- 
tiossa -tutkimushankkeessa haastateltu johtaja kuvasi Parempi arki 
-hankkeessa todettuja ongelmia sosiaali- ja terveydenhuollon yhteis- 
ten asiakassuunnitelmien tekemiseen liittyen seuraavasti (Hujala & 
Lammintakanen 2018, 40): 


... en oo nähnyt sellasta täällä [alue X] sellasta johdon si- 
toutumista hankkeeseen, mikä oikeasti takais vaikka sen, 
että jossain käytännössä olisi määritelty, että nyt tämä or- 
ganisaatio toimii niin, että asiakkaille tehdään hoito- ja 
palvelusuunnitelma. (J5) 


Parempi arki -hankkeeseen (Oksman 2017) osallistuneet sote-am- 
mattilaiset antoivatkin sekä risuja että ruusuja johdon sitoutumiselle 
yhteistyön kehittämiseen. Osa hankkeen monialaisista tiimeistä jou- 
tui toteamaan, että ”johto ei konkreettisesti kuitenkaan ihan hirveesti 
tullut auttamaan” (Tx) tiimien suunnittelemien uudenlaisten yhteis- 
työmuotojen toteuttamisessa ja eteenpäin viemisessä (Hujala & Lam- 
mintakanen 2018, 40). Toisaalta jotkut kehittämistiimit viestittivät, 
että osa johtajista oli ottanut monialaisen yhteistyön edistämisen va- 

kavasti. Eras haastatelluista johtajista totesi johtajan oman asenteen 
merkityksestä seuraavasti (Hujala & Lammintakanen 2018, 41): 


Mä ajattelen, että johtajalta vaatii ainakin tällä hetkellä 
semmosta asennemuutoksen johtamista... Sit tarvii tietysti 
ensin tarkistaa oma asenne... koska jos sä oot ite jotenkin 
takkuinen sen asian kanssa, niin et sä pysty johtaa sillai... 


(17) 


Johdon tuki työntekijöiden yhteistyölle ei rakennu pelkästään ylhääl- 
tä-alas-suuntaisesti. Henkilöstön osallistaminen yhteistyön kehittä- 
miseen alusta alkaen on perustavanlaatuinen johdon tukimuoto sen 
edistämiselle (Lammintakanen ym. 2016; ks. myös Laulainen ym. 
2020 tässä julkaisussa). On kuitenkin ilmeistä, että uusia, totutut rajat 
ylittäviä yhteistyön toimintatapoja on vaikea jalkauttaa ilman johdon 
tukea. Vielä vaikeampaa on sitouttaa useamman organisaation johto 
hankkeiden tuloksena syntyneisiin rajat ylittäviin toimintamallei- 
hin. Ongelmaksi voi muodostua myös se, että jos yhteistyörakenteet 
ovat kovin monia rajoja ylittäviä, niitä ei lopulta johda kukaan. 

Johdon tuki yhteistyölle tiivistyy siinä, miten sen arvostus näkyy 
käytännössä. Yksi yhteistyön edistämisen keskeinen käytännön on- 
gelma onkin se, että yhdessä tekeminen ei sisälly organisaation suo- 
riutumisen mittareihin. Onnistu sote-integraatiossa -tutkimuksessa 
todettiinkin, että johdon mielestä yhteistyö voi olla niin sanotusti 
”negatiivinen suorite”. Toiminnan tuloksellisuutta seurataan eri- 
laisten mittarien ja tilastojen avulla. Jos mittarit eivät tunnista ja ota 
huomioon monialaisen yhteistyön aikaa ja resursseja vaativaa luon- 
netta, se rajaa yhteistyön tekemistä. 

Onnistu sote-integraatiossa -tutkimuksessa haastateltu työntekijä 
kuvasi mittaamisen ja suoriutumisen yhteyttä yhteistyön ongelmiin 
tilanteessa, jossa tavoitteena oli ollut saada erikoislääkäreitä mukaan 
moniammatilliseen yhteistyöhön (Hujala & Lammintakanen 2018, 
37): 

...Siella yks lääkäri toi esiin sen, että hän ei kovin mielel- 
lään osallistu tällaiseen, koska se ei näy hänellä suoritteena, 
kun hän osallistuu vain tällaiseen jonninjoutavaan ja että 
kun siihen, se merkitään jotenkin eri tavalla heidän kir- 
jauksiinsa, ja se näkyy, se on hänelle negatiivinen suorite 
tämmönen. (T7) 


Yhteistyön vaikuttavuuden mittaaminen on vaikeaa, mutta sen huo- 
mioiminen ja sisällyttäminen suoriutumisen arviointiin jollakin ta- 
valla voisi omalta osaltaan edistää sen käytännön toteutumista. 

Parempi arki -kehittämishankkeessa kokeiltiin asiakkaiden ot- 
tamista konkreettisesti mukaan monialaiseen kehittämistyöhön. 
Asiakkaiden mukanaolo avasi monen sote-ammattilaisen silmät nä- 
kemään, miten eri alojen ammattilaiset voivat tuoda ongelman rat- 
kaisuun erilaisia näkökulmia. Yhteiset asiakas-caset konkretisoivat 
hyötyjä, joita eri osapuolet voivat saavuttaa yhteistyön kautta. Näin 
hyöty konkretisoitui: hankkeessa mukana olleet ammattilaiset huo- 
masivat, että he ovat usein tehneet työtä samojen asiakkaiden kanssa 
toisistaan tietämättä. Yhteistyön koordinoinnilla pystytään siis pait- 
si turvaamaan palvelujen jatkuvuus myös poistamaan päällekkäistä 
työtä. (Oksman 2017.) 

Yhteenvetona johdon tuesta työntekijöiden monialaiselle yhteis- 
työlle on seuraavassa listassa esitetty työntekijöiden toiveita sote-or- 
ganisaatioiden johdolle sen edistämiseksi. Lista perustuu Onnistu 
sote-integraatiossa -tutkimuksen Parempi arki -kehittämishankkeen 
monialaisten tiimien haastatteluihin. 

Onnistu sote-integraatiossa -tutkimuksessa haastateltujen työntekijöiden toiveet 
monialaisen yhteistyön johtamisesta kiteytyivät seuraavaan viiteen kohtaan (Hujala & 
Lammintakanen 2018, 38): 


1. Rakenteet ja toimintamallit kuntoon. Organisaation rakenteiden on tuettava 
yhteistyötä ja palveluprosessin koordinaatiota. Johdon tuki ja sitoutuminen 
yhteistyöhön ovat ehdottoman tärkeitä, ja johtajien oma yhteistyö on osa 
toimintamalleja. 


2. Tietojärjestelmät kuntoon. Tietojärjestelmät on laitettava kuntoon siten, että 
asiakastietojen vaihto onnistuu sujuvasti, nykyaikaisen tietoyhteiskunnan 
edellyttämällä tavalla. 


3. Asiakasmittarit kuntoon. Asiakkaiden toimintakyvyn arviointiin käytettävät mittarit 
on uudistettava, jotta asiakas nähdään kokonaisuutena eikä monesta erillisestä 
kapeasta näkökulmasta. Asiakastyytyväisyyden, asiakkaan äänen tulee sisältyä 
mittaristoon. 


4. Yhteydenpitojärjestelmät kuntoon. Sote-ammattilaisille on järjestettävä 
nykyaikaiset yhteydenpitojärjestelmät. Saman pöydän ääreen kokoontuminen 
ei ole tätä päivää, se vie turhaan resursseja. Perinteisen tiimityöskentelyn ja 
jäykkien lähetekäytäntöjen tilalle tarvitaan esimerkiksi mahdollisuuksia ad hoc 
-konsultaatioihin ja virtuaalisiin yhteistyöpalavereihin. 


. Organisaatioiden suorituskyvyn arvioinnin mittarit kuntoon. Suorituskyvyn 
arviointiin on lisättävä elementtejä, jotka antavat arvon sekä asiakkaan kanssa että 
muiden ammattilaisten kanssa tehtävään monialaiseen yhteistyöhön. Integraation 
käytännön tason toteuttaminen on muutakin kuin suoria asiakaskontakteja, ja se 
vaatii aikaa. 


Johtajien keskinäinen yhteistyö 


Suurin osa monialaisen yhteistyön tutkimuksesta on kohdistunut 
työntekijöiden välisen yhteistyön onnistumisen edellytyksiin ja es- 
teisiin. Työntekijöiden yhteistyötä on tutkittu paljon ja monista nä- 
kökulmista (Glasby, Dickinson & Miller 2011; Willumsen ym. 2012; 
Cameron, Lart, Bostock & Coomber 2014; Morgan, Pullon & Mc- 
Kinlay 2015; Ramgard, Blomqvist & Petersson 2015; Liberati, Gorli & 
Scaratti 2016). Johtajan oma valmius yhteistyöhön toisten johtajien 
kanssa - tai siihen liittyvä muutosvastarinta — saattaa kuitenkin olla 
vähintäänkin yhtä kriittinen tekijä integraation onnistumisen kan- 
nalta kuin työntekijöiden asenteet. 

Johtaminen on perinteisesti ymmärretty yksilölähtöiseksi toimin- 
naksi. Johtajan tärkeimpänä tehtävänä pidetään hänen oman yksik- 
könsä tai oman joukkonsa johtamista, ja useimmiten hän on yksin 
vastuussa omasta yksiköstään. Tästä lähtökohdasta ajateltuna joh- 
tajien keskinäinen yhteistyö ei ole itsestäänselvyys. Keskinäistä yh- 
teistyötä hankaloittaa myös se, ettei johtajilla ole jaettua ymmärrystä 
johtamisesta ja sen tietoperustasta (Pihlainen, Kivinen & Lamminta- 
kanen 2019). Voi siis kysyä, miten tehdään yhteistyötä ja yhteensovi- 
tetaan johtamista, jos johtajilla ei ole yhteistä kieltä keskustella asiasta 
tai heillä on hyvin erilaisia tulkintoja siitä, mitä yhteensovitetaan. 

Bihari Axelsson ja Axelsson (2009) pitävät oman vastuu- tai osaa- 
misalueen suojelemista niin tyypillisenä, että he ovat lainanneet 
eläintieteestä reviirin (territory) käsitteen ja kuvaavat ilmiötä Tevii- 
rin puolustamiseksi”. Ihmisillä reviirit ovat abstraktimpia kuin eläi- 
millä: kyse voi olla omasta vastuualueesta organisaatiossa, tietystä 
asemasta tai ammatillisesta osaamisesta. Koska johtajalta odotetaan 
ennen kaikkea oman johdettavan yksikkönsä hyvää suoriutumista, 
se voi johtaa puolustautumiseen. Tällaisessa tilanteessa yhteistyö toi- 
sen vastuualueen johtajan kanssa näyttäytyykin uhkana, ei mahdol- 
lisuutena. Oman yksikön taloudellisia resursseja tai henkilöstövoi- 
mavaroja puolustetaan ja niistä halutaan pitää kiinni. Näin reviirin 
suojelemisesta tulee este yhteistyölle, rajoja halutaan pikemminkin 
vahvistaa kuin ylittää. Kun reviirin puolustamiseen liitetään mah- 
dolliset onnistumiseen liittyvät palkkiot ja etuudet, yhteistyö voi olla 
johdollekin negatiivinen suorite’, kuten edellä todettiin työntekijöi- 
den osalta. Yhteistyö vie myös aikaa oman yksikön johtoon panosta- 
miselta ja se voidaan nähdä siten uhkana oman yksikön menestymi- 
selle. Kun johtajan suoriutumista arvioidaan sen perusteella, miten 
hänen oma yksikkönsä suoriutuu, johtajayhteistyö voidaan kokea 
uhkaksi myös johtajan oman uran kehittymiselle. (Bihari Axelsson 
& Axelsson 2009.) 

Oman reviirin puolustaminen johtaa helposti osaoptimointiin, 
jossa oman yksikön suoriutuminen asetetaan koko organisaation yh- 

teistä etua tärkeämmäksi. Yhteisen budjetoinnin eduista huolimatta 
johtaja voi kokea, että yhteistyötä tehdään hänen oman yksikkönsä 
kustannuksella (Bihari Axelsson & Axelsson 2009, 327). Onnistu so- 
te-integraatiossa -tutkimuksessa haastatellut johtajat painottivat, että 
johtajien pitäisi nähdä oman yksikön sijaan koko organisaation ko- 
konaisuus ja pyrkiä osaoptimoinnin sijaan kokonaisvaikuttavuuteen 
(Hujala & Lammintakanen 2018, 46): 


... he rajat ei oo niinku pyhiä, siis siinä mielessä, että mä 
nään kaiken kuitenkin, että me ollaan yks kokonaisuus... 
sellanen osaoptimointi on musta täysin so-last-season... 
Mä uskon ja toivon, että muutkin tulosalueen johtajat ja 
toimialueen johtajat on sen koulukunnan ihmisiä. (J2) 


Haastatellut johtajat painottivat, että osaoptimoinnin estäminen on 
ennen kaikkea organisaation ylimmän johdon tehtävä. Yhteistyö- 
hön on oltava strategisen tason 'pakotus' ja sen onnistumista pitäi- 
si mitata samoin kuin muitakin johdon suoriutumisen osa-alueita. 
Integraation lisääntyessä valmius ja motivaatio yhteistyöhön yli eri- 
laisten rajojen on vahvistunut eri tason johtajien puheessa (Zitting 
ym. 2019, 385-388). 

Seuraavassa on esitetty esimerkki ruotsalaisesta johtajien valisesta 
yhteistyöstä sosiaali- ja terveysalalla (Klinga, Hansson, Hasson & 
Sachs 2016). Esimerkissä tiivistetään niin sanotun parijohtajuuden 
käytännön tason kokemuksia yhteisjohtamisesta. 

Parijohtajuuskokeilu Ruotsissa (Klinga ym. 2016) 


Myös Ruotsissa sosiaali- ja terveyspalvelut ovat eri 'siiloissa': kunnat vastaavat 
sosiaalipalveluista, maakunnat terveyspalveluista. Johtajien koetaan olevan avainasemassa, kun 
paljon sote-palveluja tarvitsevien asiakkaiden hoidon pirstaloituneisuutta pyritään korjaamaan ja 
jatkuvuutta lisäämään. Tukholmassa on toiminut jo vuodesta 1995 integroitu sote-organisaatio. 
Se koostuu neljästä sosiaali- ja terveyskeskuksesta, jotka tarjoavat sekä terveys- että 
sosiaalipalveluja yli 18-vuotiaille mielenterveysasiakkaille. 


Jokaista neljää sote-keskusta johtaa kaksi samanvertaista lähijohtajaa. Kyseessä on niin 
sanottu parijohtajuus: kaksi johtajaa muodostavat yhden johdon, vaikka kummallakin johtajalla 
on oma taustaorganisaationsa (kunta tai maakunta), ja kumpikin on tilivelvollinen oman 
taustaorganisaationsa johdolle. Kumpaakin osa-aluetta myös säätelee erilainen lainsäädäntö, 
kuten Suomessakin. Charlotte Klinga tutkijakumppaneineen (Klinga ym. 2016) on tutkinut 
kyseisissä sote-keskuksissa parijohtajuutta. Seuraavassa on kuvattu tutkimuksen keskeisiä 
tuloksia. 


Perusedellytys lähijohtajien yhteisjohtajuudelle on, että koko organisaation rakenteen on 
perustuttava integraatioon. Myös ylempien johtajien on oltava 'yhteisjohtajia'. Ylin johto on 
esimerkki ja kulttuurin luoja. 


Parijohtajuuden osapuolilta vaaditaan henkilökohtaista sitoutumista yhteisjohtajuuteen. Johtaja 
ei johda yksin, vaan johtajan rooli on ymmärrettävä kollektiivisena toimintana. Kahden johtajan 
tasa-arvoisuuden on näyttävä sekä asiakkaille että työntekijöille. Kummallakin on oltava sekä 
kiinnostusta että halukkuutta johtaa yhdessä: on uhrattava aikaa yhteistyölle ja otettava oppia 


toiselta johtajalta, toisen vastuista ja toisen erilaisista sektorikohtaisista toiminnoista. ”Turhan 
arvovallan puuttuminen” (lack of prestige) on lähtökohtaisesti hyvä ominaisuus. Tarvitaan 
uskallusta antaa toisen vaikuttaa omaan päätöksentekoon ja on uskallettava tehdä ja hyväksyä 
virheitä — puolin ja toisin. 


Parijohtajat vastasivat sote-keskuksessa yhteisesti tiimeistä, joissa oli työntekijöitä sekä 
mielenterveys- että sosiaalipalveluista — jotka siis myös tulivat erillisistä taustaorganisaatioista. 
Parijohtajilla oli yhteinen vastuu palveluista ja henkilökuntaresursseista. Se vaati "anna ja 

ota” -asennetta ja joustavuutta resurssien jaossa. Lopputulos hyödytti molempia ja koko 
henkilökuntaa. Parijohtajilla oli yhteinen toimisto, mikä helpotti heitä pitämään toisensa ajan 
tasalla. Toisaalta se oli roolimalli myös työntekijöille, kun johtajien nähtiin tekevän työtä yhdessä. 
Lisäksi se mahdollisti sen, että lähes aina toinen johtajista oli paikalla. 


Yhteinen päätöksenteko ei ollut helppoa, mutta hyödyt päihittivät haitat. Eräs haastateltava oli 
tiivistänyt parijohtajuutta näin (Klinga ym. 2016, 7): "Actually, it's easier to lead alone than to be 
two leaders...It is more difficult but you get more out of it and you have to work more on yourself.” 


Parijohtajat kokivat, että osaaminen laajeni, kun kummankin erilainen tietotaito yhdistyi ja 
täydensi toistaan. Toimintamalli mahdollisti siten jatkuvan oppimisen ja itsensä kehittämisen. 
Johtajan itsensä jaksamista paransi se, että johtaja ei ollut yksin: kollegajohtajalta sai tarvittaessa 
varmuutta, tukea ja mentorointia. 


Asiakkaiden asioista pystyttiin tekemään yhdessä nopeammat päätökset kuin jos sekä terveys- 
että sosiaalipalveluista olisi pitänyt päättää erikseen. Asiakkaasta syntyi kaikille parempi 
kokonaiskuva. Hyödyn saajana oli siis myös asiakas. 

Sosiaali- ja terveydenhuollossa johtajien yhteistyötä määrittävät 
samanlaiset tekijät, joita on havaittu moniammatillisessa ja -alai- 
sessa yhteistyössä yleisemminkin (D'Amour, Goulet, Labadie, San 
Martin-Rodriguez & Pineault 2008; Cameron ym. 2014; Fox & Reeves 
2015). Yksi näistä on ammatillinen tausta, omaan asiantuntijuuteen 
erikoistuminen. Johtajan identiteetti nojaa tällöin vahvasti ammatil- 
liseen ja/tai kliiniseen osaamiseen ja sen kehittymiseen (Vistbacka 
2019). Yhteistyötä tehdään mieluummin toimialojen ja professioiden 
sisällä, ja tämä koskee myös johtajia. Onnistu sote-integraatiossa 
-tutkimuksessa (Hujala & Lammintakanen 2018, 41) haastateltu joh- 
taja tiivisti asiaa seuraavasti: 


...liian paljon ollaan niissä omissa, että lääketieteen puolel- 
la ollaan lääketieteen, yhtä lailla on se hoitotyön linja, joh- 
tamislinja... Vielä enemmän ...pitäis taitaa sitä semmoista, 
että me yhdessä tehtäis sitä kehittämistyötäkin. (J2) 


Ammatillisen reviirin puolustamiseen liittyykin Bihari Axelssonin 
ja Axelssonin (2009) mukaan monenlaisia taustatekijöitä. Koulutus 
tuottaa tietynlaisia, jopa lakiin perustuvia oikeuksia, velvollisuuksia 
ja vastuita, jotka vaihtelevat. Eri ammattiryhmillä voi olla myös hy- 
vin erilaisia koulutuksesta kumpuavia eettisiä arvoja ja kulttuurisia 
toimintatapoja. Jopa tunnekulttuurit eli esimerkiksi se, mitä tuntei- 
ta on soveliasta ilmaista ja millä tavalla, voivat olla erilaisia (Hujala 
& Oksman 2018). Ammatillinen tausta voi näkyä organisaatiossa eri 
ryhmien erilaisina etuoikeuksina ja statuksena, mistä voi seurata eri- 
laisen asiantuntemuksen erilaiseen arvostamiseen ja valtaan liittyviä 
konflikteja. Byrokratia ja hierarkkinen organisaatiorakenne voivat 
edelleen vahvistaa näitä eroja. Ammatilliset reviirit voivat siten luo- 
da rajoja ja puolustautumista ja vaikeuttaa monialaista yhteistyötä, 
myös johtajien osalta. 

Suhtautumista ammatillisiin reviireihin voidaan vähitellen muut- 
taa sisällyttämällä ammatilliseen koulutukseen monialaisen yhteis- 
työn elementtejä (ks. Kivinen ym. 2020 tässä julkaisussa). Tämän to- 

tesi myös Onnistu sote-integraatiossa -hankkeessa haastateltu johtaja 
(Hujala & Lammintakanen 2018, 45): 


Kyllähän kaikki nää asiat... kirjottakaa isolla, tää pitää läh- 
tea tää yhdessä tekeminen ja kaiken tään mahdollistami- 
nen sieltä koulutuksesta. Että meidän koulutus on varmaan 
ehkä vieläkin, se on liian sosiaali tai terveys. (J2) 


Johtajuuteen on perinteisesti liitetty paitsi yksilölähtöisyyttä myös 
yksinvaltiutta tukevan 'vahvan johtajan myytti. Johtajien välisen yh- 
teistyön on todettu olevan erityisen vaikeaa silloin kun on kyse yhtei- 
sestä päätöksenteosta (Klinga ym. 2016). Bihari Axelsson ja Axelsson 
(2009) toteavatkin, että johtajien voi olla vaikea antaa periksi muille 
johtajille sen takia, koska heitä pidettäisiin silloin ”heikkoina' johtaji- 
na. Kun yhteistyö konkretisoituu johtajien väliseksi kilpailuksi vaik- 
kapa niukoista resursseista, joustaminen voidaan mieltää myös huo- 
noksi johtajuudeksi. Näin ajateltuna monialainen yhteistyö voidaan 
kokea esteeksi myös johtajan henkilökohtaiselle urakehitykselle. 


Yhteenveto 


Sosiaali- ja terveyspalvelujen asiakaslähtöinen yhteensovittaminen 
vaatii yhteistyötä paitsi työntekijöiden myös johtajien välillä. Johto 
huolehtii siitä, että työntekijöiden yhteistyölle - myös sektori- ja or- 
ganisaatiorajat ylittävälle yhteistyölle — on sovitut rakenteet ja että 
sen toteuttamiseen on käytettävissä resursseja. Työntekijät osalliste- 
taan mukaan monialaisen yhteistyön kehittämiseen, mutta heitä ei 
voi jättää yksin vastuuseen sen toteuttamisesta. Johtajien tuki ja aito 
sitoutuminen rajat ylittävään yhteistyöhön ovat sen onnistumisen 
edellytyksiä. 

Johtajien omalle monialaiselle yhteistyölle on luotava toimintata- 
vat, jotta se ei olisi satunnaista tai sattumanvaraista vaan olennainen 
osa johtamistyötä. Integroivalta johtajalta itseltään vaaditaan uuden- 
laista, horisontaalista orientaatiota johtamiseen. Hän 

e tunnistaa, ketkä ovat — asiakaskokonaisuuksien näkökulmasta 
- hänen omia keskeisiä yhteistyökumppaneitaan johtajatasolla 

e sopii monialaisen yhteistyön työnjaosta ja resurssienjaosta 
muiden johtajien kanssa 

e eirajoittaudu oman ammatti- tai johtajaidentiteetin puolusta- 
miseen 

e näkee johtajayhteistyön voimavarana ja mahdollisuutena op- 
pia toisilta 

e puuttuu palvelujen yhteensovittamisen ongelmiin, vaikka se 
vaatisi toisten tontille menemistä 

e pyrkii oman vastuualueensa suojelemisen ja osa-optimoinnin 
sijaan kokonaisuuden kannalta parhaaseen tulokseen. 


Yhteistyön onnistumista tulisi arvioida kuten muitakin johdon suo- 
riutumisen osa-alueita. Erityistä huomiota kannattaa kiinnittää joh- 
tajien yhteistyön kehittämiseen käytännön tasolla; tästä hyvänä esi- 
merkkinä ovat perhekeskukset, joissa johtotason vuoropuhelu näyttää 
toimivan hyvin (ks. Hujala ym. 2020, 30-31, 47-48). Integroiva johta- 
minen vaatii koko organisaatiolta johtamisjärjestelmän tarkastelua ja 
yhteisistä periaatteista sopimista. 

Johdanto 


Sosiaali- ja terveysala on Suomessa jatkuvien organisatoristen ja 
toiminnallisten muutosten ja uudistusten keskellä. Kansallisia, ja 
myös kansainvälisiä, muutossuuntia ohjaavat vahvasti erilaiset pyr- 
kimykset palvelujen integrointiin eli organisaatioiden ja toimintojen 
yhdistämiseen. Vaikka tämän vuosituhannen valtakunnalliset pyr- 
kimykset sosiaali- ja terveyspalvelujen integroimiseen eivät olekaan 
toteutuneet suunnitellusti, on Suomessa monilla alueilla toiminut jo 
pitkään integroitu sosiaali- ja terveyspalvelujen kuntayhtymä (Juu- 
järvi, Sinervo, Laulainen, Niiranen, Kujala, Heponiemi & Keskimä- 
ki 2019) tai palveluja on toteutettu yhteistyössä eri ammattilaisten ja 
yksiköiden kesken toimintoja yhteensovittaen. On myös keskusteltu 

sosiaali- ja terveydenhuollon ammattiryhmien työnjaosta (Tolmala, 
Koponen, Hämäläinen, Korhonen, Koskinen, Asikainen & Kangas- 
niemi 2019). Moniammatillisen ja -alaisen yhteistyön merkitys tu- 
lee tulevaisuudessa korostumaan entisestään, jotta palvelujärjestel- 
mä vastaisi paremmin monialaisia ja eri ammattiryhmien yhdessä 
tuottamia palveluja tarvitsevien ja niitä käyttävien asiakkaiden tar- 
peisiin (Hujala & Lammintakanen 2018). Näitä asiakasryhmiä ovat 
esimerkiksi ikääntyneet, lapsiperheet, maahanmuuttajat sekä mielen- 
terveys- ja päihdeongelmaiset. 

Kansalliset ja kansainväliset poliittiset linjaukset ohjaavat yhä voi- 
makkaammin myös kansallista sosiaali- ja terveydenhuollon hallin- 
toa, toimintajärjestelmiä ja osaamisvaatimuksia (OECD 2015). Kan- 
salliset uudistustavoitteet ja poliittiset sekä taloudelliset muutokset 
näkyvät paikallisella tasolla sekä johtamisessa, työntekijöiden työssä 
että asiakkaiden kokemuksissa. (Joensuu & Niiranen 2019; Niiranen 
2020.) Erityisesti pohjoismaisissa toimintajärjestelmissä yhdistyvät 
kansalliset toimintakulttuurit, julkisen hallinnon ohjaus sekä nopeat 
taloudelliset uudistamispaineet (Johanson, Johnsen, Pekkola & Reid 
2019). Palveluja on siis jatkuvasti uudistettava niin järjestelmätasolla 
kuin toiminnan tasolla. Sosiaali- ja terveydenhuollon ammattilaiset 
(työntekijät ja johtajat) ovat keskeisessä roolissa tässä uudistamis- 
työssä. Siksi on tärkeää tarkastella sitä, millaisella osaamisella he tätä 
tärkeää työtä tekevät ja mitä heiltä edellytetään. Tässä artikkelissa ta- 
voitteenamme on tunnistaa osaamisvaatimuksia, joita työntekijöihin 
ja johtajiin kohdistuu integroituvissa sosiaali- ja terveyspalveluissa. 
Näitä osaa misvaatimuksia tarkastelemme yleisenä osaamisena, työn- 
tekijöihin kohdistuvana erityisenä uudistamista edistävänä osaami- 
sena ja johtamisosaamisena!. 


' Artikkelin taustana on vuosina 2016-2019 toteutettu Suomen Akatemian ja 


Strategisen tutkimuksen neuvoston rahoittama "COPE - Osaavan työvoiman var- 
mistaminen sosiaali- ja terveydenhuollon murroksessa” -tutkimushanke. Sen vii- 
dessä Terveyden ja hyvinvoinnin laitoksen (THL) koordinoimassa osahankkees- 
sa tarkasteltiin sosiaali- ja terveyspalvelujen murrosta ja sen vaikutuksia työhön, 
osaamistarpeisiin ja osaamisen kehittämiseen. Tässä artikkelissa hyödynnetään 
COPE-hankkeen Itä-Suomen yliopiston osahankkeen ”Hallinto ja johtaminen” 

Osaaminen integroituvissa 
sosiaali- ja terveyspalveluissa 


Osaamisen (competence) käsite on hyvin monimuotoinen, ja siitä 
on tieteenalasta sekä näkökulmasta riippuen erilaisia määritelmiä. 
Osaamisen käsitteen sisältöön vaikuttaa sekin, minkä maan tut- 
kimuskirjallisuudesta on kyse. Brittiläisessä kirjallisuudessa sana 
competence viittaa työntekijän kykyyn suoriutua ulkoapäin asete- 
tuista tehtävistä, kun taas australialainen ja pohjoismainen näkemys 
osaamisesta on laaja-alainen pitäen sisällään tiedollisen, taidollisen 
ja asenteellisen osa-alueen. Yleisesti ottaen osaaminen voi kuitenkin 
tarkoittaa työssä tarvittavien ominaisuuksien sekä tietojen ja taito- 
jen käyttämistä työn tavoitteiden saavuttamiseksi. (Paloniemi 2004, 
19-20; Pihlainen, Kivinen & Lammintakanen 2016.) 

Osaamisen tarkastelun näkökulma voi olla yksilön ja/tai organi- 
saation osaamisessa, yleisessä työelämäosaamisessa kuten kielitai- 
dossa ja digitaalisissa tai sosiaalisissa taidoissa, tai sitten työtehtävän 
tai toimialan mukaisesti määräytyvässä ammatillisessa ja asemaan 
liittyvässä erikoisosaamisessa (Kangasniemi, Hipp, Häggman-Laiti- 
la, Kallio, Karki, Kinnunen, Pietilä, Saarnio, Viinamäki, Voutilainen 
& Walden 2018). Kuvioon 1 on koostettu yhteenvetoa osaamisen kä- 
sitteen sisällöstä yksilön työelämänäkökulmasta. Nämä osaamisen 
osa-alueet koskettavat organisaatioiden koko henkilöstöä, niin työn- 
tekijöitä kuin johtajiakin. 


sekä THL:n osahankkeen ”Muuttuva työ” tuloksia, jotka perustuvat meneillään 
olleeseen sosiaali- ja terveyspalvelujen integrointiin. Artikkelissa käytetyt aineis- 
tositaatit ovat esimerkkejä kyseisen tutkimuksen haastatteluaineistosta, eikä niitä 
ole julkaistu aikaisemmin. 

OSAAMINEN 


+ Työssä tarvittavien ominaisuuksien ja taitojen käyttäminen tavoitteiden saavuttamiseksi 


+ Ammatillinen osaaminen työtehtävän ja toimialan mukaisesti määräytyvää, yleinen työelämä- 
osaaminen, kuten digitaaliset ja sosiaaliset taidot, tehtäväriippumatonta 


* Osaaminen kasvaa kokemuksen, kuten osallistumisen ja havainnoinnin, myötä 


ETIIKKA 


e Henkilökohtaiset 
moraaliset arvot 


+ Ammatilliset arvot 
esimerkiksi alan 
lakeihin ja normei- 
hin liittyen 

+ Ammatillisten ja 
henkilökohtaisten 
arvojen sovittava 


TIEDOT 


e Opiskelemalla 
saatu teoreettinen 
tieto 

+ Käytännön 
kokemuksista 
saatu tieto 


+ Auttaa löytämään 
parhaimman 
toimintatavan 


TAIDOT 


e Yksilön kyvyt 
käyttää tietojaan 
johonkin toimin- 
taan tehokkaasti 

+ Esimerkiksi 
käden taidot, 
havainnointitaidot 
ja sosiaaliset 
taidot 


ASENTEET 


* Yksilön valmius 
suhtautua 
suotuisasti tai 
epäsuotuisasti 
mm. asioihin, 
ihmisiin tai ajatte- 
lutapoihin 


Eivät pysyviä, 
oppimisprosessit 


MINÄ- 
PYSTYVYYS 


+ Yksilön käsitys 
kyvyistään ja 
valmiuksistaan 
vaikuttaa johonkin 
asiaan 


* Konteksti- ja tilan- 
nesidonnaista 


e Muuttuvampi kuin 
esim. itsetunto 


ivat vaikuttaa 
yhteen voiva 
N 


PAS I PAN PAN 


Kuvio 1. Osaamisen osa-alueet työelämänäkökulmasta tarkasteltuna 
(Cheetham & Chivers 2005; Hanhinen 2010; Kangasniemi ym. 2018, 12-13) 


Osaamisvaatimuksiin ja niiden muutoksiin vaikuttavat muun muas- 
sa ammattien sisäiset tarpeet sekä toimintaympäristössä tapahtuvat 
pitkän ja lyhyen aikavälin muutokset. Sosiaali- ja terveysalalla näitä 
ovat palveluintegraation lisäksi esimerkiksi väestön ikääntyminen, 
hyvinvointi- ja terveyserojen kasvu, palvelujen käyttäjien ja henki- 
löstön monikulttuuristuminen, tietoteknologian kehittyminen sekä 
alue-erot palvelujen kysynnässä ja mahdollisuuksissa järjestää pal- 
veluja. Nämä kaikki vaikuttavat lainsäädännön muutostarpeisiin ja 
ammattien sisältöihin, ja edellyttävät sekä työntekijöiltä että johta- 
jilta sopeutumista ja oman osaamisen kehittämistä. (Kangasniemi 
ym. 2018; Juujärvi ym. 2019; Kaihlanen, Laulainen, Niiranen, Keski- 
mäki, Hietapakka & Sinervo 2019.) Muutokset edellyttävät myös or- 
ganisaatioiden uudistamista ja kehittämistä vastaamaan muuttuvan 
toimintaympäristön tarpeita, mikä sekin vaatii kaikilta työyhteisön 

jäseniltä uutta osaamista, ja joskus kykyä luopua aikaisemmista toi- 
mintatavoista tai työhön liittyvistä asenteista. 

Yksi integraation ulottuvuus on arvoihin, kulttuuriin ja visioon 
liittyvä normatiivinen integraatio (ks. Taskinen & Hujala 2020 tässä 
julkaisussa). Tämä linkittyy eettiseen osaamiseen, eli henkilökoh- 
taisiin ja ammatillisiin arvoihin (ks. kuvio 1). Toimintaympäristön 
muutosten myötä myös eettinen osaaminen tulee muuttumaan. Se 
korostuu etenkin sosiaali- ja terveyspalveluissa, joissa ammattieetti- 
set periaatteet ja ohjeet ovat aina ammatillisuuden taustalla ja toimin- 
taa ohjaamassa. Ne yhdistettynä lainsäädännön osaamiseen luovat 
pohjan asiakastyölle ja palvelujen järjestämiselle. Palvelujen yhteen- 
sovittaminen integraatiohengessä tuo uudenlaisia asiakaslähtöisy y- 
teen, kustannustehokkuuteen ja sosiaaliseen oikeudenmukaisuuteen 
liittyviä haasteita. Henkilöstö ei voi katsoa enää asioita pelkästään 
omasta ammatillisesta näkökulmasta, jota sektoroitunut toimin- 
takulttuuri on korostanut, vaan palvelujen yhteensovittamisessa 
olennaista on asiakkaiden tarpeiden ja oikeuksien tunnistaminen. 
(Juujärvi ym. 2019.) Toimintaympäristön muutokset ja palvelujen 
yhteensovittaminen tulee mitä luultavimmin korostamaan aiempaa 
enemmän asioiden katsomista palvelujen käyttäjien näkökulmasta, 
mikä parhaimmillaan vahvistaa arvopohjaa syvenevälle eri ammat- 
tialojen ja toimintasektoreiden yhteistyön kehittämiselle. 

Palvelujen integrointi alueellisesti samaan organisaatioon, ja 
moniammatillisten asiakaslähtöisten kokonaisuuksien rakentami- 
nen saman organisaation tai palvelukokonaisuuden yhteyteen, edel- 
lyttävät henkilöstöltä oman erikoisalan hallinnan lisäksi muiden 
ammattiryhmien työn sisältöjen tuntemusta. Se korostuu esimerkik- 
si tehtäessä asiakas- ja palvelusuunnitelmia monialaisia ja eri ammat- 
tiryhmien yhdessä tuottamia palveluja tarvitseville asiakkaille. Täl- 
löin tiedonjakaminen toisille ammattilaisille on tärkeää, jolloin on 
osattava nähdä, ettei moniammatillinen yhteistyö vähennä oman eri- 
tyisosaamisen merkitystä, vaikka sellaista huolta saattaakin esiintyä. 
Integraatioon, kuten asiakaslähtöisyyteen ja toisten alojen tuntemuk- 

seen, liittyvät osaamistarpeet kohdistuvat etenkin perusterveyden- 
huoltoon ja ikäihmisten palvelusektoreille, joissa eri alojen välinen 
yhteistyö on ollut vieraampaa kuin sosiaalipalveluissa. (Juujärvi ym. 
2019; Kaihlanen ym. 2019; Nummela, Juujärvi & Sinervo 2019.) 


”Kyllä mä aattelisin, että tämmönen muuntuva organisaa- 
tio niin sen kehittämisosaamisen hankkiminen on tärkee- 
tä. Mutta ei minkään -ismin alaisuudessa, vaan se että ym- 
märtäis sitä systeemiä, jonkinlaista systeemiajattelua ehkä 
pitäis olla enemmän. Että nää rupee olemaan niin moni- 
mutkaisia nää ympäristöt ja asiat missä toimitaan, että ei 
voi vain yhtä asiaa katsoa, pitää aina nähdä mihin muu- 
hun se liittyy. Ja se on ehkä se vaikeus. Pienessä yksikössä 
on helpompi nähdä se oma toiminta ja sen oman yksikön 
tehtävät, mutta sitten osana isoo organisaatiota niin se on 
semmonen, yhteistyötaidot.” (Johdon edustaja) 


Muiden ammattialojen tuntemiseen liittyvän tiedon lisäksi kehittä- 
minen edellyttää siis vuorovaikutukseen ja verkostoitumiseen liit- 
tyviä sosiaalisia taitoja sekä yhteistyömyönteistä asennoitumista ja 
positiivista käsitystä omista kyvyistä ja taidoista (ks. Mönkkönen & 
Kekoni 2020 tässä julkaisussa). Hyvä esimerkki integraatiota edistä- 
västä käytänteestä on erilaiset verkostopalaverit, joissa eri ammat- 
tiryhmien edustajat kokoontuvat käsittelemään yhteisen asiakkaan 
asioita. Tällaiset kokoontumiset edistävät eri professioiden tunte- 
musta toistensa osaamisesta ja ajattelutavoista lisäten heidän yhteis- 
työtään myös jatkossa. (Sinervo & Keskimäki 2019.) Toinen inte- 
graatiota edistävä käytäntö on erikoisammattilaisten jalkauttaminen 
peruspalveluihin, kuten psykologien työskentely lastenneuvoloissa, 
tai sosiaalityöntekijöiden sijoittaminen sairaaloiden akuuttivastaan- 
otoille (Hujala & Lammintakanen 2018, 42). Molemmat esimerkit 
edellyttävät työntekijöiltä yhteistyötaitojen lisäksi yhteistyömyön- 
teistä asennoitumista sekä uskoa omiin kykyihin ja taitoihin. 
Organisaation uudistaminen integraatiota edistävällä tavalla 
edellyttää henkilöstöltä myös erilaisten uusien digitaalisten työvä- 

lineiden käyttötaitoja sekä digitalisaation potentiaalin tunnistamis- 
ta. Etäyhteydet ja pikaviestipalvelut esimerkiksi mahdollistavat eri 
alojen ammattilaisten välisen nopean ja joustavan pikakonsultoin- 
nin sekä tiedonvaihdon. Tällaiset uudet toimintatavat haastavatkin 
totuttuja rajoja sekä niihin liittyviä byrokraattisia rutiineja. (Hu- 
jala & Lammintakanen 2018, 38.) Taitojen lisäksi tässäkin asiassa 
asenteilla on suuri merkitys. Palvelujen integroinnissa edellytetään 
digitaalisten välineiden ja raportointikäytänteiden hallintaa sekä 
tiedonhakutaitoja, jotta asiakkaita pystytään palvelemaan heidän 
tarpeitaan vastaavalla tavalla ja seuraamaan heidän kulkuaan palve- 
luprosesseissa sekä varmistamaan, että he saavat tarvittavat palvelut. 
Etenkin asiakasrajapinnan työntekijöiden olisi siis osattava hyödyn- 
tää järjestelmiä, mutta myös tunnistettava mikä vaatii kehittämistä. 
Asiakkaiden hyödyntämät digitaaliset palvelut saatetaan kuitenkin 
kokea sosiaali- ja terveysalan ammattilaisten keskuudessa uhaksi, 
sillä ne muuttavat ammatti-identiteettiä ja työnkuvaa. (Juujärvi ym. 
2019; Nummela ym. 2019.) Organisaation kehittäminen vaikeutuu tai 
tulee jopa mahdottomaksi, mikäli digitaaliset palvelut koetaan uhka- 
na. Tämä korostaa eettisen osaamisen tärkeyttä: ammattilaisen on 
osattava katsoa organisaation toiminnan kehittämistä työskentelynä 
sekä palvelukokonaisuuden että asiakkaan edun ja oikeuksien puo- 
lesta, eikä oman ammatti-identiteetin säilyttämisenä. 
Organisaatioiden uudistamista ja työntekijöiden keskinäistä, 
uudenlaista yhteistyötä saattaa kuitenkin hankaloittaa se, että muo- 
dostuvat tai äskettäin uudistetut organisaatiot voivat olla pitkien 
etäisyyksien päässä toisistaan, jolloin ne muodostuvat maantieteel- 
lisesti laajoista kokonaisuuksista. Työntekijöiden ja organisaation 
kaikkien toimijoiden väliset etäisyydet saattavat muodostua hyvin 
pitkiksi. Myös eri tason johtajat voivat olla hyvinkin kaukana omis- 
ta kollegoistaan (Zitting, Niiranen & Laulainen 2020a). Tällöin jo 
saman yksikön ja johtajan työntekijät saattavat olla hyvin kaukana 
toisistaan, ja vielä kauempana saattaa olla yksikkö, jonka kanssa pi- 
täisi integraation myötä tehdä yhteistyötä. Tällainen hajautettuna 

ja eri paikoissa työskenteleminen, sekä yhteistyön kehittäminen, on 
luonteeltaan erilaista kuin lähellä toisia keskitetysti työskentelemi- 
nen. Digitaalinen vuorovaikutus ja ”etäläsnäolo” ovat erilaisia kuin 
perinteinen kasvokkainen vuorovaikutus ja työskentely samoissa 
tiloissa. (Esim. Duncan & Schoor 2015; Niiranen 2016, 301; Zitting 
ym. 2020a.) Hajautetussa organisaatiossa työskentely ja toiminnan 
kehittäminen edellyttävät etenkin digitaalisia taitoja, mutta myös 
työntekijöiden kykyä autonomisuuteen, itseohjautuvaan työskente- 
lyyn johtajan sijaitessa eri toimipisteessä ja/tai eri paikkakunnalla ja 
johtaessa pääosin sähköpostitse tai videoneuvotteluyhteyden kautta 
(esim. Ollila, Raisio, Vartiainen, Lindell, Pernaa & Niemi 2018). 
Tällainen itseohjautuvuus korostaa sekä asenteiden merkitystä 
että etenkin minäpystyvyyttä eli ammattilaisen uskoa ja luottamusta 
omiin kykyihin ja valmiuksiin selviytyä tilannekohtaisista haasteista 
(Bandura 1977). Etätyöskentelyyn liittyvät monet osaamisvaatimuk- 
set ovat joissakin organisaatioissa saattaneet nostaa kynnystä etätöi- 
den tekemiseen. Keväällä 2020 monissa organisaatioissa jouduttiin 
kuitenkin uudenlaisen tilanteen eteen, kun koronapandemian myötä 
suositeltiin etätöihin siirtymistä. Tällöin sellaisissakin organisaa- 
tioissa, joissa etätyöt eivät aiemmin olleet rutiinia, jouduttiin opet- 
telemaan ja soveltamaan näitä tutkimuskirjallisuudessa esille tuotuja 
taitoja ja käytäntöjä. Tällainen ulkopuolisen tekijän synnyttämä pak- 
ko on saattanut muuttaa monien organisaatioiden ja niiden henki- 
löstön asennoitumista etätyöskentelyä kohtaan, ja vähentää etätöitä, 
etäpalveluja ja etäyhteistyötä kohtaan tunnettuja ennakkoluuloja. 
Integraatiotavoitteiden mukaisesti uudistuvien sosiaali- ja tervey- 
denhuollon organisaatioiden kehittäminen edellyttää henkilöstöltä, 
työntekijöiltä sekä myös johtajilta, kaikkia osaamisen osa-alueita: 
eettistä osaamista, uudenlaisia tietoja ja taitoja, uudenlaista asennet- 
ta sekä uskoa omiin kykyihin ja valmiuksiin selviytyä muuttuvissa 
organisaatioissa. Etenkin sosiaali- ja terveyspalveluissa etiikka luo 
pohjan toiminnalle, mutta muutkin osa-alueet ovat tärkeitä. Vaikka 
asenteet saattavat olla suurin este organisaatioiden kehittämiselle, 
nekään eivät ole pysyviä, vaan esimerkiksi oppimisprosessit voivat 

vaikuttaa asenteisiin. Organisaation koko henkilöstön panos kehit- 
tämisessä on tärkeää, mutta usein saattaa käydä niin, että työnteki- 
jöiden osaaminen jää hyödyntämättä. Siksi sen merkitys olisi hyvä 
osata tunnistaa. 


Miten työntekijöiden osaaminen 
kanavoidaan uudistamisen voimavaraksi? 


Työntekijät ovat tärkeässä roolissa sosiaali- ja terveyspalvelujen 
uudistamisessa. Heillä on palvelutarpeisiin, palvelujen integroimisen 
kriittisiin pisteisiin ja palvelujen vaikuttavuuteen liittyvää kokemus- 
ta sekä ymmärrystä asiakasrajapinnalta ja paljon eri palveluja tar- 
vitsevien asiakkaiden palveluprosesseista. Heillä on näin osaamista, 
jota tarvitaan paitsi uudistamisen onnistuneeseen toimeenpanoon 
niin myös erilaisten vaihtoehtojen tunnistamiseen, innovoimiseen 
ja mahdollisten vaikutusten ennakointiin. Jotta tämä laaja-alainen 
osaaminen, jonka eri osa-alueita kuvattiin edellisessä luvussa, saa- 
daan uudistamisen voimavaraksi, edellyttää se työntekijöiltä erityisiä 
työntekijyystaitoja. Ne ovat esimerkki yleisestä, geneerisestä, osaami- 
sesta, jonka tarve tulee korostumaan entisestään sosiaali- ja tervey- 
denhuollon työntekijöillä (ks. esim. Kangasniemi ym. 2018). Tässä 
artikkelissa tarkastelemme näitä työntekijyystaitoja uudistamisen 
voimavarana ja nostamme esiin erityisesti sen, mitä työntekijöiltä 
edellytetään uudistamisen edistämiseksi organisaatiotason ja johta- 
misen kysymyksenä. 

Työntekijöiltä odotetaan aktiivista panosta organisaation hyväk- 
si niin yksilöllisinä, ammatillisina kuin yhteisöllisinäkin toimijoi- 
na. Kyseisestä, erityisesti työntekijöihin kohdistuvasta, odotuksesta 
puhutaan organisaatiokansalaisuutena (organizational citizenship 
behavior, OCB; esim. Organ 1988; Laulainen 2010). Englanninkieli- 
nen käsite on suomennettu myös työyhteisötaidoiksi (ks. esim. Nuu- 
tinen, Heikkilä-Tammi & Manka 2014) ja alaistaidoiksi (ks. Keskinen 
2005). 

Organisaatiokansalaisuudella tarkoitetaan esimerkillistä työnte- 
kijyyttä ja työyhteisön ja organisaation jäsenyyttä, joka vahvistaa or- 
ganisaation toimintaa, ja jolla on yhteys muun muassa organisaation 
menestykseen, palvelujen laatuun ja vaikuttavuuteen sekä henkilös- 
tön työhyvinvoinnin kokemuksiin (ks. esim. Podsakoff, Whiting, 
Podsakoff & Blume 2009; Rose 2016). Organisaatiokansalaisuus on 
perinteisesti näyttäytynyt auttamisena, tunnollisuutena, reiluute- 
na, huomaavaisuutena ja eräänlaisena kansalaishyveellisyytenä, eli 
vastuullisena osallistumisena organisaation poliittiseen toimintaan. 
Näin se on näyttäytynyt organisaation tasapainoa ylläpitävänä toi- 
mintana ennemmin kuin sitä haastavana. (Organ 1988.) 2000-luvulla 
organisaatiokansalaisuuteen on yhä enemmän liitetty organisaatioi- 
den uudistamista edistäviä piirteitä, kuten aloitteellisuutta, aktiivi- 
suutta, innovatiivisuutta, itsensä kehittämistä ja kriittisyyttä (esim. 
Podsakoff, MacKenzie, Paine & Bachrach 2000; Laulainen 2010). 
Niissä korostuu työntekijöiden osaamisen jakaminen, hyödyntämi- 
nen ja vahvistaminen suhteessa organisaation muihin toimijoihin 
kollegoista johtajiin. Ne ovat erityisen tärkeitä uudistettaessa sosiaa- 
li- ja terveyspalveluja integraation hengessä. 

Työntekijöiltä odotetaan aktiivista panostusta organisaation toi- 
minnan kehittämiseen yksilöllisinä, ammatillisina ja yhteisöllisinä 
toimijoina eli erityistä muutosta edistävää organisaatiokansalaisuut- 
ta (change-oriented organizational citizenship behavior). Siihen sisäl- 
tyy vastuun kantamista organisaation kehittämisestä ilman työtehtä- 
viin tai asemaan perustuvaa pakkoa tai velvoitetta (vrt. Organ 1997). 
Näin muutosta edistävän organisaatiokansalaisuuden odotus koh- 
distuu erityisesti työntekijöihin, joiden perustehtävään kyseinen laa- 
ja organisaatiotasoinen vastuunkanto ei ole perinteisesti sisältynyt. 
Lisäksi sitä kuvaavat aloitteellisuus, muutosmyönteisyys, innovatii- 
visuus, joustavuus ja vaikuttaminen. (Bettencourt 2004; Choi 2007; 
Seppälä, Lipponen, Bardi & Pirttilä-Backman 2012; Vigoda-Gadot & 
Beeri 2012; Arola, Laulainen & Pehkonen 2018.) Muutosta edistävä 
organisaatiokansalaisuus näkyy aktiivisena näkemysten ja kokemus- 

ten esiin tuomisena ja toimintana organisaation hyväksi (ns. voice 
behavior esim. Vigoda-Gadot & Beeri 2012; Burke & Cooper 2013). 
Se voi myös vaatia rohkeutta ja erilaisten toimintaa ja yhteistyötä pe- 
rinteisesti määräävien rajojen koettelua ja ylittämistä. Käytännössä 
näkemysten ja kokemusten esiin tuominen voi tarkoittaa epäkohtien 
näkyväksi tekemistä ja marginaaliin jäävien puolesta puhumista. Ne 
ovat esimerkkejä tavoista tuoda sosiaali- ja terveydenhuollon am- 
mattilaisten kokemustietoa uudistamiskeskusteluun. Se on tärkeää 
uudistettaessa sosiaali- ja terveydenhuollon palveluja vastaamaan 
moninaisiin ja erilaista asiantuntijuutta vaativiin asiakastarpeisiin. 


”Ainakin avointa vuoropuhelua siitä, että mihin suuntaan 
me lähetään viemään näitä palveluja ja asioita. Heillä [työn- 
tekijöillä] on kuitenki se asiakaskunnan kautta tullu asian- 
tuntijuus ja tietotaito vankka, ni jotenki he vois olla siinä 
mukana... ohjaamassa sitä et mihin suuntaan kehitetään 
palveluja ja toimintoja myös. Sillä lailla olla osa sitä johta- 
juutta et se ei oo sitä et me jossaki tiimissä, johtajan tiimissä 
katotaan, vaan pikemminkin että he on osallisia siinä että, 
kun tehdään tätä muutosta, mihin suuntaan viedään, mitä 
palveluja kehitetään mihinki päin ja minkälaisia toiminta- 
kulttuureja, tiimityön muotoja, parityön muotoja verkos- 
totyön muotoja täällä rakennetaan. Hyvinki merkittävässä 
roolissa nään siinä mielessä. Mut se että heiltä pitää osata 
sitte ottaa myös se tieto sieltä ja se on varmaan myös se, 
vois aatella lähiesimiesten tehtävä sitte seuraavassa vaihees- 
sa et me jotenkin haetaan sitä tietoo täältä työntekijätasol- 
ta. (...) se myös tuo sitte työntekijöille sitä että hekin kokee 
olevansa osa tätä organisaatiota et ku he voi olla osallisia 
et sen osallisuuden lisääminen, sitä kautta sitte justiin sitä, 
olla myös johtamassa sitä muutosta. Se ei synny itestään, 
et työntekijät ei itestään lähe. Sen on huomannu että heitä 
pitää aktivoida, keskustelemaan ja nostamaan esille niitä 
asioita et se ei lähe automaattisesti siellä jossakin tiimiko- 
kouksessakaan tai näin vaan se pitää jotenkin johdatella 

heiät työstämään, sieltä valtavasti tulee sitä hyvää pohjaa ja 
tietoo.” (Lähijohtaja) 


Edellinen esimerkki sosiaali- ja terveyspalvelujen kentältä havainnol- 
listaa muutosta edistävän organisaatiokansalaisuuden paradoksaali- 
suuden; toisaalta työntekijöihin kohdistuvan aktiivisen toimijuuden 
ja autonomisuuden odotuksen ja toisaalta tarpeen aktivoida, rohkais- 
ta ja tukea tähän odotukseen vastaamista. Ei ole itsestään selvää, että 
nämä odotukset ja vaikuttamismahdollisuudet ovat tasapainossa, ja 
että työntekijöillä on aidosti lupa ja tilaa vaikuttaa palvelujen uudis- 
tamiseen (ks. myös Ollila ym. 2018, 247; Arola 2020). Kansainvälis- 
ten organisaatiokansalaisuustutkimusten (esim. Bettencourt 2004; 
Vigoda-Gadot & Beeri 2012) mukaan keskeisiä työntekijöiden muu- 
tosroolia vahvistavia tekijöitä ovat työyhteisön ilmapiiriin (kuten 
avoimuuteen), toimijoiden välisiin suhteisiin (kuten luottamukseen, 
tukeen, hierarkkisuuteen) ja toimintakäytänteisiin (kuten viestin- 
tään, kehittämis- ja päätöksentekoprosesseihin) liittyvät tekijät. Ne 
ovat tekijöitä, jotka kytkeytyvät yleisemminkin erilaisiin organisaa- 
tioiden ilmiöihin, kuten luottamuksen rakentumiseen, sitoutumi- 
seen ja työhyvinvointiin. Osaamisen jakaminen, hyödyntäminen ja 
vahvistaminen sosiaali- ja terveydenhuollon uudistamisprosesseissa 
on siis monen eri tekijän summa, eikä tilanteisiin aina löydy yhtä 
oikeaa ratkaisua. Työntekijöiden muutosrooliin voivat vaikuttaa niin 
rakenteelliset ja organisaatiokulttuuriin liittyvät tekijät kuin myös 
ammatillisiin käytänteisiin ja yksilön omiin asenteisiin liittyvät teki- 
jät. Erityisen tärkeänä korostuu johtaminen. Johtajilta edellytetään- 
kin muutosta edistävää ja työntekijöiden osaamista aktiivisina muu- 
tostoimijoina vahvistavaa johtamisosaamista. 

Millaista johtamisosaamista integroituvien 
palvelujen uudistaminen edellyttää? 


Sosiaali- ja terveyspalvelut pohjautuvat vahvasti ammatilliseen osaa- 
miseen, eikä jonkin tietyn alan substanssiosaamisen merkitys tule 
jatkossakaan vähenemään. Palvelujen integrointi ja yleistyvät moni- 
ammatilliset työryhmät kuitenkin edellyttävät yhä useammassa 
tehtävässä ja organisaatioiden kehittämisessä eri ammattiryhmien 
osaamista ja sen yhdistämistä. Tämä asettaa uusia osaamisvaatimuk- 
sia myös johtajan työlle ja tietoperustalle. Palvelutarpeiden moni- 
alaistuminen ja palveluintegraatio edellyttävät, että eri ammattien 
edustajat, työntekijöiden lisäksi myös johtajat, osaavat työskennellä 
yhdessä, tuoda yhteiseen kehittämiseen omaa osaamistaan ja muo- 
dostaa näin joustavia ja erilaista ammatillista osaamista — sekä osaa- 
misen taustalla olevaa tutkittua tietoa - yhdistäviä kokonaisuuksia 
(esim. Zitting, Laulainen & Niiranen 2019). Tämä korostuu myös 
tarkasteltaessa integroivaa johtamista (ks. Hujala, Mustonen, Klinga, 
Lammintakanen, Laulainen & Taskinen 2020 tässä julkaisussa; Hu- 
jala, Laulainen, Taskinen, Aunola & Martikainen 2020). Integraatiota 
edistävät käytänteet, kuten budjetoinnin uudistaminen, eri toiminto- 
jen sijoittelu samoihin tiloihin, työskentelyprosessien kehittäminen, 
kumppanuuksien luominen, ja muuttuvaan työnjakoon kuuluvien 
uudenlaisten roolien esittely henkilöstölle, kuuluvat pääasiallisesti 
johtajien vastuulle. Tämä korostaa johtamisen sekä eri tasojen johta- 
jien osaamisen tärkeyttä integraation toteuttamiselle. (Miller & Stein 
2020.) 

Johtajilta edellytetään aiemmin kuviossa 1 esitettyjä osaamisen 
osa-alueita, mutta heillä on oltava myös erityistä johtamisosaamista 
(management and leadership competence). Sillä tarkoitetaan johtajien 
kykyä tunnistaa organisaationsa toimintaympäristöstä tulevat vaati- 
mukset ja ohjausmekanismit. Lisäksi siihen sisältyvät johtajien työs- 
sään tarvitsemat tiedot, taidot ja asenteet, joita voidaan kehittää ja 

oppia työ- ja koulutusorganisaatioissa eri menetelmiä hyödyntämäl- 
lä. (Sinkkonen & Taskinen 2005; Yukl 2010; Niiranen 2014; Pihlainen 


ym. 2016; Pihlainen, Kivinen & Lammintakanen 2019.) Kuvioon 2 on 


koottu eri tutkimuksissa esiintyneitä johtamisosaamisen jaotteluja. 


LT 4) 
HENKILOSTO- 


JOHTAMINEN 
Esimerkiksi: 


e Henkilöstöhallinnon 
tehtavat 


+ Henkilöstömitoitukset 

e Työhyvinvointi 

+ Työntekijöiden motivointi 
ja sitouttaminen 


+ Palautteenanto ja ristiriito- 
jen käsittely 


( TALOUSJOHTAMINEN | 


Esimerkiksi: 


Kustannustietoisuus ja 
-vastuu 


Vaikuttavuuden arviointi 
Budjetointitaidot 


Tunnuslukujen tulkinta 


Resurssien ymmärrys 


Markkinoinnin ymmärrys 


( N 
YLEISET JOHTAMIS- 


TAIDOT 
Esimerkiksi: 
+ Strateginen ajattelu 
e Kokonaisuuksien hallinta 
+ Päätöksentekokyky 


e Johtopäätösten 
tekotaidot, arviointitaidot, 
ongelmien ratkaisutaidot 


+ Digitaaliset taidot 


N 7 
JOHTAMISOSAAMINEN 
+ Työssä tarvittavat tiedot, taidot, kokemus, asenteet, etiikka ja minäpystyvyys 
+ Työtehtävä ja toimiala vaikuttavat tarvittavaan osaamiseen 
+ Voidaan oppia ja kehittää sekä koulutuksessa että työpaikoilla eri menetelmin 
( VERKOSTOT JA MO- D ( muutos JA KEHITTÄ- ) (KONTEKSTIIN JA sUBS-) 
NIAMMATILLISUUS MINEN TANSSIIN LIITTYVÄ 
Esimerkiksi: Esimerkiksi: OSAAMINEN 
Esimerkiksi: 


* Organisaation sisäisten ja 
ulkoisten suhteiden raken- 
taminen ja ylläpitäminen 


+ Eri toimialueiden ja oman 
osaston koordinointi 


+ Eri toimijoiden tuntemus 
+ Viestintä- ja neuvottelu- 


seka esiintymistaidot 


+ Organisaation ja suunnit- 
telun kehittäminen 


e Uusien toimintatapojen 
luominen 


* Laadun parantaminen 


e Tutkimus- ja tieteellisen 
tiedon soveltamistaidot 


€ Projektijohtaminen J 


+ Substanssiosaaminen 

* Organisaation tehtävien ja 
prosessien tunteminen 

e Poliittisten ja lainsäädän- 
nöllisten järjestelmien 
tunteminen 


N A 


Kuvio 2. Johtamisosaamisen jaottelu erilaisiin osa-alueisiin 

Kuten kuviosta 2 näkyy, johtajilta odotetaan monenlaista konteks- 
tista riippumatonta osaamista. Tätä ovat esimerkiksi yleiset johta- 
mistaidot sekä henkilöstöjohtamiseen liittyvä osaaminen. Sosiaali- 
ja terveyspalveluissa johtajat tarvitsevat myös kontekstiin liittyvää 
osaamista, kuten lainsäädännön sekä sosiaali- ja terveyspolitiikan 
tuntemusta ja edes jonkin verran substanssiosaamista. Sinkkonen ja 
Taskinen (2005, 82) tuovat esille, että johtajan tehtävissä tarvittava 
osaaminen riippuu tilanteesta; esimerkiksi lähijohtaja tarvitsee eri- 
laista osaamista kuin strategisella tasolla toimiva toimialajohtaja. 
Kuviota 2 tarkasteltaessa voikin ajatella, että lähijohtajalla korostuisi 
substanssiosaamisen merkitys, kun taas ylemmällä strategisemmalla 
tasolla painottuisi kokonaisuuksien hallinta sekä toiminnassa ja sen 
johtamisessa tarvittavien verkostojen ylläpitäminen. Tämäkään ei 
kuitenkaan ole niin suoraviivaisesti pääteltävissä, etenkään nykyisis- 
sä uudistuvissa sosiaali- ja terveydenhuollon organisaatioissa, joissa 
palveluja integroidaan laajoiksi moniammatillisiksi kokonaisuuk- 
siksi. Lisäksi erityisesti 2000-luvun aikana toteutetut organisaatio- 
uudistukset ja erityisesti organisaatioiden toimintarakenteiden 
madaltaminen ovat johtaneet siihen, että kuviossa 2 esitettyjen 
johtamisen erilaisten sekä organisaation sisäisiin kysymyksiin että 
toimintaympäristön kanssa tehtävään yhteistyöhön liittyvien ulot- 
tuvuuksien hallintaa edellytetään yhä selkeämmin kaikilta eri tason 
johtajilta (Niiranen 2014, 51-53). 

Etenkin lähi- ja keskijohdon tehtäväkenttä on laajentunut. Heidän 
tehtävänään on toimeenpanna strategisen johdon asettamia integraa- 
tioon liittyviä tavoitteita sekä osallistua itsekin organisaation kehit- 
tämiseen. Heidän tehtävänsä ovat siis muovautuneet yhä laajemmiksi 
kokonaisuuksiksi ja strategisempaan suuntaan. Tällöin heiltä edelly- 
tetään integraatiota edistävään yhteistyöhön liittyvää osaamista, ku- 
ten kokonaisuuksien hallintaa, organisaation eri toimijoiden ja toi- 
mialojen tuntemusta sekä verkostoitumis- ja viestintätaitoja. Etenkin 
lähijohtajien on tehtävä aiempaa enemmän verkostoyhteistyötä, mikä 

tuottaa heille entistä enemmän verkostoihin liittyviä osaamisvaati- 
muksia. (Zitting ym. 2019.) 

Eri tason johtajien onkin hyvä tuntea eri ammattiryhmien ja toi- 
mialojen erityispiirteitä sen verran hyvin, että verkostojen rakenta- 
minen eri toimialojen välillä onnistuisi, ja että moniammatillisten 
tiimien eri ammattilaisten osaaminen ja potentiaali pystyttäisiin 
huomioimaan kehittämistyössä. Toisinaan johtajan työssä näkyvät 
eri ammattiryhmien keskinäiset jännitteet tai toiveet siitä, että johta- 
ja tukisi erityisesti jotain tiettyä ammattiryhmää, esimerkiksi niitä, 
joilla on mahdollisesti sama ammatillinen koulutus kuin johtajalla 
itselläänkin (Niiranen 2016, 311-312). 

Siksi johtajien osaamisessa korostuvat eri ammattialoihin liit- 
tyvän tiedon lisäksi myös henkilöstön johtamiseen ja motivointiin, 
palautteenantoon ja työhyvinvoinnin tukemiseen liittyvät taidot. 
Voidaan siis puhua integraatiota edistävään johtajuuteen liittyvästä 
osaamisesta. (Zitting ym. 2019.) Sitä tarvitaan myös muutosta edistä- 
vän organisaatiokansalaisuuden vahvistamisessa. Käytännössä joh- 
tajien pitäisi hallita vuorovaikutukseen perustuva valmentava johta- 
minen, jossa he toimivat pääasiallisesti työntekijöiden motivoijina, 
valmentajina ja keskusteluttajina. Työntekijät tulisi nähdä aktiivisi- 
na muutosten katalysaattoreina, suunnittelijoina ja toimeenpanoon 
osallistujina, ja integraation edistäminen vaatiikin juuri niin sanot- 
tua leadership-osaamista (Aitken & von Treuer 2014; Kaihlanen ym. 
2019; Miller & Stein 2020). 


» 


. niin edelleen semmonen ihmisten johtaminen, myös 
sellanen, et mitä se johtaminen on muuta ku jonku ohjelä- 
pysköitten laatimista tai, tai niitten hyväksymistä, ja lait- 
tamista intraan. Just se semmonen leadership-osaaminen, 
kyllä ois, tosi tarpeellista, ihmisten kannustaminen jos ha- 
lutaan että, meillä, on... päästään semmoseen jotenki jous- 
tavampaan organisaatioon jossa nousee alotteita ja kehittä- 
misajatuksia, niin sillon se, niinku esimiehiltähän se vaatii. 

Ei se, henkilöstö ei tee yhtään mittään, kehitä, jos esimies ei 
00 sen homman takana.” (Johdon edustaja) 


Sosiaali- ja terveydenhuollon integroituvissa ja maantieteellisesti 
laajenevissa organisaatioissa näkyvät selvästi etäjohtamiseen liit- 
tyvät osaamisvaatimukset: johtajalla saattaa olla useita kymmeniä 
työntekijöitä eri puolilla aluetta, jolloin heihin ollaan enimmäkseen 
yhteydessä puhelimitse, sähköpostitse tai videoyhteydellä. Samalla 
työntekijät saattavat kuitenkin toivoa lähijohtajiltaan aktiivista läs- 
näoloa. Työntekijöiden tukeminen ja kannustaminen palvelujen ke- 
hittämistyössä on siis hyvin erilaista, kun työntekijät ovat hajallaan 
ympäri toiminta-aluetta verrattuna siihen, että he toimivat saman 
katon alla. Hajautetun organisaation johtaminen edellyttää johtajalta 
uudenlaista, muun muassa digitaaliseen vuorovaikutukseen liittyvää 
osaamista työntekijöidensä johtamisessa. (Juujärvi ym. 2019; Zitting 
ym. 20204.) 

Johtajan yhdistävä rooli voi olla tärkeä, vaikka eri alojen työnteki- 
jät toimisivat saman katon alla. Integraatiota on pyritty edistämään 
luomalla niin sanottuja hyvinvointiasemia, joissa samaan rakennuk- 
seen on sijoitettu eri professioiden edustajia ajatuksella, että asiakkaat 
saisivat palveluja yhden luukun periaatteella. Yhteisissä tiloissa toi- 
mimisesta huolimatta työntekijöiden yhteistyö on kuitenkin voinut 
olla vähäistä. Tähän on pyritty vastaamaan asettamalla hyvinvoin- 
tiasemalle sen päivittäisiohtamisesta vastaava henkilö, joka pyrkii 
koordinoimaan ja myös aktivoimaan hyvinvointiaseman eri toimin- 
tojen päivittäistä yhteistyötä. (Sinervo & Keskimäki 2019.) 

Tarkasteltaessa kuviota 2 voi todeta, että integroituvien sosiaali- 
ja terveyspalvelujen kehittäminen edellyttää johtajilta ilman muuta 
kehittämiseen liittyvää johtamisosaamista. Integraation tehokas 
edistäminen edellyttää enemmän osaamista henkilöstöjohtamises- 
sa, jossa korostuu etenkin työntekijöiden motivointi ja sitouttaminen 
sekä ristiriitojen käsittely. Lisäksi johtajat tarvitsevat verkostoihin ja 
moniammatilliseen toimintaan liittyvää osaamista, ja oman subst- 

anssiosaamisen lisäksi eri aloja edustavien yhteistyötahojen ja jos- 
sain määrin myös työntekijöiden substanssin tuntemusta. Keski- ja 
etenkin lähijohdolla korostuvat entistä enemmän kokonaisuuksien 
hallintaan ja arvioimiseen sekä monialaisten sosiaali- ja terveyden- 
huollon organisaatioiden prosessien ymmärtämiseen ja hahmot- 
tamiseen liittyvät taidot, jotka sektoroituneen palvelujärjestelmän 
aikoina kuuluivat enemmänkin strategisen tason johdolle. Lisäksi 
sosiaali- ja terveyspalvelujen johtamisessa on aina osattava tunnis- 
taa toimintaympäristöstä tulevat odotukset ja palvelujen sisältöihin 
sekä johtamiseen liittyvät kehittämisvaatimukset. (Esim. Aitken & 
von Treuer 2014; Niiranen 2014; Juujärvi ym. 2019; Zitting ym. 2019; 
Zitting, Hietapakka, Laulainen, Niiranen & Sinervo 2020b.) 


”... et mä vielä tän oman siiloni saatan hoitaa aika hyvin, ja 
sitten toinen, toisen siilo on täällä ja hän hoitaa sen hyvin ja 
me voidaan jakaa sitä tietoa. Mut sit ku täs on rajapinta joka 
ei selkeesti oo kummankaan aluetta, niin, kuka siitä ottaa 
kopin, ja, ja miten se hoidetaan yhteen niin että se prosessi 
olisi sujuva, niin se on must se, siinä johtamisosaamisessa 
iso haaste. Ja sanon edelleen sen että, meil on paljon johtajia 
joiden ei oikeestaan olis hyvä olla johtajia. He eivät taval- 
laan ole valmiita... he eivät ole sillä tavoin johtajia että he 
haluaisivat johtaa ja viedä asioita eteenpäin. Eli he hyvin 
tiiviisti haluavatkin pysyä siellä siilossaan. Ja sillon se on 
vielä haasteellisempaa tuoda tavallaan se yhteinen johta- 
misosaamisen kenttä sinne kokonaisuutena. Ja sen mä ehkä 
nään siinä, nii, ehkä sen semmosena, isona, isona haasteena 
kaiken kaikkiaan että, ei, ei olla vielä, riittävän, riittävän 
yhteisellä tasolla, rakentamaan, yhtä yhteistä maailmaa.” 
(Johdon edustaja) 


Johtajat siis tarvitsevat uudistuvissa sosiaali- ja terveyspalveluissa 
hyvin paljon uutta tai päivitettyä osaamista. Tämä johtamisosaa- 
minen edellyttää pohjakseen aiemmin esille tuotua uudenlaista 
eettistä osaamista sekä yhteistyötä edistävää altruistista asennetta, 

jossa kehittämisen keskiössä on asiakkaan eikä oman yksikön etu. 
Reviirihakuisesta käyttäytymisestä ja oman yksikön etua ajavas- 
ta osaoptimoinnista pitäisi päästä eroon. Integraatiota voidaankin 
osaltaan edistää muuttamalla organisaatioiden rakenteita ja luomalla 
uudenlaisia johtamisen käytänteitä ja mittareita, jotka huomioisivat 
johtajien oman tulosalueen tuottavuuden lisäksi johtamisyhteistyön 
eri sektoreiden ja organisaatioiden välillä. (Hujala ym. 2020 tässä jul- 
kaisussa.) 

Pelkkä rakenteiden ja käytänteiden uudistaminen ei kuitenkaan 
riitä, vaan asenteellistakin muutosta tarvitaan. Yhteisessä kehittämi- 
sessä kaikkien eri aloja edustavien toimijoiden pitäisi olla mukana, 
eikä yksikään toimija saisi olla muita ylivertaisemmassa asemassa. 
Voikin sanoa, että altruismin voi nähdä yhtenä integraation perusar- 
vona. (Bihari Axelsson & Axelsson 2009; Aitken & von Treuer 2014; 
Zitting ym. 2019.) Sama pätee johtajien ja työntekijöiden väliseen 
vuorovaikutukseen, sillä uudistuvissa sosiaali- ja terveyspalveluissa 
edellytetään myös uudenlaista, johtajien ja työntekijöiden keskinäi- 
seen vuorovaikutukseen ja eri osapuolten ammatillisen osaamisen 
arvostamiseen perustuvaa asennoitumista. Ilman tätä esimerkiksi 
työntekijöiden osaamisen tunnistaminen ja hyödyntäminen kehittä- 
mistyössä vaikeutuu merkittävästi. Eri ammattiryhmät voivat koros- 
taa integraation toteuttamisessa erilaisia näkökulmia, jolloin johta- 
jien tehtävänä on tunnistaa mahdolliset ristiriitaisuudet ja auttaa eri 
ammattiryhmiä löytämään mahdollisia kompromisseja sekä uuden- 
laisia työn ja organisaation kehittämisen muotoja (Bergh, Ketchen, 
Orlandi, Heugens & Boyd 2019, 144-150). 

Kasvavat osaamisvaatimukset — 
taakka vai mahdollisuus? 


Tässä artikkelissa olemme tarkastelleet osaamisvaatimuksia, joita 
työntekijöihin ja johtajiin kohdistuu integroituvissa sosiaali- ja ter- 
veyspalveluissa. Sosiaali- ja terveyspalvelut erityisenä ja kompleksi- 
sena kontekstina tuo osaamisen tarkasteluun omat ehtonsa ja edel- 
lytyksensä, vaikka osaamisalueet (kuvioissa 1 ja 2) ovat sinällään 
yleisiä ja laajasti tunnustettuja. 

Sosiaali- ja terveyspalvelujen integraation myötä moniammatil- 
linen työskentely eri ammattialojen edustajien kanssa ja poikkisek- 
torinen yhteistyö eri toimijoiden kesken yleistyvät entisestään; niis- 
tä tulee yhä tiiviimpi osa sote-ammattilaisten perustehtävää. Tämä 
tarkoittaa moniammatillisuuteen ja verkostoihin liittyvän osaamisen 
sekä eri alojen substanssin tuntemisen tärkeyttä sekä työntekijöille 
että johtajille. Moniammatillisessa työskentelyssä toisten osaami- 
nen ei ole itseltä pois eikä toisia ole syytä kokea omaa ammatillis- 
ta asemaa uhkaavaksi. Edellytetään kykyä kuulla ja kohdata erilai- 
sia ihmisiä sekä ymmärrystä sote-palvelujen kokonaisuudesta, sen 
osista ja taloudellisista perustoista. On osattava nähdä ja hyväksyä, 
että toisten ammattilaisten ja asiantuntijoiden osaaminen täydentää 
omaa osaamista ja on lisäarvo yhteistyölle ja integraatiotavoitteisiin 
vastaamiselle. Oma osaaminen on siis osa laajempaa kokonaisuut- 
ta, ja parhaimmillaan yhteistyö edistää myös oman tehtäväalueen ja 
hallinnonalan toimivuutta sekä tuloksellisuutta (Niiranen, Zitting & 
Laulainen 2019). Yhteistyö voi parhaimmillaan vahvistaa omaa tie- 
toperustaa ja kehittää omaa ammatillista osaamista sekä auttaa löy- 
tämään ratkaisuja uusiin, kompleksisiin ja monelle taholle kohdistu- 
viin ongelmiin tai oman työn vaatimuksiin. 

Organisaatioiden toiminnan ja rakenteiden uudistukset eivät kui- 
tenkaan aina toteudu suunnitelluilla tavoilla. Näistä tilanteista voi- 
daan oppia ja löytää myös sellaisia uusia, toimivia ratkaisuja, jotka 

auttavat tulevissa uudistamisprosesseissa. Tämänkaltainen oppi- 
minen edellyttää kuitenkin, että mahdollisia epäonnistumisia ei si- 
vuuteta, vaan niitä tarkastellaan avoimesti ja että niistä uskalletaan 
myös keskustella organisaatioissa sekä päättäjien, johtajien että työn- 
tekijöiden kesken. (Schwarz, Bouckenooghe & Vakola 2020.) Edellä 
kuvattua työntekijöiden rohkeutta antaa palautetta uudistuksista ja 
nostaa myös epäkohtia esiin korostetaan yhtenä sote-ammattilaisten 
työntekijyystaitona. 

Uudistamispyrkimysten keskellä ei sovi unohtaa sosiaali- ja ter- 
veyspalvelujen eettisiä arvoja asiakkaiden ja potilaiden hyväksi työs- 
kentelemisessä. Pyrkimys kehittää palveluja eettisesti kestävällä ja 
aidosti osallistavalla tavalla koskettaa sekä työntekijöitä että johtajia 
vaikka niistä puhutaankin enemmän johtamisosaamisen yhteydessä. 
Etenkin integroituvissa palveluissa, joissa toimintoja on kehitettävä 
palvelujen käyttäjien eikä ammattilaisten omien etujen mukaises- 
ti, eettinen osaaminen korostuu entisestään, ja luo pohjan muille 
osaamisvaatimuksille sekä yhteistyötä edistävien asenteiden kehit- 
tymiselle. Sosiaali- ja terveyspalvelujen uudistuessa osaamisen osa- 
alueista tiedot ja taidot pysyvät edelleenkin toiminnan perustana. Fi 
kuitenkaan pidä unohtaa, että osaamiseen kuuluvat lisäksi asenteet 
ja minäpystyvyys, eli luottamus omiin kykyihin. Näiden merkitys 
korostuu aiemmasta. Uudistamisen keskellä sosiaali- ja terveyspalve- 
lujen työntekijät ja johtajat saattavat olla epävarmoja aiempien tieto- 
jensa ja taitojensa riittävyydestä, mutta usko siihen, että osaa soveltaa 
aiempia tietojaan ja taitojaan sekä oppia uusia, on tärkeää. 

Edellä kuvattu liittyy työntekijän ja johtajan kykyyn joustavasti 
uudistaa työtään ja osaamistaan sekä näkemykseen resilienssistä eli 
kyvystä selviytyä muutoksista (ks. Saari 2016). Ne kuvaavat nyky- 
työelämän yleisiä osaamisvaatimuksia. Sosiaali- ja terveyspalvelujen 
uudistamisen näkökulmasta sellainen on myös muutosta edistävä 
organisaatiokansalaisuus, jonka voi nähdä eräänlaisena osaamisko- 
konaisuutena ja osaamisen kanavoinnin väylänä. Sitä kautta työnte- 
kijöiden osaamispotentiaalia voidaan ohjata palvelujen uudistamisen 

resurssiksi ja erityisesti sen katalysaattoriksi. Kriittistä kyseenalais- 
tamista sekä lupaa ja tilaa sille tarvitaan. Lisäksi tarvitaan aitoa ja 
avointa vuoropuhelua, rohkeita rajanylityksiä sekä työntekijöiden 
muutosroolin merkityksen ja käytännön haasteiden tunnistamista, 
ja ongelmien ratkaisemista. 

Jatkuvien muutosten ja toimintaan kohdistuvien uudistamisvaa- 
timusten keskellä näyttää selvältä, että mikään osaamisen osa-alue 
ei nouse ylitse muiden, vaan kaikki osa-alueet kytkeytyvät toisiinsa 
ja ovat kaikki näin ollen tärkeitä integraation edistämiselle. Osaa- 
misvaatimusten osalta on kuitenkin syytä kysyä, voiko tämä kaikki 
käytännössä toteutua. Voiko vaatimuksia pitää jopa kohtuuttomina? 
Vaarana voi olla osaamisen ideaalikuvan välittäminen yksilötasolle, 
eikä vain tavoitteena vaan normina. Se voi luoda sote-ammattilaisille 
(niin työntekijöille kuin johtajille) epärealistisia odotuksia ja niihin 
vastaamisen paineita, joista voi kehkeytyä negatiivisia seuraamuksia 
(esim. uupumusta, ks. Bolino, Hsiung, Harvey & LePine 2015). 

Sosiaali- ja terveyspalvelujen työntekijät ja johtajat työskentele- 
vät suurien ja jatkuvien muutosten ja uudistusten keskellä, ja heidän 
odotetaan perustyönsä tekemisen ja palvelujen saatavuuden varmis- 
tamisen lisäksi osallistuvan muutosten edistämiseen ja organisaatioi- 
den kehittämiseen. Samalla heidän pitäisi myös kiinnittää huomiota 
osaamisensa kehittämiseen. Mutta onko perusteltua erotella palve- 
lujen ja organisaation kehittäminen, ja siihen aktiivisesti osallistu- 
minen, asiakastyön ympärille rakentuvasta perustehtävästä? Kyse 
on pikemminkin kokonaisuudesta, jossa palvelut ja niiden kehittä- 
minen yksilö-, yhteisö- ja organisaatiotasolla sulautuvat toisiinsa ja 
ovat luonteva osa jatkuvasti muuttuvaa ja uudistuvaa sosiaali- ja ter- 
veysalaa. Jos vanhat totutut toimintatavat eivät tue integroituvaa toi- 
mintaa, vastuu niiden kehittämisestä ja uusien ratkaisujen kokeilusta 
ja koettelusta kuuluu kaikille asianosaisille — työntekijöistä johtajiin. 
Tämä edellyttää paitsi myönteistä asennoitumista yhteiseen vastuun- 
kantoon niin myös monipuolista osaamista sekä työntekijöiltä että 

johtajilta niin yksilöinä kuin moniammatillisesti ja rajoja ylittävinä 
yhteistyötä tekevinä asiantuntijakeskittyminä. 

Tässä integroituvien palvelujen kokonaisuudessa on ensiarvoi- 
sen tärkeää miettiä yksilö- ja organisaatiotason keinoja siihen, että 
osaamisen kehittämisestä ei tule taakka työntekijöille ja johtajille, tai 
että sitä ei aseteta vastakkain asiakastyöhön panostamisen kanssa. 
Tällaisten uhkakuvien ja haasteiden tunnistaminen sekä pohtiminen 
ovat seikkoja, joita ei saa unohtaa kehittämistyössä: negatiivisetkin 
näkökulmat huomioimalla kasvaa todennäköisyys hyvän lopputu- 
loksen saavuttamiselle. 


UUDISTUVA SOSIAALI- JA TERVEYSALA 173 


Sanna Laulainen, Joakim Zitting & Vuokko Niiranen 


Lähteet 


Aitken Kim & von Treuer Kathryn 2014. Organizational and leadership 
competencies for successful service integration. Leadership in Health 
Services 27(2), 150-180. 

Arola Marjut 2020. Organisaatiokansalaisuus sosiaalityön professiossa. 
Väitöskirja. Dissertations in Social Sciences and Business Studies No 
228. Itä-Suomen yliopisto, Kuopio. 

Arola Marjut, Laulainen Sanna & Pehkonen Aini 2018. Sosiaali- ja 
terveydenhuollon työntekijöiden näkemyksiä organisaatiokansa- 
laisuuden piirteistä. Työelämän tutkimus 16(1), 33-48. 

Bandura Albert 1977. Self-efficacy: Toward a Unifying Theory of Behavioral 
Change. Psychological Review 84(2), 191-215. 

Bergh Donald D., Ketchen Jr., David J, Orlandi Ilaria, Heugens Pursey 
P.M.A.R & Boyd Brian K. 2019. Information Asymmetry in 
Management Research: Past Accomplishments and Future 
Opportunities. Journal of Management 45(1), 122-158. 

Bettencourt Lance A. 2004. Change-Oriented Organizational Citizenship 
Behaviors: The Direct and Moderating Influence of Goal Orientation. 
Journal of Retailing 80(3), 165-180. 

Bihari Axelsson Susanna & Axelsson Runo 2009. From territoriality to 
altruism in interprofessional collaboration and leadership. Journal 
of Interprofessional Care 23(4), 320-330. 

Bolino Mark C., Hsiung Hsin-Hua, Harvey Jaron & LePine Jeffrey A. 2015. 
“Well, I'm tired of tryin!” Organizational citizenship behavior and 
citizenship fatigue. Journal of Applied Psychology 100(1), 56-74. 

Burke Ronald J. & Cooper Cary L. (toim.) 2013. Voice and Whistleblowing 
in Organizations. Overcoming Fear, Fostering Courage and 
Unleashing Candour. Edward Elgar Publishing, Cheltenham, UK & 
Northampton USA. 

Cheetham Graham & Chivers Geoff 2005. Professions, Competence and 
Informal Learning. Edward Elgar, Cheltenham. 

Choi Jin N. 2007. Change-oriented organizational citizenship behavior: 
effects of work environment characteristics and intervening 
psychological processes. Journal of Organizational Behavior 28(4), 
467-484. 

Duncan Carrie M. & Schoor Mecan A. 2015. Talking Across Boundaries: 
A Case Study of Distributed Governance. International Society for 
Third-Sector Research ISRT. Voluntas 26(3), 731-755. 

Hanhinen Taina 2010. Työelämäosaaminen. Kvalifikaatioiden luokitus- 
järjestelmän konstruointi. Väitöskirja. Acta Universitatis 
Tamperensis 1571. Tampereen yliopisto, Tampere. 

Hujala Anneli & Lammintakanen Johanna 2018. Paljon sote-palveluja tar- 
vitsevat ihmiset keskiöön. Kunnallisalan kehittämissäätiö julkaisu 12. 


174 ANNELI HUJALA & HELENA TASKINEN (TOIM.) 


Henkilöstön ja johtajien osaamisvaatimukset integroituvissa palveluissa 


Helsinki. https://kaks.fi/julkaisut/paljon-sote-palveluja-tarvitsevat- 
ihmiset-keskioon/ 

Hujala Anneli, Laulainen Sanna, Taskinen Helena, Aunola Anniina & 
Martikainen Jari 2020. Sote-johtajien yhteistyö: Neljä näkökulmaa 
integroivaan johtamiseen. Itä-Suomen yliopisto. https://epublications. 
uef.fi/pub/urn isbn 978-952-61-3408-6/ 

Hujala Anneli, Mustonen Erja, Klinga Charlotte, Lammintakanen Johanna, 
Laulainen Sanna & Taskinen Helena 2020. Integroiva johtaminen. 
Teoksessa Hujala Anneli & Taskinen Helena (toim.) Uudistuva 
sosiaali- ja terveysala. Tampere University Press, Tampere, 131—149. 

Joensuu Minna & Niiranen Vuokko 2019. Political Leaders' Experiences 
of Local Council, Board Committee Work and its Challenges in 
Finland. Administrative Sciences 9(4), 77. https://doi.org/10.3390/ 
admsci9040077 

Johanson Jan-Erik, Johnsen Äge, Pekkola Elias & Reid Stephen Affleck 
2019. Strategic Management in Finnish and Norwegian Government 
Agencies. Administrative Sciences 9(4), 80. https://doi.org/10.3390/ 
admsci9040080 

Juujärvi Soile, Sinervo Timo, Laulainen Sanna, Niiranen Vuokko, Kujala 
Sari, Heponiemi Tarja & Keskimäki Ilmo 2019. Sote-ammattilaisten 
yhteinen osaaminen sosiaali- ja terveydenhuollon muutoksessa. 
Päätösten tueksi 3/2019. Terveyden ja hyvinvoinnin laitos, Helsinki. 

Kaihlanen Anu, Laulainen Sanna, Niiranen Vuokko, Keskimäki Ilmo, 
Hietapakka Laura & Sinervo Timo 2019. ”Yrittäny vaan kestää pin- 
nalla — tai sil pelastuslautalla” Sote-henkilöstön näkemyksiä sosiaali- 
ja terveydenhuollon muutosten keskeltä. Yhteiskuntapolitiikka 84(2), 
152-164. 

Kangasniemi Mari, Hipp Kirsi, Haggman-Laitila Arja, Kallio Hanna, 
Karki Suyen, Kinnunen Pirjo, Pietilä Anna-Maija, Saarnio 
Reetta, Viinamäki Leena, Voutilainen Ari & Walden Anne 2018. 
Optimoitu —sote-ammattilaisten koulutus- ja osaamisuudistus. 
Valtioneuvoston selvitys- ja tutkimustoiminnan julkaisusarja 
39/2018. Valtioneuvoston kanslia, Helsinki. 

Keskinen Soili 2005. Alaistaito: Luottamus, sitoutuminen ja sopimus. 
Kunnallisalan kehittämissäätiö KAKS, Helsinki. 

Laulainen Sanna 2010. ”Jos mittää et anna niin mittää et saa” - Strateginen 
toimijuus ja organisaatiokansalaisuus vanhustyössä. Väitöskirja. 
Dissertations in Social Sciences and Business Studies No 9. Itä- 
Suomen yliopisto, Kuopio. 

Miller Robin & Stein Viktoria K. 2020. The Odyssey of Integration: Is 
Management its Achilles’ Heel? International Journal of Integrated 
Care 20(1), 7. https://www.ijic.org/article/10.5334/ijic.5440/ 

Mönkkönen Kaarina & Kekoni Taru 2020. Monitoimijaisuus työntekijän 
haasteena. Teoksessa Hujala Anneli & Taskinen Helena (toim.) 


UUDISTUVA SOSIAALI- JA TERVEYSALA 175 


Sanna Laulainen, Joakim Zitting & Vuokko Niiranen 


Uudistuva sosiaali- ja terveysala. Tampere University Press, Tampere, 
215—240. 

Niiranen Vuokko 2014. Johtamistyön sisältö ja johtamisen moniulotteisuus. 
Teoksessa Niiranen Vuokko, Joensuu Minna, Lammintakanen 
Johanna & Kerkkänen Mervi (toim.) Johtajana muutoksissa. ACTA 
253, Itä-Suomen yliopisto ja Suomen Kuntaliitto, Helsinki, 43-56. 

Niiranen Vuokko 2016. Uudistuvat verkostot ja yhteistyörakenteet 
johtamisessa. Teoksessa Syväjärvi Antti & Pietiläinen Ville 
(toim.) Inhimillinen ja tehokas sosiaali- ja terveysjohtaminen. 
Tampere University Press, Tampere, 297-315. http://urn.fi/ 
URN:ISBN:978-952-03-0344-0 

Niiranen Vuokko 2020. Tiedon käyttäminen kuntien päätöksenteossa ja 
kuntia koskevien päätösten toimeenpanossa. Focus Localis 48(3), 
63-74. 

Niiranen Vuokko, Zitting Joakim & Laulainen Sanna 2019. Challenges for 
Management in Implementing Reforms at the Ministry Level and in 
Health and Social Service Organizations in Finland. Administrative 
Sciences 9(3), 66. https://doi.org/10.3390/admsci9030066 

Nummela Olli, Juujärvi Soile & Sinervo Timo 2019. Competence needs of 
integrated care in the transition of health care and social services 
in Finland. International Journal of Care Coordination 22(1), 36-45. 
https://doi.org/10.1177/2053434519828302 

Nuutinen Sanna, Heikkilä-Tammi Kirsi & Manka Marja-Liisa 2014. 
Työyhteisötaitojen merkitys organisaatiomuutoksessa - Miten henki- 
löstö voi edistää muutoksen onnistumista? Kunnallistieteellinen 
aikakauskirja 42(4), 429-448. 

OECD 2015. Public Governance Reviews. Finland. Fostering Strategic 
Capacity across Governments and Digital Services across Borders. 
Summary of key findings. http://www.oecd.org/gov/key-findings- 
finland.pdf 

Ollila Seija, Raisio Harri, Vartiainen Pirkko, Lindell Juha, Pernaa Hanna- 
Kaisa & Niemi Tomi 2018. Organisaatio muutoksen pyörteissä — 
hajautuksessa asiantuntijoiden osaaminen esiin. Työelämän tutki- 
mus 16(4), 236-250. 

Organ Dennis W. 1988. Organizational Citizenship Behavior: The Good 
Soldier Syndrome. Lexington Books, Lexington. 

Organ Dennis W. 1997. Organizational Citizenship Behavior: It’s Construct 
Clean-Up Time. Human Performance 10(2), 85-97. 

Paloniemi Susanna 2004. Ikä, kokemus ja osaaminen työelämässä. 
Väitöskirja. Jyväskylä Studies in Education Psychology and Social 
Research 253. Jyväskylän yliopisto, Jyväskylä. 

Pihlainen Vuokko, Kivinen Tuula & Lammintakanen Johanna 2016. 
Management and leadership competence in hospitals: a systematic 
literature review. Leadership in Health Services 29(1), 95-110. 


176 ANNELI HUJALA & HELENA TASKINEN (TOIM.) 


Henkilöstön ja johtajien osaamisvaatimukset integroituvissa palveluissa 


Pihlainen Vuokko, Kivinen Tuula & Lammintakanen Johanna 2019. 
Experts’ perceptions of management and leadership competence in 
Finnish hospitals in 2030. Leadership in Health Services 32(2), 280- 
295. 

Podsakoff Philip M., MacKenzie Scott B., Paine Julie B. & Bachrach Daniel 
G. 2000. Organizational Citizenship Behaviors: A Critical Review of 
the Theoretical and Empirical Literature and Suggestions for Future 
Research. Journal of Management 26(3), 513-563. 

Podsakoff Nathan P., Whiting Steven W., Podsakoff Philip M. & Blume 
Brian D. 2009. Individual- and Organizational-Level Consequences 
of Organizational Citizenship Behaviors: A Meta-Analysis. Journal 
of Applied Psychology 94(1), 122-141. 

Rose Kevin 2016. Examining Organizational Citizenship Behavior in the 
Context of Human Resource Development: An Integrative Review of 
the Literature. Human Resource Development Review 15(3), 295-316. 

Saari Tiina 2016. Resilienssi työntekijän voimavarana asiantuntijatyön 
aikapaineiden hallinnassa. Hallinnon tutkimus 35(3), 232-243. 

Schwarz Gavin M., Bouckenooghe Dave & Vakola Maria 2020. 
Organizational change failure: Framing the process of failing. 
Human Relations oo(0), 1-21. https://journals.sagepub.com/doi/ 
full/10.1177/0018726720942297 

Seppälä Tuija, Lipponen Jukka, Bardi Anat & Pirttila-Backman Anna- 
Maija 2012. Change-oriented organizational citizenship behaviour: 
An interactive product of openness to change values, work unit 
identification and sense of power. Journal of Occupational and 
Organizational Psychology 85(1), 136-155. 

Sinervo Timo & Keskimäki Ilmo 2019. Palveluintegraatiota käytännössä, 
Mikä edistää ja mikä estää integraatiota? Yhteiskuntapolitiikka 
84(4), 425—433. 

Sinkkonen Sirkka & Taskinen Helena 2005. Johtamisosaamisen vaatimukset 
terveydenhuollossa. Teoksessa Vuori Jari (toim.) Terveys ja 
johtaminen. WSOY, Helsinki, 78-104. 

Taskinen Helena & Hujala Anneli 2020. Integraatio - sosiaali- ja 
terveyspalvelujen uudistamisen ydintä. Teoksessa Hujala Anneli & 
Taskinen Helena (toim.) Uudistuva sosiaali- ja terveysala. Tampere 
University Press, Tampere, 47-75. 

Tolmala Annika, Koponen Johannes, Hämäläinen Mirja, Korhonen Satu, 
Koskinen Minea, Asikainen Noora & Kangasniemi Mari 2019. 
Asiantuntijoiden näkemyksiä työn uusjaosta tulevaisuudessa 
sosiaali- ja terveysalalla - Delfoi-tutkimus. Sosiaalilääketieteellinen 
aikakauslehti 56(1), 27-41. 

Vigoda-Gadot, Eran & Itai Beeri 2012. Change-Oriented Organizational 
Citizenship Behavior in Public Administration: The Power of 


UUDISTUVA SOSIAALI- JA TERVEYSALA 177 


Leadership and the Cost of Organizational Politics. Journal of Public 
Administration Research and Theory 22(3), 573-596. 

Yukl Gary 2010. Leadership in Organizations. Pearson, New York. 7th ed. 

Zitting Joakim, Laulainen Sanna & Niiranen Vuokko 2019. Lahi- ja 
keskijohdon osaamisvaatimukset sosiaali- ja terveyspalvelujen 
integraatiossa. Yhteiskuntapolitiikka 84(4), 380-392. 

Zitting Joakim, Niiranen Vuokko & Laulainen Sanna 2020a. Hajau- 
tettu organisaatio työyhteisönä ja johdettavana sosiaali- ja terveys- 
palveluissa. Focus Localis 48(2), 64-80. 

Zitting Joakim, Hietapakka Laura, Laulainen Sanna, Niiranen Vuokko 
& Sinervo Timo 2020b. Henkilöstön luottamus organisaatioon ja 
johtajiin sosiaali- ja terveyspalvelujen organisaatiomuutoksessa. Janus 
28(2), 168-184. 


Digitalisaatio ja sähköiset 
palvelut uudistuvassa sosiaali- 
ja terveydenhuollossa 


Kaija Saranto, Ulla-Mari Kinnunen, Virpi Jylhä & Eija Kivekäs 


Johdanto 


Kansallinen ohjaus, toimintakulttuurien muutos ja kansalaisten val- 
mius sähköisten palveluiden käyttöön yhdessä tietotekniikan nopean 
kehittymisen kanssa luovat edellytyksiä digitalisaatiolle. Digitalisaa- 
tio on sekä toimintatapojen uudistamista että sisäisten prosessien 
ja palveluiden sähköistämistä. Kansallinen Sote-tieto hyötykäyt- 
töön 2020 -strategia painotti sekä kansalaisten että ammattilaisten 
osallistumisen tärkeyttä digitalisaation edistämisessä (STM 2014). 
Toisaalta strategia toi myös vaateita sähköisten palvelujen käytön 
osaamiseen, oikea-aikaisen ja laadukkaan tiedon tuottamiseen ja 
sen hyödyntämiseen. Sähköisten palveluiden perustana on turvalli- 
nen tiedonhallinta. Nämä kaikki yhdessä vahvistavat digitalisaation 

mahdollisuuksia, joiden toteutumista ohjataan kansallisesti. Tämä 
artikkeli paneutuu digitalisaation ja sähköisten palvelujen kasvavaan 
rooliin sosiaali- ja terveydenhuollossa (ks. kuvio 1). 


Sosiaali- ja terveydenhuollon 
digitalisaation kansallinen ohjaus 


Turvallinen tiedonhallinta 


Potilas- ja asiakastiedon 


tuottaminen ja hallinta 


Digitalisaation mahdollisuudet 


Kansalaiset palveluiden käyttäjinä 


Kuvio 1. Digitalisaation rooli sosiaali- ja terveydenhuollossa 


Tavoitteena on antaa kuva digitalisaation kansallisen ohjauksen ke- 
hityksestä ja roolista palvelujärjestelmässä. Esimerkeillä havainnol- 
listetaan tiedon tuottamista ja hallintaa turvallisesti sekä sähköisten 
sosiaali- ja terveyspalvelujen kehittämistä kansalaisille. Muutos on 
merkittävä sekä kansalaisten että palveluntuottajien kannalta, sillä 
siihen sisältyy niin työvälineiden, työtapojen kuin toimintaympäris- 
töjen muutos. 

Digitalisaation kansallinen 
ohjaus ja organisointi 


Suomessa on pitkä perinne asiakirjojen sähköistämisen (digitointi) 
ja sähköisten palvelujen eri menetelmin ja välinein tapahtuvan käyt- 
töönoton (digitalisaatio) ohjauksessa ja toimeenpanossa (STM 2016; 
Vehko, Ruotsalainen & Hyppönen 2019). Ensimmäinen kansallinen 
strategia tietotekniikan hyödyntämiseen sosiaali- ja terveydenhuol- 
lossa julkaistiin jo vuonna 1996, ensimmäisten joukossa Euroopassa 
(STM 1995). Keskeisinä linjauksina strategiassa nähtiin palvelujen 
porrastaminen, verkostoituminen, kansalaisten, asiakkaiden ja hen- 
kilöstön toimintamahdollisuuksien ja osaamisen vahvistaminen, 
tietosuojan ja tietoturvan kehittäminen sekä tietojärjestelmien in- 
tegraation ja yhteensopivuuden parantaminen. Strategiassa luotiin 
perustaa myös koulutuksen ja tutkimuksen edistämiseen. Strategi- 
an toimeenpanoon liittyi Satakunnan Makropilotti -hanke vuosina 
1999-2001, jonka tavoitteena oli kehittää tietoteknisiin ratkaisuihin 
perustuvia asiakaslähtöisiä, saumattomia palveluketjuja ja itsenäistä 
suoriutumista tukevia ratkaisuja. Lisäksi hankkeessa kehitettiin ja 
käyttöönotettiin henkilön sähköinen tunnistus sosiaalikortin avulla, 
mikä edisti tietosuojan ja tietoturvan toteutusta. Hankkeen haasteik- 
si muodostuivat toiminnallinen sitoutuminen, keskusjohdon tuki, 
tavoitteiden operationalisointi, asiakirjojen tietosisältöjen määritte- 
lyt, eri osapuolten (sosiaali- ja terveydenhuolto, teknologiayritykset) 
osaaminen ja osallisuus sekä monialainen yhteistyö. (Ohtonen 2002.) 

Vuonna 2002 alkaneen kansallisen terveyshankkeen keskeisenä 
tavoitteena oli sähköisen potilaskertomuksen käyttöönotto ja kehit- 
täminen (STM 2005). Hankkeessa hyödynnettiin Makropilotin tu- 
loksia ja paneuduttiin erityisesti potilaskertomuksen rakenteiden ja 
tietosisältöjen määrittelyyn. Tätä kehitystyötä viivästytti lainsäädän- 
nön puute. Lainsäädäntö täydentyi vuonna 2007, kun Laki sosiaa- 
li- ja terveydenhuollon asiakastietojen sähköisestä käsittelystä astui 

voimaan (L159/2007). Kansallisen terveyshankkeen rinnalla valmis- 
teltiin sosiaalialan Tikesos-hanketta (2004-2011), jonka tavoitteena 
oli erityisesti sosiaalialan toimintaprosessien kuvaus, palvelukohtai- 
nen tietosisältöjen määrittely ja -mallinnukset sekä dokumentoinnin 
kehittäminen (Kuusisto-Niemi, Ryhänen & Hyppönen 2018). Sekä 
terveydenhuollon että sosiaalialan asiakirjojen rakenteiden mää- 
rittelyyn ja standardointiin perustettiin vuonna 2012 Terveyden- ja 
hyvinvoinnin laitoksen Operatiivisen toiminnan ohjauksen yksik- 
kö. Yksikköä aikaisemmin oli jo käynnistynyt kansallinen Koo- 
disto-palvelu, jonka kautta sosiaali- ja terveydenhuollon sähköisten 
asiakastietojärjestelmien tarvitsemat yhtenäiset tietorakenteet sekä 
tilasto- ja rekisteritiedonkeruun keskeiset luokitukset ovat saatavis- 
sa. (THL 20194.) 

Tilanne kaksi vuosikymmentä ensimmäisen sosiaali- ja terveyden- 
huollon tietoteknologian hyödyntämisstrategian jälkeen on monelta 
osin hyvin samankaltainen. Sote-tieto hyötykäyttöön 2020 -strategi- 
an linjaukset painottavat teknisen infostruktuurin ja ekosysteemin, 
erityisesti arkkitehtuurin, standardien, tietoturvan ja tietoliikenteen 
kehittämistä yhteistyössä (STM 2014). Edelleen korostuu kansalais- 
ten ja ammattilaisten osallistumisen tärkeys digitalisaation kehityk- 
sen jalkauttamisessa. Palvelujärjestelmän tulee tarjota integroituja 
sosiaali- ja terveydenhuollon palveluja, jotka lähtevät asiakkaan tar- 
peista ja ovat saatavilla yhdenvertaisesti ja esteettömästi. Lisäksi pal- 
veluiden saatavuutta, laatua ja kustannusvaikuttavuutta arvioidaan 
systemaattisesti. Johtaminen sekä siihen liittyvät yhteiskunnalliset 
päätökset pohjautuvat ajantasaiseen ja vertailukelpoiseen, alueelli- 
sesti, kansallisesti ja kansainvälisesti saatavilla olevaan tietoon. Ni- 
mensä mukaan Tieto hyvinvoinnin ja uudistuvien palvelujen tukena 
-strategiassa korostuu sähköisen tiedonhallinnan merkitys ajantasai- 
sen tiedon ja nykyaikaisten työvälineiden hyödyntämiseen palvelu- 
jen tuottamiseen, toiminnan arviointiin ja päätöksentekoon. (STM 
2014.) Strategian arvioinnin tueksi ja osittain palvelujärjestelmän 
uudistamisen ja teknologisen kehityksen haasteiden tueksi Sosiaa- 

li- ja terveysministeriö on julkaissut digitalisaatiolinjaukset vuoteen 
2025. Näissä linjauksissa kuvataan digitalisaation kehittämiskohteita 
ja mahdollisuuksia (STM 2016). 


STM:n hallinnonalan yhteinen digitalisaation visio vuoteen 2025 

Asiakas on tärkein — Parempaa tietoa — parempia valintoja, toimintaa ja palveluita 
Hallinnonalan yhteiset linjaukset: 

Tarjoamme palvelut yhdenvertaisesti 

Pyydämme tiedon vain kerran 

Tarjoamme hallinnonalan ammattilaisille käyttöön kyvykkäät sähköiset järjestelmät 


Huomioimme myös yritysten tarpeet 

Uudistamme lupa- ja valvontatoiminnan 

Ohjaamme luotettavalla suunnittelu- ja seurantatiedolla 

Uudistamme lainsäädäntöä ja termistöä mahdollistamaan digitalisaatiota 
Huomioimme tietoturvallisuuden ja yksilön suojan. 

(STM 2016) 


Digitalisaation edellyttämien toimenpiteiden kokonaisuutta kuva- 
taan usein ekosysteemimallin ja -ajattelun avulla. Sosiaali- ja terve- 
ydenhuollon palvelujärjestelmä voidaan nähdä yhtenä toiminnallise- 
na kokonaisuutena, josta tunnistetaan ekosysteemin ominaisuuksia, 
kuten kompleksisuus ja systeemisyys, keskinäisriippuvuus sekä elin- 
kaari ja sopeutumiskyky (Kaihovaara, Haila, Noro, Salminen, Här- 
mälä, Halme, Mikkelä, Saarnivaara & Pekkala 2017). Palveluprosessit 
ovat tavoitteellisia, mutta usein myös monimutkaisia ja niiden ohjaus 
ja kontrollointi ovat vaativia. Ekosysteemin olennainen piirre on yh- 
teistyö, jossa menestymisen etu on kaikkien yhteinen etu. Sosiaali- ja 
terveydenhuollossa jokaisella toimijalla on vahvat omat intressit ja 
motiivit toimia ekosysteemin osana, silti he ovat riippuvaisia myös 
muista toimijoista. Ekosysteemien elinkaaren ja kiertokulun kannal- 
ta tärkeää on saada hyödynnettyä olemassa olevat resurssit ja raken- 
taa niiden pohjalta uutta toimintaa. Kyky sopeutua toimintaympäris- 
tön muutokseen on ekosysteemien toiminnan elinehto pidemmällä 

aikavälillä. (Kaihovaara ym. 2017.) Tiedonhallinnan näkökulmasta 
ekosysteemin rakentumisessa on tärkeää huomioida sen tarkoitus, 
toimijaverkosto, toimintatavat ja -muodot sekä ekosysteemin edelly- 
tykset toimia. 


Digitalisoida; digitoida muuttaa digitaalitekniikkaan pohjautuvaksi. Digitaalitekniikkaan 
pohjautuvilla laitteilla voidaan käsitellä numeerisessa muodossa ilmaistua tietoa, kun 
analogiset laitteet taas käsittelevät jatkuvana suureena esitettyä tietoa. 


Digitoida-verbiä voidaan käyttää silloin, kun on kyse esimerkiksi äänen tai kuvan 
muuntamisesta digitaaliseen muotoon (sähköinen tallennusmuoto voi olla digitaalinen 
tai analoginen). 

(Sanastokeskus TSK ry. 2001, Brennen & Kreiss 2016) 


Digitalisaatio on sekä toimintatapojen uudistamista, sisäisten prosessien 
digitalisointia että palveluiden sähköistämistä. Kyse on isosta oivalluksesta, miten 
omaa toimintaa voidaan muuttaa — jopa radikaalisti — toisenlaiseksi tietotekniikan 
avulla. Käyttäjälähtöisyys on olennainen osa digitalisaatiota. Hallintoa on kehitettävä 
asiakkaan näkökulmasta, oli sitten kyse ulkoisesta tai sisäisestä asiakkaasta. 
Käyttäjälähtöiset digitaaliset julkiset palvelut ovat myös Suomen kilpailukyvyn 
edellytys. (STM 2016 ja VM 2016) 


Yhteistä eri toimialoille ja toimijoille sosiaali- ja terveydenhuollos- 
sa on ymmärtää digitalisaatio työtapojen, roolien ja liiketoiminnan 
muuttamisena digitaalista tekniikkaa hyödyntäen. Muutokset liitty- 
vät prosesseihin, organisaatioon ja sen uusiin palveluihin tai uudel- 
la tavalla tarjottaviin palveluihin sekä liiketoimintaan. Kehityksen 
seurauksena toimijoiden roolit ja ekosysteemin arvoketjut muuttu- 
vat. Vaikutukset näkyvät myös yhteiskunnassa, jossa sosiaaliset ra- 
kenteet, kuten työskentelytavat tai päätöksentekotavat, muuttuvat. 
(Brennen & Kreiss 2016; Parviainen, Tihinen, Kääriäinen & Teppola 
2017.) 

Digitalisaation edellytykset 


Euroopan tasolla yhteinen tavoite on palveluiden saattaminen digi- 
taalisiksi aina silloin, kun se on mahdollista. EU- ja EFTA-maiden 
yhteinen julkilausuma (European Union 2017) painottaa digitalisaa- 
tio oletusarvona (digital by default) -periaatetta. Digitalisaatio-teema 
on ollut Suomessa hallituskausien yhtenä kärkihankkeena, jonka 
tavoitteena on ollut saada julkiset palvelut käyttäjälähtöisiksi ja di- 
gitaalisiksi. Hallitusohjelmien visioiden mukaan Suomi on vuonna 
2025 uudistuva, välittävä ja turvallinen maa (VN 2015) ja oikeuden- 
mukainen, yhdenvertainen ja mukaan ottava maa (VN 2019). Tavoit- 
teena on myös muun muassa kehittää julkisia palveluita koskevat di- 
gitoinnin periaatteet ja sosiaali- ja terveyspalveluiden uudistaminen. 
Valtionvarainministeriön digitalisoinnin periaatteiden mukaan pal- 
veluja kehitetään asiakaslähtöisesti poistamalla tarpeetonta asiointia 
ja kehittämällä helppoja ja turvallisia palveluja, joista koituu hyötyä 
asiakkaille (VM 2016; 2017). Asiat ovat siis edenneet vuodesta 1995, 
sillä verkkoasioinnin ja vahvan tunnistamisen avulla palveluja voi- 
daan käyttää yhä monipuolisemmin niin julkisissa kuin yksityisissä 
sosiaali- ja terveyspalveluissa palveluissa. 

Digitalisaation yksi tärkeimmistä edellytyksistä on tiedon ja pal- 
velujen käytön osaaminen ja oikeanlainen hyödyntäminen (STM 
2016). Sosiaali- ja terveydenhuollon digitalisoitumista on seurattu ja 
arvioitu STM:n ja THL:n koordinoimana vuodesta 2013 alkaen. En- 
simmäinen sosiaali- ja terveydenhuollon tietojärjestelmäpalveluiden 
arviointi toteutettiin vuosina 2012-2015 Sosiaali- ja terveydenhuol- 
lon tietojärjestelmäpalveluiden seuranta ja arviointi (STePS) -hank- 
keessa, joka koostui neljästä osatutkimuksesta: 


1. Terveydenhuollon eKartta kuvasi terveydenhuollon tietojär- 
jestelmien saatavuutta ja käyttöä (Reponen, Kangas, Hämäläi- 
nen & Keränen 2015) 

2. Sosiaalihuollon eKartta vastaavia tietoja sosiaalihuollon tieto- 
järjestelmistä (Kärki & Ryhänen 2015) 

3. Tietojärjestelmät lääkärin työvälineinä (Lääveri, Vainionmä- 
ki, Kaipio, Reponen, Vänskä, Lehtovirta & Hyppönen 2015) 
kuvasi lääkäreiden kokemuksia potilaskertomusjärjestelmien 
käytettävyydestä 

4. Kansalaisten kokemukset ja tarpeet -osatutkimus kuvasi pal- 
velujen saatavuutta kansalaisten näkökulmasta (Hyppönen, 
Hyry, Valta & Ahlgren 2014). 


STePS 2.0 -hankkeessa vuosina 2016-2019 toistettiin neljä aiempaa 
osatutkimusta sekä sairaanhoitajille suunnattu tietojärjestelmäky- 
sely (Hyppönen, Pentala-Nikulainen & Aalto 2018; Kuusisto-Niemi 
ym. 2018; Kinnunen, Heponiemi, Rajalahti, Ahonen, Korhonen & 
Hyppönen 2019). Digitaalisten palvelujen ohjaamisosaaminen koet- 
tiin sairaanhoitajien keskuudessa haasteena. Sen sijaan yleinen tieto- 
ja viestintätekniikan osaaminen, kuten tietotekniset perustaidot, tie- 
toturvan ja tietosuojan sekä tiedonhallinnan eettisten periaatteiden 
noudattaminen, arvioitiin hallittavan hyvin (Kinnunen ym. 2019.) 
Meneillään olevassa Steps 3.0 -hankkeessa (2019-2023) valtakunnal- 
liset tietojarjestelmapalveluiden seuranta- ja arviointikyselyt kohdis- 
tuvat sosiaalihuollon johdolle, terveydenhuollon johdolle, lääkäreille, 
sairaanhoitajille, sosiaalialan korkeakoulutetuille ja väestölle. Usei- 
den tieteellisten julkaisujen lisäksi THL julkaisee tulokset tietokan- 
taraportteina. (THL 2020.) 

Sosiaali- ja terveydenhuollon saumaton tiedonkulku on yhteis- 
työn edellytys, jottei potilasturvallisuutta vaaranneta. Käytössä ole- 
vien potilas- ja asiakastietojärjestelmien integraatiot ovat edelleen 
puutteelliset ja samoja asioita joudutaan kirjaamaan useaan paikkaan 
(Hyppönen, Lääveri, Hahtela, Suutarla, Sillanpää, Kinnunen, Aho- 
nen, Rajalahti, Kaipio, Heponiemi & Saranto 2017). Puutteellinen, 
puuttuva tai epäselvä asiakas- ja potilastieto on vaaratapahtumara- 
porttienkin (HaiPro-ohjelma) mukaan selkeä potilasturvallisuutta 

vaarantava tekijä. Virheellinen ja puuttuva kirjaaminen vaikuttaa 
myös suullisen viestinnän epäselvyyteen aiheuttaen vakavia vaara- 
tilanteita potilaan hoidossa (Saranto, Kivekäs, Kuosmanen & Kin- 
nunen 2018). Sote-tieto hyötykäyttöön 2020 -strategian väliarvioin- 
nin (STM 2019) mukaan asiakaslähtöisyyden tulisi näkyä enemmän 
sosiaali- ja terveydenhuollon tiedonhallinnan kehittämisessä. Asia- 
kaslähtöisyys edellyttää yhteistyötä ja palveluekosysteemin muodos- 
tamista, jossa potilas ja asiakas ja häntä koskeva tieto liikkuvat pal- 
velutuottajien välillä. 

Tietojärjestelmien uudistaminen vaatii johdonmukaisuutta, ko- 
keiluja, mahdollisuuksien havainnointikykyä ja kokonaisvaltaista 
ymmärrystä asiakas- ja potilaskohtaisen tiedon käyttömahdolli- 
suuksista (Virtanen, Smedberg, Nykänen & Stenvall 2017). Erikois- 
sairaanhoidon potilaille ja heidän läheisilleen suunnattu tutkimus 
osoitti, että sähköiset palvelut ovat osa potilaiden arkea. Kanta-palve- 
lut olivat tuttuja ja käyttökokemuksen lisääntyessä palvelut koettiin 
mielekkäiksi. Nuoret asiakkaat (alle 26 vuotta) hallitsevat välineiden 
käytön (tietokone, mobiililaitteet) ja vastaavasti iäkkäämmät (yli 63 
vuotta) vastaajat epäilivät omia käyttötaitojaan, mutta kokivat ole- 
massa olevat sähköiset terveyspalvelut mielekkäiksi (Saranto ym. 
2018). Kanta-palvelut tunnettiin vastaajien joukossa hyvin, sähköi- 
nen lääkemääräys eli e-resepti oli yleisesti käytössä (96 % vastaajista) 
ja moni vastaajista (68 %) oli hakenut terveystietoja Omakannasta. 
(Kivekäs, Kuosmanen, Kinnunen, Kansanen & Saranto 2019.) 


Turvallinen tiedon hallinta 
sähköisissä palveluissa 
Sähköiset asiointipalvelut ovat vakiintuneet osaksi sosiaali- ja terve- 
ydenhuollon palvelukokonaisuutta; tästä hyvänä esimerkkinä ovat 


kansalliset Kanta-palvelut. Sähköiset palvelut voivat olla tiedottavia, 
vuorovaikutteisia tai asioinnin mahdollistavia palveluja. Soveltuvissa 

tapauksissa vuorovaikutteiset omahoitopalvelut, kuten Terveyskylän 
digihoitopolut, voivat korvata sosiaali- ja terveydenhuollon ammat- 
tilaisen kohtaamisen. Kuitenkin sosiaali- ja terveydenhuollon säh- 
köisten palveluiden kehittämisessä, käyttöönotossa sekä käytössä on 
erityisen tärkeää arvioida palvelun sopivuus tilanteeseen sekä huo- 
mioida yksityisyyden suojan lisäksi palvelujen vaikuttavuus ja poti- 
las- ja asiakasturvallisuuden toteutuminen. 

Lainsäädäntö ja ammattieettiset ohjeet ohjaavat sosiaali- ja ter- 
veydenhuollon ammattilaisten toimintaa sähköisissä palveluissa. 
Sosiaali- ja terveydenhuollossa käsiteltävät tiedot ovat arkaluonteisia 
ja näin ollen niiden suojaamiseen on kiinnitettävä kaikessa toimin- 
nassa erityistä huomiota. Sosiaalihuollon asiakasta koskevat tiedot 
(L254/2015, Laki sosiaalihuollon asiakasasiakirjoista, 149) sekä poti- 
lasasiakirjoihin sisältyvät tiedot (L785/1992, Laki potilaan asemasta 
ja oikeuksista, 138) ovat salassa pidettäviä. Kansalaisilla on oikeus 
edellyttää, että perustuslaissa turvattu yksityisyyden suoja toteutuu 
myös sähköisissä palveluissa. Kansallisessa kyselyssä pelko yksityi- 
syyden menettämisestä on tunnistettu esteeksi sosiaali- ja tervey- 
denhuollon sähköisten palvelujen käytölle. Kolmasosa kyselyyn vas- 
tanneista kansalaisista on huolestunut henkilökohtaisten tietojensa 
turvallisuudesta eikä luota siihen, että henkilötiedot pysyvät salassa 
nimettömissä yhteydenotoissa. (Hyppönen ym. 2018.) 

Laki sosiaali- ja terveydenhuollon asiakastietojen sähköisestä kä- 
sittelystä (L159/2007) määrää sosiaali- ja terveydenhuollon asiakastie- 
tojen tietoturvallisesta sähköisestä käsittelystä tavoitteena palvelujen 
tuottaminen potilas- ja asiakasturvallisesti ja tehokkaasti. Asiakas- 
tietojen sähköisessä käsittelyssä tulee turvata tietojen saatavuus ja 
käytettävyys. Tietojen tulee säilyä eheinä ja muuttumattomina koko 
niiden säilytysajan. Näiden keskeisten tietoturvan osa-alueiden var- 
mistamista varten sosiaali- ja terveydenhuollon organisaatioissa tu- 
lee olla laadittu sisäänrakennetut käytännöt. Tietoturvalla siis tar- 
koitetaan järjestelyjä, joilla pyritään varmistamaan tiedon saatavuus, 
eheys ja luottamuksellisuus (Sanastokeskus TSK 2018). Tietoturvaan 

kuuluu muun muassa tietoaineistojen, laitteistojen, ohjelmistojen, 
tietoliikenteen ja toiminnan turvaaminen. 

Tietosuojalla tarkoitetaan yksityisyyden suojaamista ja sitä tur- 
vaavia oikeuksia henkilötietojen käsittelyssä, toisin sanoen ihmisen 
tiedollisen kotirauhan kunnioittamista (Andreasson, Koivisto & Yli- 
partanen 2016; Sanastokeskus TSK 2018). Tämä tarkoittaa, että hen- 
kilötietoja käsitellään lainmukaisesti yksilön perusoikeuksia kunni- 
oittaen ja henkilötietoja käsittelevät vain ne henkilöt, joilla on siihen 
laillinen oikeus. Sähköisten palveluiden kehittämistyössä on huo- 
mioitava tietoturvallisuuden varmistaminen ja tietosuojaperiaatteet 
(taulukko 1) jo suunnitteluvaiheessa. 


Taulukko 1. Henkilötietojen turvallinen käsittely 


Henkilötietoja on 

+ käsiteltävä lainmukaisesti, asianmukaisesti ja rekisteröidyn kannalta läpinäkyvästi 

* käsiteltävä luottamuksellisesti ja turvallisesti 

* kerättävä ja käsiteltävä tiettyä, nimenomaista ja laillista tarkoitusta varten 

* kerättävä vain tarpeellinen määrä henkilötietojen käsittelyn tarkoitukseen nähden 

* päivitettävä aina tarvittaessa l epätarkat ja virheelliset henkilötiedot on poistettava tai oikaistava 
viipymättä 

e säilytettävä muodossa, josta rekisteröity on tunnistettavissa ainoastaan niin kauan kuin on 
tarpeen tietojenkäsittelyn tarkoitusten toteuttamista varten. (Tietosuojavaltuutettu 2019) 


Tietosuoja ja -turva tulee huomioida sekä prosessien että tietojärjes- 
telmien suunnittelussa ja keskeisten tietosuojaperiaatteiden tulee olla 
sisäänrakennettuna osaksi toimintaa. Näillä tarkoitetaan henkilötie- 
don keruun ja käsittelyn minimointia eli kerätään ja käsitellään vain 
tarpeellista tietoa, käyttöoikeuksien asianmukaista hallintaa sekä 
asiakas- ja potilastietojen käytönvalvontaa. Lisäksi organisaatiossa 
tulee olla tietosuojavastaava, jonka tehtäviin kuuluu tietosuojan to- 
teutumisen sekä henkilötietojen käsittelyn seuranta ja näihin liittyvä 
ohjaus ja neuvonta. 

Lainsäädäntö ja oikeuskäytäntö antavat toiminnalle rajat, mutta 
huomionarvoista on, että tietotekniikka kehittyy lainsäädäntöä no- 
peammin. Lainsäädäntö yksistään ei riitä digitalisoituvan sosiaali- ja 
terveydenhuollon ohjaukseen, vaan tarvitaan myös eettistä pohdin- 

taa ja ohjeistusta. Eettiset ohjeet tai säännöt luovat periaatteet, jotka 
toimivat ammattihenkilöiden tukena ja samalla kertovat yhteisölle 
millaiset periaatteet ohjaavat ammattihenkilöiden toimintaa. Eettiset 
ohjeet muodostavat hiearkisen kokonaisuuden, jossa ylimpänä ovat 
arvot ja periaatteet, näiden alla käytännön ohjeet ja alimpana konk- 
reettiset toimintaohjeet. 

Valtakunnallinen sosiaali- ja terveysalan eettinen neuvottelukun- 
ta Etene (2010) korostaa kannanotossaan Teknologia ja etiikka sosiaa- 
li- ja terveysalan hoidossa ja hoivassa seuraavia näkökulmia teknolo- 
gian hyödyntämisessä: 


e teknologian yhdenvertainen ja oikeudenmukainen käyttö pal- 
velujärjestelmässä ja kansalaisten tasa-arvoinen kohtelu 

e teknologian käytöstä sopiminen ja sen soveltuvuuden arviointi 
käyttäjien tarpeisiin ja elämäntilanteisiin 

e tietojärjestelmien luotettavuuden ja asiakkaiden yksityisyyden 
suojaamisen varmistaminen 

e henkilöstön osaamisen varmistaminen. 


Kansainvälisen lääketieteellisen tietotekniikan yhdistyksen (IMIA, 
International Medical Informatics Association) terveydenhuollon tie- 
donhallinnan eettinen ohje perustuu yleisen etiikan ja informaatio- 
etiikan periaatteisiin (IMIA 2016). Yleisen etiikan kuusi periaatetta 
ovat itsemääräämisoikeus, tasa-arvo ja oikeudenmukaisuus, hyvän 
tekeminen, vahingon välttäminen, toteutettavuus ja luotettavuus. 
Näistä on johdettavissa informaatioetiikan seitsemän periaatetta, 
joita ovat yksityisyys, avoimuus, tietoturva, tiedon saatavuus, lailli- 
sen oikeudenloukkauksen periaate ja vastuullisuus. Edellä listattu- 
jen periaatteiden mukaisesti kaikilla ihmisillä on perusoikeus yksi- 
tyisyyteen ja siten oikeus määrätä henkilötietojensa keräämisestä, 
säilyttämisestä, saatavuudesta, käytöstä, välittämisestä ja hävittämi- 
sestä. Henkilötietojen käsittelystä on ilmoitettava asianmukaisesti ja 
ajallaan sille henkilölle, jota tiedot koskevat. Kerätyt henkilötiedot 
tulee suojata asianmukaisin keinoin tuhoutumista ja väärinkäyttöä 

vastaan. Tiedon saatavuuden periaatteen mukaisesti henkilöllä on 
oikeus päästä tutustumaan sähköisiin tiedostoihin, jotka sisältävät 
hänen henkilötietojaan, ja tarkentaa, täydentää tai oikaista niitä. 

Henkilön perusoikeutta päättää häntä koskevien tietojen käsit- 
telystä saavat rajoittaa vain vapaan, vastuullisen ja demokraattisen 
yhteiskunnan lailliset, asianmukaiset ja asiaankuuluvat tietotarpeet 
sekä muiden henkilöiden samanvertaiset, kilpailevat oikeudet. Tätä 
kutsutaan laillisen oikeudenloukkauksen periaatteeksi. Lievemmän 
oikeudenloukkauksen periaatteen mukaan näitä oikeuksia saa lou- 
kata vain mahdollisimman lievästi ja siten, että kyseisen yksilön 
oikeuksiin puututaan mahdollisimman vähän. Vastuullisuuden pe- 
riaatteen mukaan yksityisyyden suojaa koskevia oikeuksia sekä yksi- 
lön oikeutta määrätä omista henkilötiedoistaan saa loukata vain, jos 
loukkaus perustellaan hänelle hyvissä ajoin ja asianmukaisella taval- 
la. (IMIA 2016; Ruotsalainen 2015, 12-13.) Edellä kuvatut periaatteet 
muodostavat eettisiä velvoitteita terveydenhuollon tiedonhallinnan 
ammattihenkilöiden kohtaamiin tilanteisiin. Kyseiset eettiset ohjeet 
on kuvattu yksityiskohtaisesti The IMIA Code of Ethics for Health In- 
formation Professionals -julkaisussa (IMIA 2016) sekä edellisen ver- 
sion suomennetussa versiossa (Ruotsalainen 2015). 

Tietotekniikan kehitys on osaltaan mahdollistanut sosiaali- ja 
terveydenhuollon sähköiset palvelut. Sosiaali- ja terveydenhuollossa 
tekniikan avulla pyritään tekemään hyvää ja kehittämään palvelui- 
den asiakaskeskeisyyttä, laatua ja turvallisuutta. Lähtökohtaisesti 
pyrkimyksenä on kansalaisen hyvinvoinnin edistäminen. Kuitenkin 
eri toimijoiden motiivit tekniikan hyödyntämiseen voivat vaihdella. 
Tärkeää on tunnistaa tekniikan käytön itsetarkoituksellisuuden mo- 
tiivin olemassaolo. Eettisesti on arveluttavaa, mikäli tekniikan käy- 
tön tiedostettuna tai tiedostamattomana perusteluna on esimerkiksi 
organisaation aseman korostaminen, henkilön ammattiuran edistä- 
minen tai puhtaasti taloudellinen hyöty. 

Terveydenhuoltolaissa (L1326/2010) säädetty näyttöön perustu- 
van toiminnan vaatimus korostaa väestön oikeutta hyvään hoitoon 

ja palvelujärjestelmän velvollisuutta käyttää vaikuttaviksi tunnistet- 
tuja tai muutoin potilaille merkityksellisiä hoitomenetelmiä. Lain 
mukaisesti terveydenhuollon toiminnan on perustuttava näyttöön 
ja hyviin hoito- ja toimintakäytäntöihin. Edelleen terveydenhuollon 
toiminnan on oltava laadukasta, turvallista ja asianmukaisesti toteu- 
tettua. Tämä tarkoittaa myös sitä, että sosiaali- ja terveydenhuollon 
rakenteellisten muutosten yhteydessä on huolehdittava palvelujen 
sisällöllisestä kehittämisestä sekä tunnistettava esimerkiksi digitali- 
saation vaikutukset hoidon ja palvelujen tuottamiin tuloksiin. Toi- 
saalta on myös tarkasteltava sähköisten palveluiden turvallisuutta eri 
asiakasryhmissä. Sekä sähköisten että perinteisten vastaanottopalve- 
luiden osalta asiakkaille ja potilaille on voitava turvata laadukkaat ja 
turvalliset palvelut. 


Potilas- ja asiakastiedon 
tuottaminen ja hallinta 


Digitaalisuus liittyy oleellisesti sosiaali- ja terveydenhuollon koko 
tietotuotantoon. Strategian mukaisesti ”pyydämme tiedon vain ker- 
ran” ja kertaalleen tallennetun tiedon toissijainen käyttö edellyt- 
tää tiedon vakiointia ja laadun tarkkailua. Laadukas, turvallinen ja 
asianmukaisesti toteutettu hoito edellyttää, että terveydenhuollon 
ammattihenkilö merkitsee potilasasiakirjoihin potilaan hoidon jär- 
jestämisen, suunnittelun, toteuttamisen ja seurannan turvaamiseksi 
tarpeelliset tiedot (L785/1992, Laki potilaan asemasta ja oikeuksista). 
Hoidon suunnittelu, toteutus ja arviointi pitää olla kirjattuina poti- 
lasasiakirjoihin. Tietojen tulee olla laajuudeltaan riittävät ja merkin- 
töjen tulee olla selkeitä ja ymmärrettäviä ja niitä tehtäessä saa käyt- 
tää vain yleisesti tunnettuja ja hyväksyttyjä käsitteitä ja lyhenteitä. 
(A 298/2009, Sosiaali- ja terveysministeriön asetus potilasasiakirjois- 
ta.) Terveyden ja hyvinvoinnin laitoksen (THL) antamissa ohjeissa 
(Jokinen & Virkkunen 2018) korostetaan yhteisten tietorakenteiden 

ja rakenteisen tiedon hyödyllisyyttä niin potilaalle, terveydenhuol- 
lon ammattihenkilölle, kuin organisaatiollekin. Tiedon rakenteisuus 
parantaa tiedon laatua. Yhtenäinen tieto edistää potilasturvallisuut- 
ta ja hoidon jatkuvuutta. Lisäksi terveydenhuollon toiminnan tulee 
olla näyttöön sekä hyviin hoito- ja toimintakäytäntöihin perustuvaa 
(L1326/2010). 

Sähköinen potilaskertomus on ollut käytössä Suomen julkisessa 
terveydenhuollossa sekä erikoissairaanhoidossa että perustervey- 
denhuollossa 100-prosenttisesti jo vuodesta 2007. Myös yksityisillä 
palveluntuottajilla sähköinen potilaskertomus on laajassa käytössä. 
(Reponen, Kangas, Hämäläinen, Keränen & Haverinen 2018.) Suo- 
messa on sähköisen potilaskertomuksen käyttöä seurattu ja tutkittu 
yhtäjaksoisesti ja täsmällisesti useiden vuosien ajan. THL:n (2018) 
koordinoimassa Sosiaali- ja terveydenhuollon tietojärjestelmäpal- 
veluiden seuranta ja arviointi (STePS 2.0) -hankkeessa on toteutettu 
kattavia kansallisia arviointeja sekä sosiaalihuollon johdolle, terve- 
ydenhuollon johdolle, lääkäreille, sairaanhoitajille että kansalaisille. 
(Vehko ym. 2019.) 

Potilastietojen moniammatillisessa kirjaamisessa sähköiseen po- 
tilaskertomukseen käytetään useita nimikkeistöjä ja luokituksia, joi- 
den tarkoituksena on edistää tiedon toissijaista käyttöä päätöksente- 
koon, johtamiseen ja kehittämiseen. Tavoitteena on yhdenmukaistaa 
edelleen tietojen kirjaamista ja edistää siten tietojen jatkojalostusta 
tiedon toissijaiseen käyttöön. Yhdenmukainen, rakenteinen sähköi- 
seen tietojärjestelmään tuotettu ja tallennettu potilas- ja asiakastieto 
parantaa myös hoidon ja palvelun laatua. Yhtenäiset rakenteet myös 
ohjaavat hoitoprosessien ja -ohjeiden noudattamisessa. Hoidon ja 
palvelujen jatkuvuus ja turvallisuus parantuvat näiden myötä, sa- 
moin kansalaisen oikeusturva, kun tieto on selkeää, yhdenmukaista 
ja aina oikeassa paikassa. (Jokinen & Virkkunen 2018.) 

Hoitotyön kirjaamista on kehitetty vuosikymmenien ajan kan- 
sainvälisten termistöjen kehittämistyötä seuraten useissa kansalli- 
sissa kehityshankkeissa. Rakenteisuus perustuu keskeisiin tietoihin, 

joita ovat hoidon tarve, hoitotoimet, hoidon tulokset, hoitoisuus ja 
hoitotyön yhteenveto. Tietojen kirjaamisessa voidaan käyttää Suo- 
malaista hoitotyön luokituskokonaisuutta, FinCC:n (Finnish Care 
Classification) termejä. FinCC perustuu yhdysvaltalaiseen CCC 
(Clinical Care Classification) luokitukseen (Ensio 2001; Kinnunen 
2013; Kinnunen, Junttila, Liljamo, Sonninen, Härkönen & Ensio 
2014; Liljamo 2018; Mykkänen 2019), jonka kanssa yhteistyö on kiin- 
teää. Hoitotyön yhteenvedon näkyminen Kanta-arkistossa paran- 
taa myös hoidon jatkuvuutta (Kuusisto 2018). Vaiheistusasetuksen 
(A1257/2015) mukaanhan hoitotyön yhteenveto on pitänyt tallentaa 
arkistointipalveluun siihen liittymisestä lukien. 


Hoitotyön keskeiset rakenteiset tiedot ovat: hoidon tarve, hoitotoimet, hoidon tulokset, 
hoitoisuus ja hoitotyön yhteenveto, joka koostetaan hoitotyön päivittäismerkinnöistä ed. 
otsikoita käyttäen. 

Hoitotyön rakenteisessa kirjaamisessa tarkoitetaan hoitotyön potilas- ja asiakastiedon 
tuottamista käyttäen kirjaamisessa jotain luokitusta, koodistoa, nimikkeistöä tai 
termistöä. Rakenteista tietoa on mahdollista täydentää vapaamuotoisella tekstillä. 


Tiedon rakenteisuus mahdollistaa tiedon automaattisen käsittelyn. 


Jokaisesta osastohoitojaksosta ja sellaisesta polikliinisesta avohoitojaksosta, 

jonka loputtua hoito päättyy tai hoitovastuu siirtyy toiseen terveydenhuollon 
toimintayksikköön, tulee tehdä loppuyhteenveto. Loppuyhteenvedossa kuvataan 
hoidon aikana potilaan voinnissa ja hoidossa tapahtunut kehitys. (Jokinen & Virkkunen 
2018.) 


Sosiaalialan kirjaamista on kehitetty Kansa-koulu II -hankkeessa 
(Socom 2018). Tavoitteena hankkeissa on, että sosiaalihuollon asia- 
kastieto kirjataan Suomessa yhtenäisen menettelytavan mukaisesti. 
Näin sosiaalihuollon asiakasasiakirjalain vaatimukset siirtyvät osak- 
si sosiaalipalvelujen arkea. Laki sosiaalihuollon asiakasasiakirjoista 
(L254/2015) määrittää että, "sosiaalihuollon ammatillinen henkilöstö 
sekä avustava henkilöstö, joka osallistuu asiakastyöhön, ovat velvolli- 
sia kirjaamaan sosiaalihuollon järjestämisen, suunnittelun, toteutta- 

misen, seurannan ja valvonnan kannalta tarpeelliset ja riittävät tiedot 
määrämuotoisina asiakirjoina”. 

Määrämuotoisella kirjaamisella tarkoitetaan asiakastietojen 
kirjaamista valtakunnallisesti yhtenäisesti sovitulla tavalla. Tämä 
tarkoittaa, että kaikilla sosiaalihuollon organisaatioilla on yhtenäi- 
nen käytäntö asiakasasiakirjojen nimeämiseen sekä asiakirjojen 
väliotsikoiden käyttöön. Määrämuotoisuus näkyy myös asiakirjan 
rakenteessa, että tiedon tallennusmuodossa. Sosiaalihuollon asia- 
kastietomalli muodostaa perustan määrämuotoiselle kirjaamiselle. 
Malli sisältää kuvaukset tietosisältö- ja tietorakennemääritykset, jot- 
ka kuvaavat asiakastietojen, asiakirjarakenteiden ja luokitusten väli- 
set suhteet. (THL 2019b.) 

Asiakastietojärjestelmissä sosiaalipalveluiden kuvaamisen tulee 
perustua sosiaalipalveluiden luokituskokonaisuuteen, joka mahdol- 
listaa vertailukelpoisen sosiaalipalveluiden tietoperustan. Luokitus- 
kokonaisuus kuvaa sosiaalihuollon palvelutehtäviä, niissä toteutetta- 
via sosiaalipalveluja ja edelleen palveluprosesseja, joissa asiakirjatietoa 
syntyy. Palvelutehtävä on pakollinen tieto, joka valitaan asian vireille 
tulon yhteydessä ja se tallennetaan asiakastietojärjestelmään. Kaik- 
ki asiakasasiakirjat liittyvät yhteen tai useampaan palvelutehtävään. 
Sosiaalipalvelu-luokitusta käytetään kuvaamaan sitä palvelutehtä- 
vään kuuluvaa sosiaalipalvelua, jonka yhteydessä asiakirja on muo- 
dostunut. Sosiaalipalveluiden toteuttaminen kuvataan sosiaalihuol- 
lon palveluprosesseina, jolloin yhteen sosiaalipalveluun voi kuulua 
yksi tai useampia palveluprosesseja. Palveluprosessi-luokitus sisältää 
sosiaalipalvelun toiminnot prosessin vaiheina, joissa asiakasasiakir- 
joja laaditaan. (Socom 2019.) 

Sosiaalityössä asiakaskohtaisen sosiaalityön luokitukset kuvaavat 
ammatillista sosiaalityötä, jota tehdään vuorovaikutuksessa asiak- 
kaiden kanssa. 


e Asiakaskohtaisen sosiaalityön kohdeluokitus kuvaa sosiaali- 
työn kohteena olevia ilmiöitä ja asioita 

e Sosiaalityöntekijän asiakaskohtainen toimintoluokitus ryh- 
mittelee sosiaalityöntekijän toimintaa 


Edellä mainitut luokitukset soveltuvat asiakaskohtaisen sosiaalityön 
erittelyyn Suomessa. Niitä voidaan käyttää erilaisten sosiaalityön 
toimintayksiköiden ja ammattilaisten työn seurantaan, suunnitte- 
luun ja arviointiin. Sosiaalityöntekijä käyttää luokituksia asiakaskir- 
jaamisessa osana sosiaalihuollon sähköistä asiakastietojärjestelmää. 
Luokituksia on hyödyllistä käyttää yhdessä, jolloin voidaan tuottaa 
yhdistettyä tietoa sekä toiminnasta että työn kohdeilmiöistä. (THL 
2019b.) 

Rakenteisella kirjaamisella on todettu koituva hyötyjä niin sosi- 
aali- ja terveydenhuollon ammattihenkilöille ja organisaatiolle kuin 
myös asiakkaalle ja potilaalle. Potilas- ja asiakastiedon laatu on yh- 
denmukaista sovittuja, yhteisiä kirjaamisen rakenteita käyttäen. 
Tietorakenteiden käyttö helpottaa tiedon hakemista ja löytämistä 
suurista tietomääristä. Siten kertaalleen tuotettua tietoa voidaan en- 
tistä helpommin hyödyntää esimerkiksi hoidon ja palvelujen sekä 
hoitoprosessien kehittämisessä, laadun arvioinnissa, tutkimisessa 
ja johtamisessa. Vapaalla tekstillä tuotetun tiedon uudelleen käyttö 
on vaikeampaa. Päätöksenteon tuen liittäminen sähköiseen potilas/ 
asiakaskertomukseen mahdollistuu myös rakenteisen tiedon käytön 
myötä. (Saranto, Kinnunen, Kivekäs, Lappalainen, Liljamo, Rajalahti 
& Hyppönen 2014; Saranto & Kinnunen 2014; Jokinen & Virkkunen 
2018; Mykkänen 2019.) 

Rakenteisesti kirjatut tiedot mahdollistavat yhteenvetotietojen 
tuottamisen hallinnolliseen ja poliittiseen päätöksentekoon (Goos- 
sen 2003). Asiakas- ja potilastyössä syntyvät päätökset perustuvat tie- 
toihin, joita rakenteisesti kirjaamalla voidaan hyödyntää toissijaiseen 
käyttötarkoitukseen (kuvio 2) Laki sosiaali- ja terveystietojen toissi- 
jaisesta käytöstä (L552/2019) antaa mahdollisuuden jatkossa käyttää 
sosiaali- ja terveydenhuollossa tallennettuja asiakastietoja joustavasti 
ja turvallisesti erilaisissa laissa sallituissa käyttötarkoituksissa. Asia- 

kastietojen ensisijaisella käytöllä viitataan siihen käyttötarkoituk- 
seen, jonka vuoksi tiedot tallennetaan asiakasrekisteriin. Ensisijainen 
käyttötarkoitus voi olla esimerkiksi potilaan tutkiminen, hoitaminen 
ja kuntoutus tai vastaavasti sosiaalihuollon asiakkaan saama palvelu 
taikka Kansaneläkelaitoksen etuuskäsittely. (STM 2014.) 


Poliittinen 
päätöksenteko 


Hallinnollinen 
päätöksenteko 


(Kliininen) 
päätöksenteko 


Kuvio 2. Rakenteisen tiedon käytön malli (mukaillen Goossen 2003) 


Asiakastietojen toissijaisella käytöllä tarkoitetaan tietojen käyttöä 
muissa kuin ensisijaisissa käyttötarkoituksissa. Sallittuja käyttö- 
tarkoituksia ovat tieteellinen tutkimus, tilastointi, kehittämis- ja 
innovaatiotoiminta, opetus, tietojohtaminen, viranomaisohjaus ja 
-valvonta sekä viranomaisten suunnittelu- ja selvitystehtävät. (STM 
2017a.) Tarkoituksena on mahdollistaa sosiaali- ja terveydenhuol- 
lossa syntyvien tietoaineistojen käyttö myös opetuksessa, tietojohta- 
misessa sekä kehittämis- ja innovaatiotoiminnassa. Tietoja voidaan 
käyttää laissa säädetyin edellytyksin tieteellisessä tutkimuksessa, 
tilastoinnissa, viranomaisohjauksessa ja -valvonnassa sekä viran- 
omaisten suunnittelu- ja selvitystehtävissä. Lisäksi lain tarkoituksena 
on yksinkertaistaa lupaprosessia ja turvata entistä paremmin arka- 
luontoisten tietojen tietoturva sekä kansalaisen henkilötietojen ja 
luottamuksen suoja. Lain keskeinen toteuttaja on Sosiaali- ja terveys- 

alan tietolupaviranomainen (Findata), jonka tehtävänä on myöntää 
lupia tietojen toissijaiseen käyttöön, parantaa aineistojen tietoturvaa 
ja edistää kansalaisten tietosuojaa. (L552/2019.) 


Kansalaiset sähköisten sosiaali- ja 
terveyspalveluiden käyttäjinä 


Sähköiset palvelut 


Sähköisellä terveydenhuollolla tarkoitetaan tieto- ja viestintätekniik- 
kaa hyödyntäviä terveydenhuollon tuotteita, palveluja ja prosesseja. 
Verkkopalvelujen tavoitteena on parantaa kansalaisten terveyttä, 
terveyspalvelujen tehokkuutta ja tuottavuutta sekä lisätä terveyden 
taloudellista ja sosiaalista arvoa. Sähköinen terveydenhuolto kattaa 
potilaiden ja terveydenhuollon organisaatioiden välisen vuorovai- 
kutuksen ja tiedottamisen sekä organisaatioiden välisen tiedonsiir- 
ron. Parhaimmillaan se parantaa myös kansalaisten elämänlaatua ja 
käynnistää terveydenhuoltoalan innovaatioita. (European Commis- 
sion 2012.) 

Sosiaali- ja terveydenhuollon palveluintegraatio edellyttää niin 
systeemi-, työntekijä- kuin asiakaslähtöistä muutosta. Muutokselle 
suopean ilmapiirin luomisessa ja muutoksen etenemisessä koroste- 
taan keskijohdon ja lähiesimiesten merkitystä. Asiakaslähtöisyyden 
kannalta asiakkaiden vastuuttaminen valintojen tekijäksi edellyttää 
ammattilaisen apua ja tukea erilaisissa tilanteissa (ks. Kivinen, Van- 
jusov & Vornanen 2020 tässä julkaisussa). On tärkeä rakentaa sosi- 
aali- ja terveyspalveluissa yhteistyöhön perustuvaa rajapinta-ajattelua 
julkisesti ja yksityisesti tuotettujen sekä maakuntien ja kuntien pal- 
velujen käyttäjien välille (Virtanen ym. 2017). 

Tiedonhallintalaissa (L906/2019) keskeistä on tietojärjestelmien 
yhteentoimivuuden edistäminen. Yhteentoimivuudella tarkoitetaan 
tietojen hyödyntämistä ja vaihtoa eri tietojärjestelmien välillä si- 
ten, että tietojen merkitys ja käytettävyys säilyvät. Tämä edellyttää 

yhteisesti sovittuja tietorakenteita ja standardeja, jotta alueellisten 
sosiaali- ja terveydenhuollon tietojärjestelmien sisältämä tieto on 
hyödynnettävissä valtakunnallisissa sosiaali- ja terveydenhuollon 
tietojärjestelmäpalvelukokonaisuudessa, Kanta-palveluissa (kuvio 3). 
Kanta-palvelut pitävät sisällään sähköisen reseptin (Reseptikeskus), 
lääketietokannan, potilastiedon arkiston ja tiedonhallintapalvelun 
sekä kansalaisille tarkoitetun Omakanta-palvelun. Sosiaalihuollon 
kansallinen arkistopalvelu liittyy osaksi Kanta-palvelua vaiheittain. 
Näin asiakastietojen osalta saadaan yhtenäinen palvelu, joka on myös 
kustannuksiltaan kohtuullinen. (Kanta-palvelut 2019.) 


Kanta-palvelut Ka nt a 
Reseptikeskus Lääketietokanta 
Reseptit Toimitukset Valmisteiden perustiedot Hinnat 1 
Uusimiset Varaukset Lääkevaihdon säännöt Korvattavuustiedot 
l 
Potilastiedon arkisto 
Kertomustiedot Kuva-aineistojen arkisto Vanhojen tietojen arkisto m 
Kelain vu Käynnit ja hoitojaksot Kuva-aineistot Hoitoasiakirjat (vanhat) 
= Web-resepti W = Hoitoasiakirjat (rakenteiset) 
E Sot 
i > - jen 
Kansallinen KA Tiedonhallintapalvelu Yhteenvedot ja koosteet tiet 
— eHealth- =- Diagnoosit Rokotukset Riskit puo: 
a £ Suostumustiedot — Tahdonilmaisut Toimenpiteet Kuvantamistutkimukset allas 
yhteyspiste © — Informoinnit Hoitotahto Laboratoriotutkimukset Fysiologiset mittaukset 
Z Suostumukset Elinluovutustahto Sosiaalihuollon asiakastietojen kooste 
Kiellot 
_ Kysely- ja | | I 
välityspalvelu Sosiaalihuollon asiakastiedon arkisto Asiakkuudet Asiat | | 
Asiakasasiakirjat Vanhat asiakirjat 
— Omakanta E i 


Omakannan omatietovaranto Mittaustiedot — Kyselyt ja vastaukset 
Kansalaisen itse ilmoittamat esitiedot 


Kuvio 3. Kanta-palvelut (Kanta-palvelut 2019) 


Kanta-palvelun kaltainen sähköinen asiointiportaali on harvinainen 
kansainvälisestikin, sillä portaaliin pääsyssä on huomioitu niin am- 
mattilaisten, viranomaisten kuin kansalaisten tietotarpeet. Sähköis- 
ten sosiaali- ja terveydenhuollon asiointipalveluiden käyttö Suomessa 
on vuonna 2017 tehdyn kansalaiskyselyn (Hyppönen ym. 2018) mu- 
kaan melko yleistä. Valtakunnallisista asiointipalveluista kansalaiset 
hyödyntävät etenkin Omakannan omien tietojen katselua ja lääke- 

määräysten uusintapyyntömahdollisuutta. Melko laajaa on myös it- 
sehoitoa ja palveluihin pääsyä tukevien palvelujen tarjonta ja käyttö. 
Sähköisten palvelujen käyttöön vaikuttavat erityisesti digipalvelui- 
den käytön osaaminen, koulutus, asennoituminen ja palveluiden 
saatavuus. 

Sähköisiä sosiaalipalveluja ja hyvinvointitietoa tarjosivat pää- 
asiassa julkiset toimijat. Yksityisistä toimijoista viidennes tarjosi säh- 
köisiä sosiaalipalveluja vuoden 2017 kartoituksessa (Kuusisto-Niemi 
ym. 2018). Sosiaalihuollon ammattilaisten tietojärjestelmien käyttö 
oli vaihtelevaa. Julkisista organisaatioista kaksi kolmasosaa ja yksi- 
tyisistä yksi kolmasosa tallensi vähintään 80 prosenttia asiakastie- 
dosta asiakastietojärjestelmiin (Kuusisto-Niemi ym. 2018). Sähköis- 
ten palvelujen tarjonta, mukaan lukien asiakastiedon tuottaminen 
ja hallinta, olivat sosiaalihuollossa vielä pirstaleista. Yleisin sosiaali- 
huollon kohdennetuista palvelumuodoista on asiakaskohtainen pal- 
veluluokka, johon kuuluvat muun muassa omaan elämäntilanteeseen 
liittyvä tiedon tuottaminen (sähköinen kirjaaminen), ilmoitukset 
avuntarpeista tai huolenaiheista, suojatun sähköpostiyhteyden kaut- 
ta tapahtuva asiakasviestintä sekä palveluun tai kohteluun liittyvät 
muistutukset. (Kauppila, Kiiski & Lehtonen 2018.) 

Kansainvälisen kirjallisuuskatsauksen (Virtanen ym. 2017) mu- 
kaan sosiaali- ja terveydenhuollon digitalisaatio- ja kehityshankkei- 
den eteneminen on ollut samantapaista. Sosiaali- ja terveyspalvelujen 
digitalisaatio ja teknologinen kehitys on mahdollisuus, joka johtaa 
uusiin palvelumalleihin ja parempaan toiminnan vaikuttavuu- 
teen, mikä puolestaan edistää järjestelmän kokonaiskustannusten 
hallintaa. Suomessa ennakkoluulottomissa kokeiluissa sosiaali- ja 
terveydenhuollossa on luotu uusia toimintamalleja ja -käytäntöjä. 
Esimerkkeinä Omat digiajan hyvinvointipalvelut (ODA 2019) ja Vir- 
tuaalisairaala 2.0 -hanke ovat vauhdittaneet kehitystä ja käyttöönot- 
toja. 

ODA-projektin kansallisissa piloteissa (n=38) vuosina 2016-2018 
kehitettiin sosiaali- ja terveyspalvelujen yhteisiä prosesseja apua tar- 

vitsevien asiakkaiden ja potilaiden tunnistamiseksi ja auttamiseksi 
(ODA 2019). Piloteissa rakennettiin uusia digipalveluja ja kehitettiin 
jo olemassa olevia sähköisiä palveluja sekä uudistettiin sosiaali- ja 
terveydenhuollon toimintamalleja. Toimintamallien uudistamisessa 
näkyi selkeästi valmistautuminen maakunta- ja sote-uudistukseen. 
Toimintamallimuutoksilla piloteissa pystyttiin nopeuttamaan läpi- 
menoaikojan ja vähentämään ammattilaisten käyttämää aikaa esi- 
merkiksi määräaikaistarkastuksissa. Toiminnan tehokkuuden para- 
nemisesta saatiin viitteitä jo alkuvaiheessa, kun Omaolo-palvelujen 
käyttöönoton valmisteluvaiheessa toimintaprosesseja oli muokattu 
uudenlaisia toimintamalleja vastaaviksi. Kansallisissa kärkihank- 
keissa edistettiin asiakasnäkökulmaa, parannettiin palveluiden suju- 
vuutta ja lisättiin sosiaali- ja terveydenhuollon sekä työvoimapalve- 
luiden yhteistyötä yli organisaatiorajojen. (Omaolo 2020.) 

Syksyllä 2020 Omaolo.fi-palvelu tavoittaa yli puolet Suomen asuk- 
kaista. Sähköisen Omaolo-palvelun toimiva esimerkki on koronavi- 
rustaudin oirearvio. Tekemällä oirearvion henkilö saa neuvoja hoi- 
don tarpeen arvioinnista ja infektion leviämisen estämisestä. Henkilö 
voidaan ohjata Omaolo-palveluun myös Koronavilkku-mobiilisovel- 
luksesta, kun hän on saanut tiedon altistumisestaan koronaviruksel- 
le. Omaolossa kansalainen voi täyttää koronavirustaudin oirearvion 
ja lähettää sen terveydenhuollon ammattilaiselle, tai jättää ammat- 
tilaiselle yhteydenottopyynnön. Esimerkiksi Turussa täytetyistä ko- 
ronavirusoirearvioista 40 prosenttia oli lähetetty terveydenhuollon 
ammattilaisen arvioitavaksi (Turku 2020). Oirearvion lähettämiseksi 
terveydenhuollon ammattilaiselle henkilön tulee tunnistautua mo- 
biilivarmenteella tai verkkopankkitunnuksilla. (Omaolo 2020.) Ko- 
ronavirusoirearvio on voitu ottaa käyttöön niilläkin paikkakunnilla, 
joissa Omaolo-palvelut eivät muuten ole käytössä. 

Terveyskylä.fi-palvelussa toimii virtuaalitaloja eri elämäntilantei- 
siin ja oireisiin. Esimerkiksi Aivotalo.fi tarjoaa tukea ja tietoa aivojen 
terveydestä ja aikuisten aivosairauksista. Painonhallintatalo.fi tar- 
joaa tutkittua tietoa lihavuudenhoidosta ja painonhallinnasta. Virtu- 

aalitaloissa on saatavilla kolmenlaisia palveluja. Kansalaisille avoimet 
verkkosivut tarjoavat tutkittua tietoa aiheesta, sivuilla on mahdollis- 
ta tehdä testejä ja laatia itselle painonhallintapolku. Digihoitopolut 
ovat potilastunnisteisia palveluja, joiden käyttöön terveydenhuollon 
ammattilaiset ohjaavat potilaita. Kolmas palvelumuoto on Terveys- 
PRO, joka on tarkoitettu ammattilaisille (Arvonen & Lehto-Trapro- 
wski 2019). Terveyskylä.fi-palvelujen kehittäjät arvioivat palvelujen 
lisäävän potilaiden osallistumista omaan hoitoonsa, parantavan 
potilaan ja ammattilaisen välistä vuorovaikutusta sekä vahvistavan 
ammattilaisten välistä yhteistyötä (Saranto ym. 2018; Saranto, Kive- 
käs, Rosenlund, Jylhä, Liljamo, Arvonen & Kinnunen 2019; Kivekäs, 
Mikkonen, Saijonkari, Rosenlund, Lammintakanen, Jylhä, Liljamo, 
Arvonen & Saranto 2019; Rosenlund, Kivekäs, Mikkonen, Arvonen, 
Reponen & Saranto 2019). 


Hyvinvointiteknologia ja robotiikka 


Sosiaali- ja terveydenhuollossa hyvinvointiteknologiasta ja roboteis- 
ta odotetaan apua ennakoituun työvoimapulaan ja mahdollisuuksiin 
organisoida työtehtäviä entistä tehokkaammin (STM 2017b). Robo- 
tiikan, automatiikan ja uudenlaisen tietotekniikan hyödyntämisen 
lähtökohtana ovat apua ja tukea tarvitsevan henkilön tai iäkkään 
henkilön itsemääräämisoikeuden ja omatoimisuuden tukeminen ja 
lisääminen, palvelun parantaminen ja henkilöstön työn kehittäminen 
ja vahvistaminen. Tietotekniikan käyttöön liitetään mielikuvia te- 
hokkuudesta ja innovatiivisuudesta (van Aerschot, Turja & Särkikos- 
ki 2017). Hyvinvointiteknologian käyttöönotoissa tuleekin varmistaa 
riittävä tuki, ohjaus ja neuvonta niin asiakkaille kuin henkilöstölle. 
Käyttäjälähtöinen suunnittelu hoivarobotiikan ja yleensä tietotek- 
niikan käyttöönotossa luo uudenlaista sukupolvi- ja sukupuolijaon 
ylittävää hoitotyön kulttuuria (van Aerschot ym. 2017). Kansainvä- 
lisessä kirjallisuudessa hyvinvointiteknologiasta ei käytetä käännös- 
tä well-being technology’, sen sijaan käytetään käsitteitä “healthcare 


202 ANNELI HUJALA & HELENA TASKINEN (TOIM.) 


Digitalisaatio ja sähköiset palvelut uudistuvassa sosiaali- ja terveydenhuollossa 


> 


technology’, ”home care technology’ ja assistive device’ (apuvälineet) 
(Alakärppä 2014). Alakärppä (2014) määrittelee tutkimuksessa hy- 
vinvointiteknologian ’tietoteknisiksi ja teknisiksi välineiksi sosiaa- 
li- ja terveydenhuollossa, joiden avulla ylläpidetään toimintakykyä 
ja terveyttä, ennaltaehkäistään sairauksia ja toteutetaan hoitoa sekä 
kuntoutusta”. 

Hyvinvointiteknologia tarkoittaa teknisiä ratkaisuja, joiden avulla 
voidaan ylläpitää tai parantaa ihmisten toimintakykyä, terveyttä ja 
hyvinvointia. Hyvinvointiteknologiaan kuuluvat apuvälinetekniik- 
ka, kommunikaatioteknologian, sosiaalinen teknologia sekä esteet- 
tömyyteen liittyviä tuotteita ja ratkaisuja. (Leikas 2017; Kaija-Korte- 
lainen, Kekäläinen & Kinnunen 2018.) Esimerkiksi robotti on kone, 
joka voi avustaa ihmisiä ilman jatkuvaa valvontaa tai ohjausta arki- 
sissa askareissa, hoiva-alalla, puhdistusrobottina tai ihmiselle vaa- 
rallisissa tehtävissä, kuten etsintä- ja pelastustöissä onnettomuuksien 
jälkeen (Eurobarometer 2013; ISO 8373 2012). Robotin määritelmä 
ei täsmennä sen autonomisuutta ja robotiksi luokitellaan myös etä- 
läsnäolorobotti, jonka liikkumista ihminen ohjaa etänä. Hyvinvoin- 
titeknologian käsite laajimmillaan nähdään teknologian hyödyntä- 
misenä arjessa itsenäisen selviytymisen tukena (THL 2012). Usein 
käsite rajataan ihmisen toimintakyvyn, terveyden ja elämänlaadun 
ylläpitämiseen tai niiden edistämiseen tekniikkaan tukeutuen (mm. 
Reijula 2010; Tepponen ym. 2017). Hyvinvointiteknologian käyttöön- 
oton onnistumiseen liittyy teknisen potentiaalin lisäksi sosiaalinen 
ympäristö, joka voi joko hyväksyä muutokset tai vastustaa niitä. 
Robottien hyväksyntää on tutkittu ja vain osa hoivassa käytetyistä 
roboteista on saanut hyväksynnän (Savela, Turja & Oksanen 2019). 
Myönteisesti suhtauduttiin avustajarobotteihin ja sairaalaympäris- 
töissä robotit nähtiin käyttökelpoisina laitteina. Hyödyllisiksi käyt- 
tökohteiksi nimettiin yhteydenpito, monitorointi, kuntoutus ja terve- 
ystiedon jakaminen. Robotit koettiin soveltuvan avustaviin tehtäviin 
paremmin kuin hoitoa tai seuraa antaviin. 

Hyvinvointiteknologian käyttöönotoissa tuleekin varmistaa riit- 
tävä tuki, ohjaus ja neuvonta niin asiakkaille kuin henkilöstölle. 
Käyttäjälähtöinen suunnittelu hoivarobotiikan käyttöönotossa luo 
uudenlaista sukupolvi- ja sukupuolijaon ylittävää hoitotyön kult- 
tuuria (van Aerschot ym. 2017). Nuoremmilla ammattilaisilla on 
tietokoneajan valmiutta ja kokeneemmilla pitkä kokemus hoitotyön 
toimivista käytännöistä ja asiakkaiden hyvinvointiin vaikuttavista 
asioista. Hoitoalan ammattilaisista ikääntyneemmät arvioivat nuoria 
useammin robotit soveltuviksi hoitotyöhön. Teknologiaan ja robot- 
teihin tutustuminen ja käyttökokemusten tiedetään edistävän niiden 
hyväksyntää (Savela ym. 2019). Eritäin hyviä esimerkkejä ovat maa- 
kunnissa yhteistyönä toteutettavat hyvinvointiteknologiahankkeet, 
joissa sosiaali- ja terveydenhuollon asiakkaat, ammattilaiset, opiske- 
lijat ja opettajat yhteistyössä ideoivat, suunnittelevat ja koekäyttävät 
tietotekniikkaa (mm. HyvinRobo 2018; WelTech 2020). 


Yhteenveto 


Keskeistä sähköisten palvelujen kehittämistyössä on, että tietojärjes- 
telmien yhtenäinen ja semanttinen tieto palvelee kaikkia palvelujär- 
jestelmän toimijoita — järjestäjiä, tuottajia, asiakkaita, työntekijöitä 
ja päätöksentekijöitä. Sähköisten palveluiden avulla pyritään tuot- 
tamaan entistä parempia palveluja kansalaisille, mutta vaikutukset 
eivät välttämättä näy välittömästi. Uusien välineiden ja palveluiden 
käyttöönottoon tarvitaan voimavaroja ja aikaa. On myös tarpeen etu- 
käteen olla perillä, mitä mahdollisia vaikutuksia tekniikan käytöllä 
on sosiaali- ja terveydenhuollon palveluprosesseihin, ammattilaisen 
työhön sekä kansalaisen mahdollisuuteen saada hoitoa ja palveluja. 

voimavarana ja haasteena 


Kaarina Mönkkönen & Taru Kekoni 


Johdanto 


Sosiaali- ja terveysalan uudistuminen edellyttää monitoimijaista yh- 
teistyötä. Yhteistyö ei kuitenkaan aina ole helppoa, sillä sen onnis- 
tumiseen vaikuttavat monet tekijät, kuten työorientaatiot, erilaiset 
tietoperustat, toimintakulttuurit, lainsäädännön ja organisaatioiden 
reunaehdot sekä tapa ymmärtää omaa perustehtävää suhteessa mui- 
den työhön. Moniammatillisia taitoja tulee harjoitella, jotta työsken- 
telyn eri alojen yhdyspinnoilla on mahdollista onnistua. 

Tässä artikkelissa tarkastellaan sitä, miten muutokset vaikuttavat 
työntekijöiden työntekemisen tapoihin, ammatti-identiteetteihin ja 
asiantuntijuuksiin. Artikkelissa luodaan katsaus siihen, miten mo- 
nialaisen työskentelyn taitoja voidaan kehittää työelämässä. Tarkas- 
telun keskiössä ovat sosiaali- ja terveysalan ammattilaiset suhteessa 
laajempiin rakennemuutoksiin ja uudenlaisiin työntekemisen tapoi- 

hin. Paitsi rakenteellisella ja organisatorisella tasolla, käynnissä ole- 
vat muutokset vaikuttavat myös ammattilaisten työskentelyyn työn- 
tekijätasolla. Yhdessä toimimisen taitoja edistää moniammatillinen 
oppiminen jo opiskelun aikana. Muuttuvien ammatillisten asiantun- 
tijuuksien tarkastelun kautta artikkelissa edetään pohdintaan siitä, 
miten muuttuvat rakenteet vaikuttavat itse työprosesseihin ja niiden 
kautta toteutuvaan sosiaali- ja terveysalan työhön. 


Moniammatillisuuden tarve 
sosiaali- ja terveysaloilla 


Sekä lainsäädännössä että ammattikäytännöissä monitoimijaisuutta 
on kuvattu moniammatillisuuden, monitieteisyyden tai monialaisuu- 
den käsitteillä. Vaikka moniammatillisuuden tärkeä lähtökohta on 
hyödyntää asiakkaiden läheisverkostoja ja esimerkiksi kansalaistoi- 
mijoita, tässä tekstissä käytämme monitoimijaisuuden rinnalla myös 
moniammatillisuuden käsitettä, sillä ammattilaisilla on kuitenkin 
päävastuu prosessista. Vaade moniammatilliseen työskentelyottee- 
seen on korostunut viimeaikaisissa lainsäädännöllisissä ja muissa 
sosiaali- ja terveysalan toimintoja määrittävissä uudistuksissa. 
Moniammatillisuus ilmenee organisaatioiden kehittämisproses- 
seissa ja ammattityöhön liittyvissä odotuksissa, mikä näkyy mo- 
niammatillisuutta kuvaavien käsitteiden lisääntymisenä niin tutki- 
muksissa kuin poliittisissa ohjelmissa. Kyse on myös laajemmasta 
työelämän muutoksesta, jossa keskeisinä tulostekijöinä nähdään pal- 
velujen integrointi, moniammatillinen yhteistyö, informaation avoin 
kulku, toimivat työprosessit ja työn vaikuttavuus. (Stenvall & Vir- 
tanen 2012; Syväjärvi & Pietiläinen 2016.) Samoja näkökulmia liit- 
tyy myös sosiaali- ja terveyspalvelujen integraatioon (sote-uudistus), 
jossa on kysymys myös työn uusista muodoista sekä ammattilaisten 
keskinäisestä yhteistyöstä. Näissä muutoksissa oleellisina kehittämis- 
mahdollisuuksina nähdään myös digitaalinen tiedonsiirto ja algorit- 


216 ANNELI HUJALA & HELENA TASKINEN (TOIM.) 


Monitoimijaisuus työntekijän voimavarana ja haasteena 


mit, jotka tuovat tulevaisuuden sosiaali- ja terveysalan työhön uusia 
työn tekemisen muotoja (esim. Jokinen 2017; ks. myös Saranto, Kin- 
nunen, Jylhä & Kivekäs 2020 tässä julkaisussa). Lisäksi työelämän 
kehittämisessä on puhuttu jaetun työn (shared/joint work), avoimien 
innovaatiosysteemien (open innovation systems) ja monikanavaisen 
viestinnän tärkeydestä (multi-channel) (esim. European Commission 
2016). 

Suomalaisessa keskustelussa moniammatillisuutta tarkastellaan 
usein yhteistoiminnan, dialogisuuden, moniäänisyyden, yhteisen tie- 
donmuodostuksen ja diversiteetin käsittein, jotka kuvastavat tiedon 
yhteistä rakentamista, moninaisuuden ja vastavuoroisen kohtaami- 
sen tärkeyttä sosiaali- ja terveyspalveluissa. (Syväjärvi & Pietiläinen 
2016; Mönkkönen, Kekoni & Pehkonen 2019). Palvelun kehittämisen 
kannalta onkin tärkeä pohtia, miten tieto rakentuu yksittäisen asi- 
akkaan palveluprosessissa, miten eri toimijat hyödyntävät toistensa 
asiantuntemusta tai miten palveluprosessi etenee sujuvasti vaihees- 
ta toiseen siten, että asiakkaan palvelu on toimiva kokonaisuus. 
Monitoimijaisuuden yhteydessä on käytetty jo 80-luvulla rajatyön 
(boundary work) käsitettä, jolla on kuvattu, miten arkisissa työkäy- 
tännöissä määritellään kunkin ammattilaisen työskentelyaluetta ja 
toimivaltaa ja miten ammattilaisen tai asiakkaan asiantuntijuus tulee 
huomioiduksi yhteistyössä (Gieryn 1983). Rajatyöhön liittyviin nä- 
kökulmiin moniammatillisen työn kannalta palaamme tarkemmin 
artikkelin lopussa. 

Sosiaalihuoltolain (L1301/2014) 418 on otsikoitu ”Monialainen 
yhteistyö” ja siinä säädellään viranomaisen vastuusta huolehtia siitä, 
että asiakkaan tilannetta selvitettäessä tai siitä päätöstä tehdessä ja 
sosiaalihuoltoa annettaessa on oltava käytettävissä ”asiakkaan yksi- 
löllisiin tarpeisiin nähden riittävästi asiantuntemusta ja osaamista”. 
Tällä tarkoitetaan sitä, että sosiaalihuoltoa toteutetaan yhteistyössä 
eri toimijoiden kanssa niin, että sosiaalihuollon ja tarvittaessa mui- 
den hallinnonalojen palvelut muodostavat asiakkaan edun mukaisen 
kokonaisuuden. Laki velvoittaa siihen, että sosiaalihuollon työnte- 

kijän on oltava tarpeen mukaan yhteydessä eri yhteistyötahoihin ja 
asiantuntijoihin sekä henkilön omaisiin ja muihin hänelle läheisiin 
henkilöihin, jotta asiakkaan tilanteesta saadaan mahdollisimman 
tarkka kuva, ja hänen tarpeisiinsa pystytään parhaalle mahdollisella 
tavalla vastaamaan. 

Moniammatillisuuden osalta sosiaalihuoltolain velvoite ei kuiten- 
kaan ole välttämättä helppo toteuttaa. Haasteet voivat liittyä esimer- 
kiksi tietojen antamiseen ilman asiakkaan suostumusta tai asiakastie- 
tojen kirjaamiseen moniammatillisessa yhteistyössä sekä sosiaali- ja 
terveydenhuollon yhteisissä palveluissa. Joskus ammattilaisilla voi 
olla vaikeuksia saada tarpeellista virka-apua muilta viranomaisilta, 
vaikka laissa on säädetty sosiaalihuollon viranomaisen oikeus saada 
apua laissa säädettyjen tehtäviensä suorittamiseksi. Näistä moniam- 
matilliseen työhön liittyvistä, eettisiä ja lainsäädännöllisiä haasteita 
sisältävistä tilanteista säädetään tarkemmin joissakin erityislaeissa 
sekä esimerkiksi laissa sosiaalihuollon asiakkaan asemasta ja oikeuk- 
sista (L812/2000) ja kirjaamisen osalta myös laissa sosiaalihuollon 
asiakasasiakirjoista (L254/2015). 

Valtakunnallinen Eettinen neuvottelukunta (ETENE) seuraa 
sosiaali- ja terveyspalvelujen eettistä tilaa eri osa-alueilla ja antaa 
siihen liittyviä suosituksia sosiaali- ja terveyspalvelujen tuottajille. 
Neuvottelukunnan toiminnan tarkoituksena on potilaan ja asiak- 
kaan perusoikeuksien, ihmisarvon, itsemääräämisen, yhdenvertai- 
suuden, oikeudenmukaisuuden sekä hyvän hoidon, hoivan, palvelun 
ja kohtelun edistäminen sosiaali- ja terveysalalla. ETENE:n toimin- 
ta perustuu potilaslakiin eli lakiin potilaan asemasta ja oikeuksista 
(L785/1992) ja lakiin sosiaalihuollon asiakkaan asemasta ja oikeuk- 
sista (L812/2000). Eettisten sääntöjen noudattaminen, niiden seu- 
ranta sekä niiden vaaliminen työyhteisössä varmistavat asiakkaan 
kohtaamisen laatua ja turvallisuutta niin psyykkisellä, fyysisellä 
kuin sosiaalisellakin tasolla (Etene 2013). Esimiesten on myös tärkeä 
edellyttää riittävää yhteistyötä hyvän kokonaispalvelun laadun var- 
mistamiseksi. Lähijohto vastaa työn edellytysten luomisesta, mutta 

jokainen ammattilainen on vastuussa omasta työsuorituksestaan. 
Siksi tarvitaan omien toimintatapojen kriittistä tarkastelua ja jat- 
kuvaa kouluttautumista. Yhteistyöhön orientoitunut ammattilainen 
hakeutuu yhteistyöhön muiden kanssa ja on kiinnostunut oppimaan 
heidän työtavoistaan. (Hallamaa 2017.) 

Sosiaali- ja terveysalojen ammattilaisilla on yhteisiä eettisiä pe- 
riaatteita, joissa korostetaan inhimillisen kohtaamisen merkitystä 
ja asiakkaan osallisuutta itseään koskevaan päätöksentekoon. Mo- 
lemmilla aloilla keskeinen lähtökohta on ihmisarvo, joka on kirjattu 
myös kansainvälisiin ihmisoikeussopimuksiin. Lisäksi ammattityötä 
ohjaavat kansalaisten perusoikeudet, jotka säädetään kansallisessa 
perustuslaissa. Lisäksi ammattialoilla on myös alakohtaisia eettisiä 
periaatteita, jotka ohjaavat ammatinharjoittamista. (esim. Lääkäri- 
liitto 2014; Talentia 2017). 

Vaikka ammattilaiset toimivat eettisten periaatteidensa mukai- 
sesti, kohtaavat he työssään myös erilaisia eettisiä ristiriitatilanteita, 
joissa noiden periaatteiden toteuttaminen on vaikeaa. Tällöin työn 
edellytykset eivät mahdollista oman ammattietiikan mukaista toi- 
mintaa, ja puhutaan eettisistä ristiriidoista ja eettisestä kuormituk- 
sesta. (Banks 2005; Weinberg & Banks 2019; Juujärvi, Kallunki & 
Luostari 2020). Moniammatilliset tilanteet saattavat lisätä näitä ris- 
tiriitoja, sillä ammattilainen saattaa kokea toisen tekemät ratkaisut 
moraalisesti väärinä. Tämä ei kerro tosiallisesti väärin toimisesta, 
sillä alojen ammattilaisilla on hiukan erilaisia painotuksia eettisissä 
ohjeissa ja niiden tulkinnassa. Esimerkiksi eräässä yliopistossa pide- 
tyssä simulaatio-oppimistilanteessa tuli ilmi, että ammattilaiset suh- 
tautuivat ensin hyvin kriittisesti toisten ammattilaisen ratkaisuihin. 
Lääkäri ja poliisi vetosivat ratkaisuissaan tarkkoihin toimintaohjei- 
siin. Ensihoitajat ja sosiaalityöntekijä tarkastelivat tilannetta pikem- 
minkin asiakkaan kokemuksen näkökulmasta ollen myös valmiita 
joustamaan annetuissa ohjeissa. Moniammatillisen oppimisen kan- 
nalta oli keskeistä, että yhteisessä oppimiskeskustelussa kunkin am- 
mattikunnan toiminnan lähtökohtia ja oikeutuksia pohdittiin yhdes- 

sä. Keskustelussa ymmärrys toisten ammattilaisten roolista ja tämän 
toiminnan oikeutuksesta selkiytyi ja syveni. Moniammatillisessa 
yhteistyössä eettistä arviointia ei tule tarkastella vain yhden tulkin- 
nan perusteella, joko oikeana tai vääränä, jolloin tilanteen konteks- 
ti ja ammatillisen perustehtävän vaikutus ratkaisuihin jäävät usein 
huomiotta. (Mönkkönen, Silen-Lipponen, Kekoni & Saaranen 2021). 

Ammattilaisten työskentelyyn ovat tuoneet uusia ulottuvuuksia 
myös asiakkaan osallisuutta ja palvelun saatavuutta koskevat säädök- 
set. Lainsäädännössä on asetettu määräaikoja (esimerkiksi hoitota- 
kuu), joiden kuluessa potilaan tai asiakkaan on saatava palvelunsa. 
Lisäksi asiakkaan osallisuutta on pyritty vahvistamaan monin tavoin 
siten, että hänellä tulee olla entistä vahvempi rooli oman palvelunsa 
suunnittelussa ja oikeus saada itseä koskevaa tietoa (ks. myös Kivi- 
nen, Vanjusov & Vornanen 2020 tässä julkaisussa). Tämä edellyttää 
aiempaa selkeämpää dokumentointia ja asiakkaan mahdollisuutta 
saada tietoon häntä koskevat asiakirjat. (L812/2000.) Kokonaisuutena 
edellä olevat vaateet edellyttävät omien työtapojen entistä tarkem- 
paa tarkastelua, jolloin tulee myös havaittua ne asiat, jotka kenties 
hidastavat asiakkaan saamaa apua. Usein hoitovirheiden ja palve- 
lussa esiintyneiden laiminlyöntien yhteydessä ilmenee yhtenä puut- 
teena se, että moniammatillista yhteistyötä ei ole tehty riittävästi tai 
siinä on ollut ongelmia. (Collin, Valleala, Herranen, Paloniemi & 
Pyhälä-Liljeström 2012; Oikeusministeriö 2013.) 

Monitoimijuus tai monialaisuus on näkyvästi esillä myös mo- 
nenlaisissa kansallisissa ja paikallisissakin hankkeissa, ohjelmissa ja 
strategioissa, jotka enemmän tai vähemmän kiinnittyvät sosiaali- ja 
terveysalojen yhdistämispyrkimyksiin. Esimerkiksi kansallisessa 
Lapsi- ja perhepalveluiden muutosohjelmassa (LAPE), jonka toimeen- 
panoa jatketaan vuosina 2020-2022 Sanna Marinin hallitusohjelman 
mukaisesti, tavoitellaan laajaa ”toimintakulttuurin muutoksen edis- 
tämistä ja yhdyspintaosaamisen vahvistumista” (LAPE 2019 Askel- 
merkit). Toimintakulttuurin muutos viittaa paitsi monitoimijaisen, 
sosiaali- ja terveysalojen osaamista tuloksellisemmin yhdistävän 

palvelujärjestelmän organisointiin, myös siihen, että palvelut olisi- 
vat entistä enemmän lapsi- ja perhelähtöisiä. Ohjelmassa nähdään, 
että ammattilaisten tiiviillä yhteistyöllä voidaan vaikuttaa ongelmien 
ennalta ehkäisyyn tai niihin tarttumiseen riittävän varhain. Yhdys- 
pintaosaamisella viitataan nimenomaan eri palvelualojen toimintaa 
yhdistävän työotteen vahvempaan osaamiseen. Aiemmin on puhuttu 
samassa yhteydessä rajapintaosaamisesta, mutta tämän rajoja ja eroja 
korostavan käsitteen tilalla on alettu käyttää yhdyspinnan käsitettä, 
joka korostaa rajoja paremmin organisaatioiden ja ammattilaisten 
keskinäisiä yhtymäkohtia (esim. Reina 2017). 

Miten nämä strategiset tai erilaisiin ohjelmiin tai lainsäädäntöön 
kirjatut vaateet sitten näkyvät yksittäisten ammattilaisten työssä ja 
siihen kohdentuvissa vaatimuksissa? Tätä kysymystä pohditaan seu- 
raavassa luvussa. 


Monitoimijainen työ muuttaa ammatti- 
identiteettiä ja asiantuntijuutta 


Minkälaisia muutospaineita liittyy yksittäisen ammattilaisen työ- 
tehtäviin integraatiota ja yhteistyöstä korostavassa työelämän eetok- 
sessa? Aiemmin sosiaali- ja terveysalalla tyydyttiin siihen, että työ- 
tehtäviä tehtiin paljolti yksin ja myös ammatti-identiteetti rakentui 
pääasiassa oman alan tietotaidon hallintaan. Nykyisin asiantuntijuus 
hahmotetaan dialogisemmin, mikä tarkoittaa sitä, että ollaan kiin- 
teämmässä suhteessa eri toimijoihin ja asiantuntijatietoa rakenne- 
taan yhdessä paitsi muiden alojen ammattilaisten, myös asiakkaan 
tai potilaan kanssa. (Yankelovich 2001; Seikkula & Arnkil 2005; 
Bayne-Smith, Mizrahi, Korazim-Körösy & Garcia 2014). On selvää, 
että asennoitumiseen vaikuttavat myös professioiden vahvat perin- 
teet, joissa on totuttu ajamaan ennen kaikkea oman ammattikunnan 
näkökulmaa asioihin. Tällainen ajattelutavan muutos moniamma- 
tillisuuden arvostamisen osalta on onneksi muuttumassa ja ilmenee 

useissa moniammatillista työtä koskevissa tutkimuksissa (Shrader, 
Kern, Zoller, & Blue 2013; Rydenfält, Borell & Erlingsdottir 2019). 
Kyse on laajasta työelämän vuorovaikutuksellisesta muutoksesta, 
jossa osaaminenkin nähdään yhä enemmän yhteisasiantuntijuutena 
ja kykynä rakentaa tietoa yhdessä toisten ammattilaisten kanssa. 
Ammatti-identiteetti määritellään ihmisen ja työn väliseksi suh- 
teeksi, jota määrittävät niin yhteiskunnalliset, sosiaaliset ja kulttuu- 
riset käytännöt kuin työtä ohjaavat arvotkin (Kananoja 2007). Mo- 
niammatillisen työskentelyn keskiössä on ymmärrys yhtäältä eri 
alojen toisistaan poikkeavista rooleista ja toisaalta siitä, millaista li- 
säarvoa kukin ala tuo yhteiseen työskentelyyn. Tämä taas vaatii osal- 
taan riittävän vahvaa ammatti-identiteettiä, joka muotoutuu kunkin 
alan koulutuksessa (Isoherranen 2012). Toisaalta viimeaikaisessa 
monialaisen koulutuksen tutkimuksessa on myös havaittu, että liian 
vahvan ammatti-identiteetin syntyminen koulutuksen alkuvaihees- 
sa — ja vasta tämän jälkeen moniammatillisten työskentelytaitojen 
opiskelu — ei tue moniammatillisten taitojen oppimista. Monialai- 
nen opiskelu tulisi aloittaa jo opintojen alkuvaiheessa samaan aikaan 
oman ammatillisen oppimisen ja ammatti-identiteetin vahvistami- 
sen kanssa (Tervaskanto-Mäentausta 2018). Tämän vuoksi esimer- 
kiksi yliopistoissa on rakennettu opintojaksoja, joissa kaikki sosiaali- 
ja terveydenhuollon ammatteihin kouluttautuvat (esim. lääketieteen, 
sosiaalityön, hoitotieteen ja sosiaali- ja terveysjohtamisen, farmasian, 
hammaslääketieteen opiskelijat) suorittavat yhteisiä niin sanottuja 
sote-opintoja. Tällä pyritään luomaan myös yhteneväistä sosiaali- ja 
terveydenhuollon tietoperustaa, vaikka luonnollisesti jokaisella tie- 
teenalalla on myös omat, toisistaan poikkeavat lähtökohtansa. 
Maailman terveysjärjestö WHO on jo vuonna 2010 ilmestynees- 
sä raportissaan ‘Framework for Action on Interprofessional Education 
and Collaborative Practice’ tuonut esille, että moniammatillinen kou- 
lutus on perusedellytys terveydenhuollon tulosten, hoidon, laadun ja 
turvallisuuden parantamiseen maailmanlaajuisesti sekä yhteistyö- 
taitoisten ammattilaisten saamiseksi terveydenhuollon alalle (WHO 

2010). Esimerkiksi Yhdysvalloissa ja Kanadassa moniammatillisen 
koulutuksen kehittäminen onkin keskitetty 2010-luvulla moniam- 
matillista koulutusta kehittäviin, toteuttaviin ja tutkiviin keskuksiin 
yliopistojen sisällä (Brashers, Owen & Haizlip 2015). Tähän peilat- 
tuna moniammatillisiin taitoihin tähtäävä koulutus on suomalaises- 
sa sosiaali- ja terveysalan koulutuksessa vielä vähäistä. Monialaiset 
opintojaksot ovat kuitenkin viime vuosina lisääntyneet. Esimerkiksi 
Itä-Suomen yliopisto yhteistyössä Savonia ja Karelia ammattikor- 
keakoulujen sekä Kuopion yliopistollisen sairaalan kanssa on viime 
vuosina kehittänyt monialaisen suursimulaation menetelmää, jossa 
draaman keinoin esitetään suurelle yleisölle moniammatillisesti to- 
teutuva asiakas-case, jota yleisö seuraa ja havainnoi, ja jonka oppi- 
miskeskustelu käydään yhdessä osallistaen myös yleisöä. Tavoitteena 
suursimulaatioissa on moniammatillisten taitojen oppiminen sekä 
eri alojen ammattilaisten roolien ja tehtävien ymmärtäminen. Suur- 
simulaatioihin on osallistunut parhaimmillaan yli 400 opiskelijaa, 
jotka ovat edustaneet lukuisia eri aloja eri koulutustasoilta. Suursi- 
mulaatioita on tarjottu myös täydennyskoulutuksena työelämässä 
oleville ammattilaisille, ja heitäkin on osallistunut niihin runsaasti. 
Kokemukset monialaisesta suursimulaatio-opetuksesta ovat rohkai- 
sevia ja suursimulaatioiden kehittäminen ja toteuttaminen jatkuu 
edelleen. (Mönkkönen ym. 2019; Silen-Lipponen, Tiihonen, Kekoni 
& Saaranen 2019; Mönkkönen ym. 2021.) 

Myös muunlaista monialaista opetusta suomalaisissa korkea- 
kouluissa on toteutettu. Turun yliopiston monialainen opetusklinik- 
ka on toiminut jo vuodesta 1997 alkaen, ja se on tiettävästi Suomen 
pitkäaikaisin monialaisen oppimisen ja opettamisen sovellus, jossa 
kolmen eri tieteenalan (sosiaalityö, psykologia, logopedia) opiskelijat 
työskentelevät yhdessä aitojen asiakastilanteiden äärellä (Mönkkönen 
ym. 2019, 118-122). Klinikkaopetusta on kehitetty myös Itä-Suomen 
yliopistossa yhdistäen sosiaalityön ja oikeustietieteiden opetusta asi- 
akkaiden ohjaus- ja neuvontatyön kontekstiin (Kekoni, Kainulainen, 
Tiilikainen, Mäki-Petäjä-Leinonen, Mönkkönen & Poikonen 2020). 

Moniammatilliseen vuorovaikutusosaamiseen keskittyvä opintojak- 
so puolestaan on toteutettu erityispedagogiikan, sosiaalityön, psyko- 
logian ja sosiaalipsykologian oppiaineiden yhteistyönä ja toteutetaan 
monimuotoisena verkko-opetusjaksona sekä pienryhmäsimulaatioi- 
den menetelmää hyödyntäen (Äikäs, Mönkkönen, Issakainen, Keko- 
ni, Kasanen & Karkkola 2020). 

Lisäksi monissa ammattikorkeakouluissa on toteutettu erilaisia 
moniammatillisia opintojaksoja jo pitkään. Esimerkiksi Metropolia 
ammattikorkeakoulussa on toteutettu opintojaksoja yhdessä sosiaa- 
li- ja terveysalan sekä turvallisuusalan opiskelijoiden kanssa. Savonia 
ammattikorkeakoulussa monialaista simulaatio-opetusta on toteu- 
tettu jo yli kymmenen vuoden ajan sekä ammattikorkeakoulun so- 
te-alojen, että yhteistyössä Itä-Suomen yliopiston sote-alojen kanssa. 
Seinäjoen ammattikorkeakoulussa on toteutettu innovatiivinen si- 
mulaatio-opetushanke yhteistyössä yritysten kanssa, jotka tuottavat 
esilaisia sote-palveluja vanhuksille, kehitysvammaisille ja mielenter- 
veysongelmista kärsiville sekä lastensuojelun piirissä oleville lapsille 
ja nuorille. Myös Oulun yliopistolla ja Oulun ammattikorkeakoululla 
on jo pitkä historia eri sosiaali- ja terveysalojen koulutuksen toteu- 
tuksessa ja tutkimisessa (Tervaskanto-Mäentausta 2018). 

Moniammatillisen osaamisen kehittämisessä — kuten edellä esi- 
tellyissä opetussovelluksissa - olennaista on asenteisiin vaikutta- 
minen koulutuksen avulla. Tutkimusten pohjalta tiedetään, että 
kielteiset asenteet ja tietämättömyys toisten ammattiryhmien työstä 
voivat olla este moniammatilliselle työskentelylle ja näin ollen myös 
oman osaamisen kehittämiselle (Hall 2005; Jones & Phillips 2016). 
Monialaisen opetuksen tutkimuksissa on todettu, että muun muas- 
sa tasa-arvoisuus, vastavuoroisuus, reflektiiviset taidot, formaalinen 
tieto, tiedon soveltamisen ja jakamisen taidot sekä suunnitelmallisen 
ja vahvaan ammatilliseen itsetuntemukseen perustuvan yhteistyön 
taidot vahvistuvat monialaisessa opetuksessa (Thistlethwaite 2012). 

Myös oman työn jatkuva arviointi on noussut aiempaa keskeisem- 
pään asemaan. Jokainen ammattilainen joutuu läpi työuransa arvi- 

oimaan omaa ammattitaitoaan. Lisäksi sosiaali- ja terveydenhuollon 
laajat muutostarpeet ovat lisänneet uudenlaista kieltä työhön, jossa 
huomio kiinnitetään entistä enemmän aikaan ja resurssien tarkoi- 
tuksenmukaiseen kohdentamiseen. Vaikka työntekijät kokevat usein 
muutokset työtä kuormittavina, pyritään monissa mainituissa muu- 
toksissa tiimityön jatkuvaan parantamiseen ja työ nähdään entistä 
enemmän kollektiivisena ja vuorovaikutteisena toimintana. (Jokinen 
2017; Hirvonen 2019). Työtapojen muutoksella on nähty myös vaiku- 
tusta työn kuormittavuuden vähenemiseen. Esimerkiksi edellä ku- 
vattu LAPE-ohjelma (2019) on tästä yksi esimerkki. Sen lisäksi että 
sillä pyritään parantamaan lasten ja perheiden saamaa tukea, tavoit- 
teena on myös työn kuormittavuuden vähentäminen. Hyvässä mo- 
niammatillisessa tiimissä työn haasteet myös jaetaan yhdessä. 

Vaikka sosiaali- ja terveysalan työssä odotetaan yhä enemmän yh- 
teistyötä ja vuorovaikutusta toisten ammattilaisten kanssa, saattavat 
ammattilaiset joskus olla hyvin tarkkoja omista tehtävänkuvistaan ja 
kokea toisten ”tontille” astumisen vaikeana. Tämä koskee ammatti- 
laisten lisäksi myös monialaisesta yhteistyöstä vastaavia johtajia (ks. 
Hujala, Mustonen, Klinga, Laulainen, Lammintakanen & Taskinen 
2020 tässä julkaisussa). 

Jos kuitenkin halutaan saada laajempi kokonaiskuva esimerkiksi 
sosiaali- ja terveysalan asiakkaan tai potilaan hoidon kokonaisuu- 
desta, on tärkeää nähdä asiakkaan tilanne useampien ammattilais- 
ten perspektiivistä. Selkeiden ammattiroolien lisäksi on oltava myös 
yhteisiä, jaettuja työtehtäviä. Tällöin työn jakaminen edellyttää, että 
työt organisoidaan siten, että yhteinen työskentely tulee joustavaksi. 
Tämä osaltaan muuttaa kunkin alan ammatillista identiteettiä siten, 
että alamme hahmottaa työprosessia paitsi oman työn ja osaamisen 
näkökulmasta, myös jaetulla, moniammatillisen työn alueella (Best 
& Williams 2019). 

Monitoimijaisuuden ilmeneminen 
ammattikäytännöissä 


Tapa, jolla orientoidumme työhömme, vaihtelee riippuen niin hen- 
kilöistä ja tehtävistä kuin työn rakenteistakin. On työtehtäviä, jois- 
sa on luontevaa keskittyä pääasiassa omaan työtehtävään ja hoitaa 
se huolella. Esimerkiksi kaupan kassalla työskenneltäessä ei juuri 
tarvitse miettiä muuta kuin asiakkaan kanssa vuorovaikutuksessa 
tapahtuvaa kassatyöskentelyä. Jos puolestaan on kyse sosiaali- ja ter- 
veysalaan asiakkaan hoito- tai palveluprosessista, siihen väistämättä 
liittyy useita eri toimijoita, joiden keskinäinen yhteistyö varmistaa 
palvelun sujuvan kulun. Vaikka prosesseja on hiottu sosiaali- ja ter- 
veydenhuollossa kauan, edelleen tulee eteen tilanteita, joissa asiakas 
kokee palvelunsa hajanaiseksi tai eri ammattilaisten esittämät asiat 
keskenään ristiriitaisiksi (esim. Hujala & Lammintakanen 2018; Tii- 
likainen, Hujala, Kannasoja, Rissanen & Närhi 2019). Tulevaisuuden 
osaamista määritettäessä puhutaankin geneerisistä taidoista, joilla 
tarkoitetaan sellaisia taitoja, joita voidaan soveltaa mihin tahansa 
työhön. Tällaisten taitojen myötä meillä on enemmän liikkumavaraa 
toimia nopeasti muuttuvissa toimintaympäristöissä. 

Taidot kohdata ihmisiä ja tehdä yhteistyötä ovat taitoja, joita tar- 
vitsemme kaikilla työelämän alueilla. Ammatillisia taitoja voidaan 
katsoa kolmen seuraavan ulottuvuuden; substanssiosaamisen, vuo- 
rovaikutusosaamisen ja prosessiosaamisen, kautta. Näillä kaikilla on 
tärkeä merkitys erityisesti moniammatillisen työskentelyn kannalta 
(Mönkkönen 2007; Mönkkönen 2018). Ammattialakohtainen subst- 
anssiosaaminen muodostaa sosiaali- ja terveysalan osaamisen ytimen 
(Kangasniemi, Hipp, Haggman-Laitila, Kallio, Kärki, Kinnunen, 
Pietilä, Saarnio Viinamäki, Voutilainen & Walden 2018). Se sisältää 
olennaisten tietojen ja taitojen hallinnan, jota toiset osaamisen muo- 
dot täydentävät. Moniammatillisessa työssä oma substanssitietämys 
laajenee, sillä yhteistyön lomassa opitaan paljon toisen alan käsitteitä 

ja työtapoja. Vuorovaikutusosaamiseen liittyy kyky vastavuoroiseen, 
ideoivaan kommunikaatioon asiakkaan, hänen läheistensä tai toisten 
ammattilaisten kanssa (esim. Laajalahti 2013). Moniammatillisessa 
työssä tämä ilmenee siinä, miten onnistumme toimimaan vaikutta- 
vasti yhdessä siten, että asiakas saa yhteistyöstä parhaan mahdollisen 
hyödyn. Prosessiosaamiseen kuuluu prosessien eteenpäin viemiseen 
liittyviä taitoja. Ammattilaisella on oltava eräänlaista ”näppituntu- 
maa” siitä, milloin toimitaan ripeästi yksin, milloin pysähdytään 
pohtimaan asioita muiden kanssa, missä kohdin asiakkaan tuen tar- 
ve on suurin ja milloin riittää esimerkiksi taustalla oleminen. Ajan 
tarkoituksenmukainen hyödyntäminen ja tekemisten oikea ajoitus 
ilmentävät siis prosessiosaamista. Edellä kuvattujen osaamisalueiden 
erottelu mahdollistaa sen, että kaikki hyvän asiakastyön edellytykset 
tulevat huomioiduiksi. (esim. Juhila 2016.) 

Moniammatilliseen työhön tarvittavia taitoja tai moniammatillis- 
ta yhteistyötä ei voi katsoa pelkästään yhden toimijan osaamisesta tai 
toiminnasta käsin, sillä moniammatillisen työn vaikuttavuus syntyy 
ennen kaikkea yhteistoiminnassa. Usein työtekijät tuovat esiin, että 
heidän työtään kuormittaa se, että vaikka itse hoitaisi oman osuuten- 
sa huolella, saattaa seuraavassa vaiheessa olla viestinnän katkoja ja 
kapeikkoja, joissa asiakkaan saama palvelu heikentyy. (Juujärvi, Kal- 
lunki & Luostari 2020). 

Sosnet-yliopistoverkoston julkaisussa ”Sosiaalityöntekijän am- 
mattitaidon arviointi asiakasturvallisuuden näkökulmasta” (Sos- 
net 2019) edellä mainittu jäsennetään kolmen ulottuvuuden avulla: 
Eettinen ja juridinen osaaminen, palveluprosessin ja sen johtami- 
sen osaaminen sekä monialainen verkosto- ja yhteistyöosaaminen. 
Näistä ensimmäinen näyttäytyy lähinnä substanssiosaamisena, toi- 
nen selkeästi prosessiosaamisena ja kolmas vuorovaikutusosaami- 
sena. Jaottelu on tehty yhteistyössä Valviran kanssa sosiaalityönte- 
kijän ammatillisen osaamisen arvioimisen tueksi tilanteessa, jossa 
osaamista kohtaan on esitetty valvontaa ja selvitystoimia vaativia 
syytöksiä. Ammattitaidon puutteet liittyvät julkaisun laatijoiden 

mukaan vahvasti asiakasturvallisuuden puutteisiin. Esimerkiksi mo- 
nialaisten verkosto- ja yhteistyötaitojen osalta tämä voisi tarkoittaa 
vaikkapa tilannetta, jossa ammattilainen luottaa liikaa vain omaan 
ammattitaitoonsa eikä konsultoi muiden alojen ammattilaisia, jot- 
ka työskentelevät saman asiakkaan kanssa. Tällöin jokin asiakkaan 
tilanteeseen merkittävästi vaikuttava tekijä voi jäädä huomaamatta. 
Asiakasturvallisuudella tarkoitetaan edellä mainitun julkaisun mu- 
kaan palveluiden järjestämistä, tuottamista ja toteuttamista siten, 
että asiakkaan fyysinen, psyykkinen, sosiaalinen sekä taloudellinen 
turvallisuus eivät vaarannu. Edelleen saman oppaan mukaan sillä 
tarkoitetaan, että organisaatiot ja asiakastyötä tekevät sosiaalialan 
työntekijät noudattavat laissa säädettyjä velvoitteita sekä sosiaalialan 
eettisiä periaatteita ja toimintakäytäntöjä. Oppaassa korostetaan sitä, 
että sosiaalityöntekijän ammatillinen toiminta asiakasturvallisuu- 
den toteuttajana perustuu tutkittuun tietoon ja ammatin eettisiin 
periaatteisiin. Sosiaalityöntekijä on vastuussa työnsä laadusta paitsi 
asiakkaalleen ja hänen perheelleen myös työyhteisölleen, yhteistyö- 
verkostolleen ja laajemmin koko yhteiskunnalle. (Sosiaalityöntekijän 
ammattitaidon arviointi asiakasturvallisuuden näkökulmasta 2019). 

Prosessiosaamisen merkitys on korostunut viime vuosina ja sen 
myötä nähdään myös syntyvän yhteinen lisäarvo palvelujen inte- 
graatiolle ja prosessien sujumiselle. (Stenvall & Virtanen 2012.) Tär- 
keä käsite tässä tarkastelussa on aika, jota tarkastellaan suhteessa asi- 
akkaan prosessin eri vaiheisiin. Muutoksissa sekä vanhat että uudet 
asiat kulkevat rinnakkain, kuten monet organisaatiotutkimuksen 
klassikot ovat asioita kuvanneet (Schein 1988; Argyris 1998). Ihmi- 
sillä on taipumus ihannoida menneitä aikoja ja epäillä uutta ja tunte- 
matonta, mikä saattaa tulla esille organisaatiouudistuksissa, kun toi- 
mintoja yhdistellään ja työtä joudutaan organisoimaan uudella tapaa 
(Mönkkönen & Puusa 2014). Edgar H. Schein (1988) käytti tällaisesta 
ilmiöstä jäävuorivertausta: hän kuvasi, kuinka ajan myötä jäävuoren 
eri kerrokset sekoittuvat ja pintaan nousee vettä syvyyksistä. Uudes- 
sa tilanteessa ei koskaan eletä pelkästään nykyhetkessä, vaan asioita 

katsotaan myös eletyn elämän näkökulmasta. Moniammatillisessa 
työssä tämä voi ilmetä vanhoista toimintamalleista kiinni pitämise- 
nä sekä pelkona oman asiantuntijuuden merkityksen vähenemisestä, 
kun asiantuntijuutta jaetaan. Tosin tässä ajassa toimintaympäristön 
nopeat muutokset ja yhteiskunnalliset kriisit asettavat kaikille aloil- 
le uusia vaatimuksia tehdä työtä uudella tavalla. Moniammatillisen 
työn kannalta prosessiosaaminen merkitsee, että asiakkaan palvelu 
hahmotetaan kokonaisuutena ja tämä mahdollistuu vain kiinteässä 
yhteistyössä asiakasprosessissa mukana olevien muiden ammattilais- 
ten kanssa. 

Viime vuosina sosiaali- ja terveydenhuollossa on otettu yhdek- 
si toiminnan kehittämistä ohjaavaksi näkökulmaksi niin sanottu 
Lean-malli. Tästä on tullut terveydenhuollossa keskeinen johtamisen 
diskurssi (Hirvonen 2019). Mallin keskeisenä päämääränä kehittämi- 
sessä ovat hyvinvoinnin edistäminen, asiakkaan kunnioitus, jatku- 
va kehittäminen sekä moniammatillisen suunnittelun edistäminen 
(Reijula & Tommelein 2012; Modig & Ahlström 2015). Leanin on 
nähty eroavan johtamiseen viime vuosina vaikuttaneesta resurssi- 
tehokkuusajattelusta, jossa toimintaresursseja pyritään käyttämään 
mahdollisimman tehokkaasti. Toimintaa pyritään kohdentamaan 
ennen kaikkea asiakaskokemuksen parantamiseen. Työprosessit tu- 
lee määritellä yhdessä eivätkä työtavat voi perustua pelkästään yk- 
silöllisiin toimintatapoihin. Asiakkaan tulee saada tasalaatuista pal- 
velua riippumatta siitä, kuka hänen asiaansa hoitaa. Tämän vuoksi 
asiakasprosessia tulee nykyisin standardoida siten, että prosessi on 
ennustettava, läpinäkyvä ja helposti arvioitava. Tämä asettaa yksit- 
täiselle ammattilaiselle myös haasteen jäsentää aiempia toimintata- 
pojaan uudella tavalla. Inmisammateissa on totuttu tekemään asia- 
kastyötä kukin omalla persoonallaan, joten ammattilainen voi kokea 
työskentelytapojen standardoinnin eettisesti ristiriitaisena (ks. Joki- 
nen 2017; Hirvonen 2019). Esimerkiksi Riikonen, Makkonen ja Vilk- 
kumaa (2002) kutsuvat produktiiviseksi hulluudeksi ilmiötä, jossa 

aiemmin itsestään soljuvat vuorovaikutustilanteet ovat muuttuneet 
tarkkaan säädeltyjen toimintamallien noudattamiseksi. 

Työn tehostamisen lisäksi nähdään, että palvelussa ei saa syntyä 
turhaa odottelua ja viivyttelyä, vaan tekemisten pitää tuottaa lisä- 
arvoa asiakkaalle. Moniammatillisen työn kehittämisen kannalta 
oleellista on, että kaikki toimijat jakavat yhteiset säännöt ja onnistu- 
vat hahmottamaan eri toimijoiden roolit kokonaisuudessa. Moniam- 
matillisissa tiimeissä saattaa kuitenkin olla epäselvyyksiä eri toimi- 
joiden rooleista. Ammattilainen saattaa kokea, että hänen roolinsa 
moniammatillisessa työryhmässä nähdään liian kapea-alaisesti tai 
hänen työhönsä liittyvä odotukset eivät ole perustehtävään nähden 
tarkoituksenmukaisia (Vaininen 2011; Kekoni, Mönkkönen, Hujala, 
Laulainen & Hirvonen 2019; Arajärvi, Mönkkönen, Kekoni & Toik- 
ko 2020). Kunkin ammattilaisen työpanos tulee arvioida suhteessa 
siihen, mitä lisäarvoa se tuottaa yhteisessä prosessissa ennen kaikkea 
asiakkaan kannalta. Lisäksi jokaisella ammattilaisella on henkilö- 
kohtainen vastuu itse tuoda oma asiantuntemuksensa ja työpanok- 
sensa tarkoituksenmukaisesti osaksi yhteistä työskentelyä. 

Oli kyse sitten mistä toimintamallista tahansa, mallin vaikutta- 
vuus syntyy vain asiantuntevassa käytössä, jossa asiakkaan arvok- 
kaalla kohtaamisella on tärkeä asema. Edellä kuvattu Lean-mallikin 
voi pahimmillaan johtaa yksittäisen työntekijän käsissä liialliseen 
laskelmointiin, jossa vuorovaikutus asiakkaan kanssa tai moniam- 
matillisen tiimin kanssa aletaan kokea tarpeettomana hukka-aikana 
(Mönkkönen 2018). Työ voi täyttää kenties sujuvan prosessin kritee- 
rit, mutta asiakkaalle tuo nopea sujuvuus saattaa näyttäytyä epäin- 
himillisenä liukuhihnatyönä. Moni työntekijä kokee olevansa myös 
kohtuuttomien tehostamisvaatimusten keskellä tilanteessa, jossa re- 
surssit ovat rajalliset (esim. Hirvonen 2019). Lean-mallia tahollaan 
kehittäneet Modig ja Älström (2015, 47-49) varoittavatkin vääränlai- 
sesta tehokkuusajattelusta, jossa keskitytään lähinnä resurssitehok- 
kuuteen huomioimatta asiakkaan saamaa hyötyä ja prosessin kulkua 
kokonaisuudessaan. 

Sosiaali- ja terveysalojen uudistamispyrkimykset ovat käynnistäneet 
mittavia, konsulttivetoisia organisaatiouudistuksia, joissa pyritään 
tekemään asiakkaan palveluprosessi ja ammattilaisten keskinäinen 
työprosessi näkyväksi. Yhteistyön edistäminen on muuttuvan työ- 
elämän kannalta tavoiteltavaa, mutta sosiaali- ja terveyspalvelujen 
kehittäminen pelkästään liike-elämän muotivirtauksilla on kyseen- 
alaista. Sosiaali- ja terveysalan ammattilaiset ovat kokeneet meneil- 
lään olevien uudistusten myötä työn autonomian menettämistä, työn 
vaatimustason nousemista sekä jatkuvan kiireen lisääntymistä. (Jo- 
kinen 2017). Julkisella sektorilla on monia lakiin sidottuja velvoittei- 
ta, joita yksittäinen työntekijä ei voi ohittaa (esim. Weinberg & Banks 
2019). Sen sijaan jokaisen työntekijän tulee kuitenkin osata jäsentää, 
mistä kaikista osista oma työprosessi (esimerkiksi asiakkaan vas- 
taanotto, varsinainen palvelu tai siihen liittyvä jälkituki) rakentuu. 
Tarvitaan valmistelua, ajanvarausta, kohtaamista, kirjaamista, mui- 
den toimijoiden konsultointia ja asiakkaan saaman tuen jatkuvuuden 
varmistamista. Lisäksi ammattilaisen on oltava eettisesti valveutunut 
puuttumaan myös palvelun epäkohtiin ja mahdollisiin laiminlyön- 
teihin. (Banks 2012; Weinberg & Banks 2019.) 


Vaikuttava moniammatillinen yhteistyö 


Keskustelu vaikuttavuudesta on lisääntynyt sosiaali- ja terveyspalve- 
lujen arvioinnissa (ks. Miettinen, Selander & Linnosmaa 2020 tässä 
julkaisussa). Harvemmin puhutaan kuitenkin vuorovaikutuksen ja 
yhteistyön vaikuttavuudesta, mikä on työn vaikuttavuuden keskei- 
nen ehto. Esimerkiksi terapiamenetelmiä arvioivassa tutkimuksessa, 
jossa käytettiin laajoja aineistoja ja vertailtiin eri menetelmiä, havait- 
tiin, että yksittäisellä menetelmällä ei sinällään ole yhtä suuri merki- 
tys kuin sillä, minkälainen suhde asiakkaaseen syntyy (Goldsmith, 
Lewis, Dunn & Bentall 2015). Samaa voi sanoa moniammatillisesta 
työskentelystä, jonka onnistuminen riippuu oleellisesti eri toimijoi- 
den kyvystä toimia tehokkaasti ja tarkoituksenmukaisesti yhdessä. 

Tämän vuoksi moniammatillista työskentelyä harjoitellaan draaman 
ja simulaation keinoin. Näiden pedagogisten menetelmien avulla 
on mahdollista tunnistaa vuorovaikutuksen onnistumiseen, mutta 
myös vuorovaikutuksen karikoihin liittyviä seikkoja omassa amma- 
tillisessa toiminnassa. (Koponen & Julkunen 2015.) 

Ammattien välisen yhteistyön määrällä ja vuorovaikutuksen ta- 
valla on oletettavasti vaikutusta siihen, minkälaiseksi moniammatil- 
linen työskentely kehittyy. Alla olevassa kuviossa 1 esitämme hypo- 
teettisen mallin, jossa moniammatillisen työn laatu on sidoksissa 
yhteistyön määrään ja yhteistyön organisoitumisasteeseen. 


Paljon A Yhteistoiminta ja 
yhteistyötä yhteisen tietämyksen 
rakentaminen 


Asiantuntijoiden 
lausunnot/arviot 
kootaan yhteen 


Kukin hoitaa 
prosessista oman 
osuuden. 
Vahan 
yhteistyötä o e © o 
Eriytynyt työ Jaettu työ 


Kuvio 1. Moniammatillisen työn luonne suhteessa yhteistyön määrään 


Kuvio havainnollistaa sitä, miten moniammatillisen työskentelyn 
toteutumistapa riippuu tavastamme hahmottaa oma työroolimme 
suhteessa muiden ammattilaisten kanssa tehtävän yhteistyön mää- 
rään ja laatuun. Kuvio havainnollistaa myös, miten eri tavoin mo- 
niammatillinen yhteistyö voidaan ymmärtää. Kuvion alaosassa eri 
väristen pallojen jonolla kuvataan perinteistä moniammatillisen 

työskentelyn tapaa: ammattilaiset suorittavat työtehtävänsä peräk- 
käin eivätkä heidän työalueensa juurikaan kosketa toisiaan. Tällaista 
työtapaa voisi kuvata ketjun käsitteellä. Ketju syntyy siitä, että asia- 
kas asioi peräkkäin eri asiantuntijoilla ja joutuu itse muodostamaan 
asioista kokonaisuuden. Asiakas saattaa vuosikausia asioida esimer- 
kiksi TE-toimistossa työasioissa, Kelassa sosiaaliturvaan liittyvissä 
asioissa, mielenterveystoimistossa psyykkisten ongelmiensa vuoksi 
ja asuntotoimistossa asuntoasioissa. Tämä työskentelytapa sopii ti- 
lanteisiin, joissa asiakas osaa yhdistellä eri asioita ja selvittää niitä ak- 
tiivisesti itse tai tilanteisiin, joissa asiantuntijoiden näkemykset eivät 
ole pahasti ristiriidassa keskenään. 

Hiukan edistyneempää moniammatillisen työskentelyn muotoa 
kuvataan ympyrän sisällä olevilla monivärisillä palloilla, jotka kui- 
tenkin ovat toisistaan vielä irrallaan. Tässä on kyse asiantuntijatie- 
don vaihdosta tiimissä siten, että eri ammattilaiset kyllä kokoontuvat 
pohtimaan asiaa yhdessä, mutta yhteistyössä ei vielä edetä syvem- 
mälle asiantuntijuuden jakamisen alueelle. Tällöin asiantuntijoiden 
näkemykset ikään kuin liitetään toisiinsa rinnakkaisiksi lausunnoik- 
si, kuten erikoissairaanhoidossa usein tehdään. Vaikka joku usein 
kokoaa tiedon yhteen tai asiakkaan tilanteesta keskustellaan yhdessä, 
työskentely ei ole vielä siten yhteistoiminnallista, että eri asiantunti- 
ja-alueet sulautuisivat toisiinsa. Jos työyhteisöjen toimintakulttuuri 
on rakentunut yksin tekemiselle ja ammatilliselle autonomialle, saat- 
taa oman työn jakaminen tuntua vaikealta tai toisen alueelle astumi- 
nen saatetaan kokea jopa uhkana omalle asiantuntijuudelle (Mikkeli 
& Pakkasvirta 2007; Isoherranen 2012; Mönkkönen & Puusa 2014). 

Vaikuttavassa moniammatillisessa työtavassa toteutuu jaetun 
työn idea, jolloin kaikkien ammattilaisten asiantuntijuus laajenee 
sulautuen yhdeksi kokonaisuudeksi. Kuvassa tätä yhteistyön astet- 
ta ilmentävät toisiinsa limittyvät, haaleamman väriset ja väreiltään 
osin yhteenkin sulautuneet pallot. Edellä kuvatun prosessiajattelun 
mukaisesti tämä näyttäytyy asiakkaalle yhtenäisenä työskentelynä, ja 
palvelu koetaan hyvin sujuvaksi. Modigin ja Ahlströmin (2015) mu- 

kaan ammattilaisten toimiessa hyvin yhdessä voi asiakas kokea ole- 
vansa hyvissä käsissä. Tällöin kyse on yhteisestä tiedonmuodostami- 
sesta ja aidosta yhteistoiminnasta sekä dialogisuudesta (Seikkula & 
Arknkil 2005; Tsoukas 2009; Isoherranen 2012). Moniammatillinen 
yhteistyö laajentaa myös ammatti-identiteettiä siten, että oma asian- 
tuntijuus nähdään aiempaa enemmän suhteessa toisten toimijoiden 
asiantuntijuuteen (Bayne-Smith ym. 2014; Best & Sharon 2019). 

Edellä käytimme ”rajat” käsitteen sijasta uudempaa, yhdyspinnan, 
käsitettä. Uusia yhdyspintoja ei kuitenkaan synny, ennen kuin joita- 
kin rajoja on ylitetty. Kulttuurinen rajojenylitys tarkoittaa, että am- 
mattilainen rohkaistuu perehtymään toisen alan toimintakulttuu- 
riin ja työtapoihin ja haluaa oppia niistä. Asenteellinen rajojenylitys 
puolestaan edellyttää rohkeutta katsoa asioita uudesta perspektiivistä 
sekä kykyä kyseenalaistaa aiempia oletuksia ja uskomuksia. Ammatil- 
linen rajojen ylitys on moniammatillisen työn ydintä ja tarkoittaa sitä, 
että näemme toisten ammattilaisten osaamisen oman ammattikun- 
nan taitoja täydentävänä osaamisena. Tällöin kunkin ammattilaisen 
osaamista halutaan aidosti jakaa ja hyödyntää yli ammattirajojen. 
Sen sijaan rakenteellisesta rajanylityksestä voidaan puhua silloin, kun 
organisaation johto luo tarkoituksenmukaiset edellytykset moniam- 
matilliselle työskentelylle siten, että eri yksikköjen erilaiset säännöt 
eivät asettuisi hyvän yhteistyön esteeksi. (Kekoni ym. 2019.) 

Jotta sosiaali- ja terveysalojen integraatio ja palvelujen kehittä- 
minen toteutuisivat toivotulla tavalla, on eri alojen ammattilaisten 
voitava kehittää osaamistaan. Työntekijöillä on oltava mahdollisuus 
harjoitella ja opetella moniammatillisen työskentelyn taitoja, jotta 
työskentely eri alojen yhdyspinnoilla onnistuu. Valmiudet tulevai- 
suuden moniammatilliseen osaamiseen ja eri alojen osaamista yh- 
distävään työotteeseen luodaan parhaassa tapauksessa jo opiskeluai- 
kana, tai vähintäänkin niitä tulisi voida harjoitella organisaatioissa 
ja työyhteisöissä ennen kuin uusia toimintatapoja otetaan käyttöön. 
Koulutuksen keinoin varmistetaan tulevaisuuden osaaminen, ta- 
pahtuipa se työelämässä tai jo siihen valmentavan opiskelun aika- 

na. Myös työelämässä toimivat ammattilaiset joutuvat kehittämään 
osaamistaan toimintaympäristön ja palveluiden muuttuessa ja jatku- 
van kehittymisen vaade jatkuu läpi työuran. 

Moniammatillinen vuorovaikutusosaaminen on yksi tulevai- 
suuden osaamisessa vaadittava taito kaikilla ammattialoilla (Yanke- 
lovich 2001; Syväjärvi & Pietiläinen 2016). Moniammatillisen työn 
kehittämistä ohjaavat monet laajemmat työelämän ja lainsäädännön 
uudistukset, joissa korostetaan yhteistyötä, verkottumista, avointa 
viestintää eri toimijoiden kesken ja ennen kaikkea asiakkaan osal- 
lisuuden vahvistamista palveluprosessissa. Jokainen ammattilainen 
joutuu kehittämään yhteistyötaitojaan koko työuransa ajan. Yli- 
opiston simulaatiokoulutuksissa on havaittu, että alan opiskelijat ja 
pitkän ammattilaiset tunnistavat hyvin samoja yhteistyön haasteita 
riippumatta siitä, onko kyse aloittelijasta tai kokeneesta asiantunti- 
jasta (Mönkkönen ym. 2021; Saaranen, Silen-Lipponen, Palkolahti, 
Mönkkönen, Tiihonen & Sormunen 2020). Tämä kertoo siitä, että 
moniammatillinen osaaminen ei tule automaattisena kylkiäisenä 
ammattitutkinnon ja kokemuksen myötä, vaan se edellyttää myös 
työelämässä jatkuvaa harjoittelua ja oman toiminnan kriittistä arvi- 
ointia. Olemme sosiaali- ja terveysalan työssä siirtyneet yhä enem- 
män yksin tekemisestä yhteisen tekemisen alueelle. 

Monitoimijainen työtapa voi edistää monin tavoin asiakastyön 
hallintaa ja työntekijän hyvinvointia. Se myös vahvistaa asiakastyön 
kannalta keskeisiä yhteistyösuhteita. Kun asioita jaetaan useiden toi- 
mijoiden kesken yhdessä, myös niiden kuormittavuus luonnollisesti 
vähenee ja oma osaaminen laajenee. Nämä myönteiset seikat edellyt- 
tävät toisaalta myös yhteistyösuhteiden vaalimista. Jokaisen työnte- 
kijän on tärkeää reflektoida ja arvioida omia vuorovaikutustapojaan 
ja -taitojaan sekä pohtia sitä, miten kukin omalla toiminnallaan voi 
edistää monitoimijaisen työn vaikuttavuutta. 

Johdanto 


Asiakaslähtöisyyttä pidetään nykyisin keskeisenä tavoitteena lähes 
kaikessa sosiaali- ja terveysalan kehittämisessä. Potilas on jo muut- 
tunut asiakkaaksi — vai onko? Tässä artikkelissa tarkastelemme 
asiakaslähtöisyyttä sosiaali- ja terveydenhuollossa keskeisen ja yhä 
korostuvan työmuodon, palveluohjauksen näkökulmasta. Pohdim- 
me myös sosiaali- ja terveydenhuollon yhteisen, monialaisen asia- 
kassuunnitelman roolia asiakaslähtöisyyden työvälineenä. Lopuksi 
esitämme kriittisiä näkemyksiä asiakaslähtöisyydestä analysoimalla 
ikääntyneiden henkilöiden parissa työskentelevien palveluohjaajien 
puhetta asiakkaista. 

Tarkastelussa olemme hyödyntäneet sekä tutkimuskirjallisuut- 
ta että omia kokemuksiamme ja tuloksiamme aiheeseen liittyvistä 
kolmesta tutkimus- ja kehittämishankkeesta. Onnistu sote-integraa- 

tiossa -tutkimushanke (2016-2018) kohdistui sosiaali- ja terveysalan 
monialaiseen yhteistyöhön (Hujala ja Lammintakanen 2018). Se to- 
teutettiin tiiviissä yhteistyössä sote-ammattilaisten asiakaslähtöistä 
ja monialaista yhteistyötä kehittäneen Parempi arki -hankkeen (2015- 
2017, ks. Oksman 2017) kanssa. Lisäksi hyödynnämme tässä artikke- 
lissa PROMEO-hankkeeseen liittyvän pro gradu -tutkielman tulok- 
sia (Roivas 2019). Osallistava hyvinvoinnin ja terveyden edistäminen 
(PROMEO, 2016-2019) -hankkeen yhtenä osa-alueena kehitettiin ja 
tutkittiin palveluohjausta hyvinvoinnin ja terveyden edistämisen 
työvälineenä yksin asuvien ikäihmisten kohdalla (Närhi, Rissanen, 
Tiilikainen, Kannasoja & Ristolainen 2019). Artikkelin kirjoittajat 
ovat olleet tutkijoina ja/tai vastuutoimijoina kyseisissä hankkeissa. 


Asiakaslähtöisyys — potilaasta asiakkaaksi? 


Asiakaslähtöisyydestä on puhuttu jo pitkään sekä poliittisilla aree- 
noilla että käytännön sote-kentällä. Mutta mitä asiakaslähtöisyys 
oikeastaan tarkoittaa? Ideaalinen ajatus siitä, että asiakas olisi sosiaa- 
li- ja terveysalan toiminnan keskiössä, ei välttämättä aina toimi käy- 
tännössä. Perinteinen lääkäri-potilas-suhde on perustunut pitkälle 
erikoistuneen terveydenhuollon ammattilaisen vahvan asiantunte- 
muksen tuomaan auktoriteettiin. Potilas on ollut enemmänkin lää- 
kärin tai muun ammattilaisen toiminnan passiivinen kohde, objekti. 
Tämä orientaatio näkyy usein vieläkin terveydenhuollon ammatti- 
laisten ja potilaiden kohtaamisessa. Esimerkiksi eräs Parempi Arki 
-kehittämishankkeeseen (Oksman 2017) osallistunut sote-ammatti- 
lainen totesi, että ”sehän on ihan opittu pienestä alkaen, että pitää 
olla herranpelkoo, kun lääkärin luokse menee” (Hujala & Lammin- 
takanen 2018, 32). 

Viime vuosina asiakas on eri tavoin pyritty nostamaan vuorovai- 
kutuksen tasa-arvoisemmaksi osapuoleksi. Esimerkiksi termin ’poti- 
las’ korvaa jo monessa yhteydessä asiakas”. Vastaavasti potilaskeskei- 
syyden ja potilaslähtöisyyden rinnalla käytetään enenevässä määrin 

käsitteitä asiakaskeskeisyys ja asiakaslähtöisyys. Käsitteen englan- 
ninkieliset muodot person-centredness ja people-centredness voidaan 
kääntää myös ’ihmiskeskeisyydeksi’ (Koivunen 2017). 

Asiakas halutaan nähdä perinteistä potilasta aktiivisempana toi- 
mijana, jolla saa olla ja jolla toivotaankin olevan myös omaa päätös- 
valtaa — ja omaa vastuuta - hoitoihin ja palveluihin liittyvissä asiois- 
sa. Edellä mainitussa Parempi Arki -hankkeessa asiakaslähtöisyys 
saikin aivan uusia merkityksiä, kun asiakas otettiin palvelupolkujen 
kehittämistyössä konkreettisesti ammattilaisten välisen yhteisen 
työskentelyn lähtökohdaksi. Asiakkaan mukaan ottaminen kehittä- 
mistyöhön avasi silmiä aidolle asiakkaan huomioimiselle. Moniam- 
matilliset tiimit, joissa oli osallistujia erikoissairaanhoidosta, pe- 
rusterveydenhuollosta ja sosiaalihuollosta, pitivät lähtökohtaisesti 
tällaista asiakkaiden mukaan ottamista haastavana, mutta kokemus- 
ta pidettiin myös tärkeänä ja näkökulmaa avartavana: asiakastyötä 
oli välillä hyvä katsoa asiakkaan näkökulmasta. (Oksman 2017.) 

Teoreettisena käsitteenä asiakaslähtöisyyttä voidaan jäsentää mo- 
nella eri tavalla. Lääketieteessä se nähdään usein muutoksena sai- 
rauslähtöisyydestä kokonaisvaltaisempaan otteeseen (Scholl, Zill, 
Härter & Dirmaier 2014). Se voi tarkoittaa myös siirtymistä järjes- 
telmälähtöisistä palveluista ihmiskeskeisempään ajatteluun (Van der 
Heide, Snoeijs, Ouattrini, Struckmann, Hujala, Schellevis & Rijken 
2017), jolloin palvelua eivät enää määritä sen tuottajan (esim. sai- 
raalan) lähtökohdat vaan palvelun käyttäjän näkökulmat. Parhaim- 
millaan asiakaslähtöinen palvelu lähtee liikkeelle asiakkaan omista 
tarpeista ja toiveista. Asiakas ei ole enää objekti, toiminnan kohde, 
vaan tasa-arvoinen subjekti, joka osallistuu tasaveroisesti esimerkik- 
si häntä koskevaan päätöksentekoon (ks. myös Kivinen, Vanjusov & 
Vornanen 2020 tässä julkaisussa). Monisairaiden potilaiden hoidon 
kehittämiseen tähdänneessä kansainvälisessä ICARE4EU-hank- 
keessa (Van der Heide ym. 2017) asiakaslähtöisen hoidon avainteki- 
jöitä jäsenneltiin seuraavasti: 

e Hoidon räätälöinti asiakkaan tarpeiden, mieltymysten, arvo- 
jen ja voimavarojen mukaisesti. 

e Asiakkaan itsensä ja hänen omaisensa/omaishoitajansa otta- 
minen mukaan hoitoprosessien suunnitteluun ja toteuttami- 
seen tasa-arvoisina kumppaneina. 

e Omahoidon tukeminen. 

e Hoidon koordinointi ja integrointi yli sektori-, organisaatio- ja 
ammattirajojen (hoidon sujuvuus ja jatkuvuus). 


Sourayan Sidanin ja Mary Foxin (2014) mukaan asiakaslähtöisyys 
viittaa kolmeen ulottuvuuteen, jotka ovat kokonaisvaltaisuus, yhteis- 
työ ja yksilöllisyys. Kokonaisvaltaisuus tarkoittaa asiakkaan hyvin- 
voinnin kaikkien osa-alueiden huomioimista, ja yhteistyö työntekijän 
ja asiakkaan tasavertaista toimijuutta. Näillä pyritään yksilölliseen 
palvelu- ja tukikokonaisuuteen, joka perustuu asiakkaan omiin tar- 
peisiin, tavoitteisiin ja arvoihin; lähtökohtana asiakkaan voimavarat. 
(Sidani & Fox 2014, 136-141.) 

Irma Kiikkala määrittelee (2000, 116-120) asiakaslähtöisyyden 
sosiaali- ja terveydenhuollon johtavana periaatteena, joka lähtee toi- 
minnan yleisestä arvoperustasta eli ihmisarvon ja yhdenvertaisuu- 
den kunnioittamisesta, konkretisoituu hoito- ja palvelutoiminnan 
luonteessa ja työntekijän toiminnassa ja kiteytyy asiakkaan näkemi- 
seen ainutlaatuisena, tuntevana ja kokevana yksilönä. Suvi Raitakari, 
Kirsi Juhila, Kirsi Giinther, Anna Kulmala ja Sirpa Saario (2012) puo- 
lestaan pitävät asiakaslähtöisyyttä suhdekäsitteenä, joka muotoutuu 
jokaisessa asiakassuhteessa omanlaisekseen. 

Yhteenvetona aiempaan tutkimukseen perustuen asiakaslähtöi- 
syyttä voidaan määritellä neljän osa-alueen kokonaisuutena (Roivas 
2019, 41). Asiakaslähtöisyys perustuu tällöin kokonaisvaltaisuuteen, 
yksilöllisyyteen, eri toimijoiden väliseen yhteistyöhön ja hyvän pal- 
velukokonaisuuden koordinointiin ja integrointiin. 

Yksilöllisyys Kokonaisvaltaisuus 


Asiakkaiden mukaan ottaminen + Fyysisten, psyykkisten, sosiaalisten ja 
tarpeiden kartoittamiseen ja kognitiivisten tarpeiden huomiointi 


suunnitteluun (osallisuus) Asiakkaan kokonaistilanteen tarkastelu 


Tarpeiden määrittelyn lähtökohtana (toimintakyky, sosiaaliset verkostot, 
asiakkaan omat näkemykset ja toiveet taloudellinen tilanne) ja riittävän tuen 
(itsemääräämioikeus) sekä voimavarat tarjoaminen 


Riittävän tiedon ja vaihtoehtojen Ennaltaehkäisevän näkökulman 
tarjoaminen (valinnanvapaus) huomiointi 


Yksilöllisen palvelukokonaisuuden 
räätälöinti 


Asiakaslähtöisyys 


Yhteistyö Palveluiden integrointi 
Tasavertainen toimijuus sekä ja koordinointi 
ammattilaisen ja asiakkaan välinen + Nimetty työntekijä vastuussa 
kumppanuus palveluiden suunnitelmallisesta 
Molemminpuolisen asiantuntijuuden integroinnista 
hyödyntäminen + Asiakkaan yksilöllinen tukeminen 
Moniammatillinen yhteistyö + Asiakkaan tilanteen ja palveluiden 


Yhteistyö omaisten kanssa jatkuvuuden säännöllinen 
seuraaminen 


Kuvio 1. Asiakaslähtöisyyden osa-alueet (ks. Roivas 2019, 41) 


Teoreettisesta monimuotoisuudestaan huolimatta asiakaslähtöisy y- 
den käsite on yleisesti hyväksytty ja keskeinen sosiaali- ja terveyspal- 
velujen järjestämisen ja kehittämisen kansainvälisen tason tavoite. 
Maailman Terveysjärjestö (WHO, World Health Organization) on 
luonut kansainvälisen integroitujen asiakaslähtöisten terveyspalve- 
lujen viitekehyksen. Sen visiossa painotetaan, että kaikilla ihmisillä 
pitäisi olla pääsy terveyspalveluihin, jotka ovat paitsi tehokkaita ja 
turvallisia, myös perustuvat asiakkaan tarpeisiin ja kunnioittavat 
asiakkaan mieltymyksiä. (WHO 2016.) 

Myös Suomessa asiakaslähtöisyys on ollut sosiaali- ja terveysalan 
uudistamisen keskeinen painopistealue jo pitkään (ks. esim. Koivu- 

nen 2017). Juha Sipilän hallituskaudella (2015-2019) suunnitellussa ja 
nykyisen, Sanna Marinin johtaman hallituksen (2019-) jatkamassa 
sote-uudistuksessa asiakaslähtöisyyttä tavoitellaan monella eri ta- 
solla ulottuen koko maan tasoisista järjestelmä- ja organisaatiotason 
rakennemuutoksista yksittäisen asiakkaan arjen palvelujen toiminta- 
tapoihin (ks. Taskinen & Hujala 2020 tässä julkaisussa). Sosiaali- ja 
terveydenhuollon integraation avulla pyritään yhdistämään erillisiä 
sosiaali- ja terveyspalveluja asiakkaan kannalta sujuviksi kokonai- 
suuksiksi. Sote-uudistuksen tarvetta on perusteltu muun muassa 
väestön ikääntymisellä sekä yksilöllisten ja entistä tasavertaisempien 
palvelujen tarpeella. On kuitenkin tärkeää muistaa, että keskeisenä 
tavoitteena sosiaali- ja terveysalan uudistamisessa on myös taloudel- 
lisesti kestävien ratkaisujen löytäminen, mikä voi haastaa asiakasläh- 
töisyyteen tähtääviä tavoitteita. 

Tässä yhteydessä käsittelemme asiakaslähtöisyyttä ja sen merki- 
tystä asiakkaan hoito- ja palveluketjun kannalta erityisesti kahden 
nykyisin vahvasti esillä olevan painopisteen eli palveluohjauksen ja 
siihen olennaisesti liittyvän asiakassuunnitelman näkökulmasta. 


Palveluohjaus keskiössä 


Asiakas- ja palveluohjaus on näyttäytynyt keskeisenä asiakkaan ase- 
maa ja hoito- ja palveluketjun eheyttä tukevana elementtinä sekä 
sote-uudistuksen suunnittelussa että sote-alan organisaatioiden ke- 
hittämisessä. Sote-uudistuksen suunnittelussa asiakasohjauksella 
on viitattu asiakkuuden ohjaamiseen, ja sen avulla on myös pyritty 
toteuttamaan palveluiden asiakaslähtöistä integraatiota. (Ranta, Laa- 
sonen, Masu, Leskelä, Rissanen, Uusikylä & Tala 2019) Palveluohjaus 
puolestaan on perinteisemmin mielletty asiakastyön menetelmäksi 
tai työtavaksi, mutta myös siihen on liitetty hallinnollisia element- 
tejä. Käsitteitä asiakasohjaus ja palveluohjaus käytetään toisinaan 
rinnakkaiskäsitteinä, mutta toisaalta ne nähdään myös erillisinä ja 
toisistaan eroavina käsitteinä. Asiakas- ja palveluohjausta tarkastel- 

laan tässä etenkin asiakaslähtöisyyden osalta palveluohjauksen käsit- 
teeseen painottuen. 

Palveluohjaus on palveluiden yhteensovittamiseksi kehitetty työ- 
tapa, jonka tavoitteena oli alun perin kustannuksien minimointi ja 
tehokkuuden lisääminen (Weil & Karls 1985). Suomen sosiaali- ja ter- 
veydenhuollossa palveluohjausta on toteutettu eri sektoreilla 1990-lu- 
vulta lähtien. Suunnitelmallinen ja intensiivinen palveluohjaus on 
palvelutarpeen arviointiin ja asiakassuunnitelmaan' perustuvaa pro- 
sessimaista työskentelyä. Tällöin palveluohjaaja tukee asiakasta yk- 
silöllisesti ja kokonaisvaltaisesti koordinoimalla asiakasprosessia ja 
mahdollistamalla erilaisia tukimuotoja ja palveluita asiakaslähtöises- 
ti asetettujen tavoitteiden saavuttamiseksi. Tämän lisäksi palveluoh- 
jaus voi olla lyhytkestoista ohjausta ja neuvontaa, jolloin asiakkuus 
ei aina vaadi erikseen laadittua suunnitelmaa. Eri sosiaali- ja terve- 
ydenhuollon ammattilaiset toteuttavat palveluohjausta myös neuvo- 
vana ja konsultoivana työotteena muun työn ohessa. (Ala-Nikkola & 
Valokivi 1997; Payne 2000; Suominen & Tuominen 2007.) 

Sote-uudistuksen kontekstissa asiakasohjauksella on tarkoitettu 
asiakkuuden ohjaamisen käytännön toiminnan tasoa. Kun aikai- 
semmin palveluohjausta toteutettiin pääasiassa siiloittain, uuteen 
malliin asiakasohjaukselle on suunniteltu sekä yleistä että erityis- 
tä roolia. Tämä tarkoittaa asiakasohjauksen jakautumista kaikille 
suunnattuun etulinjan ohjaukseen sekä eri asiakasryhmille kohden- 
nettuun suunnitelmalliseen asiakasohjaukseen, jota toteutetaan osin 
suunnitelmallisen ja prosessimaisen palveluohjauksen periaatteilla. 
Ikäihmisille suunnattuja keskitetyn asiakas- ja palveluohjauksen 
maakunnallisia malleja on jo käytössä usealla alueella. (Kehusmaa, 
Alastalo, Marjeta & Mielikäinen 2018; Mäki-Hallila, Laine, Ollin- 


1 Asiakassuunnitelman rinnalla käytetään sekä lainsäädännössä että käytännön 
sote-kentällä myös termiä palvelusuunnitelma. Tässä artikkelissa käytämme ter- 
miä asiakassuunnitelma. Monialaisella asiakassuunnitelmalla tarkoitamme koko- 
naisvaltaista, eri sosiaali- ja terveydenhuollon palvelut yhteen kokoavaa suunnitel- 
maa. Lainsäädännön edellyttämästä asiakas-, palvelu- ja hoitosuunnitelmista ks. 
tarkemmin luvusta Monialainen asiakassuunnitelma. 

poika, Saloranta, Luosmala, Hakkarainen, Ahonen, Kallio, Tupala, 
Nikoskinen, Kaarnasaari & Päivärinta 2018.) 

Palveluohjausta tapahtuu siis eri tasoilla. Etulinjan neuvonta ja 
ohjaus tarkoittavat matalan kynnyksen palveluohjausta, johon pää- 
see yhden puhelinnumeron kautta. Neuvontaa ja ohjausta annetaan 
myös muun muassa sairaaloissa, terveyskeskuksissa (tulevaisuuden 
sosiaali- ja terveyskeskuksissa) ja erilaisissa matalan kynnyksen pai- 
kallisissa neuvontapisteissä. Asiakasohjausyksiköissä tai esimerkiksi 
ikääntyneiden palvelukeskuksissa toteutettava palvelutarpeen arvi- 
ointiin pohjautuva suunnitelmallinen palveluohjaus puolestaan vas- 
taa asiakaspalveluprosessin koordinoinnista. Tällöin palveluohjaus 
alkaa yhteydenotosta, joka voi tapahtua asiakkaan, hänen läheisensä 
tai esimerkiksi jonkin sosiaali- ja terveydenhuollon tahon toimesta. 
Seuraavassa vaiheessa yhdessä asiakkaan ja tarvittaessa hänen läheis- 
tensä kanssa arvioidaan asiakkaan elämäntilannetta hyvinvointia ja 
terveyttä uhkaavien tai heikentävien seikkojen sekä voimavarojen 
näkökulmasta, toisin sanoen tehdään palvelutarpeen arviointi. Kes- 
keisenä osana palveluohjausprosessia on asiakkaan tarpeiden mu- 
kaan laadittu asiakassuunnitelma, johon kirjataan tavoitteet sekä 
niiden saavuttamiseen tähtäävät toimenpiteet. Asiakassuunnitelma 
on asiakas- ja palveluohjauksen työväline, mutta sen voi laatia myös 
muu, asiakkaan asioista vastaava taho. Palveluohjausprosessiin kuu- 
luu myös asiakassuunnitelman toteutuksen seuranta ja arviointi, 
jolloin keskeisenä tarkastelun kohteena on tavoitteiden saavuttami- 
sen taso eli se, miten hyvin suunnitellut ja toteutuneet toimenpiteet 
ja palvelut ovat vastanneet asiakkaan tarpeisiin. (Payne 2000; STM 
2016; Kettunen 2018; Mäki-Hallila ym. 2018.) 

Nykyisessä sosiaali- ja terveydenhuollon järjestelmässä toteutet- 
tavaan palveluohjaukseen verrattuna uudistuvalle asiakas- ja palve- 
luohjaukselle on suunniteltu entistä isompaa roolia sekä järjestelmän 
että asiakkaan kannalta. Sosiaali- ja terveydenhuollon palvelujär- 
jestelmässä palvelu- tai asiakasohjaus on usein ensimmäinen taho, 
johon asiakas on apua tarvitessaan yhteydessä. Palveluohjaajalla on 

merkittävä rooli asiakkaan kokonaistilanteen kannalta, koska hänen 
kauttaan määrittyy asiakkuuden jatkuminen. Etenkin monenlaista 
tukea tarvitsevien asiakkaiden kohdalla palveluohjaajaan muodostu- 
va suhde on perusta vaikuttavalle työskentelylle/toiminnalle. Yhtei- 
sen ymmärryksen ja luottamuksen rakentaminen voivat lisätä asiak- 
kaan uskoa oman tilanteen helpottumiseen. (STM 2016; Mönkkönen 
2018.) Tämän lisäksi palveluohjaaja on vastuussa hoidon ja palvelui- 
den jatkuvuuden turvaamisesta. Palveluohjaajan tulisi perustaa hoi- 
toon ja palveluihin liittyvät päätökset asiakkaan ja mahdollisesti hä- 
nen läheistensä sekä tarvittaessa monialaisen tiimin kanssa käytyyn 
vuoropuheluun. 


Asiakaslähtöinen ohjaussuhde 


Palveluohjauksen osalta on käyty keskustelua kumppanuuteen poh- 
jautuvan ratkaisukeskeisen työskentelytavan vaatimuksesta (Blun- 
do & Simon 2016). Kumppanuusajattelu toteuttaa myös asiakas- 
lähtöisyyttä, koska asiakkaan asiantuntijuuden ajatellaan olevan 
tasavertainen suhteessa ammattilaisen asiantuntijuuteen. On kui- 
tenkin epäselvää, kuinka hyvin asiakaslähtöisyys ja kumppanuus 
ovat palveluohjauksessa todellisuudessa toteutuneet. Selvityksissä on 
ilmennyt palveluohjauksen rajoittuvan herkästi hallinnolliseksi työs- 
kentelytavaksi asiakkaan ”rinnalla kulkemisen” roolin jäädessä hy- 
vin vähäiseksi (Honkakoski, Kinnunen, Vuorijärvi & Raappana 2015, 
15). Asiakasohjauksen malleja kehitettäessä asiakaslähtöisyys on ollut 
alusta lähtien olennainen ohjausta tukeva elementti. Asiakaslähtöi- 
syyden huomiointi on tarkoittanut muun muassa asiakkaan äänen, 
toiveiden ja tarpeiden korostamista sekä yhteistoiminnallisuuden 
esiin nostamista. (Mäki-Hallila ym. 2018.) Tämä antaa hyvän pohjan 
aidon asiakaslähtöisyyden toteutumiseksi tulevaisuuden asiakas- ja 
palveluohjauksessa. 

Matalan kynnyksen palveluohjauksessa asiakkaan ja työntekijän 
välinen suhde on muodollinen ja lyhytkestoinen. Asiakkaan ja työn- 

tekijän välistä suhdetta tarkastellaankin tässä lähemmin suunnitel- 
mallisen palveluohjauksen osalta. Palveluohjauksessa on pohjimmil- 
taan kyse asiakkaan ja työntekijän välisestä vuorovaikutuksesta, joka 
toimii perustana ohjaussuhteen rakentumiselle. Asiakkaan ja työn- 
tekijän välisen suhteen kannalta keskeistä on se, millaisissa rooleissa 
asiakas ja työntekijä ovat osana ohjausprosessia. Suhdetta määrittää 
pitkälti se, kuinka työntekijä tuo oman asiantuntijuutensa vuoro- 
vaikutukseen ja sitä kautta muotoutuvaan ohjaussuhteeseen. Suh- 
teen näkökulmasta ohjauksen (counselling) lähtökohdaksi voidaan 
asettaa sellaisen vuorovaikutuksen toteuttaminen, jonka välityksellä 
ohjattava kokee olevansa hyväksytty ja ymmärretty. Tämä antaa oh- 
jaussuhteelle pohjan, joka mahdollistaa asioiden tuloksellisen etene- 
misen. (Onnismaa, Pasanen & Spangar 2002, 7; Mönkkönen 2018.) 
Suunnitelmallinen palveluohjausprosessi alkaa asian vireille tu- 
losta, joka tapahtuu esimerkiksi asiakkaan tai läheisen ottaessa yh- 
teyttä neuvonnan puhelinnumeroon. Palvelu- tai asiakasohjaajan 
alustavan palvelutarpeen selvittämisen perusteella asiakas ohjataan 
tarkempaan ja kokonaisvaltaiseen palvelutarpeen arviointiin. Jos 
palvelutarpeen arviointiin ei havaita tarvetta, palveluohjaus jää ylei- 
sen neuvonnan ja ohjauksen tasolle. Asiakaslähtöinen palvelutarpeen 
arviointi on asiakkaan ja työntekijän yhteistoimintaa, jossa laaditaan 
yhteenveto asiakkaan tilanteesta sekä palveluiden ja tuen tarpeista. 
Jos palvelutarpeen arvioinnissa ei huomioida asiakkaan omia nä- 
kemyksiä riittävästi, johtaa se väärältä pohjalta laadittuun asiakas- 
suunnitelmaan. Tämä puolestaan voi estää toivottujen muutoksien 
saavuttamisen asiakkaan tilanteessa, terveydessä ja hyvinvoinnissa. 
Palvelutarpeen arvioinnin tekee joko palveluohjaaja tai se sote-am- 
mattilainen, jonka katsotaan olevan asiakkaan tarpeisiin soveltuvin 
henkilö. (Kettunen 2018; Mäki-Hallila ym. 2018.) 
Asiakaslähtöisyyden esteenä tai hidasteena voi olla työnteki- 
jän toiminta palvelutarvetta arvioitaessa. Yksi esimerkki tästä ovat 
työntekijän tekemät oletukset asiakkaan tilanteesta ilman riittävää 
”todistusaineistoa”. Tällaiseksi todistusaineistoksi voisivat jossain 

tapauksessa riittää asiakkaalle esitetyt tarkennetut kysymykset ja 
niihin saadut vastaukset. Työntekijän voi olla itse vaikea havaita vuo- 
rovaikutuksensa muuttavan asiakassuhdetta tai heikentävän asiakas- 
lähtöisyyden toteutumista. Olaison (2017) havaitsi palveluohjaajien 
tekevän omia arvioitaan asiakkaan tilanteesta muokaten vuorovai- 
kutuksen avulla asiakkaan alun perin esittämiä toiveita ja tarpeita. 
Osaltaan asiakkaan tarpeiden muokkaamisen tai hävittämisen arvel- 
tiin johtuvan byrokraattisista syistä, kuten strukturoiduista palvelu- 
tarpeen arvioinnin mittareista ja rajallisista palveluiden järjestämi- 
sen mahdollisuuksista. 

Haastetta asiakaslähtöisen palveluohjauksen toteuttamiseen voi- 
vat tuoda myös asiakkaan motivaation puute, asiakkaan epärealisti- 
set tai hyvinvointia ja terveyttä vaarantavat tavoitteet sekä asiakkaan 
vaikeudet olla osallisena ohjausprosessissa. Asiakkaan motivaation 
puute tai haluttomuus olla palveluohjauksen asiakas voivat liittyä esi- 
merkiksi turhautumiseen, joka johtuu aikaisemmista palvelukoke- 
muksista. Asiakkaan tilannetta on ehkä selvitetty jo useaan otteeseen, 
ja arviointeja sekä suunnitelmia on tehty aikaisemminkin. Toisaalta 
asiakasta voi pelottaa tulevaisuus ja oma pärjääminen, minkä vuoksi 
asioiden pois lakaiseminen tuntuu helpommalta vaihtoehdolta kuin 
niiden kohtaaminen ja suunnitelmien laatiminen. Asiakkaat voivat 
myös asettaa sellaisia itseään koskevia tavoitteita, jotka vaarantavat 
heidän hyvinvointiaan tai terveyttään. Vaikeuksia asiakkaan omien 
toiveiden selvittämiseen puolestaan voivat tuoda erilaiset toiminta- 
kyvyn rajoitteet kuten muistiongelmat tai kommunikoinnin haas- 
teet. (Black & Fauske 2007; Hänninen 2007, 16; Ristolainen, Tiilikai- 
nen & Rissanen 2018.) Edellä mainituissa tapauksissa ammattilaisen 
tulisi ohjauksessa käyttää sellaisia menetelmiä, jotka paitsi tukevat 
asiakaslähtöisyyttä myös edistävät ja tukevat asiakkaiden hyvinvoin- 
tia, terveyttä ja tavoitteita. 

Suunnitelmallisen palveluohjauksen prosessi etenee palvelutar- 
peen arvioinnin pohjalta yhdessä asiakkaan kanssa tehtävään asia- 
kassuunnitelmaan, jota käsitellään tarkemmin seuraavassa luvussa. 


UUDISTUVA SOSIAALI- JA TERVEYSALA 251 


Hanna Ristolainen, Päivi Roivas, Erja Mustonen & Anneli Hujala 


Monialainen asiakassuunnitelma 


Palveluohjausprosessiin asiakassuunnitelma kuuluu luonnollise- 
na osana: asiakassuunnitelma laaditaan tarvittaessa palvelutarpeen 
arvioinnin pohjalta. Asiakassuunnitelmasta on säädetty eri laeissa, 
mutta suunnitelma voidaan laatia asiakkaalle ilman lakiin perustu- 
vaa velvoitettakin. Asiakassuunnitelma on eri asia kuin viranomai- 
sen tekemä hallintopäätös palvelujen myöntämisestä. Asiakassuun- 
nitelma toimii myönnettävien palvelujen pohjana ja perustana, mutta 
ei ole allekirjoitettunakaan juridisesti sitova. Monialaisen palvelu- 
tarpeen arvioinnin ja monialaisen asiakassuunnitelman haasteena 
onkin osaltaan se, että sosiaalihuollossa ja terveydenhuollossa niistä 
käytetään erilaisia käsitteitä ja esimerkiksi päätöksentekoprosessit ja 
päätösten laillisuusperusteet eroavat toisistaan. (ks. esim. Kompassi 
2018, 9.) 

Sosiaalihuoltolain (L1301/2014) mukaista palvelutarpeen arvioin- 
tia on kyseisen lain 39§:n mukaan täydennettävä ”asiakkaalle laadit- 
tavalla asiakassuunnitelmalla tai muulla vastaavalla suunnitelmalla, 
ellei suunnitelman laatiminen ole ilmeisen tarpeetonta”. Asiakas- 
lähtöisyyden edistämiseen tähtäävä Laki sosiaalihuollon asiakkaan 
asemasta ja oikeuksista (L812/2000, 7$) puolestaan määrittää asiaa 
seuraavasti: ”Sosiaalihuoltoa toteutettaessa on laadittava palvelu-, 
hoito-, kuntoutus- tai muu vastaava suunnitelma”. Vastaavia asia- 
kas- tai palvelusuunnitelmaan liittyviä säädöksiä on muuallakin, 
esimerkiksi vanhuspalveluja ja vammaispalveluja koskevassa lainsää- 
dännössä. Terveyden- ja sairaanhoidon kontekstissa, kuten Tervey- 
denhuoltolaissa, puhutaan asiakassuunnitelman sijaan usein hoito- 
ja palvelusuunnitelmasta, joka on niin ikään laadittava tarvittaessa 
(L1326/2010; ks. myös L785/1992). Näistä käsite- ja laillisuuseroista 
huolimatta sekä sosiaali- että terveydenhuollon lainsäädännössä pai- 
notetaan monialaisen yhteistyön merkitystä palvelutarpeen arvioin- 
nissa ja asiakassuunnitelman teossa. 

Eri hallinnonalojen tuottamat palvelut yhdistävä, monialainen 
asiakassuunnitelma onkin asiakaslähtöisen integraation keskeinen 
väline. Tällaista kokonaisvaltaista, asiakaslähtöistä asiakassuunnitel- 
maa suunniteltiin ja kokeiltiin muun muassa Parempi arki -hank- 
keessa (Oksman 2017). Yhteinen suunnitelma selkiyttää asiakkaan 
hoito- ja palvelupolkua ja helpottaa ammattilaisten hoidon suun- 
nittelua: yhteistä asiakassuunnitelmaa käytettäessä ammattilainen 
on tietoinen asiakkaan kokonaistilanteesta ja osaa ottaa huomioon 
asiakkaan kaikki hoitotahot ja palvelut. Sote-ammattilaisen näkö- 
kulmasta yhteinen suunnitelma välittää tiedon siitä, miten toinen 
ammattilainen voi auttaa yhteistä asiakasta. On helpottavaa, kun 
vastuuta vaikkapa monisairaasta tai muuten paljon sote-palveluja 
tarvitsevasta henkilöstä pystytään jakamaan. Se myös tukee asia- 
kaslähtöistä ajattelua ja toimintaa. Yhteinen asiakassuunnitelma 
on keskeinen yhteistyön väline myös asiakkaiden ja ammattilaisten 
välisessä vuorovaikutuksessa sekä hoidon ja palvelun suunnitelmal- 
lisessa toteuttamisessa. Asiakkaan kannalta yksi suunnitelma, joka 
perustuu asiakkaan omiin prioriteetteihin, on huomattavasti koko- 
naisvaltaisempi kuin erilliset suunnitelmat. 

Asiakassuunnitelman sisällöllä ja rakenteella on tärkeä merkitys 
asiakaslähtöisyyden toteutumisessa. Esimerkiksi suunnitelman ot- 
sikot ja kysymykset voivat ohjata keskustelua joko ammattilais- tai 
asiakaslähtöiseen vuorovaikutukseen. Varsinkin paljon palveluja 
tarvitsevien asiakkaiden kohdalla on tärkeä lähteä asiakkaan omista 
tavoitteista: siitä, mikä on tällä hetkellä asiakkaan itsensä mielestä 
keskeisin ongelma, johon pitää saada hoitoa tai palvelua. Aiemmin 
ammattilaiset ovat pitkälti määritelleet tavoitteet oman ammat- 
tialansa ja substanssinsa näkökulmasta. Tämä on johtanut siihen, 
että asiakkaalla on useita suunnitelmia, jotka eivät keskustele keske- 
nään ja jotka ’pirstaloivat’ myös asiakkaan. 

Kun Parempi arki -hankkeessa (Oksman 2017) kartoitettiin pal- 
jon palveluja käyttävien asiakkaiden nykytilannetta, eräällä asiak- 
kaalla todettiin olevan jopa 24 erilaista sosiaali- ja terveyspalveluihin 

liittyvää suunnitelmaa. Toisella asiakkaalla puolestaan oli 15 eri lää- 
käriä, joilla hän kävi. Tarve yhteiselle suunnitelmalle oli ilmeinen: 
asiakkaat kokivat nykytilanteen ’pallotteluna’, ”luukuttamisena ja 
'pompottamisena.. Erityisen turhauttavana pidettiin sitä, että asiakas 
joutuu kertomaan asiansa uudestaan ja uudestaan eri työntekijöille. 
Yhteydenotot eri työntekijöiltä olivat hajanaisia ja tilanne ilmeni se- 
kavana ja syyllistävänä. Myös ammattilaiset kokivat, että asiakkaista 
ei oteta ’koppia’, on päällekkäisiä palveluja, kokonaisvaltainen hoito 
ei toteudu eikä tiedetä, mitä muut ammattilaiset tekevät asiakkaan 
hyväksi. 

Monialaisen asiakassuunnitelman tekemisen haasteena on asia- 
kaslähtöisyyden toteutuminen. Parempi arki -hankkeessa (Oksman 
2017) harjoiteltiin yhteisen suunnitelman tekemistä kokemusasian- 
tuntijoiden kanssa. Harjoittelun oppina oli, että helposti lähdetään 
ammattilaislähtöisiin ehdotuksiin ja neuvojen antamiseen. Käytän- 
nössä tällainen moniammatillinen harjoittelu on usein mahdoton- 
ta ja siksi asiakassuunnitelman sisällön ja otsikoinnin tuleekin olla 
nimenomaan asiakaslähtöisyyttä tukeva. Parempi arki -hankkeessa 
käytettiin terveys- ja hoitosuunnitelmasta mukailtuja otsikoita: asi- 
akkaan tarve, asiakkaan tavoite, suunnitelman toteutumista tukevia 
asioita (vahvuus- ja resurssilähtöinen ajattelu taustalla), suunnitel- 
man toteutus, keinot, seuranta ja arviointi. Vielä parempi on, jos 
nämäkin otsikot muutetaan asiakkaalle minä-muotoon: Mitkä ovat 
minun tarpeeni tässä tilanteessa? Mikä on minun tavoitteeni? Mitkä 
asiat elämässäni ja lähipiirissäni tukevat tavoitteeni toteutumista? 

Asiakassuunnitelmasta on käytävä ilmi, keitä on ollut paikalla, 
kun suunnitelma on tehty sekä yhteyshenkilön tiedot. On tärkeää, 
että asiakas saa suunnitelman itselleen ja suunnitelma on asiakkaan 
asiaa eteenpäin vievä eikä luettelo ongelmista ja siitä, miten ammat- 
tilaiset ja palvelut niihin vastaavat (ammattilaislähtöisyys). Ideaaliti- 
lanne olisi, että asiakas voisi laittaa oman suunnitelmansa jääkaapin 
oveen ja se toimisi hänelle voimaannuttavana omahoidon tukena ja 
palvelujen koordinoijana. Jos asiakassuunnitelma alkaa diagnoosilla 

tai negatiivisella kuvauksella (esim. ”...päihteitä ja huumausaineita 
käyttävä nuori, jolla useita vankilatuomioita...”), se ei välttämättä 
motivoi parantumaan ja yrittämään eteenpäin. 

Edellisen, keväällä 2019 kariutuneen sote-uudistuksen yhteydessä 
sosiaali- ja terveydenhuollon yhteiselle asiakassuunnitelmalle suun- 
niteltiin tietynlaista yhtenäistä muotoa. Asiakassuunnitelmalle kaa- 
vailtiin tiettyä paikkaa Kanta-palvelussa, jotta se olisi sekä asiakkaan 
itsensä mutta myös kaikkien ammattilaisten saatavilla, jos asiakas 
niin haluaa. Tavoitteena oli, että asiakassuunnitelma ei olisi pel- 
kästään palveluohjaajan tai yhden toimipisteen vastuulla, vaan että 
kukin palvelun tuottaja täydentää, ylläpitää ja toteuttaa sitä omal- 
ta osaltaan (Valtioneuvosto 2018). Oman haasteensa monialaiselle, 
yhteiselle asiakassuunnitelmalle luovat sosiaali- ja terveydenhuol- 
lon erilliset lainsäädännöt sekä tietosuoja-asiat ja näihin liittyen eri 
toimijoiden erilaiset ja rajoitetut oikeudet päästä tarkastelemaan ja 
muuttamaan asiakassuunnitelmien tietoja. Tällä hetkellä lainsäädän- 
tö ei vielä mahdollista sosiaali- ja terveyspalvelut yhdistävän suunni- 
telman sujuvaa käyttöä eikä käytettävissä ole sen edellyttämiä yhtei- 
siä tietorakenteita. 


Kriittisiä näkökulmia asiakaslähtöisyyteen 


Hyvistä tavoitteistaan huolimatta asiakaslähtöisyys on hyvä altistaa 
myös kyseenalaistavalle kritiikille. Ammattilaisen roolin muuttumi- 
nen auktoriteetista vaikkapa valmentajaksi ja asiakkaan asema oman 
terveydentilansa parhaana asiantuntijana voivat sopia joihinkin ti- 
lanteisiin, mutta eivät kaikkiin. Esimerkiksi monisairaiden ihmisten 
kohdalla itsensä johtamisen’ periaate voi olla kohtuuton vaatimus 
(Hujala, Rijken, Laulainen, Taskinen & Rissanen 2014). 
Palveluohjaaja on kohtuullisen uusi toimija sote-kentällä, ja työni- 
mikkeen roolin on asiakas- ja palveluohjauksen uudistuessa kaavail- 
tu entisestään kasvavan. Koordinaatiota tarvitaan, mutta vaarana voi 
olla, että tälle ”uudelle ammatille ollaan kasaamassa liiankin suuria 

paineita. Jos monialainen yhteistyö eri toimijoiden välillä ei syystä tai 
toisesta suju, onko liiankin helppoa siirtää vastuu palvelujen koor- 
dinoinnista yhdelle tietylle toimijalle, jonka oletetaan onnistuvan 
toimimaan välittäjänä ja ”keräävän kaikki narut yhteen”. Vahva tu- 
keutuminen erilliseen asiakas- ja palveluohjaukseen voi johtaa jopa 
asiakaslähtöisyyden vähenemiseen asiakkaan ja muiden toimijoiden 
välillä, jos hankalissa tilanteissa ammattilaisen on helpompi siirtää 
vastuu ongelmien ratkaisemisesta jollekin toiselle taholle, kuten pal- 
veluohjaajalle. 

Asiakaslähtöisyys määritellään usein asiakkaan yksilöllisen huo- 
mioimisen ideaalina, jota voi kuitenkin olla vaikea toteuttaa käytän- 
nön työssä. Suomen Akatemian Strategisen tutkimuksen neuvoston 
rahoittamaan PROMEO-hankkeeseen (2016-2019) liittyneessä pro 
gradu -tutkielmassa (Roivas 2019) analysoitiin sitä, mitä ja miten 
ikäihmisten palveluohjaajat itse puhuivat asiakaslähtöisyydestä. Tut- 
kielma perustui PROMEO-hankkeessa kerättyyn aineistoon ja sen 
tavoitteena oli selvittää, miten asiakaslähtöisyys rakentuu palveluoh- 
jaajien puheessa silloin, kun asiakkaina ovat ikäihmiset. Aineistona 
olivat palveluohjaajien fokusryhmähaastattelut. Aineisto analysoitiin 
diskurssianalyyttisesti aineistolähtöisellä, analyyttisellä ja kriittisellä 
otteella. (ks. tarkemmin Roivas 2019, 47-55.) 

Kyseisen tutkimuksen (Roivas 2019) tuloksissa palveluohjaajien 
asiakaslähtöinen puhe tiivistyi kolmeen diskurssiin, jotka olivat 
kumppanuuden tavoittelu, niukkuuden jakaminen ja rutiineihin 
tukeutuminen. Kunkin diskurssin osalta määriteltiin puheen yleis- 
luonne: mistä ja miten palveluohjaajat puhuivat, kun he puhuivat 
asiakaslähtöisyydestä ikäihmisen palveluohjauksen kontekstissa. 
Lisäksi analysoitiin, millaista identiteettiä kukin diskurssi rakensi 
palveluohjaajalle ja millaiseen positioon ikäihmiset tultiin määrittä- 
neeksi. 

Palveluohjaajien puheesta löytyi viittauksia asiakkaan ja palve- 
luohjaajan kumppanuuteen, jota pidettiin ideaalisena asiakaslähtöi- 
syytenä. Kumppanuus ikäihmisten palveluohjauksessa jäi kuiten- 

kin ikään kuin tavoitteeksi, johon ei käytännössä koettu yllettävän. 
Kumppanuutta tavoittelevien palveluohjaajien identiteetti rakentui 
joustavaksi toimijaksi ja rinnalla kulkijaksi. Ikäihmiset nähtiin oman 
elämänsä asiantuntijoina ja tasavertaisina toimijoina. Ideaalina pi- 
dettyä kumppanuutta jouduttiin kuitenkin puolustelemaan suhtees- 
sa muihin diskursseihin, jotka liitettiin asiakaslähtöisyyteen. Kump- 
panuus oli jotakin, joka esitettiin konditionaalimuodossa — jota siis 
haluttaisiin, jos se vain olisi mahdollista niukkuuden jakamisen ja 
rutiinien ohella. Seuraavat aineisto-otteet ovat PROMEO-tutkimuk- 
sen palveluohjaajien fokusryhmähaastatteluista (Roivas 2019, 67). 


” „mutta sitten se että kun meillä jaetaan aina oikeesti sitä 
niukkuutta, että ne on niinku tosi vaikeita asioita ratkais- 
ta... ...tavallaan minä ainakin ite... ...mä haluaisin tietää 
niinku, tehä työtä myöskin semmosten ihmisten kanssa 
jotka ei oikeesti oo siellä että nyt tarvitaan, että on siellä 
aliravitsemustilassa ja, että haluaisin olla siinä koko sen 
ikäihmisen prosessin että, tavallaan siellä alkuvaiheessa ja 
siellä loppuvaiheessa että...” (H2 H)? 


Toive mahdollisuudesta toimia toisin, olla asiakkaalle kumppani ja 
rinnalla kulkija, osoitettiin johdolle. 


” Mutta minä en tiiä sitten, se pitäis varmaan linjata joh- 
don kanssa että onko tarpeen että me ollaan viranomaisia 
ja ollaan, että on semmonen viilee linja, vai ollaanko niinku 
semmosia pehmeempiä, niinku rinnallakulkijoita että, kun 
joskus tulee semmonenkin että kumpaanko halutaan, mä 
en tiiä sitä sitten että, mikä se on...” (H4 H) 


2 Otteet haastatteluista on merkitty seuraavasti: H= haastateltava, numeroitu 
1-5, kirjain tarkoittaa haastattelukertoja 1-8, jotka on merkitty kirjaimilla A-H. 
K= haastattelija, numeroitu 1-2. Merkintä... tarkoittaa, että haastatteluotteesta on 
jätetty osa pois. Merkintä (-) tarkoittaa taukoa puheessa. Merkintä [ep] epäselvää 
puhetta. (Roivas 2019) 

Roivaksen (2019) mukaan huomionarvoista oli, että ideaalisuutensa 
lisäksi kumppanuuden tavoittelu oli verrattain heikko diskurssi ky- 
seisessä aineistossa. Selkeästi voimakkain diskurssi olikin niukkuu- 
den jakaminen, joka tuli esiin jo edellä esitetyissä aineisto-otteissa. 
Tässä diskurssissa asiakaslähtöisyys liitettiin kustannustehokkaa- 
seen toimintaan, joka estää asiakaslähtöisyyden toteutumista. Niuk- 
kuuspuhetta kuvasti kustannuksiin liittyvä sanasto, kuten resurssit, 
mittarit, arviointi, määrärahat, kustannukset, kustannustehokkuus 
ja etuudet. Palveluohjaajat kokivat itsensä ”kirstunvartijoiksi”, joiden 
tärkein tehtävä oli palvelujen jakamisen säännöstely: kustannukset 
oli pidettävä kurissa (ks. Roivas 2019, 57-58.) 


”...kustannustehokkuus pitää koko ajan, kulkee niinku mu- 
kana, työssä...” (H2 B) 


”...meillä jaetaan aina oikeesti sitä niukkuutta...” (H2 H) 


”..kun meillä on kuitenkin rajalliset ne resurssit, niinku 
miettiä sitten että miten ne priorisoi. ”(H1 D) 


Sen sijaan, että ikäihminen olisi aidosti päässyt osallistumaan palve- 
lutarpeen määrittelyyn ja hänen omat näkemyksensä palvelujen tar- 
peista olisi huomioitu, hänen osakseen jäi passiivisen tiedonantajan 
asema. 

Palveluohjaajien tuottamaa niukkuuspuhetta tuki aineistos- 
sa vahvana diskurssina esiintynyt rutiineihin tukeutumisen puhe. 
Tässä diskurssissa asiakaslähtöisyys näyttäytyi rutiininomaisena ja 
liukuhihnamaisena standardisoituna työprosessina. Yksilöllisten 
tarpeiden määrittämisen ja toteuttamisen sijaan keskiössä oli yh- 
denmukainen, tasapäistävä toiminta. Palveluohjaajat määrittyivät 
rutiinipuheessa organisaation ja lainsäädännön ohjeita tiukasti nou- 
dattaviksi työntekijöiksi, jotka järjestävät palvelukokonaisuuksia ju- 
ridisesti oikein ja liukuhihnamaisen rutiininomaisesti. Ikäihmisille 
tarjoutui joko sopeutujan tai palveluista kieltäytyjän rooli. Seuraa- 

vassa on otteita palveluohjaajien tuottamasta rutiinipuheesta (Roivas 
2019, 61). 


” „niin meillä on ihan strukturoitu haastattelulomake mitä 
noudatetaan ja käydään läpi asiakkaan kanssa ne vakioky- 
symykset sekä sit testit, testipatteristo siihen perään sitten 
et vähän tilanteen mukaan et siellä on ne kellotaulut ja ne 
toimintakyvyn arvioinnit ja, alkoholi ja toi myöhäisiän 
depressioseula. Et ne on semmosia niinku vakioituja tapo- 
ja, kotona.” (H5 B) 


”...et, paljon kyllä kriteerejä pitää niinku, eri tahojen, niin 
käydä läpi ja ihan siis lakia, jopa välillä että...” (H6 A) 


”Niin meil on ne tietyt fraasit... minkä mukaan me kirjote- 
taan se kartotus sinne sitten, et se ohjaa sitä.” (H3 C) 


Kuviossa 2 on tiivistetty palveluohjaajien asiakaslähtöisyyden dis- 
kurssit tutkimusaineistosta valikoitujen esimerkkiotteiden avulla. 
Palveluohjaajien puheessa tuotettu käytännön todellisuus eroaa aina- 
kin tämän PROMEO-hankkeeseen perustuvan tutkimuksen (Roivas 
2019) perusteella merkittävästi asiakaslähtöisyyden ideologiasta. Re- 
surssien niukkuus esitetään itsestään selvänä ja vaihtoehdottomana 
totuutena, jota rutiinimainen toiminta vahvistaa. Kumppanuudelle 
ei jää sijaa: ikäihmiset jäivät passiivisiksi toimijoiksi, joiden oma ääni 
jää kuulematta, kuten on todettu useassa aiemmassakin tutkimuk- 
sessa (Valokivi 2008; Järnström 2011; Pluut 2016). Asiakaslähtöisyyt- 
tä voidaan pitää laajana eettisenä kysymyksenä, joka vaatii moniää- 
nistä yhteiskunnallista keskustelua ja pohdintaa siitä, kenen arvoja ja 
etuja asiakaslähtöisyydellä lopulta tavoitellaan. 

NIUKKUUDEN JAKAMINEN 


”Vielä johtolankana se että kukaan 
ei tulisi meidän asiakkaaksi... että 
millä muilla keinoin ensin pystyttäis 
auttamaan että ei tule, meidän 
asiakkuutta kotihoitoon tai palveluun... 
...koska kaikki meidän palvelut on 
kriteereihin perustuvia, palvelut on 
maararahasidonnaisia...” 


KUMPPANUUDEN 
TAVOITTELEMINEN 


”... meillä on, työtä ohjaavana on ne 
myöntämisperusteet, millä me voidaan 
palveluita myöntää, ja määräraha, 

ja sitten siinä hyvin vahvasti rinnalla 
ammattieettisyys ja se että mitenkä myö 
voidaan hoitaa asiakkaat silleen kun, 
tekisi mieli hoitaa mutta järjestelmä ei 
anna hoitaa...” 


RUTIINEIHIN TUKEUTUMINEN 


”. meillä on semmoinen sapluuna 
tavallaan että... ...ja siltä pohjalta 

se avuntarve ja, sitten tehdään se 
suunnitelma ja, sitten ne järjestellään 
ne avut, interventiot sinne.” 


Kuvio 2. Palveluohjaajien asiakaslähtöisyysdiskurssien 
keskeiset sanomat (Roivas 2019, 80) 


Asiakaslähtöisyyden lisäksi myös sosiaali- ja terveydenhuollon yh- 
teistä asiakassuunnitelmaa kannattaa tarkastella avoimen kriittisesti. 
Paljon eri tahoilta erilaisia palveluja tarvitsevien asiakkaiden kohdal- 
la haastavan tilanteen yksinkertaistaminen yhdeksi suunnitelmaksi ei 
välttämättä onnistu, etenkin kun esimerkiksi monisairailla ihmisillä 
hoidon tarpeet voivat vaihdella nopeastikin. Asiakassuunnitelmaa 
kehitettäessä on tärkeä tiedostaa, että se on paitsi asiakkaan palve- 
lujen kartta ja navigaattori myös tärkeä väline laajemminkin asiak- 
kaan ja ammattilaisen vuorovaikutuksessa. Suunnitelman muoto 


260 ANNELI HUJALA & HELENA TASKINEN (TOIM.) 


Asiakaslähtöinen palveluohjaus 


ohjaa osaltaan ammattilaisen suhtautumista ja käyttäytymistä. Jos 
suunnitelma on ”ohje” tai ”määräys”, se johtaa tietynlaiseen vuoro- 
vaikutukseen; ”sopimus? puolestaan ohjaa toisenlaiseen. Omahoidon 
ja asiakkaan oman vastuun korostaminen muuttaa ammattilaista 
yhä enemmän koordinaattoriksi tai valmentajaksi. Suunnitelma ker- 
too myös siitä, mikä on asiakkaan asema vuorovaikutuksen toisena 
osapuolena. On hyvä muistaa, että kaikki ihmiset eivät elämäntilan- 
teensa ja terveydentilansa takia ole samalla viivalla toteuttamaan tai 
edes ilmaisemaan omia tarpeitaan ja tavoitteitaan. Potilaan" muut- 
tuminen asiakkaaksi? voikin siten olla muutos, jota pitää joissakin 
tapauksissa uskaltaa myös kyseenalaistaa. 


Yhteenveto 


Asiakas- ja palveluohjaus on ollut ja on edelleen keskeisessä osassa 
suunniteltujen laajempien sote-alueiden palveluiden integroinnissa ja 
koordinoimisessa (STM 2020, 19; ks. myös esim. PAKU 2020). Näissä 
suunnitelmissa asiakas- ja palveluohjausmallien on nähty ratkaise- 
van sekä järjestelmätason palveluiden organisoinnin kysymyksiä että 
asiakasprosessien sujuvuutta. Lisäksi palveluohjaus on osana laajem- 
pia asiakas- ja palveluohjauksen kehittämisen suunnitelmia yksi asia- 
kaslähtöisyyden edistämisen muoto, johon uskotaan tällä hetkellä 
vahvasti. 

Asiakaslähtöinen palveluohjaus on parhaimmillaan sitä, että asi- 
akas kokee olevansa ymmärretty ja hyväksytty. Työntekijän näkö- 
kulmasta tämä saavutetaan Kiikkalaa (2000) mukaillen ensinnäkin 
kiinnittämällä huomiota siihen, millaiset arvot työtä ja toimintaa 
ohjaavat. Toiseksi palveluohjausta ei voi tehdä liukuhihnatyönä, vaan 
näkemys asiakkaasta tulisi muodostaa yksilöllisesti ja tilanteisesti. 
Tämän lisäksi työskentelyssä tulisi huomioida se, että erilaiset toi- 
mintakyvyn ja hyvinvoinnin mittarit toimivat palveluohjauksen työ- 
välineinä, mutta ne eivät saisi määrittää asiakkaan kohtaamista. Sen 
sijaan palveluohjauksen ja yksittäisen kohtaamisenkin etenemisen 

pitäisi pohjautua asiakkaan esille tuomiin näkemyksiin ja tarpeisiin. 
Palveluohjaaja tarvitseekin monenlaisia kohtaamisen, vuorovaiku- 
tuksen ja muun ammatillisen osaamisen taitoja pystyäkseen toteut- 
tamaan aitoa asiakaslähtöisyyttä. (ks. Kiikkala 2000.) 

Osana uudistuvaa sosiaali- ja terveysalaa asiakaslähtöinen pal- 
veluohjaus on keskeisessä roolissa toimivien ja vaikuttavien palve- 
luprosessien toteutumisen kannalta. Asiakaslähtöisesti toteutettu 
palvelutarpeen arviointi ja sen pohjalta laadittu asiakassuunnitelma 
ovat hyvä lähtökohta sille, että asiakkaan asema vahvistuu. Palve- 
luohjauksen vaikutuksien arvioinnin on käytännön työssä havait- 
tu toteutuvan heikosti (You, Dunt & Doyle 2016), vaikka sen tulisi 
kuulua olennaisena osana palveluohjausprosessiin. Jatkossa tulisikin 
kiinnittää huomiota siihen, miten palveluohjauksen ja toteutuneen 
asiakassuunnitelman tuloksia voidaan arvioida yksittäisen asiak- 
kaan kohdalla — aidon asiakaslähtöisyyden periaatteet huomioiden. 

Johdanto 


Sosiaali- ja terveydenhuollon uudistamisen tarvetta perustellaan pal- 
velujen saatavuuden parantamisella sekä asiakaslähtöisyyden ja asi- 
akkaiden osallisuuden vahvistamisella. Osallisuuden korostaminen 
on ollut keskiössä jo useiden hallitusten ohjelmissa, erilaisissa kan- 
sallisissa suosituksissa (esim. Ikäihmisten palvelujen ja lastensuoje- 
lun laatusuositukset) ja kehittämishankkeissa (esim. Kaste-ohjelma, 
LAPE-hanke, Asiakkaiden osallistumisen toimintamalli). Myös So- 
siaali- ja terveysministeriön vuonna 2014 tekemässä tulevaisuuskat- 
sauksessa ja Sosiaalisesti kestävä Suomi 2020 -strategiassa osallisuus 
tuodaan esille hyvinvoinnin ja toimintakyvyn ohella tärkeänä tekijä- 

nä tulevaisuuden hyvinvointiyhteiskunnassa. Asiakkaiden osallisuu- 
den vahvistaminen on myös kansainvälisesti näkyvä suuntaus sosi- 
aali- ja terveyspalvelujen kehittämisessä (esim. WHO 2016). 

Kansalaisten, kuntalaisten ja sote-palvelujen asiakkaiden osallis- 
tuminen ja vaikuttaminen ovat osa olemassa olevaa lainsäädäntöä ja 
demokratiaan perustuvaa kansalaislähtöisyyttä. Vaikka osallisuutta 
korostetaan retorisesti poliittisissa puheissa, ohjelmissa ja hankkeis- 
sa, kunnissa on perustettu vanhus- ja nuorisoneuvostoja, organisaa- 
tioissa aloittanut asiakasraateja ja erilaisissa hankkeissa ollut mukana 
kokemusasiantuntijoita, asiakkaan ääni kuuluu sosiaali- ja terveys- 
palveluissa edelleen vähäisesti. Tässä luvussa tarkastelemme asiak- 
kaiden äänen kuulumista ja vaikutusmahdollisuuksia osallisuuden 
näkökulmasta: mitä osallisuudella tarkoitetaan ja miten sitä voidaan 
jäsentää, mikä on asiakkaan asema ja mitkä ovat hänen oikeutensa 
lainsäädännön näkökulmasta sekä mitä osallisuus edellyttää ja mil- 
laisia esteitä sen toteutumiselle on. 


Mitä osallisuudella tarkoitetaan? 


Sosiaali- ja terveydenhuoltoa käsittelevissä ohjeistuksissa, lainsää- 
dännössä ja kirjoituksissa käytetään asiakkaasta useita erilaisia 
käsitteitä. Näitä ovat asiakkaan (client, customer) lisäksi palvelujen 
käyttäjä, potilas, asianomainen, yhteistyötaho, sidosryhmään kuulu- 
va, kuntalainen tai kansalainen. Sen lisäksi, että käsitteet kuvaavat 
sosiaali- ja terveydenhuollon monimutkaisuutta ne myös heijastavat 
erilaisia näkökulmia osallisuuteen. Perinteisesti terveydenhuollos- 
sa käytettyyn potilaan käsitteeseen liittyy ajatus hoidon kohteena 
olemisesta. Nykyisin lisääntyvästi käytettävät käsitteet asiakas ja 
kuluttaja kuvaavat aktiivisempaa ja tiedostavampaa roolia liittyen 
markkinalähtöisempään palvelujärjestelmään. Kuntalainen tai kan- 
salainen taas korostavat Suomen kansalaisten ja muiden täällä asu- 
vien oikeutta sosiaaliturvaan ja palveluihin, sillä palvelujen saatavuus 
on yhteydessä asumispaikkaan. Asiakasajattelu vaikuttaa osallisuu- 

teen liittyviin odotuksiin sekä mahdollisuuksiin. (Niiranen 2002; 
Valkama 2009; Valkama 2012; Leemann & Hämäläinen 2016.) Tässä 
artikkelissa käytämme käsitettä ”asiakas” ja tarkoitamme sillä sekä 
palvelujen käyttäjiä että niihin oikeutettuja henkilöitä (kuntalainen, 
kansalainen). 

Osallisuus-käsitteen käyttö on epäyhtenäistä (Nivala & Ryynä- 
nen 2013; Isola, Kaartinen, Leemann, Lääperi, Schneider Valtari & 
Keto-Tokoi 2017; Sihvo, Isola, Kivipelto, Linnanmäki, Lyytikäinen 
& Sainio 2018) ja eri tieteenalojen ja käytännön toimijoiden mukaan 
vaihtelevaa. Usein osallistuminen (participation) ja osallisuus (invol- 
vement) käsitteitä käytetään samaa tarkoittavina. Käsitteet on kuiten- 
kin syytä erottaa toisistaan. Osallistuminen voi tarkoittaa vain mu- 
kana olemista esimerkiksi toisten suunnittelemassa ja toteuttamassa 
tilanteessa ilman omaa toimintaa. Elina Nivalan ja Sanna Ryynäsen 
(2013, 32-35) mukaan osallistuminen voi olla tavoite ja toiminnan 
muoto, jolloin sillä pyritään edistämään osallisuutta. Osallistuminen 
ei siis välttämättä tarkoita osallisuutta, mutta osallisuuden kokemuk- 
set syntyvät osallistumisen avulla (Leemann & Hämäläinen 2015). 

Osallisuus on monitahoinen ja abstrakti käsite ja sen käytössä on 
muoti-ilmiön piirteitä. Osallisuus syntyy osallistumisen, toiminnan 
ja vaikuttamisen kautta. Se on ennakoivaa, tulevaisuuteen katsovaa 
ja kokonaisuuksia kattavaa. (Sirviö 2010; Kettunen & Kivinen 2012). 
Osallisuus sisältää olettamuksia kuulluksi tulemisesta (vuorovaiku- 
tusta) ja mielipiteen ilmaisusta (oikeuksista), vaikuttamisen mah- 
dollisuuksista (valtaa), yhteisöön ja yhteiskuntaan kuulumisesta ja 
toiminnasta. Toisaalta osallisuus myös olettaa sitoutumista ja vel- 
vollisuuksia ja edellyttää vastuun ottamista seurauksista. (Beresford 
2012.) Osallisuuden kokemus on subjektiivinen, vahvasti tunneperäi- 
nen ja tilannesidonnainen. Se ei kuitenkaan synny ilman ryhmää tai 
yhteisöä. Näin ollen eri asiakkailla voi olla samasta tilanteesta kovin 
erilainen kokemus riippuen esimerkiksi siitä, kuinka merkitykselli- 
nen asia tai tilanne hänelle on. Tästä syystä asiakkaan osallisuuden 

kokemusta on vaikea mitata ja arvioida. (Hanhivaara 2006; Leemann 
& Hämäläinen 2016.) 

Osallisuus sosiaali- ja terveyspalveluissa on myös monitasoinen 
ilmiö. Sitä voidaan tarkastella kolmella eri tasolla: 1) yhteiskunnan 
tasolla (politiikka), 2) palvelujärjestelmän tasolla (sote-organisaati- 
ot/palvelut) ja 3) asiakkaan palvelutapahtuman (asiakkaan kohtaa- 
minen) tasolla (Clark, Davis, Fisher, Glynn & Jefferies 2008; Oranen 
2013; Ocloo & Matthews 2016, vrt. Niiranen 2002; Leemann & Hä- 
mäläinen 2016). Yhteiskunnan tasolla se tarkoittaa muun muassa 
kansalaisten mukanaoloa lainsäädännön valmistelussa, sosiaali- ja 
terveyspolitiikan muotoilussa, kuntasuunnittelussa tai kansallisten 
hoitosuositusten laadinnassa ja arvioinnissa. Tämä tapahtuu pääosin 
edustuksellisen demokratian ja poliittisen päätöksenteon tai esimer- 
kiksi erilaisten ammatti- tai asiakasjärjestöjen kautta. Yhteiskunnal- 
lisen tason tarkastelussa osallisuudessa korostuvat asiakkaat kansa- 
laisina ja heidän oikeuksiensa sekä mahdollisuuksiensa tasa-arvo. 
Yhteiskunnallisen tason osallisuus palveluissa tarkoittaa palvelujen 
saatavuutta ja kattavuutta. Osallisuus on lähtökohtaisesti oikeutta 
palveluihin, mutta se ei vielä takaa palvelujen yhdenvertaista toteu- 
tumista. Osallisuuden toteutumiseen vaikuttavat esimerkiksi väestö- 
ryhmien väliset hyvinvointi- ja terveyserot. 

Sosiaali- ja terveydenhuollon palvelujen ja organisaatioiden ta- 
solla osallisuudessa korostuu asiakkaiden rooli palvelujen käyttäji- 
nä ja vaikuttajina palvelujen kehittämisessä ja arvioinnissa yhdessä 
muiden toimijoiden kanssa. Tästä esimerkkejä ovat asiakasraadit ja 
kokemusasiantuntijatoiminta (McLaughlin 2009). Yksilötasolla asia- 
kas on asianosaisena omassa asiassaan ja tuolloin osallisuus ilmenee 
muun muassa toimivana vuorovaikutuksena, mahdollisuutena osal- 
listua oman hoito- ja palvelutapahtuman suunnitteluun ja päätöksen- 
tekoon (ks. myös Ristolainen, Roivas, Mustonen & Hujala 2020 tässä 
julkaisussa). Tällöin osallisuudessa korostuu asiakkaiden aktiivinen 
rooli toimijoina, yhteistyökumppaneina ja kuluttajina (esim. Toiviai- 
nen 2011). 

Osallisuuden mallit 


Osallisuuden kokonaisuutta on jäsennetty erilaisten mallien avulla. 
Käytetyimpiä ovat hierakkiset mallit ja ulottuvuusmallit. Klassikko- 
mallina ja useiden muiden mallien lähtökohtana pidetään Sherry R. 
Armsteinin (1969) kehittämää tikapuumallia, jossa yksilön valta kas- 
vaa portaita ylöspäin mentäessä. Mallissa on kahdeksan porrasta ja 
kahdella alimmalla portaalla (manipulaatio ja terapia) ei ilmene osal- 
lisuutta lainkaan. Seuraavilla kolmella portaalla (tiedonsaanti, kon- 
sultaatio, yhteissuunnittelu) kansalaisen mielipiteitä kuullaan, mutta 
hänellä ei ole päätösvaltaa. Kolmella ylimmällä portaalla (kumppa- 
nuus, delegoitu toimivalta ja kansalaisvalvonta) kansalaisella on itse- 
näistä päätös- ja toimintavaltaa. 

Hierarkkisia porrasmalleja ovat esittäneet muun muassa Roger 
Hart (2007), Harry Shier (2001) ja Suomessa Liisa Horelli (1994). Näi- 
tä malleja on hyödynnetty erityisesti lasten osallisuuden tarkastelus- 
sa. Malleissa lapsen osallisuus lisääntyy lapsen kompetenssin myötä. 
Lasten osallisuuden mahdollistamisessa ja oikeuksien huomioinnissa 
aikuisilla on merkittävä rooli (Pajulammi 2014). Hierarkkisia malleja 
edustaa myös Marion Clarkin tutkijaryhmän (2008) esittämä viisita- 
soinen malli. Ensimmäisellä tasolla osallisuutta ei ole lainkaan. Toi- 
sella rajoitetun osallisuuden tasolla palvelujen käyttäjät saavat rajoi- 
tetusti tietoa ja heiltä kysytään palautetta satunnaisesti. He kuitenkin 
voivat usein osallistua esimerkiksi oman palvelusuunnitelman laati- 
miseen. Kolmannella kasvavan osallisuuden tasolla käyttäjien mieli- 
piteitä kuunnellaan ja asiakaspalautetta hyödynnetään päätöksente- 
ossa ja palvelujen kehittämisessä. Yhteistoiminnan tasolla palveluja 
tuottava organisaatio edellisen lisäksi kehittää tietoisesti asiakkaiden 
aktiivista osallisuutta. Korkein osallisuuden taso on kumppanuus ja 
tällöin palvelujen käyttäjät ja tuottajat työskentelevät yhdessä kaikil- 
la palvelun alueilla. Yhteistoiminnassa ja yhteistyössä sekä asiakkaat 
että ammattilaiset voivat tuoda esiin omia käsityksiään ja neuvotella. 

Tällöin ilmenee myös vastavuoroisuutta, joka puolestaan mahdollis- 
taa osallisuuden toteutumista. (Mönkkönen 2001.) 

Armsteinin tikapuumallia ja muita hierakkisia malleja on kriti- 
soitu siitä, että ne keskittyvät kuvaamaan yksilön valtaa päätöksen- 
teossa eivätkä huomioi osallisuutta moniulotteisena ja vuorovaiku- 
tuksellisena yhteistyönä. Ne eivät juurikaan tarkastele osallisuuden ja 
osallistumisen välisiä eroja. Lisäksi ne voivat johtaa ajatukseen, että 
tavoitellaan aina korkeinta mahdollista osallisuuden muotoa. (Laitila 
2010; Beresford 2012; Nivala & Ryynänen 2013.) 

Osallisuuden ulottuvuusmallit ovat toinen tapa jäsentää osalli- 
suuden kokonaisuutta. Esimerkiksi ministeriöiden ja Kuntaliiton yh- 
teisesti toteuttamassa osallisuushankkeessa kuntalaisten osallisuus 
kunnallisessa päätöksenteossa ja palvelujen käytössä jaettiin neljään 
ulottuvuuteen: 1) tieto-osallisuus, 2) suunnitteluosallisuus, 3) pää- 
tösosallisuus ja 4) toimintaosallisuus (Kononen & Tiara 2002; myös 
Sihvo ym. 2018). Tieto-osallisuus tarkoittaa palveluista tiedottamista 
ymmärrettävässä muodossa ja siten, että tietoa on helposti saatavil- 
la. Sote-palvelujärjestelmän pirstaleisuus edellyttää vahvaa panos- 
tamista tiedottamiseen sekä perinteisiä (esim. lehdet) kanavia että 
uudempia tapoja (esim. sosiaalinen media) hyödyntäen. Asiakkailla 
on myös oikeus tulla kuulluksi ja tarvittaessa tehdä valituksia. Tie- 
to-osallisuuteen sisältyvät myös asiakaskyselyt ja niihin vastaami- 
nen. Tieto-osallisuuden toteutumista sote-palveluissa voidaan edis- 
tää esimerkiksi palveluohjauksen, puhelinpalveluiden, tulkkauksen 
tai www-sivujen avulla. Tieto-osallisuus on edellytys muille osalli- 
suuden muodoille. 

Suunnitteluosallisuuden toteutuminen edellyttää kuntalaisen ja 
asiakkaan tiedonsaantia suunnitelmista ja meneillään olevista hank- 
keista sekä mahdollisuutta osallistua suunnitteluprosesseihin. Palve- 
lujen tuottajille tämä tarkoittaa sellaisten toimintamallien olemassa- 
oloa, joissa asiakkaiden asiantuntemus hyväksytään ja vuorovaikutus 
mahdollistetaan. Päätösosallisuus tarkoittaa päätösvallan ja vastuun 
jakamista kuntalaisille ja asiakkaille myös palvelujen tuottamisessa. 

Se edellyttää toisaalta mahdollistavia hallinnollisia rakenteita ja toi- 
saalta luottamusta. Asiakkaille on myös tarjottava tukea päätöksen- 
tekoon, mikäli he sitä tarvitsevat. 

Toimintaosallisuus tarkoittaa sitä, että kuntalaisilla ja asiakkail- 
la on mahdollisuus toimia omassa elinympäristössään. Tähän liittyy 
vahva sosiaalinen näkökulma, sillä yksilö määrittää itseään sosiaa- 
lisissa suhteissaan ja tulee kokonaiseksi niiden kautta. Toiminta- 
osallisuus edellyttää todellisten toimintamahdollisuuksien luomista 
ja esteettömyyttä, kuten mahdollisuutta osallistua asiakaspäivään. 
Osallisuustunteen kokeminen tehdään mahdolliseksi toiminnassa 
yhdessä muiden kanssa osallistumisen ja olemisen lisäksi. 

Myös Nigel Thomas (2002) on esittänyt osallisuuden jaottelun 
ulottuvuuksina. Hän on tarkastellut asiakkaan subjektiivista koke- 
musta osallisuudesta ottaen huomioon sen, että asiakas (mm. lapset, 
vanhukset) voi tarvita toisen henkilön tukea osallisuuden saavutta- 
miseen. Thomasin esittämät kuusi ulottuvuutta mahdollistavat osal- 
lisuuden kokemuksen palvelutapahtumassa asiakkaan ja työntekijän 
välisessä vuorovaikutussuhteessa. Ensimmäinen ulottuvuus kuvaa 
mahdollisuutta valita osallistuuko vai ei. Kieltäytyminen osallistu- 
misesta on siis yksi osallisuuden muoto. Toinen ulottuvuus kuvaa 
tiedon saannin riittävyyttä omasta tilanteesta, prosessista ja oikeuk- 
sista. Kolmas ulottuvuus kuvaa asiakkaan mahdollisuutta vaikuttaa 
prosessiin, neljäs mahdollisuutta ilmaista itseään ja esittää mielipi- 
teitään ja viides mahdollisuutta saada tähän tarvitsemaansa tukea. 
Kuudes ulottuvuus kuvaa asiakkaan mahdollisuutta tehdä itsenäisiä 
päätöksiä. 

Janet Warren (2007) on esittänyt osallisuuden holistisen mal- 
lin, jossa on neljä ulottuvuutta. Mallissa osallisuuden ulottuvuudet 
ovat keskenään samanarvoisia, lomittuneita ja toisiaan täydentäviä. 
Osallisuus ilmenee osallistumisena, voimaantumisena, informaa- 
tiona ja konsultaationa. Yksilö tai perhe on mallin keskiössä ja hän 
käyttää kulloinkin tilanteeseen sopivaa osallisuuden muotoa. Infor- 
maatio-osallisuus tarkoittaa muun muassa tiedottamista, ja tiedon 

saantia, kuulluksi tulemista ja esimerkiksi vertaistoimijana tai koke- 
musasiantuntijana toimimista. Osallistuminen osallisuuden muoto- 
na on yhteistyötä, vuorovaikutusta, kumppanuutta ja osallistumista 
palvelujen kehittämiseen. Konsultaatio osallisuuden muotona ku- 
vaa yksilön näkemysten ja aloitteiden kuulemista ja huomioimista 
esimerkiksi palvelujen arviointia ja asiakasfoorumeissa toimimista. 
Voimaantumisessa korostuu osallisuus itseä tai palveluja koskevaan 
päätöksentekoon tai toisaalta esimerkiksi vertaistukena toimimista. 

Edellä kuvattujen osallisuuden mallien lisäksi kirjallisuudessa 
esitetään myös muita osallisuuden kokonaisuutta kuvaavia jaotteluja. 
Näillä erilaisilla malleilla pyritään monimuotoisen asian jäsentämi- 
seen ja ymmärtämiseen. Malleissa on sekä yhtäläisyyksiä että eroja 
johtuen osittain siitä, että ne painottuvat eri tasojen tarkasteluun ja 
niitä on kehitetty erilaisissa palveluissa. Tieto-osallisuus on kuiten- 
kin kaikille malleille yhteistä ja edellytys muulle osallisuudelle. Olen- 
naista on, että sote-organisaatiot ja niissä toimivat ammattilaiset 
tunnistaisivat osallisuuden monimuotoisuuden ja mahdollisuudet, 
jotta asiakkaan osallisuus toteutuisi eri tasoilla ja tilanteissa. 


Osallisuus oikeutena ja velvollisuutena 


Asiakkaiden asemaa ja oikeuksia käsitellään useissa eri laeissa (perus- 
tuslaki, kuntalaki, hallintolaki) ja erityisesti sosiaali- ja terveyspalve- 
luihin kohdistuvissa sosiaalihuoltolaissa ja laissa potilaan asemasta 
ja oikeuksista. Asiakkaan asema näyttäytyy ja määrittyy lainsäädän- 
nössä eri tavoin erilaisissa palvelumuodoissa ja erilaisten asiakkaa- 
seen liittyvien tekijöiden mukaan (esim. ikä, vamma) vaihdellen. 
Perusoikeussääntelyyn osallisuus kytkeytyy = perustuslain 
(731/1999, PL) 14 $:n kautta. PL 14.4 $:ssä velvoitetaan julkista valtaa 
varmistamaan, että luodaan ja ylläpidetään sellaisia osallistumisjär- 
jestelmiä, jotka luovat yksilölle mahdollisuuksia. Lasten osalta perus- 
tuslain 6.3 $:ssä on erityismaininta, että lapsilla on oikeus vaikuttaa 
itseään koskeviin asioihin kehitystasoaan vastaavalla tavalla. Vaikka 

PL 14 $:ssä säädetyn perusoikeuden pääpaino on vaalioikeuksissa ja 
kansalaisen osallistumisoikeuksissa, pykälän neljäs momentti laa- 
jentaa osallistumisoikeuksien soveltamisalaa velvoittamalla julkista 
valtaa luomaan osallistumisjärjestelmiä esimerkiksi laitoksiin tai jul- 
kisten palveluiden käyttäjille. Sosiaalioikeudellisen sääntelyn osal- 
listumisoikeuksien voidaankin katsoa olevan nimenomaan PL 14.4 
§:4n palautuvia. (Tuori 2019.) 

Osallisuudelle ei ole olemassa yhtä vakiintunutta oikeudellis- 
ta määritelmää ja se saa erilaisia muotoja ja merkityksiä erilaisissa 
sääntelykonteksteissa. Osallisuudella tarkoitetaan yleisesti ottaen 
vaikutusmahdollisuuksien varaamista yksilölle oman asiansa hoi- 
tamisessa. Osallisuutta on vaikea määritellä tyhjentävästi, mutta se 
voi olla esimerkiksi eräänlaista kykyä sosiaaliseen toimijuuteen ja 
integraatioon (Koivisto 2018, 637-638). Kuviossa 1 esitetään, miten 
osallisuus näkyy keskeisessä sosiaali- ja terveyspalveluja koskevassa 
sääntelyssä. Sosiaalihuollon erityislainsäädännössä löytyy eri asia- 
kasryhmien, kuten lasten, vammaisten ja vanhusten osallisuuden 
mahdollistamiseen liittyviä juridisia velvoitteita. Osallisuus ei ole 
tässä sääntelyssä yksiselitteisesti määrittyvää tai samansisältöistä ja 
se kytkeytyy usein voimakkaasti asiakaslähtöisyyteen tai itsemää- 
räämisoikeuteen. Osallisuus kytkeytyy menettelysäännöksiin, joissa 
korostetaan esimerkiksi sitä, että asiakkaan tulee saada olla osallinen 
asiakassuunnitelman laatimisessa (sosiaalihuoltolaki 1301/2014 39.1 
$). Sosiaali- ja terveydenhuoltoa koskevaa menettelysääntelyä tulee 
paljon myös hallintolaista (L434/2003). Säännellyt hyvän hallinnon 
periaatteet ovat erityisen tärkeitä hallinnossa asioivan yksilön oi- 
keuksien kuten osallisuuden toteutumisen kannalta. 

Kuvio 1. Osallisuus sosiaali- ja terveyspalveluja koskevassa sääntelyssä 


Osallisuus omassa hoidossa 


Asiakaskeskeisyys, mutta ei varsinaista osallisuutta 
erikseen mainittuna 


palvelujensa sisältöön 


* Turvattava mahdollisuus osallistua ja vaikuttaa 

+ Mahdollisuus osallistua palveluprosessiin ja palvelujen 
kehittämiseen 

e Mainintoja eritasoisesta asiakaskeskeisyydestä ja 

osallisuusmahdollisuuksista 


Osallisuus sosiaali- ja terveyspalveluja koskevassa sääntelyssä ei vält- 
tämättä ole aidosti täysin itsemääräämisoikeuden piirissä, sillä osalli- 
suus ei välttämättä ole vapaaehtoista, vaan saadakseen tarvitsemansa 
ja haluamansa etuuden asiakkaan on osallistuttava. Perusoikeusta- 
solla osallisuudella on vahva kytkös yksilön itsemääräämisoikeuteen, 
eikä itsemääräämisoikeutta ja osallisuutta oikeudellisesti välttämät- 
tä voida erottaa täysin toisistaan tai sanoa kumpi sisältyy kumpaan: 
onko osallisuus osa itsemääräämisoikeutta vai toisinpäin. 
Osallisuutta voidaan tarkastella implisiittisenä perusoikeutena, 
kuten Pauli Rautiainen ja Riku Neuvonen (2015, 34-35) tekevät itse- 
määräämisoikeuden kohdalla. Implisiittisellä perusoikeudella viita- 
taan sellaiseen perusoikeuteen, joka ei ole löydettävissä suoraan PL:n 
2. luvun perusoikeusluettelosta, vaan muodostuu muiden perusoi- 
keuksien kautta ja on tavallaan ripoteltuna muihin perusoikeuksiin. 
Perinteisesti itsemääräämisoikeuden on katsottu muodostuvan PL 7 
§:n henkilökohtaisesta vapaudesta ja PL 10 §:n yksityiselämän suo- 
jasta. Rautiainen ja Neuvonen (2015) tulkitsevat laajemmin itsemää- 
räämisoikeuden lymyilevän myös kaikissa muissa perusoikeuksissa, 
jotka antavat yksilölle vapauden omakohtaiseen harkintaan vapaus- 
oikeuksiensa käytössä. Osallisuuden voisi katsoa olevan jopa tätä 

implisiittisempi lymyillessään toisen implisiittisen perusoikeuden eli 
itsemääräämisoikeuden takana. 

Osallisuus on helppo nähdä osana itsemääräämisoikeutta ja yksi- 
lön vapautta suhteessa julkisen valtaan silloin, kun yksilöllä on aito 
mahdollisuus käyttää osallisuutta passiivisella tavalla eli olla osallis- 
tumatta. Sosiaali- ja terveydenhuollon kontekstissa osallisuus kuiten- 
kin näyttäytyy myös toisenlaisessa valossa. Asiakkaalta odotetaan ja 
suorastaan edellytetään osallisuutta ja asiakasta osallistetaan. Tällöin 
osallisuus ei välttämättä sisällä itsemääräämisoikeutta liberaalisessa 
merkityksessään. Varsinaisten itsemääräämisoikeutta vahvistavien 
lakien ohella moniin lakeihin on tullut enenevästi osallisuutta kos- 
kevia painotuksia. Vaikka osallisuus ja osallistaminen nähdään pit- 
kälti positiivisina ilmiöinä, ne sisältävät hallinnan elementin omaten 
mahdollisuuden hienovaraiseen julkisen vallan käyttöön (Koivisto 
2018, 637-639). Osallistamalla asetetaan asiakkaalle vaatimuksia ja 
sitä kautta viime kädessä osallistetaan yksilö olemaan osa julkisen 
vallan hallintakoneiston mukaista tavoiteltavan normaaliuden ihan- 
netta. 

Juha Lavapuron (2010) mukaan suomalaiseen valtiosääntöoike- 
usajatteluun kuuluu, että perusoikeudet nähdään alisteisena lainsää- 
täjän valitsemille päämäärille, joita katsotaan tarpeelliseksi edistää 
poliittisista tai muista syistä. Tämä tarkoittaa, että esimerkiksi yk- 
silön vapausoikeuksia voidaan rajoittaa, kun edistetään jotain tar- 
peelliseksi katsottua päämäärää. Työttömyysturvan vastikkeellisuus 
on hyvä esimerkki tästä. Työtön velvoitetaan alistumaan hallinnalle 
ja osallistetaan asiakkuusprosessissaan, jotta vastikkeellisen työt- 
tömyysturvan poliittiset tavoitteet saavutetaan. Pyrkimyksenä on 
parantaa työllisyyttä, mikä nähdään yhtäältä yhteiskunnallisen ja 
toisaalta yksilöllisen hyvinvoinnin edellytyksenä. Mikäli työtön ei 
alistu prosessille, häneen voidaan kohdistaa sanktioita. Hän voi vaih- 
toehtoisesti jättäytyä työttömyysturvaetuuksien ulkopuolelle vält- 
tyen näin hallinnalta ja osallistamiselta, mutta tämä vaatii häneltä 
riittäviä taloudellisia resursseja. 

Sosiaali- ja terveyspalveluissa asiakas ja potilas nähdään yhä 
enemmän kuluttajana, joka osaa valikoida ja vaatia palveluja sekä 
tarpeen tullen reklamoida palvelujen laadusta (ks. Kalliomaa-Puha 
2013). Tämä kehitys liittyy vahvasti aktiiviseen kansalaisuuteen, jota 
Toomas Kotkas (2012, 194) on jaotellut sosiaaliturvaa koskevassa tut- 
kimuksessaan seuraavasti: ensinnäkin voidaan puhua vastuullisesta 
roolista, toiseksi kuluttajan roolista ja kolmanneksi itsemääräävän 
asiakkaan roolista. Nämä kaikki roolit kytkeytyvät sosiaaliturva- 
järjestelmässä etuuksien saamiseen ja osallistuva yksilö omaa kyvyn 
kaikkiin näihin rooleihin. Hän on yksilö, joka tietää oikeutensa ja 
osaa vaatia niiden toteutumista samalla, kun hän pystyy toimimaan 
aktiivisesti kuluttajan roolissa valiten itselleen sopivat vaihtoehdot ja 
ymmärtäen valintojensa seuraukset. 

Juridisena käsitteenä on syytä erottaa kansalaisuuteen kytkey- 
tyvä osallisuus ja asiakkuuteen liittyvä osallisuus. Kansalaisosalli- 
suuden voidaan katsoa olevan vahvasti kytköksissä sosiaali- ja ter- 
veyspalveluiden riittävyyden arviointiin. Sosiaalisia perusoikeuksia 
koskeva sääntely määrittää, että julkisella vallalla on vastuu järjestää 
kiireelliset sosiaali- ja terveyspalvelut niin, että yksilöllä on riittävät 
tosiasialliset mahdollisuudet päästä oikeuksiinsa ja kiireettömät pal- 
velut niin, että ne pystyvät turvaamaan yksilölle edellytykset toimia 
yhteiskunnan täysivaltaisena jäsenenä. (HE 309/1993 vp, 71; PeVL 
31/1997 Vp, 3.) Riittävyyttä tulee siis arvioida muihin oikeuksiin pää- 
syn ja toteuttamismahdollisuuksien kautta. Perusoikeusuudistuksen 
esitöiden viittaus ”yhteiskunnan täysivaltaisesta jäsenestä” sisältää 
ajatuksen toisaalta jonkinlaisesta normaaliudesta tavoitteena, mutta 
myös siitä, että palveluilla turvataan yksilön kansalaisuuteen kytkey- 
tyvät osallisuusoikeudet. 

Osallisuuden edellytykset ja esteet 


Osallisuuden esteitä ja edellytyksiä voidaan tarkastella asiakkaisiin, 
ammattilaisiin, organisaatioihin ja yhteiskuntaan liittyvinä kysy- 
myksinä (esim. Ocloo & Matthews 2016). Asiakkaiden ominaisuudet, 
kuten ikä, koulutus, sosioekonominen asema, terveydentila ja voima- 
varat vaikuttavat asiakkaan osallisuuteen. Tärkeää onkin kiinnittää 
huomiota niihin asiakasryhmiin, joilla terveydentila on heikko, au- 
tonomia tai voimavarat ovat vähäisiä tai asiakas on palvelujen piirissä 
vastentahtoisesti esimerkiksi muistisairaat hoiva- tai hoitoyksiköis- 
sä, lastensuojelupalvelujen piirissä olevat tai psykiatrisessa hoidossa 
olevat asiakkaat. (Niiranen 2002, Laitila 2010; Kaseva 2011; Laitila, 
Nummelin, Kortteisto & Pitkänen 2018). Asiakirjoissa esimerkik- 
si ikääntynyt asiakas oletetaan usein toimintakykyiseksi ja aktiivi- 
seksi asiakkaaksi ja osallisuus nähdään elämänhallintaa edistäväksi. 
Tarja Aaltosen, Lea Henrikssonin, Aija Karttusen, Riikka Kivimä- 
en, Hannele Palukan, Leena Silvennoinen-Nuoran, Tiina Tiilikan ja 
Heli Valokiven (2009) tutkimuksen mukaan omatoimisuuteen kyke- 
nemättömät vanhukset jäävät kuitenkin keskustelun ulkopuolelle. 
Myös Mari Kivistö (2014) toteaa tutkimuksessaan, että vaikeavam- 
maisten ihmisten elämäntilanteissa korostuu vajaaksi jäävä osalli- 
suus toiminnan, kokemisen ja kielenkäytön kentillä. Aikaisemmissa 
tutkimuksissa (esim. Perlmutter, Bhorade, Gordon, Hollingsworth 
& Baum 2010; Rantanen 2013) on todettu, että läheisten merkitys 
osallisuuden ylläpitämisessä korostuu vanhuksilla toimintakyvyn 
heikentyessä. Vanhusten lisäksi läheisten rooli korostuu esimerkiksi 
lasten ja vammaisten puolestapuhujana, välittäjänä ja edunvalvojana 
osallisuuden ylläpitämisessä herättäen tosin myös kriittisiä puheen- 
vuoroja siitä, onko kyseessä asiakkaan vai läheisen mielipide. Tällöin 
ammattilaiset voivat omilla työskentelytavoillaan vaikuttaa aidon 
mielipiteen esille saamiseen tai läheisten osallistamiseen esimerkiksi 
verkostotyöskentelyn kautta. 

Asiakkaan kiinnostus ja tahtotila vaikuttaa osallisuuteen. Häntä 
ei voi pakottaa osallistumaan, vaikka sosiaali- ja terveyspalvelujen 
asiakkaaksi voi päätyä tahdonvastaisesti tai niin sanotussa pakko- 
tilanteessa (esim. onnettomuustilanteet, lastensuojelun asiakkuus). 
Osallisuus on myös tilannesidonnaista. Asiakas voi toisessa tilan- 
teissa olla aktiivinen osallistuja palveluissaan ja toisessa taas vetäytyä 
syrjään. Asiakas voi myös kokea itsensä kykenemättömäksi osalli- 
suuteen esimerkiksi terveydentilan tai osaamisensa vuoksi ja tällöin 
haluta luottaa asiantuntijoihin luovuttaen päätösvallan kokonaan 
heille. ( Valokivi 2008; Kaseva 2011; Leemann & Hämäläinen 2015.) 

Asiakkaan näkeminen aktiivisena toimijana voi osaltaan vai- 
kuttaa osallisuuden painotukseen. Esimerkiksi terveydenhuollossa 
voidaan odottaa, että asiakas seuraa tilaansa ja tekee aktiivisesti ter- 
veyttään edistäviä päätöksiä. Sosiaalityön tehtäväksi on tullut myös 
aktivointi, jossa aikuisasiakkaita osallistetaan sosiaalisen kuntou- 
tuksen keinoin. Voidaan perustellusti kysyä, onko asiakkailla oikeus 
olla osallistumatta ja kieltäytyä tarjotuista palveluista. Esimerkiksi 
aktiivisessa työvoima- ja sosiaalipolitiikassa tavoitellaan työllisyy- 
den lisäksi asiakkaan omatoimisuuden lisäämistä ja elämänlaadun 
parantumista, mutta viranomaisilla on samalla oikeus sanktioihin. 
Järjestelmä on ristiriitainen osallisuuden edistämisen ja samanaikai- 
sen kaventamisen kautta (ks. Van Aerschot 2011). Asiakas- ja poti- 
lastyössä tulee olla yleisiä periaatteita ja yhdenvertaista kohtelua sekä 
sensitiivisyyttä yksilöllisten tarpeiden tunnistamiseen. 

Eettinen ja haasteellinen kysymys on joka tapauksessa se, onko 
osallisuus edellytys hoidolle tai palvelulle, prosessin tulos vai mo- 
lempia. Edellytetäänkö asiakkaalta jo lähtökohtaisesti valmiuksia 
osallisuuteen tai osallistumiseen? Esimerkiksi lastensuojeluun kaik- 
ki asiakkaat eivät tule vapaaehtoisesti. Taustalla voi olla pettymyksiä 
viranomaisiin tai muita syitä, joiden vuoksi perheet eivät luota tai 
halua hakeutua palveluihin (Boag-Munroe & Evangelou 2012). Ää- 
rimmillään asiakasta voidaan pitää palveluvastaisena, joka pitää si- 
sällään olettamuksen, että on vastuu ja velvoite ottaa vastaan apua 

ja palveluja. Voidaanko lastensuojelussa puhua pakotetusta osallisuu- 
desta, joka ei ole valittua eikä asiakas, lapsi tai perhe voi aidosti sää- 
dellä osallisuuttaan? Suurin osallisuuden kysymys lastensuojelussa 
muodostuukin silloin, kun lapsi huostaanotetaan ja sijoitetaan kodin 
ulkopuolelle joko suostumukseen perustuen tai tahdonvastaises- 
ti (ks. Pösö, Pekkarinen, Helavirta & Laakso 2018). Tällöin julkisen 
vallan vastuu osallisuuden ja muidenkin oikeuksien toteutumisessa 
on huipussaan. Tiina Muukkonen (2008) korostaa kohtaamis- ja pro- 
sessiosallisuutta lastensuojelussa ja näiden molempien toteutuminen 
voi osaltaan tukea sitä, että sekä lapsen että vanhempien oikeudet 
otetaan huomioon. 

Lapsen osallisuuden kysymykset nivoutuvat lapsen luontaisiin 
kasvun ja kehityksen ympäristöihin kuten perheeseen, päivähoitoon, 
kouluun ja toverisuhteisiin, joissa muodostuu kokemus kuulumisesta 
ja vastavuoroisista suhteista. Myös yhteiskunnallinen osallisuus voi 
kehittyä osana instituutioita ja arkielämää, jolloin millä tahansa elä- 
män osa-alueella voi syntyä yhteiskunnallista osallisuutta vahvistavia 
kokemuksia (Stenvall 2018, 141). Lastensuojelussa asiakkaina olevien 
lasten osallisuuden tarkastelun ei tule rajoittua vain prosessiosalli- 
suuteen vaan laajemminkin osallisuutta mahdollistavien ja rajoitta- 
vien tekijöiden tunnistamiseen lapsen kasvu- ja kehitysympäristössä. 

Osallisuutta voidaan edistää huomioimalla sen saavutettavuus. 
Osallisuutta voi olla sinänsä tarjolla, mutta tärkeä kysymys on, onko 
se yhdenvertaisesti kaikkien saatavilla. Yhdenvertaisen saavutetta- 
vuuden lähtökohtana voidaan pitää informatiivista saavutettavuutta, 
joka korostaa sitä, että osallisuuden toteuttamiseksi on kiinnitettävä 
huomioita riittävän tiedon monipuoliseen saavutettavuuteen. Tämä 
velvoittaa viranomaiset tuottamaan tietoa eri tavoin ja monikana- 
vaisesti. Lisäksi on huomioitava yksittäisessä asiakassuhteessa, että 
asiakas tosiasiallisesti ymmärtää saamansa tiedon ja voi siten toimia 
sen pohjalta. Institutionaalisella tasolla lainsäätäjän ja viranomais- 
ten ei tulisi tuottaa osallisuuden toteutumiselle esteitä, esimerkiksi 
noudattamalla tiukkaa ohjeistusta, jossa ei ole huomioitu kaikkien 

asiakasryhmien yksilöllisiä tarpeita vaatimalla asiakkaalta tietynlais- 
ta toimintatapaa, kuten esimerkiksi sähköistä asiointia. Osallisuuden 
on oltava kaikkien saavutettavissa riippumatta esimerkiksi yksilön 
taloudellisista resursseista, fyysisestä toimintakyvystä tai tietotekni- 
sestä osaamisesta. On myös huomioitava, että osallisuudessa on kyse 
pitkälti kokemuksesta ja asiakkaiden aiemmat kokemukset vaikut- 
tavat osallistumishalukkuuteen jatkossa. Saavutettavuuden ulottu- 
vuuksia on havainnollistettu kuviossa 2. (Poikonen & Kekoni 2019.) 
Lainsäädännöllisellä ja hallinnollisella tasolla sekä järjestämisvas- 
tuuta toteutettaessa olisi pyrittävä tunnistamaan mahdollisia ongel- 
makohtia ja varmistettava osallisuuden yhdenvertainen saavutetta- 
vuus aktiivisilla toimilla. 


Institutionaalinen 
Informatiivinen 


Lainsäädännön 


ja viranomaisten < Taloudellinen 
toiminnan ei Mahdollisuuksista 
pitäisi tuottaa osallisuuteen on = - Fyysinen 
osallisuuden oltava riittävästi a. Yy EE 
i mmärrettävässä | Olla asiakkaiden - < Kokemuksellinen 
a i olevaa saavutettavissa Osallisuuden tulisi 
esteitä tietoa saatavilla | mahdollisten olla toteutettavissa — 
taloudellisten huolimatta Asiakkaan 
resurssien esimerkiksi itsensä itsensä ja muiden 
puutteesta ilmaisemisen asiakkaiden 
huolimatta kyvystä, kokemus 
liikuntakyvyn osallisuudesta ja 
tai välimatkojen = sen toteutumisesta 
aiheuttamista Palveluissa 
rajoitteista toteutettavan 


osallisuuden maine 
potentiaalisten 
asiakkaiden 
silmissä 


Kuvio 2. Osallisuuden saavutettavuuden ulottuvuudet 

Olettamat yksilön kyvystä olla aktiivinen kansalainen voivat olla vaa- 
rallisia, kun asiaa tarkastellaan yhdenvertaisuuden ja yhdenvertaisen 
oikeuksiinsa pääsyn näkökulmasta. Toisaalta osa asiakasryhmistä 
on sellaisia, jotka eivät myöskään pysty vastaamaan järjestelmän 
odottamaan hallintaan alistumisen ja normaaliuteen kuntoutumisen 
odotusarvoon. Esimerkiksi päihderiippuvaisten asiakkaiden kohdal- 
la, järjestelmä ei pysty hyväksymään päihderiippuvuuteen kuuluvan 
relapsitilanteita. Yksilö poistetaan helposti palveluiden piiristä, kun 
hän ei vastaa niihin normaaliuteen pyrkivän asiakkuuden ihantei- 
siin, mitä järjestelmä odottaa yksilöiltä vastineeksi palveluihin piirin 
pääsemisestä. 

Järjestelmä mahdollistaa osallisuuden negatiivisen ulottuvuu- 
den pakko-osallisuudesta, josta ei ole mahdollista kieltäytyä. Täy- 
tyy kuitenkin muistaa, että osallisuus ja oikeudenmukaisuus ovat 
myös kokemuksellisia ja osallisuuden tunteeseen liittyy tunne mer- 
kityksellisyydestä, kuuluvuudesta, vaikuttamisesta ja pystyvyydestä 
merkityksellisiin vuorovaikutussuhteisiin. Tässä kohtaa sosiaali- ja 
terveydenhuollon ammattihenkilöiden toiminnalla on vaikutusta. 
Hallinnan mahdollisuus ei tarkoita, etteikö hallinnalla voisi olla yk- 
silön kannalta positiivisia tavoitteita ja usein näin onkin. Voi olla, 
että osallistamisella pyritään asiakkaan aseman, toimintakyvyn tai 
muun asiakkaan kokonaisvaltaisen hyvinvoinnin kannalta olennai- 
seen päämäärään, kuten työkyvyn saavuttamiseen ja/tai ylläpitoon. 

Osallisuuden kokemukseen vaikuttavat oman tahdon ja kykyjen 
lisäksi merkityksellisyyden kokemukset ja luottamus ammattilai- 
siin ja palvelujärjestelmään. (Niiranen 2002; Sihvo ym. 2018.) Mer- 
kityksellisyyden kokemukset syntyvät siitä, että asiakasta kuullaan 
ja kuunnellaan, vuorovaikutus on tasa-arvoista ja dialogista, hänel- 
tä kysytään ja hänen mielipiteensä ja kokemuksensa huomioidaan 
ja niillä on vaikutusta. Merkityksellisyyttä ja luottamusta vahvistaa 
myös se, että erilaiset ratkaisut perustellaan ja asiakas saa olla vaati- 
va ja antaa myös kriittistä palautetta, johon reagoidaan. Luottamus 

palveluihin voi heikentyä, jos palveluita ei ole saatavilla tai ne eivät 
toteudu sovittuna ajankohtana tai sovitulla tavalla. 

Vuorovaikutus ja tiedonsaanti ovat tärkeimpiä edellytyksiä asiak- 
kaiden osallisuuden toteutumiselle. Asiakkaan tulee saada riittävästi 
ja ymmärrettävässä muodossa tietoa sekä omaan hoito- tai palveluta- 
pahtumaan liittyen mutta myös oikeuksistaan ja yleisesti sote-palve- 
luista ja vaikuttamismahdollisuuksista. Käytännössä tämä tarkoittaa 
erilaisten asiakasryhmien rajoitteiden huomioon ottamista (esim. 
kuulo, näkö, kehitysvammat) vuorovaikutuskanavien käytössä ja 
palvelutilanteissa. Asiakkaan hoito- tai palvelutapahtumassa koros- 
tuu asiakkaan kohtaaminen. Asiakkaan ja ammattilaisen tasa-ar- 
voinen dialogi, joka rakentuu ihmisarvon ja itsemääräämisoikeuden 
kunnioittamisen, yksilöllisyyden ja joustavuuden periaatteille. Asi- 
akas olisi nähtävä asiantuntijana ja kumppanina omassa asiassaan. 
Tämä haastaa perinteisen käsityksen asiantuntijuudesta ja siihen 
liitetystä tiedon ylivertaisuudesta ja auktoriteettiasemasta siirtäen 
valtaa asiakkaan suuntaan uudenlaisena jaettuna asiantuntijuutena 
(Toiviainen 2011). Katja Valkaman (2009, 36) mukaan työntekijöiden 
totuttu tapa on käyttää asiakkaaseen kohdistuvaa valtaa ja uuden- 
lainen asiakaslähtöisempi toimintatapa edellyttäisi osin totutusta 
vallasta ja kontrollista luopumista. Tieto-osallisuus mahdollistaa asi- 
akkaan muiden toiminnallisten osallisuuden ulottuvuuksien (suun- 
nittelu, päätöksenteko, toiminta) toteutumista. Osallisuus rakentuu 
ja muuttuu resurssien, tarpeiden ja toimijuuden edellytysten mukaan 
(Sihvo 2018). 

Sote-ammattilaisilla on tärkeä rooli osallistumismahdollisuuk- 
sien ja siten asiakkaiden osallisuuden kokemuksen vahvistamisessa. 
Lainsäädännön lisäksi sosiaali- ja terveysalaa ohjaavat ammattiryh- 
mien eettiset ohjeet, erilaiset näyttöön perustuvat ohjeet ja organi- 
saatioiden toimintaohjeet. Lainsäädäntö ja eettiset ohjeet painottavat 
osallisuuden näkökulmasta heikompien ja toisten avusta riippuvais- 
ten asiakkaiden oikeuksien huomioimista. Työntekijät voivat kuiten- 
kin olla ristipaineissa tehokkuuteen ja talouteen liittyvien organi- 

satoristen vaatimusten ja asiakkaiden osallisuuden toteuttamisessa. 
Käytettävissä olevat resurssit, kiire mutta ennen kaikkea työnteki- 
jöiden asenteet ja osaaminen vaikuttavat asiakkaiden kokemuksiin 
osallisuudesta. (Niiranen 2002; Tedre 2007; Valkama 2009; Närhi, 
Kokkonen & Matthies 2014; Meriluoto & Marila-Penttinen 2015). 

Palvelu-, hoito- ja asiakassuunnitelma ovat sosiaali- ja terveyden- 
huollossa keskeisiä työvälineitä ja suositusten mukaan asiakkaalle on 
tarjottava mahdollisuus osallistua oman suunnitelmansa laatimiseen 
(ks. myös Ristolainen ym. 2020 tässä julkaisussa). Tutkimuksissa 
on kuitenkin tuotu esiin, että asiakkaiden osallisuus ei välttämättä 
toteudu hyvin eivätkä asiakkaat koe suunnitelmaa ja sen tavoitteita 
omakseen. Ritva Poikelan (2010) tutkimuksessa asiakkaan suunnitel- 
ma ohjautui pitkälti instituution palveluvalikon mukaan ja asiakkaan 
merkitykset ja tulkinnat jäivät ulkopuolelle. Terveyspalveluissa esi- 
merkiksi potilasohjauksen toteuttaminen ja tavoitteenasettelu usein 
edelleenkin tapahtuu liikaa ammattilaisen näkökulmasta (esim. Ro- 
sea, Rosewilliamb & Soundyc 2017). 

Sosiaali- ja terveydenhuollon uudistamisessa tapahtuu muutoksia 
palvelujärjestelmän ja organisaatioiden rakenteissa ja johtamisjärjes- 
telmissä (ks. myös Rautiainen, Taskinen & Rissanen 2020; Taskinen 
& Hujala 2020 tässä julkaisussa). Nämä uudistukset voivat olla osal- 
lisuutta edistäviä tai estäviä tekijöitä. Osallisuus edellyttää palvelu- 
jen saatavuutta ja saavutettavuutta. Konkreettisia esimerkkejä ovat 
keskustelu matkojen pituuksista palvelupisteisiin, aukioloajoista, tai 
lääkäripalvelujen saatavuudesta. Toisaalta valinnan vapaus lähtökoh- 
taisesti lisää asiakkaiden osallisuutta ja päätösvaltaa. Asiakkaiden 
osallistumisen toimintamalli -hankkeen työpajoihin osallistuneille 
osoitetussa kyselyssä kolme tärkeintä asiaa, joihin asiakkaiden osal- 
listumista eniten tarvitaan, olivat vastaajien mielestä 1) palveluko- 
konaisuuksien, kuten palveluketjujen kehittäminen, 2) palveluiden 
laadun arviointi ja 3) palvelujen toteutus, kuten kokemusasiantunti- 
javastaanotot (Sihvo ym. 2018, 25). 

Organisaatioiden toimintamallit, hallinnolliset käytännöt, am- 
mattilaisten toimintakäytännöt ja johtamiskäytännöt kuvaavat or- 
ganisaation toimintakulttuuria. Johtamisella voidaan vaikuttaa toi- 
mintakulttuuriin ja siihen, miten asiakaslähtöisyyttä ja asiakkaan 
arvostamista organisaatiossa edistetään (Virtanen ym. 2011; Renedo, 
Marston, Spyridonidis & Barlow 2015; Ocloo & Matthews 2016). Saa- 
vatko asiakkaat monipuolisesti tietoa palveluista, onko heillä mah- 
dollisuus osallistua palvelujen suunnitteluun ja kehittämiseen tai 
onko asiakkaita toimijoina strategia- ja johtoryhmätyöskentelyssä? 
Miten asiakaspalautetta ja näkemyksiä hyödynnetään kaikilla orga- 
nisaation tasoilla? Kuten Sihvo (2018) kollegoineen toteaa, asiakkaat 
ovat voimavara, jota voidaan hyödyntää palvelujen kehittämisessä ja 
toteuttamisessa monin eri tavoin. 


Lopuksi 


Asiakkaan äänen ja vaikuttamismahdollisuuksien lisäämistä sosiaa- 
li- ja terveydenhuollossa korostetaan politiikkaohjelmissa ja strate- 
gioissa kansallisesti sekä kansainvälisesti käyttäen usein osallisuus 
ja osallistuminen käsitteitä. Osallisuuden käsite on monitahoinen ja 
abstrakti ja osallisuutta sosiaali- ja terveyspalveluihin voidaan tar- 
kastella myös eri tasoilla. Näin ollen osallisuuden vahvistaminen 
käytännössä edellyttää sen ymmärtämistä ja jäsentämistä sisällölli- 
sesti esimerkiksi hyödyntäen teoreettisia malleja. Mallit ovat kuiten- 
kin ideaalimalleja eikä osallisuus useinkaan etene lineaarisesti tai ole 
joko-tai-ilmiö. 

Lainsäädäntö luo puitteet, velvoittaa työntekijöitä ja palveluorga- 
nisaatioita osallisuuden edistämiseen, mutta myös rajaa ja velvoittaa 
asiakkaita. Osallisuus ei siis ole pelkästään mahdollisuutta ja oi- 
keutta vaan myös velvollisuuksia ja sitoutumista. Asiakkaan asemaa 
ja oikeuksia käsitellään useissa eri laeissa ja se saa erilaisia muotoja 
ja merkityksiä erilaisissa säätelykonteksteissa kytkeytyen usein it- 
semääräämisoikeuteen. Osallisuus ilmentyy kuitenkin enemmän 

mahdollistamisena ja menettelynä. Sosiaali- ja terveyspalveluiden 
luonteeseen kuuluu, että asiakkuus ei aina ole vapaaehtoista, vaan 
niin sanottua pakkoasiakkuutta. Mitä suurempaa valtaa palveluissa 
käytetään tai mitä kokonaisvaltaisemmin palvelu tai interventio vai- 
kuttaa asiakkaan elämään, sitä tärkeämpää on kiinnittää huomiota 
asiakkaan osallisuuteen. Ammattilaisten ymmärrys osallisuudesta 
on oikeuden toteutumisen edellytys. Tätä ymmärrystä voidaan edis- 
tää teeman käsittelyn vahvistamisella erilaisissa sosiaali- ja tervey- 
denhuollon koulutuksissa. 

Kokemus osallisuudesta syntyy kuitenkin lopulta yksilöillä vah- 
vasti tunneperäisenä ja tilannesidonnaisena. Se edellyttää riittävää 
ja ymmärrettävää tiedon saantia, vuorovaikutusta ja tukea yhden- 
vertaisuuden toteutumiseksi. Olennaista on huomioida ne tilanteet, 
joissa asiakkuus muodostuu esimerkiksi ikääntyneen ja omaisen tai 
lapsen ja perheen yhdistelmänä. Tällöin voitaisiin puhua rinnak- 
kaisosallisuudesta tai jaetusta osallisuudesta. Osallisuuden toteutu- 
mista voi estää asiakkaan terveydentila tai osaamattomuus, mutta 
myös tietoinen valinta olla osallistumatta ja luovuttaa valta koko- 
naan ammattilaisille. Toisaalta osallisuus voi käytännössä olla myös 
kovin pieniä asioita, kuten kunnioittavaa kohtaamista tai asiakkaan 
elämänhistorian ja henkilökohtaisten mieltymysten huomioimista. 
Voidaan kysyä, voiko osallisuutta oppia, onko osattomuus opittua 
tai voiko se kasautua? Olennaista on kuitenkin, että sote-ammatti- 
laiset työssään ymmärtävät ja mahdollistavat osallisuuden toteutu- 
misen eivätkä perustele sen toteutumisen puutetta esimerkiksi kii- 
reellä. Ammattilaisten lisäksi yhtä oleellista on, että sote-palveluissa 
ja organisaatioissa toimintakulttuurit ja toimintamallit tunnistavat 
ja edistävät asiakkaiden osallisuutta ja vaikuttamismahdollisuuksia 
palvelujen käyttötilanteissa sekä palvelujen kehittämisessä mutta 
myös kansalaisyhteiskunnassa. Tutkimustietoa osallisuuden toteutu- 
misesta, asiakkaan äänen kuulumisesta ja vaikutuksista sosiaali- ja 
terveyspalveluissa tarvitaan lisää. 

